ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΓ΄

Παρασκευή 3 Οκτωβρίου 2025

Αθήνα, σήμερα στις 3 Οκτωβρίου 2025, ημέρα Παρασκευή και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016B/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξή τους».

Σας υπενθυμίζω ότι έχει υποβληθεί αίτηση διεξαγωγής ονομαστικής ψηφοφορίας επί του άρθρου 1 (άρθρο πρώτο) του σχεδίου νόμου από τον Πρόεδρο της Κοινοβουλευτικής Ομάδας της Νέας Αριστεράς και τους Βουλευτές του κόμματός του, καθώς και από την Πρόεδρο της Κοινοβουλευτικής Ομάδας της Πλεύσης Ελευθερίας και τους Βουλευτές του κόμματός της.

Συνεπώς, διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί του άρθρου 1 (άρθρου πρώτου) του σχεδίου νόμου του Υπουργείου Εθνικής Άμυνας.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 8Α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μέχρι να ολοκληρωθεί η καταμέτρηση, εισερχόμεθα στη συμπληρωματική ημερήσια διάταξη της Νομοθετικής Εργασίας.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις».

Η Διάσκεψη των Προέδρων αποφάσισε στη συνεδρίασή της της 25ης Σεπτεμβρίου 2025 τη συζήτηση και ψήφιση του νομοσχεδίου σε μια συνεδρίαση ενιαία επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας η κ. Άννα Μάνη - Παπαδημητρίου.

Παρακαλώ να ανοίξει το σύστημα της ηλεκτρονικής εγγραφής ομιλητών.

Κυρία Παπαδημητρίου, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, εισάγεται σήμερα στην Ολομέλεια ένα σχέδιο νόμου του Υπουργείου Προστασίας του Πολίτη το οποίο αποτελεί μια σημαντική πρωτοβουλία καθώς με αυτό εναρμονίζεται στην ελληνική έννομη τάξη η Οδηγία 2022/2557 του Ευρωπαϊκού Κοινοβουλίου η οποία αφορά στην ενίσχυση της ανθεκτικότητας των κρίσιμων οντοτήτων. Πρόκειται για ένα σχέδιο νόμου που ανταποκρίνεται στις νέες σύνθετες προκλήσεις που αντιμετωπίζουν τα κράτη-μέλη της Ευρωπαϊκής Ένωσης και συνολικά οι σύγχρονες κοινωνίες λόγω της αυξανόμενης συχνότητας και έντασης φυσικών καταστροφών, κυβερνοεπιθέσεων, τεχνολογικών ατυχημάτων, αλλά και γεωπολιτικής αστάθειας.

Στο πλαίσιο αυτό θεσπίζονται κανόνες και μηχανισμοί προστασίας με στόχο την ενίσχυση της ανθεκτικότητας κρίσιμων οντοτήτων που επιτελούν ζωτικής σημασίας λειτουργίες για τη χώρα και την κοινωνία, οντότητες που δραστηριοποιούνται σε τομείς, όπως ενδεικτικά η ενέργεια, η υγεία, οι μεταφορές, οι τηλεπικοινωνίες, η ύδρευση, η ασφάλεια, η παραγωγή, μεταποίηση και διανομή τροφίμων.

Κεντρικός στόχος του νομοσχεδίου είναι η διαμόρφωση μιας οριζόντιας συνεκτικής πολιτικής ανθεκτικότητας η οποία διασφαλίζει αφενός την αποτελεσματική διακυβέρνηση των κρίσιμων οντοτήτων, αφετέρου την απρόσκοπτη παροχή βασικών υπηρεσιών προς τους πολίτες και την οικονομία ακόμη και υπό συνθήκες έκτακτης ανάγκης. Σε ένα διαρκώς μεταβαλλόμενο διεθνές περιβάλλον με πολυπαραγοντικές κρίσεις η ανάγκη θωράκισης του κρατικού και κοινωνικού μηχανισμού είναι πιο επιτακτική από ποτέ. Οι κίνδυνοι έναντι των οποίων ενισχύεται η ανθεκτικότητα των κρίσιμων οντοτήτων, φυσικοί όσο και ανθρωπογενείς, μπορεί να είναι κίνδυνοι διατομεακού ή διασυνοριακού χαρακτήρα, ατυχήματα και βιομηχανικά περιστατικά, φυσικές καταστροφές και κλιματικά φαινόμενα, καταστάσεις έκτακτης ανάγκης στη δημόσια υγεία, υβριδικές, ανταγωνιστικές ή τρομοκρατικές απειλές.

Θέλω να σημειώσω ότι το σχέδιο νόμου δεν απευθύνεται ούτε δημιουργεί υποχρεώσεις μόνο στους δημόσιους φορείς, αλλά και στον ιδιωτικό τομέα, ο οποίος καλείται να εναρμονιστεί με τις θεσμικές επιταγές στο πλαίσιο συνεργασίας με τον δημόσιο τομέα, με τελικό στόχο την ολοκληρωμένη παροχή συνθηκών ασφάλειας των κρίσιμων υποδομών και μάλιστα για πρώτη φορά υπό τον συντονισμό ενός φορέα και ειδικότερα της Γενικής Γραμματείας Προστασίας Κρίσιμων Οντοτήτων, η οποία έχει ήδη συσταθεί στο Υπουργείο Προστασίας του Πολίτη με τον ν.5187 του 2025.

Τι εννοούμε, όμως, όταν μιλάμε για κρίσιμες οντότητες; Πρόκειται για οργανισμούς, επιχειρήσεις και υποδομές που παρέχουν βασικές υπηρεσίες ζωτικής σημασίας, οι οποίες είναι απαραίτητες για την εύρυθμη λειτουργία του κοινωνικού συνόλου, της οικονομίας, της δημόσιας υγείας και της ασφάλειας, αλλά και για την προστασία του περιβάλλοντος.

Ενδεικτικά, ως κρίσιμες οντότητες μπορούν να θεωρηθούν φορείς που δραστηριοποιούνται σε τομείς όπως η παραγωγή, η μεταποίηση και η διανομή τροφίμων, η ενέργεια, οι μεταφορές και οι επικοινωνίες, το νερό και τα λύματα, η διαχείριση αστικών αποβλήτων, οι ψηφιακές υποδομές, η δημόσια διοίκηση, η υγεία και η διαστημική δραστηριότητα.

Ωστόσο, ο χαρακτηρισμός μιας οντότητας ως κρίσιμης δεν γίνεται αυθαίρετα ή γενικά. Αντίθετα, το σχέδιο νόμου προβλέπει σαφή, τεκμηριωμένα και συστηματικά κριτήρια, βάσει των οποίων ορίζονται οι σχετικοί τομείς ή οι υποτομείς και οι κατηγορίες οντοτήτων. Αναλυτικά, στο Παράρτημα του σχεδίου νόμου περιλαμβάνονται συγκεκριμένες υπηρεσίες και οντότητες με βάση τον κατ’ εξουσιοδότηση Κανονισμό 2023/2450.

Κυρίες και κύριοι συνάδελφοι, από μέρος της Αντιπολίτευσης έγινε λόγος, υπερβολικά κατά τη γνώμη μου, για συγκεντρωτική προσέγγιση στο Υπουργείο Προστασίας του Πολίτη. Θα μου επιτρέψετε να επισημάνω ότι η επιλογή υπαγορεύτηκε καθαρά από θεσμικά κριτήρια βασισμένα σε εμπειρία, διαλειτουργικότητα και αποδεδειγμένη ικανότητα συντονισμού.

Το Υπουργείο Προστασίας του Πολίτη διαθέτει μακρά εμπειρία στον σχεδιασμό και τη διαχείριση σύνθετων κρίσεων σε συνεργασία με δημόσιους και ιδιωτικούς φορείς, καθώς και στην επιχειρησιακή ανταπόκριση σε απειλές πολλαπλών διαστάσεων.

Πέρα απ’ αυτά, όμως, θα ήθελα να καλέσω τους συναδέλφους που εξέφρασαν τις σχετικές ενστάσεις να προχωρήσουν σε μια πιο προσεκτική και αντικειμενική ανάγνωση του νομοσχεδίου, διότι πουθενά δεν εντοπίζεται συγκεντρωτισμός. Μάλιστα, κατά το άρθρο 6 του νομοσχεδίου η Γενική Γραμματεία του Υπουργείου Προστασίας του Πολίτη συνεπικουρείται από την Επιτροπή Εκτίμησης Κινδύνων, ένα όργανο πολυσυλλεκτικό, διακλαδικό και διατομεακό.

Στην επιτροπή αυτή συμμετέχουν εκπρόσωποι από τη Γενική Γραμματεία Εθνικής Ασφάλειας της Προεδρίας της Κυβέρνησης, τη Γενική Γραμματεία Πολιτικής Προστασίας του Υπουργείου Κλιματικής Κρίσης και Πολιτικής Προστασίας, το Λιμενικό Σώμα, το Πυροσβεστικό Σώμα, την Εθνική Αρχή Κυβερνοασφάλειας και άλλους φορείς. Συνεπώς, είναι ένα συλλογικό και διαλειτουργικό σχήμα, που εισηγείται στη Γενική Γραμματεία για θέματα αρμοδιότητάς της και διασφαλίζει την ανταλλαγή τεχνογνωσίας μεταξύ κρίσιμων εθνικών φορέων.

Επιπλέον, σήμερα το επισπεύδον Υπουργείο, με νομοτεχνικές βελτιώσεις που κατατέθηκαν ή θα κατατεθούν σε λίγο, ανταποκρινόμενο και στα αιτήματα της Αντιπολίτευσης, προβλέπει στο σχέδιο νόμου και σε άλλα σημεία διατομεακή και διυπουργική συνεργασία.

Περαιτέρω, στις αρμοδιότητες της Γενικής Γραμματείας Προστασίας Κρίσιμων Οντοτήτων, ως αρμόδια αρχή και εθνικό σημείο επαφής, συμπεριλαμβάνεται η χάραξη της εθνικής στρατηγικής, η εκτίμηση κινδύνων, ο προσδιορισμός και η εποπτεία των κρίσιμων οντοτήτων, καθώς και η παροχή εκπαιδευτικής και συμβουλευτικής υποστήριξης. Έχει επίσης την αρμοδιότητα επιβολής κυρώσεων στις κρίσιμες οντότητες σε περίπτωση μη συμμόρφωσης και τέλος την εκπροσώπηση της χώρας σε επίπεδο Ευρωπαϊκής Ένωσης.

Αντιστοίχως, οι κρίσιμες οντότητες οφείλουν να εκτιμήσουν τους κινδύνους εντός εννέα μηνών από την ειδοποίηση ότι χαρακτηρίζονται κρίσιμες οντότητες. Να λαμβάνουν τεχνικά και οργανωτικά μέτρα ανθεκτικότητας, όπως πρόληψη, φυσική προστασία υποδομών, ανάκαμψη από περιστατικά και εκπαίδευση προσωπικού. Να εκπονούν σχέδιο ανθεκτικότητας, που υποβάλλεται στη Γενική Γραμματεία προς αξιολόγηση. Να ορίσουν σημείο επαφής και να συμμορφώνονται με συμβουλευτικές αποστολές της Ευρωπαϊκής Ένωσης. Να εφαρμόζουν ελέγχους ιστορικού του προσωπικού που έχει πρόσβαση σε ευαίσθητα συστήματα. Να κοινοποιούν άμεσα περιστατικά που επηρεάζουν βασικές υπηρεσίες. Και εφόσον το περιστατικό έχει διασυνοριακή επίπτωση σε έξι ή περισσότερα κράτη-μέλη, ενεργοποιούνται οι ευρωπαϊκοί μηχανισμοί, με υποχρέωση ενημέρωσης των επηρεαζόμενων χωρών.

Σημειώνεται δε ότι το σχέδιο νόμου λαμβάνει μέριμνα για τη θέσπιση προτύπων ενωσιακού και διεθνούς χαρακτήρα, οι δε έλεγχοι που θα ασκούνται από τη Γενική Γραμματεία προσδιορίζονται με σαφήνεια, με αντικειμενικά κριτήρια και πάντοτε με γνώμονα την αρχή της αναλογικότητας.

Στο πλαίσιο δε της αρχής αυτής, πάντοτε λαμβάνονται υπ’ όψιν οι ιδιαιτερότητες των κρίσιμων οντοτήτων, ιδίως δε των μικρών κρίσιμων οντοτήτων. Απευθύνομαι σε κάποιους συναδέλφους. Τους παραπέμπω και στα σχετικά άρθρα 22 και 23 του σχεδίου νόμου.

Κυρίες και κύριοι συνάδελφοι, ακούστηκαν από πλευράς μερίδας της Αντιπολίτευσης ενστάσεις και επιφυλάξεις ότι το σχέδιο νόμου είναι ένα γενικόλογο και θεωρητικό κείμενο, το οποίο δεν προβλέπει επαρκώς τον τρόπο λειτουργίας της Γενικής Γραμματείας, τους αναγκαίους πόρους και άλλα οργανωτικά ζητήματα, όπως η στελέχωση και η εσωτερική οργάνωση. Επίσης, επισημάνθηκε ότι οι κρίσιμες ρυθμίσεις παραπέμπονται σε μελλοντικό προεδρικό διάταγμα. Θα μου επιτρέψετε να διευκρινίσω τα εξής, τα οποία είναι ήδη γνωστά.

Κατ’ αρχάς, είναι θεμελιώδης κανόνας του Διοικητικού Δικαίου και σταθερή συνταγματική πρόβλεψη, σύμφωνα με το άρθρο 43 του Συντάγματός μας, ότι ζητήματα ειδικότερου ή λεπτομερειακού χαρακτήρα δεν ρυθμίζονται σε επίπεδο τυπικού νόμου, αλλά ανατίθενται σε κανονιστικά όργανα της διοίκησης κατόπιν ρητής νομοθετικής εξουσιοδότησης.

Στην προκειμένη περίπτωση, το άρθρο 24 του σχεδίου νόμου αποτελεί ειδική εξουσιοδοτική διάταξη, η οποία προβλέπει με σαφήνεια την έκδοση κανονιστικών πράξεων για την εξειδίκευση των οργανωτικών και διαδικαστικών ζητημάτων εφαρμογής του νόμου. Πρόκειται για πλήρως τεκμηριωμένη διάταξη.

Επιπλέον, θα υπενθυμίσουμε ότι κάθε προεδρικό διάταγμα υπόκειται στον προληπτικό έλεγχο από το Συμβούλιο της Επικρατείας, γεγονός που διασφαλίζει την απόλυτη συμβατότητα με τις συνταγματικές διατάξεις. Δεν πρόκειται επομένως για αόριστο ή αφηρημένο πλαίσιο, αλλά για ένα νομοθέτημα με ξεκάθαρη δομή και προβλέψεις.

Κυρίες και κύριοι συνάδελφοι, περνώντας στο τρίτο μέρος του νομοσχεδίου, αξίζει να σταθούμε στη διάταξη που αφορά στην πρόσληψη προσωπικού φύλαξης και εξωτερικής φρούρησης στα σωφρονιστικά καταστήματα με τη διαδικασία που ακολουθείται ήδη στην Ελληνική Αστυνομία για την πρόσληψη των ειδικών φρουρών. Και εδώ ακούσαμε αρκετές ενστάσεις από την Αντιπολίτευση. Ο κύριος Υφυπουργός απάντησε και επανειλημμένα και τεκμηριωμένα. Όμως, ας πάμε τώρα εδώ στην Ολομέλεια στο δια ταύτα.

Συμφωνούν ή όχι οι συνάδελφοι της Αντιπολίτευσης με την ανάγκη άμεσης ενίσχυσης των σωφρονιστικών καταστημάτων; Θεωρούν ή όχι επείγουσα τη στελέχωσή τους, που έρχεται να τα ενισχύσει, να στηρίξει τους εργαζόμενους, που επιτελούν ένα σημαντικό και απαιτητικό έργο, και να βελτιώσει και τις συνθήκες λειτουργίας τους; Μάλιστα, η διαδικασία πρόσληψης που προβλέπεται διασφαλίζεται θεσμικά, καθώς προβλέπει αντικειμενικά κριτήρια και όρους διαφάνειας, αφού στην πενταμελή επιτροπή αξιολόγησης συμμετέχουν εκπρόσωποι του Νομικού Συμβουλίου του Κράτους και του ΑΣΕΠ, ενώ παράλληλα το ΑΣΕΠ διατηρεί την εποπτεία επί της διαδικασίας και παρέχει εχέγγυα αμεροληψίας και διαφάνειας, καθώς έχει την τελική κρίση σε περίπτωση ένστασης.

Άρα, καμία σκοπιμότητα δεν υποκρύπτεται. Και δεδομένων των εχέγγυων που ανέφερα παραπάνω, ρωτώ τους συναδέλφους της Αντιπολίτευσης. Θα καταψηφίσουν τη διάταξη, που αποτελεί και ένα πάγιο αίτημα των υπαλλήλων των σωφρονιστικών καταστημάτων;

Ας τοποθετηθούν ξεκάθαρα, γιατί εδώ δεν πρόκειται για θεωρητικές ασκήσεις, πρόκειται για λύσεις σε υπαρκτά προβλήματα. Και σε αυτά τα ζητήματα και τα προβλήματα κρινόμαστε.

Επιτρέψτε μου να κλείσω με μια ρύθμιση με έντονο κοινωνικό αποτύπωμα. Με το σχέδιο νόμου δίνεται η δυνατότητα μετεγγραφής αδελφών σπουδαστών στις σχολές της Ελληνικής Αστυνομίας και της Πυροσβεστικής Ακαδημίας, μια ρύθμιση ουσίας, που έρχεται να στηρίξει οικογένειες με παιδιά που σπουδάζουν σε διαφορετικές πόλεις.

Εμείς, λοιπόν, θεσμοθετούμε ένα ουσιαστικό μέτρο στήριξης. Εσείς τι στάση θα κρατήσετε; Διότι δεν άκουσα καμία άποψη επί της διάταξης. Θα στηρίξετε ή θα καταψηφίσετε αυτή την ξεκάθαρα κοινωνική ρύθμιση;

Κυρίες και κύριοι συνάδελφοι, το παρόν σχέδιο νόμου εισάγει ρυθμίσεις που ενισχύουν την ασφάλεια, την επιχειρησιακή ετοιμότητα, αλλά και την κοινωνική συνοχή. Είναι θεσμικό, λειτουργικό και αναγκαίο. Στην κατεύθυνση που δίνει ο Πρωθυπουργός Κυριάκος Μητσοτάκης για ένα κράτος πιο ανθεκτικό, πιο αποτελεσματικό και πιο κοντά στον πολίτη, το Υπουργείο Προστασίας του Πολίτη προχωρά με σοβαρότητα και σχέδιο. Αξίζουν συγχαρητήρια στην πολιτική ηγεσία του Υπουργείου Προστασίας του Πολίτη και σε όλους όσοι εργάστηκαν για την κατάρτιση του νομοσχεδίου. Ένα σχέδιο νόμου που έρχεται να απαντήσει σε πραγματικές ανάγκες του κράτους, της κοινωνίας, των συμπολιτών μας. Γι’ αυτό, κυρίες και κύριοι συνάδελφοι, σας καλώ να το υπερψηφίσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μάνη Παπαδημητρίου.

Τον λόγο έχει ο εισηγητής του ΠΑΣΟΚ - Κινήματος Αλλαγής κ. Γεώργιος Μουλκιώτης.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, το Υπουργείο Προστασίας του Πολίτη σήμερα εισηγείται ένα νομοσχέδιο που ενσωματώνει την Οδηγία της Ευρωπαϊκής Ένωσης για την ανθεκτικότητα των κρίσιμων οντοτήτων. Είναι Οδηγία που αντανακλά πράγματι την ανάγκη να προστατεύσουμε βασικές υποδομές από απειλές, φυσικές, τεχνολογικές, υγειονομικές, αλλά και γεωπολιτικές. Και αναφέρομαι σε τομείς που όλοι γνωρίζουμε ότι είναι ζωτικοί ενέργεια, ύδρευση, μεταφορές, υγεία, τηλεπικοινωνίες, ψηφιακά δίκτυα. Και δεν μιλάμε απλά για υπηρεσίες, μιλάμε για πυλώνες που κρατούν όρθιο το κράτος, την κοινωνία και την οικονομία.

Η εισηγήτρια της Νέας Δημοκρατίας ανέφερε ότι το νομοσχέδιο θωρακίζει υποδομές της χώρας, φέρνει, όπως λέει, μια σύγχρονη ευρωπαϊκή απάντηση απέναντι στις φυσικές και υβριδικές απειλές. Όμως, η αλήθεια είναι κάπως διαφορετική, γιατί η Ελλάδα δεν ξεκινάει σήμερα με αυτή την Οδηγία, αλλά πρέπει να υπενθυμίσουμε υπήρχε ήδη θεσμικό πλαίσιο του 2011, με το π.δ.39/2011 που ενσωμάτωσε την Οδηγία 2008/114. Τότε θεσπίστηκαν μηχανισμοί εκτίμησης κινδύνων, σχέδια ασφάλισης λειτουργίας σύνδημης ασφάλειας και ανατέθηκε στο ΚΕΜΕΑ, στο Κέντρο Μελετών και Ασφάλειας, κρίσιμος ρόλος επιστημονικής και τεχνικής υποστήριξης. Και μάλιστα το ΚΕΜΕΑ, τότε εξέδωσε εγχειρίδιο εκπαίδευσης με αναλυτικές οδηγίες για fast truck ομάδες διαχείρισης κρίσεων, σχέδιο αποκατάστασης και κυρίως για αδιάλειπτη λειτουργία κρίσιμων υπηρεσιών. Όλα αυτά είναι γνωστά και καταγεγραμμένα και διαθέσιμα τα οποία, όμως, ποτέ δεν εφαρμόστηκαν.

Σήμερα το νέο νομοσχέδιο δεν αναφέρει τίποτα για το ΚΕΜΕΑ. Αυτό δεν το είπα εγώ και δεν το λέει το ΠΑΣΟΚ, αυτό το είπε ο ίδιος ο εκπρόσωπος του ΚΕΜΕΑ ο κ. Σκαρλάτος στην επιτροπή, λέγοντας χαρακτηριστικά ότι θα μπορούσε να αξιοποιηθεί καλύτερα η ήδη διαθέσιμη ειδική εμπειρία από εξειδικευμένους φορείς όπως το ΚΕΜΕΑ. Δεν αξιοποιήθηκε, ούτε αξιολογήθηκε μάλλον, ή απλά ήρθε εδώ μια κακήν κακώς μετάφραση της ευρωπαϊκής Οδηγίας. Όμως το ΚΕΜΕΑ επισημαίνει ότι αγνοείται η εμπειρία του και σε αυτό πρέπει να απαντήσει η Κυβέρνηση.

Τα αποτελέσματα αυτών όλων: Καταρρεύσεις υποδομών στη Θεσσαλία γνωστές μετά τις πλημμύρες «Daniel» χωρίς σιδηροδρομικό δίκτυο, black out Αττικής, κυβερνοεπιθέσεις σε taxisnet και νοσοκομεία. Και σήμερα προχωρούμε να ενσωματώσουμε την Οδηγία όπως εισηγείται το Υπουργείο. Να αναφέρω και ίσως ενοχλήσω, ότι 17 Ιουλίου 2025 η Ευρωπαϊκή Επιτροπή εξέδωσε αιτιολογημένη γνώμη κατά της χώρας. Η δίμηνη προθεσμία που είχε ήδη δώσει για την ενσωμάτωση έχει λήξει και σήμερα 3 Οκτωβρίου, η χώρα κινδυνεύει με παραπομπή και πρόστιμο, αν δεν γίνει αυτή η διαδικασία. Δεν είμαστε οι μόνοι ήταν και άλλες δεκαέξι χώρες. Ε, και λοιπόν, τι έγινε; Πρέπει να είμαστε και εμείς με αυτές τις άλλες χώρες; Και γιατί δεν μπορούσαμε να κάνουμε κάτι νωρίτερα και διαφορετικά και με συνεργασία;

Η Ελλάδα δεν μπορεί να κρύβεται πίσω από Βουλγαρία και Ουγγαρία και με τις καταστροφές που ζήσαμε τέτοια επίκληση είναι αβάσιμη αν όχι προκλητική. Η χώρα μας έχει ήδη πληρώσει βαρύ τίμημα από την έλλειψη αυθεντικότητας. Στις καταστροφικές πυρκαγιές της Εύβοιας ένα ολόκληρο νησί έμεινε χωρίς βασικές υποδομές. Στη Θεσσαλία που κόπηκαν χωριά από τον υπόλοιπο κόσμο χωρίς νερό, χωρίς επικοινωνία, χωρίς δρόμους.

Ενεργειακή κρίση όπου φάνηκε πόσο εξαρτημένη και ευάλωτη είναι η χώρα σε εξωτερικούς παράγοντες. Κυβερνοεπιθέσεις που δέχτηκαν νοσοκομεία και οργανισμοί του Δημοσίου, με τα δεδομένα που τώρα εκτίθενται σε κίνδυνο.

Κυρίες και κύριοι, η Οδηγία 2022/2557 είναι μια τυπική ευρωπαϊκή γραφειοκρατική υποχρέωση. Είναι ένα στρατηγικό εργαλείο για την Ευρώπη και όμως, η Κυβέρνηση τη φέρνει εδώ με γνωστό τρόπο, βιαστικό, χωρίς σχέδιο, χωρίς όραμα και χωρίς διάλογο.

Εμείς, ως ΠΑΣΟΚ, λέμε καθαρά ότι είναι ένα προβληματικό νομοσχέδιο όπως εισάγεται για την ενσωμάτωση. Γιατί; Πρώτον, γιατί λείπει ο θεσμικός κορμός. Το νομοσχέδιο μιλά για αρμοδιότητες, μιλά για σχέδια, αλλά δεν δίνει συνεκτικό πλαίσιο διακυβέρνησης. Στήνεται μία νέα γραφειοκρατία χωρίς ενιαίο κέντρο συντονισμού, χωρίς μία Ανεξάρτητη Αρχή με κύρος και ευθύνη. Η Ελλάδα δεν χρειάζεται μια άλλη υπηρεσία που θα γράφει εκθέσεις. Χρειάζεται κέντρο αποφάσεων και επιχειρήσεων.

Δεύτερον, γιατί ουσιαστικά αγνοείται ο ιδιωτικός τομέας, «οι κρίσιμες οντότητες» όπως αναφέρονται, και δεν μπορεί το κράτος να τις αφήνει μόνο στην καλή θέλησή τους. Χρειάζεται συγκεκριμένο πλαίσιο υποχρεώσεων, έλεγχος και κυρώσεις. Κι αν αύριο μια κυβερνοεπίθεση παραλύσει μια τράπεζα ή έναν πάροχο ενέργειας, υπάρχει θέμα λογοδοσίας.

Τρίτον, διότι δεν υπάρχει σχέδιο χρηματοδότησης. Η ανθεκτικότητα απαιτεί και επενδύσεις, δίκτυα ανθεκτικά σε ακραία καιρικά φαινόμενα, εκπαίδευση προσωπικού, ψηφιακά εργαλεία, άμεση συνεργασία με ερευνητικά κέντρα. Το νομοσχέδιο της Κυβέρνησης δεν λέει τίποτε για αξιοποίηση του Ταμείου Ανάκαμψης, για συνέργειες με ευρωπαϊκά προγράμματα. Ουσιαστικά λέει ότι θα κάνουμε ό,τι μπορούμε με τα υφιστάμενα, δηλαδή τίποτα.

Τέταρτον, διότι το νομοσχέδιο δεν προβλέπει διαφάνεια και κοινοβουλευτικό έλεγχο. Δεν μπορούμε να μιλάμε για κρίσιμες οντότητες και να μην υπάρχει λογοδοσία στη Βουλή. Ποιος θα ενημερώσει τους πολίτες για την πρόοδο; Ποιος θα ελέγχει αν οι πάροχοι συμμορφώνονται; Εδώ βλέπουμε ένα γνωστό μοτίβο κεντρικοποίησης της Κυβέρνησης χωρίς λογοδοσία.

Το ΠΑΣΟΚ έχει μια ιστορία στην προστασία του δημοσίου συμφέροντος και στη θωράκιση του κράτους. Ιδρύσαμε θεσμούς που άντεξαν, φέραμε την Ελλάδα στην Ευρωπαϊκή Ένωση και μιλήσαμε και για κοινωνικό κράτος και για δικαιώματα. Δεν μπορούμε σήμερα να κλείνουμε τα μάτια μπροστά σε ένα νομοσχέδιο που αντί να ενισχύει την ανθεκτικότητα, αναπαράγει την αδυναμία.

Κι αν πράγματι, κύριε Υπουργέ, θέλατε να υπηρετήσετε την Οδηγία, θα φέρνατε ένα ενιαίο σχέδιο ανθεκτικότητας κρίσιμων υποδομών, με δεσμευτικό χρονοδιάγραμμα. Θα φέρνατε μόνιμο μηχανισμό κοινοβουλευτικού ελέγχου, ώστε η Βουλή να παρακολουθεί την εφαρμογή. Θα προβαίνατε σε θεσμική συμμετοχή της τοπικής αυτοδιοίκησης, γιατί οι κρίσεις ξεκινούν από τις τοπικές κοινωνίες. Θα κάνατε σαφή στρατηγική χρηματοδότησης, θα την προβλέπατε από τα ευρωπαϊκά ταμεία. Θα υπήρχε διαρκής συνεργασία και θα προβλέπονταν με τον ιδιωτικό τομέα, αλλά με όρους διαφάνειας και αυστηρού ελέγχου.

Αντί αυτών, όμως, είναι μια ρύθμιση -να το πω- για τα μάτια των Βρυξελλών. Δηλαδή, ένα νομοσχέδιο που ενσωματώνει η Οδηγία και τελείωσε η υπόθεση; Ε, όχι. Εμείς με αυτό το θέμα δεν μπορούμε να παίζουμε και δεν μπορούμε να χαρίσουμε τίποτε σε μια προχειρότητα που αύριο θα πληρώσει η κοινωνία με νέες καταστροφές και νέο χάος.

Η ασφάλεια και η ανθεκτικότητα της χώρας δεν είναι ένα κομματικό τρικ. Κι εδώ πρέπει να σκεφτούμε: Θέλουμε μια χώρα, μια Ελλάδα που απλώς καλύπτει τα τυπικά ή μια Ελλάδα που προστατεύει ουσιαστικά τον πολίτη της; Και ξεκαθαρίζω. Απαιτείται να γίνει ενσωμάτωση της Οδηγίας στην εσωτερική έννομη τάξη; Προφανώς απαιτείται. Προφανέστατα απαιτείτο και μάλιστα αργήσαμε και είπα τι έγινε.

Όμως, στο σχέδιο νόμου που εισηγείστε επισημαίνουμε και επισημάναμε κατ’ άρθρον πολλές παρατηρήσεις, αλλά μέχρι αυτή τη στιγμή δεν έχει δοθεί καμία απάντηση από την Κυβέρνηση σε τίποτα, ούτε έστω και απόρριψη ή μια δικαιολογία, και οφείλω να το αναφέρω.

Επισημάναμε περιπτώσεις που φαίνεται ότι λειτουργεί και πώς λειτουργεί συγκεντρωτικά η Γενική Γραμματεία. Επισημάναμε και τις αοριστίες και τις ασάφειες του νομοσχεδίου και τις παραλείψεις στο κλείσιμο οντοτήτων και φορέων που δεν υπάρχουν, αλλά επισημάναμε και την απουσία της αυτοδιοίκησης επανειλημμένως. Γιατί αυτή η απόλυτη σιωπή μέχρι τώρα; Δεν εκπληρώνετε μια απλή υποχρέωση, κύριοι Υπουργοί.

Επισημαίνουμε, τέλος, ότι έχει εκδοθεί, έχει δημοσιευθεί, έχει ψηφιστεί το άρθρο 200 του ν.5187 πριν λίγους μήνες και προβλέπει έκδοση προεδρικού διατάγματος 21-3-2025. Δεν έχει γίνει μέχρι τώρα τίποτα. Δεν έχει εκδοθεί το προεδρικό διάταγμα.

Καταθέσατε, λοιπόν, στη Βουλή ένα σχέδιο νόμου που αποτελείται από 21 άρθρα, από τα οποία τρία άρθρα αφορούν αποκλειστικά την Οδηγία και τα άρθρα 26, 27 και 28 δεν ήταν καν στη διαβούλευση και αφορούν άσχετα θέματα. Αυτό το οποίο θέσαμε εξαρχής είναι ότι άσχετα θέματα σε ένα νομοσχέδιο δεν αποτελούν καλή νομοθέτηση.

Επί των άρθρων αυτών, λοιπόν, υπήρξε και ένα θέμα ιδιαίτερο. Το άρθρο 26 αφορά προσλήψεις κλάδου ΔΕ Φύλαξης και ΔΕ Προσωπικού Εξωτερικής Φρούρησης Σωφρονιστικών Καταστημάτων. Παρατηρούμε ότι η προϋπόθεση εφαρμογής του άρθρου αυτού είναι σύμφωνα με την παράγραφο 10 η κατάργηση άρθρων από τρεις νόμους κι ένα προεδρικό διάταγμα, μεταξύ των οποίων και του άρθρου 11 του ν.4760/2020 που εσείς ψηφίσατε, αλλά και του ν.2721/2019 και 3659/2008. Το άρθρο 11, λοιπόν, αναφέρει συγκεκριμένα ότι η πρόσληψη προσωπικού υπάγεται αποκλειστικά στην αρμοδιότητα του Ανώτατου Συμβουλίου Επιλογής Προσωπικού, του ΑΣΕΠ.

Πέραν αυτών, όπως προκύπτει από την ανάλυση των συνεπειών της ρύθμισης για το άρθρο 26, σαφώς αναφέρεται ότι θεσμοθετείται μια νέα διαδικασία πρόσληψης προσωπικού κατ’ εξαίρεση -επισημαίνω, κατ’ εξαίρεση- της διαδικασίας που προβλέπεται στα Μέλη Β΄ και Γ΄ του ν.4765 του 2021.

Τι εννοούν, όμως, 4765/2021; Είναι ο νόμος που λέει «εκσυγχρονισμό του συστήματος προσλήψεων στον δημόσιο τομέα και ενίσχυση του Ανώτατου Συμβουλίου Επιλογής Προσωπικού-ΑΣΕΠ». Τι εξαιρείτε και τι λέτε ότι δεν εισάγεται; Το Μέρος Β΄ και το μέρος Γ΄. Τι λέει το Μέρος Β΄; Λέει το Μέρος Β΄ «πλήρωση θέσεων με πανελλήνιο γραπτό διαγωνισμό». Δεν το συζητάμε αυτό, για την περίπτωση αυτή, καθόλου. Τι λέει, όμως, το Μέρος Γ΄; Λέει «άλλες διαδικασίες επιλογής προσωπικού», με διαδικασίες ΑΣΕΠ. Γιατί καταργείτε και το Μέρος Γ΄; Τι είναι αυτό το οποίο σας αναγκάζει να καταργήσετε και το Μέρος Γ΄ από αυτόν τον νόμο. Να, γιατί λέμε ότι υπάρχει πρόβλημα σε αυτήν τη διαδικασία.

Το 2020 με τον ν.4760 -το άρθρο 11 που επίσης, καταργείται- η πρόσληψη προσωπικού υπαγόταν στο ΑΣΕΠ, εξ ολοκλήρου; Δικός σας είναι ο νόμος, της Νέας Δημοκρατίας, το 2020. Γιατί υπαγόταν τότε και σήμερα όχι; Τι είναι αυτό που σας αναγκάζει να μην υπάγεται στον ΑΣΕΠ;

Εμείς είμαστε ξεκάθαροι. Χρειάζεται προσωπικό η εξωτερική φρουρά και η φύλαξη. Απαιτείται οπωσδήποτε να υπάρχει. Υπάρχει πάγιο αίτημα, το οποίο μέχρι τώρα δεν έχει ενεργοποιηθεί. Όμως, για εμάς πρέπει να γίνει μέσω διαδικασιών ΑΣΕΠ, που επίσης, καταργείται ή παρακάμπτεται, για να το πω λίγο καλύτερα.

Μην επαναλαμβάνουμε στην κοινωνία την δικαιολογία, περί επιτάχυνσης. Μην το πούμε πάλι επιτάχυνση. Είναι αστείο. Έχει καταντήσει αστείο. Δεν ισχύει θέμα τέτοιο. Εάν θέλετε την επιτάχυνση, τροποποιήστε το Μέρος Γ΄ του ν.4765/21-σας προκαλώ να το τροποποιήσετε- που αναφέρεται στον τίτλο «άλλες διαδικασίες επιλογής προσωπικού». Μην καταργείτε και μην παρακάμπτετε τον ΑΣΕΠ. Αυτό είναι το μήνυμα, το οποίο σας φέρνουμε, διότι στη συγκεκριμένη περίπτωση, κυρίες και κύριοι συνάδελφοι, δεν εισηγείται το Υπουργείο από τον ΑΣΕΠ ούτε την προκήρυξη, ούτε τον πίνακα των διοριστέων.

Ο κύριος Υπουργός με δική του απόφαση θα καθορίσει τα κριτήρια και τον αριθμό των μορίων, ανά κριτήριο. Ένα μόνο μέρος του ΑΣΕΠ θα συμμετέχει στην πενταμελή επιτροπή. Μοναδικό σημείο εφαρμογής του ΑΣΕΠ, ξέρετε ποιο είναι; Είναι το δικαίωμα ένστασης ενώπιον του ΑΣΕΠ, διάταξη όμως, που προφανώς μοιάζει περισσότερο με βιτρίνα αξιοκρατίας της διαδικασίας και στην πράξη θα καταστεί ατελέσφορη, με έναν αδικημένο υποψήφιο, καθώς η εξέταση της ένστασης είναι στα χέρια του ΑΣΕΠ που είναι «δεμένα». Γιατί είναι «δεμένα» τα χέρια του ΑΣΕΠ; Γιατί είναι εξαναγκασμένο, τι να εξετάσει; Κάτι έκτακτα μόρια και γενικότερα κάτι τους όρους μιας προκήρυξης, που δεν θα την έχει επιλέξει το ΑΣΕΠ, δεν θα την έχει βγάλει το ΑΣΕΠ, θα την έχει βγάλει ο ίδιος ο Υπουργός Προστασίας του Πολίτη. Άρα, αυτή η κλασική δικαιολογία περί επιτάχυνσης, καλό είναι να μη τη συζητάμε. Παρακάμπτετε το ΑΣΕΠ.

Το ΠΑΣΟΚ δεν μπορεί να ψηφίσει θετικά αυτό το άρθρο. Δεν μπορεί στην παρούσα χρονική περίοδο, όχι απλώς από σεβασμό, αλλά από διεύρυνση και ενίσχυση του ρόλου του ΑΣΕΠ, ενός εμβληματικού νόμου που αγκάλιασε όλη η κοινωνία κι έχετε ευθύνη με τον τρόπο που τον παρακάμπτετε ή και το καταργείτε. Γιατί το ΑΣΕΠ είναι πυρήνας αυτού που εξαγγέλλει το ΠΑΣΟΚ και τώρα με την πρόταση διακυβέρνησης της Θεσσαλονίκης.

Θα είναι, λοιπόν, πάρα πολύ σημαντικό να αναγνωρίζουμε τη σημασία και τις ιδιαιτερότητες των συγκεκριμένων εργασιακών καθηκόντων, τα οποία υπάρχουν και ενδεχομένως χρειάζεται ειδική προσμέτρηση επιμέρους προσόντων.

Το ξέρουμε και το ξέρετε ότι στον ΑΣΕΠ υπάρχει νόμος, που αφορά εξαιρέσεις του πολιτικού προσωπικού του Υπουργείου Προστασίας του Πολίτη, περίοδος Δ΄, παράγραφος 2 του άρθρου 2 του ν.4765/21. Είναι δεδομένο αυτό, αλλά αυτό δε σημαίνει σε καμιά περίπτωση ότι θα μπορούσαμε να εμπιστευτούμε τη διαφάνεια και την αξιοκρατία των κριτηρίων και της μοριοδότησης των προσλήψεων στον Υπουργό, ενώ είναι δεδομένες όλες οι άλλες καταστάσεις τις οποίες προανέφερα. Αυτός είναι λόγος που λέμε, λοιπόν, για το άρθρο 26 ότι παρακάμπτει τον ΑΣΕΠ.

Πάμε τώρα στο άρθρο 27. Το άρθρο 27, κύριοι Υπουργοί, αναφέρεται στην αύξηση της δυναμικότητας των αυτοτελώς σωφρονιστικών καταστημάτων, με την τροποποίηση της παραγράφου 3 του άρθρου 20 του Σωφρονιστικού Κώδικα. Πράγματι. Εδώ, όμως, βλέπουμε ότι εκεί έχει γίνει μια αντιγραφή του άρθρου 20, παράγραφος 3 και του ν.2776/99, την αρχική κωδικοποίηση του Σωφρονιστικού Κώδικα και το άρθρο 22 του ν.4985/2022, τώρα πριν δύο χρόνια, επίσης, δικός σας νόμος που δημοσιεύτηκε 27 Οκτωβρίου 2022, με αντικατάσταση. Σήμερα τι γίνεται; Το 300 με τον αριθμό 600.Απλή ερώτηση: Το 2022 δεν υπήρχε θέμα της αύξησης, υπάρχει τώρα. Ίσως. Όμως επισημαίνουμε ότι υπάρχει πληθώρα θεμάτων, τα οποία αφορούν το σωφρονιστικό σύστημα και μέχρι σήμερα δεν έχετε προβεί σε λήψη κανενός, μα κανενός, μέτρου και το ερώτημα είναι σαφές: ο νόμος εφόσον ψηφιστεί το νομοσχέδιο θα ισχύσει από την επόμενη ημέρα από την δημοσίευση στην Εφημερίδα της Κυβέρνησης. Μια ερώτηση: Το 600 θα αφορά όλα τα σωφρονιστικά καταστήματα ή θα αφορά τα σωφρονιστικά καταστήματα τα οποία θα κατασκευαστούν ή θα αφορά και το σωφρονιστικό κατάστημα Νικηφόρου στη Δράμα; Γιατί όπως έρχεται τώρα αναφέρεται για όλα τα σωφρονιστικά καταστήματα. Αν δημιουργήστε μια νομοτεχνική βελτίωση που να λέει ότι θα αναφέρεται για τα συγκεκριμένα καταστήματα εφεξής, είναι ένα άλλο ζήτημα. Όπως το φέρνετε, όμως, θέτετε θέμα. Τί; Υπερσυμφόρηση. Τα οποιαδήποτε καταστήματα θα πάνε στα 600 και δεν μιλάω για τον Κορυδαλλό, ούτε για το Νικηφόρος, αλλά υπάρχει σωρεία άλλων καταστημάτων. Δεν το ξέρω, δεν φαίνεται και δεν προκύπτει και δεν προκύπτει -προσέξτε- ούτε από την αιτιολογική έκθεση του νόμου. Αν το γράφατε στην αιτιολογική έκθεση του νόμου, μπορούσαμε να μιλήσουμε για κάτι συγκεκριμένο, Όμως, δεν αναφέρετε πουθενά και επ’ αυτού υπάρχει ζήτημα και αυτήν την έννοια το αναφέρουμε και εκφράζουμε τις επιφυλάξεις μας, μέχρι αυτή τη στιγμή που λέμε, γιατί είναι ζήτημα, αλλά όχι με αυτό τον τρόπο που εισάγεται. Διότι η ασάφεια και η αοριστία με τη δημοσίευση του νόμου θα δημιουργήσει πάρα, μα πάρα, πολλά προβλήματα. Εμείς, λοιπόν, το ΠΑΣΟΚ θα είμαστε παρόντες και με προτάσεις και με όραμα και με πίεση. Και με πίεση! Πρέπει κάποτε να γίνουν, τα αναγνωρίζουμε, αλλά να υπάρχουν βάσεις και θέσεις χωρίς τίποτε άλλο.

Τέλος, επειδή ασχοληθήκαμε πάρα πολύ με το σωματείο των υπαλλήλων, πολύ καλά το κάνετε, αλλά γιατί δεν τακτοποιείτε και κάποια θέματα τα οποία προχθές πάλι τα βάλαμε και ρίχνετε την μπάλα στην εξέδρα; Θα καταθέσω την απάντηση που έχετε δώσει. Όσον αφορά το επίδομα επικινδυνότητας, γιατί δεν το τακτοποιείτε; Δεν είπατε τίποτα, θα το κάνετε αύριο; Μακάρι! Γιατί πρέπει θα το εξετάσουμε. Αν το κάνετε αυτές τις μέρες, μακάρι να το κάνετε, αλλά όχι κάθε φορά, όπως μας συμφέρει. Συγκεκριμένα πράγματα γι’ αυτούς τους ανθρώπους. Να είμαστε συγκεκριμένοι όλοι, όχι να τους χαϊδεύουμε, όποτε θέλουμε για διάφορα ζητήματα και ειδικά για την παραβίαση του ΑΣΕΠ.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μουλκιώτη.

Παρακαλώ να κλείσει το σύστημα της ηλεκτρονικής εγγραφής ομιλητών.

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, θα επανέλθουμε στο νομοσχέδιο του Υπουργείου Εθνικής Άμυνας όπου και έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της του άρθρου πρώτου ψήφισαν 292 Βουλευτές.

Υπέρ του άρθρου δηλαδή ΝΑΙ, ψήφισαν 243 Βουλευτές.

Κατά του άρθρου, δηλαδή ΟΧΙ, ψήφισαν 45 Βουλευτές.

Παρών ψήφισαν 4 Βουλευτές.

Συνεπώς, το άρθρο πρώτο έγινε δεκτό κατά πλειοψηφία.

Οι θέσεις των Βουλευτών, όπως αποτυπώθηκαν, κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Άρθρο 1 (Άρθρο πρώτο) (ΣΥΝΟΛΙΚΑ ΨΗΦΟΙ: NAI:243, OXI:45, ΠΡΝ:4)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΠΡΝ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΠΡΝ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΠΡΝ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΟΧΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΠΡΝ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΑΝΕΞ. | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |  |  |
|  |  | **Ημ/νία:** | | **03/10/2025** | | | |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  | **Έγκριση σχεδίων συμβάσεων στον τομέα της άμυνας για την τροποποίηση των υπό στοιχεία 016Β/21 και 017Β/21 συμβάσεων για την προμήθεια φρεγατών τύπου "FDI HN" και την εν συνεχεία υποστήριξή τους** | | | | | | | | | | | |  |  |
|  |  |  |  |  |  |  |  |  |  |  |  |  |  |  |
| **Άρθρο** | | | | | **ΝΑΙ** | | **ΟΧΙ** | | **ΠΡΝ** | | **ΣΥΝ** | | | |
| Άρθρο 1 (Άρθρο πρώτο) | | | | | 243 | | 45 | | 4 | | 292 | | | |
|  |  |  |  |  |  |  |  |  |  |  |  |  |  |  |
|  |  |  | **Ο Πρόεδρος** | | |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  | **Σελ.** | | 1/1 | |  |

(Στο σημείο αυτό καταχωρίζονται έγγραφα των Βουλευτών της κ. Πούλου Παναγιού (Γιώτας), της κ. Τζάκρη Θεοδώρας και του κ. Χουρδάκη Μιχαήλ σύμφωνα με το άρθρο 72Α του Κανονισμού της Βουλής τα οποία αφορούν διευκρίνιση ψήφου επί του Άρθρου 1 (Άρθρο πρώτο) του ψηφισθέντος νομοσχεδίου

ΑΛΛΑΓΗ ΣΕΛΙΔΑΣ

(Να μπουν οι σελίδες 44α-β-γ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση επί της αρχής, του άρθρου δεύτερου, του άρθρου τρίτου, του ακροτελεύτιου άρθρου, καθώς και του συνόλου του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 46-53)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Άμυνας: «Έγκριση σχεδίων Συμβάσεων στον τομέα της άμυνας για την τροποποίηση των υπό στοιχεία 016B/21 και 017Β/21 Συμβάσεων για την προμήθεια φρεγατών τύπου «FDI HN» και την εν συνεχεία υποστήριξή τους» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωρισθεί το κείμενο του νομοσχεδίου σελίδα 54α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν αναρτηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της ΡΚΕ΄ Τρίτη 27 Μαΐου 2025, ΡΚΣΤ΄ Τετάρτη 28 Μαΐου, ΡΚΖ΄ Πέμπτη 29 Μαΐου 2025, ΡΚΗ΄ Παρασκευή 30 Μαΐου 2025, ΡΚΘ΄ Δευτέρα 2 Ιουνίου 2025 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της ΡΚΕ΄ Τρίτη 27 Μαΐου 2025, ΡΚΣΤ΄ Τετάρτη 28 Μαΐου, ΡΚΖ΄ Πέμπτη 29 Μαΐου 2025, ΡΚΗ΄ Παρασκευή 30 Μαΐου 2025, ΡΚΘ΄ Δευτέρα 2 Ιουνίου 2025 επικυρώθηκαν.

Επίσης, όπως επικυρωθούν με ευθύνη Προεδρείου τα παρακάτω Πρακτικά Συνεδριάσεων της Κ΄ Περιόδου – Σύνοδος Β΄ της Βουλής, λόγω λήξης της Συνόδου: ΡΛ΄ Τετάρτης 4 Ιουνίου 2025, ΡΛΑ΄ Πέμπτης 5 Ιουνίου 2025, ΡΛΒ΄ Παρασκευής 6 Ιουνίου 2025, ΡΛΓ΄ Τρίτης 10 Ιουνίου 2025, ΡΛΔ΄ Τετάρτης 11 Ιουνίου 2025, ΡΛΕ΄ Πέμπτης 12 Ιουνίου 2025, ΡΛΣΤ΄ Παρασκευής 13 Ιουνίου 2025, ΡΛΖ΄ Δευτέρας 16 Ιουνίου 2025, ΡΛΘ΄ Πέμπτης 19 Ιουνίου 2025, ΡΜ΄ Παρασκευής 20 Ιουνίου 2025, ΡΜΑ΄ Δευτέρας 23 Ιουνίου 2025, ΡΜΒ΄ Τρίτης 24 Ιουνίου 2025, ΡΜΓ΄ Τετάρτης 25 Ιουνίου 2025, ΡΜΔ΄ Παρασκευής 27 Ιουνίου 2025, ΡΜΕ΄ Δευτέρας 30 Ιουνίου 2025, ΡΜΣΤ΄ Τετάρτης 2 Ιουλίου 2025, ΡΜΖ΄ Πέμπτη 3 Ιουλίου 2025, ΡΜΗ΄ Παρασκευής 4 Ιουλίου 2025, ΡΜΘ΄ Δευτέρας 7 Ιουλίου 2025, ΡΝ΄ Τετάρτης 9 Ιουλίου 2025, ΡΝΑ΄ Πέμπτης 10 Ιουλίου 2025, ΡΝΒ΄ Παρασκευής 11 Ιουλίου 2025, ΡΝΓ΄ Δευτέρας 14 Ιουλίου 2025, ΡΝΔ΄ Τρίτης 15 Ιουλίου 2025, ΡΝΕ΄ Τετάρτης 16 Ιουλίου 2025, ΡΝΣΤ΄ Πέμπτης 17 Ιουλίου 2025, ΡΝΖ΄ Παρασκευής 18 Ιουλίου 2025, ΡΝΗ΄ Δευτέρας 21 Ιουλίου 2025, ΡΞ΄ Τετάρτης 23 Ιουλίου 2025, ΡΞΑ΄ Πέμπτης 24 Ιουλίου 2025, ΡΞΒ΄ Παρασκευής 25 Ιουλίου 2025, ΡΞΓ΄ Δευτέρας 28 Ιουλίου 2025, ΡΞΖ΄ Πέμπτης 31 Ιουλίου 2025, ΡΞΗ΄ Παρασκευής 1ης Αυγούστου 2025, ΡΞΘ΄ Τετάρτης 27 Αυγούστου 2025, ΡΟ΄ Πέμπτης 28 Αυγούστου 2025, ΡΟΑ΄ Παρασκευής 29 Αυγούστου 2025, ΡΟΒ΄ Δευτέρας 1ης Σεπτεμβρίου 2025, ΡΟΓ΄ Τρίτης 2 Σεπτεμβρίου 2025, ΡΟΔ΄ Τετάρτης 3 Σεπτεμβρίου 2025, ΡΟΕ΄ Παρασκευής 5 Σεπτεμβρίου 2025, ΡΟΣΤ΄ Δευτέρας 8 Σεπτεμβρίου 2025, ΡΟΖ΄ Τρίτης 9 Σεπτεμβρίου 2025, ΡΟΗ΄ Τετάρτης 10 Σεπτεμβρίου 2025, ΡΟΘ΄ Παρασκευής 12 Σεπτεμβρίου 2025, ΡΠ΄ Δευτέρας 15 Σεπτεμβρίου 2025, ΡΠΑ΄ Τρίτης 16 Σεπτεμβρίου 2025, ΡΠΒ΄ Τετάρτης 17 Σεπτεμβρίου 2025, ΡΠΓ΄ Πέμπτης 18 Σεπτεμβρίου 2025, ΡΠΕ΄ Παρασκευής 19 Σεπτεμβρίου 2025, ΡΠΣΤ΄ Δευτέρας 22 Σεπτεμβρίου 2025, ΡΠΖ΄ Τετάρτης 24 Σεπτεμβρίου 2025, ΡΠΗ΄ Πέμπτης 25 Σεπτεμβρίου 2025, Ρϟ΄ Δευτέρας 29 Σεπτεμβρίου 2025, ΡϟΑ΄ Τετάρτης 1ης Οκτωβρίου 2025, ΡϟΒ΄ Πέμπτης 2 Οκτωβρίου 2025 και ΡϟΓ΄ Παρασκευής 3 Οκτωβρίου 2025.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της ΡΛ΄ Τετάρτης 4 Ιουνίου 2025, ΡΛΑ΄ Πέμπτης 5 Ιουνίου 2025, ΡΛΒ΄ Παρασκευής 6 Ιουνίου 2025, ΡΛΓ΄ Τρίτης 10 Ιουνίου 2025, ΡΛΔ΄ Τετάρτης 11 Ιουνίου 2025, ΡΛΕ΄ Πέμπτης 12 Ιουνίου 2025, ΡΛΣΤ΄ Παρασκευής 13 Ιουνίου 2025, ΡΛΖ΄ Δευτέρας 16 Ιουνίου 2025, ΡΛΘ΄ Πέμπτης 19 Ιουνίου 2025, ΡΜ΄ Παρασκευής 20 Ιουνίου 2025, ΡΜΑ΄ Δευτέρας 23 Ιουνίου 2025, ΡΜΒ΄ Τρίτης 24 Ιουνίου 2025, ΡΜΓ΄ Τετάρτης 25 Ιουνίου 2025, ΡΜΔ΄ Παρασκευής 27 Ιουνίου 2025, ΡΜΕ΄ Δευτέρας 30 Ιουνίου 2025, ΡΜΣΤ΄ Τετάρτης 2 Ιουλίου 2025, ΡΜΖ΄ Πέμπτη 3 Ιουλίου 2025, ΡΜΗ΄ Παρασκευής 4 Ιουλίου 2025, ΡΜΘ΄ Δευτέρας 7 Ιουλίου 2025, ΡΝ΄ Τετάρτης 9 Ιουλίου 2025, ΡΝΑ΄ Πέμπτης 10 Ιουλίου 2025, ΡΝΒ΄ Παρασκευής 11 Ιουλίου 2025, ΡΝΓ΄ Δευτέρας 14 Ιουλίου 2025, ΡΝΔ΄ Τρίτης 15 Ιουλίου 2025, ΡΝΕ΄ Τετάρτης 16 Ιουλίου 2025, ΡΝΣΤ΄ Πέμπτης 17 Ιουλίου 2025, ΡΝΖ΄ Παρασκευής 18 Ιουλίου 2025, ΡΝΗ΄ Δευτέρας 21 Ιουλίου 2025, ΡΞ΄ Τετάρτης 23 Ιουλίου 2025, ΡΞΑ΄ Πέμπτης 24 Ιουλίου 2025, ΡΞΒ΄ Παρασκευής 25 Ιουλίου 2025, ΡΞΓ΄ Δευτέρας 28 Ιουλίου 2025, ΡΞΖ΄ Πέμπτης 31 Ιουλίου 2025, ΡΞΗ΄ Παρασκευής 1ης Αυγούστου 2025, ΡΞΘ΄ Τετάρτης 27 Αυγούστου 2025, ΡΟ΄ Πέμπτης 28 Αυγούστου 2025, ΡΟΑ΄ Παρασκευής 29 Αυγούστου 2025, ΡΟΒ΄ Δευτέρας 1ης Σεπτεμβρίου 2025, ΡΟΓ΄ Τρίτης 2 Σεπτεμβρίου 2025, ΡΟΔ΄ Τετάρτης 3 Σεπτεμβρίου 2025, ΡΟΕ΄ Παρασκευής 5 Σεπτεμβρίου 2025, ΡΟΣΤ΄ Δευτέρας 8 Σεπτεμβρίου 2025, ΡΟΖ΄ Τρίτης 9 Σεπτεμβρίου 2025, ΡΟΗ΄ Τετάρτης 10 Σεπτεμβρίου 2025, ΡΟΘ΄ Παρασκευής 12 Σεπτεμβρίου 2025, ΡΠ΄ Δευτέρας 15 Σεπτεμβρίου 2025, ΡΠΑ΄ Τρίτης 16 Σεπτεμβρίου 2025, ΡΠΒ΄ Τετάρτης 17 Σεπτεμβρίου 2025, ΡΠΓ΄ Πέμπτης 18 Σεπτεμβρίου 2025, ΡΠΕ΄ Παρασκευής 19 Σεπτεμβρίου 2025, ΡΠΣΤ΄ Δευτέρας 22 Σεπτεμβρίου 2025, ΡΠΖ΄ Τετάρτης 24 Σεπτεμβρίου 2025, ΡΠΗ΄ Πέμπτης 25 Σεπτεμβρίου 2025, Ρϟ΄ Δευτέρας 29 Σεπτεμβρίου 2025, ΡϟΑ΄ Τετάρτης 1ης Οκτωβρίου 2025, ΡϟΒ΄ Πέμπτης 2 Οκτωβρίου 2025 και ΡϟΓ΄ Παρασκευής 3 Οκτωβρίου 2025 επικυρώθηκαν.

Κυρίες και κύριοι συνάδελφοι, επανερχόμαστε στο νομοσχέδιο του Υπουργείου Προστασίας του Πολίτη και καλείται τώρα στο Βήμα ο ειδικός αγορητής της Κοινοβουλευτικής Ομάδας ΣΥΡΙΖΑ-Προοδευτική Συμμαχία, ο συνάδελφος κ. Κωνσταντίνος Μπάρκας.

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ κύριε Πρόεδρε.

Κυρίες και κύριοι Βουλευτές, δυστυχώς, η Κυβέρνηση ακόμα και για την ενσωμάτωση μιας κοινοτικής Οδηγίας στην εθνική νομοθεσία αποφασίζει να συνεχίσει τον δρόμο της κακής νομοθέτησης και να οδηγήσει αν θέλετε τα κόμματα της Αντιπολίτευσης, τα οποία ενδεχομένως, θα μπορούσαν να στηρίξουν μια σειρά διατάξεων σε οδηγίες ή σε νομοσχέδια που η Κυβέρνηση φέρνει, όμως τα οδηγεί στο να τα καταψηφίσουν εν συνόλω και μάλιστα η κριτική η οποία σας ασκείται είναι από το σύνολο της Αντιπολίτευσης, όχι μόνο από τον ΣΥΡΙΖΑ αλλά το σύνολο της Αντιπολίτευσης σας χαρακτηρίζει ως μια κυβέρνηση, η οποία δεν έχει καμία σχέση με την καλή νομοθέτηση. Επιτρέψτε μου να αναφερθώ και στον τρόπο με τον οποίον λειτουργούν οι επιτροπές. Αναφέρομαι στο γεγονός γιατί όλοι οι εισηγητές των κομμάτων για το συγκεκριμένο νομοσχέδιο είναι Βουλευτές επαρχίας και συνεδριάσαμε Παρασκευή και Δευτέρα δύο επιτροπές. Ιστορικά να ενημερώσουμε και τον κόσμο που μας βλέπει ότι η Βουλή δεν έχει κοινοβουλευτικές διαδικασίες, δεν έχει επιτροπές, δεν συνεδριάζει κάθε Παρασκευή και Δευτέρα ακριβώς γιατί οι Βουλευτές πρέπει να έχουν τη δυνατότητα να πηγαίνουν στις εκλογικές τους περιφέρειες και δεν μας δόθηκε η δυνατότητα.

Το συγκεκριμένο νομοσχέδιο το οποίο σήμερα συζητάμε με πρόσχημα την ενσωμάτωση μιας κοινοτικής Οδηγίας για την ανθεκτικότητα κρίσιμων οντοτήτων, η Κυβέρνηση επιχειρεί να εισαγάγει ένα θεσμικό πλαίσιο που περισσότερο θυμίζει συγκεντρωτικό μηχανισμό ελέγχου παρά ένα σύγχρονο δημοκρατικό κράτος, το οποίο λειτουργεί υπό τον έλεγχο της κοινωνίας και των θεσμών.

Μας παρουσιάσατε ένα σχέδιο νόμου ως αναγκαία προσαρμογή σε ευρωπαϊκές υποχρεώσεις. Αυτό συμβαίνει συχνά με την επίκληση της Ευρώπης, η οποία μας πιέζει να κάνουμε πράγματα, όμως, η επίκληση αυτή κρύβει μια σειρά από διατάξεις που υπερβαίνουν τις ευρωπαϊκές κατευθύνσεις και εξυπηρετούν μια συγκεκριμένη πολιτική λογική. Η πολιτική λογική αυτή ξεκίνησε το 2019 με τον νόμο για τη δημιουργία του επιτελικού κράτους και συνεχίζεται ακόμα και σήμερα με την υπερσυγκέντρωση εξουσιών σε διάφορα Υπουργεία.

Το συγκεκριμένο σχέδιο νόμου αφορά το Υπουργείο Προστασίας του Πολίτη και αποδυναμώνει τους μηχανισμούς λογοδοσίας, περιορίζει την κοινωνική συμμετοχή και εξαιρεί κρίσιμες υπηρεσίες που κατά τα άλλα θα έπρεπε να είναι στη «ΔΙΑΥΓΕΙΑ», στο μάτι της κοινωνίας και τις περιορίζει από κάθε έλεγχο.

Ο ΣΥΡΙΖΑ - Προοδευτική Συμμαχία, κύριοι Υπουργοί και κύριοι συνάδελφοι, έχει αποδείξει και κατά τη διάρκεια της διακυβέρνησής του ότι αντιμετωπίζει με σοβαρότητα τα ζητήματα πολιτικής προστασίας και ανθεκτικότητας. Στηρίξαμε την ενίσχυση του κρατικού μηχανισμού, θεσμοθετήσαμε τον εθνικό μηχανισμό διαχείρισης κρίσεων, δημιουργήσαμε τα θεμέλια για μια πιο αποτελεσματική πολιτική προστασία, όμως, πάντα με σεβασμό στη διαφάνεια, στα δικαιώματα στον κοινοβουλευτικό έλεγχο. Αυτή είναι μια θεμελιώδης διαφορά με τη Νέα Δημοκρατία και το νομοσχέδιο που σήμερα μας παρουσιάζετε.

Έχουμε ασκήσει, κύριε Υπουργέ, κριτική σε μια σειρά ζητημάτων που αφορούν όλα τα άρθρα του εν λόγω νομοσχεδίου. Να πω για την Εθνική Αντιπροσωπεία ότι η συγκεκριμένη οδηγία, η αρχική μάλλον μορφή της συγκεκριμένης οδηγίας ψηφίστηκε και από τους Ευρωβουλευτές που συμμετέχουν με την Κοινοβουλευτική Ομάδα του ΣΥΡΙΖΑ - Προοδευτική Συμμαχία στην Ευρωβουλή, δίνει όμως η Ευρώπη -γι’ αυτό είπα πριν για την επίκληση της Ευρώπης- τη δυνατότητα της διαμόρφωσης. Εσείς, δυστυχώς, αυτό που κάνετε κατά τη διάρκεια της διαμόρφωσης είναι να νομοθετείτε για τη μη διαφάνεια διαφόρων πραγμάτων.

Στο άρθρο 3 για παράδειγμα, το οποίο αποτελεί και μια από τις διαφωνίες μας, προβλέπει ότι από το πεδίο εφαρμογής εξαιρούνται οι τομείς της εθνικής και δημόσιας ασφάλειας, της άμυνας και της επιβολής του νόμου. Δηλαδή η Αστυνομία, οι Μυστικές Υπηρεσίες, η Αντιτρομοκρατική αλλά και άλλοι κύριοι μηχανισμοί μένουν εκτός του πλαισίου εποπτείας και διαφάνειας. Τι μπορεί αυτό να σημαίνει στην πράξη; Μπορεί να σημαίνει ότι οι οργανισμοί με τη μεγαλύτερη ισχύ απέναντι στον πολίτη, αυτοί που έχουν τη δυνατότητα περιορισμού δικαιωμάτων, αυτοί που διαχειρίζονται κρίσιμες πληροφορίες και ευαίσθητα δεδομένα ακόμα και προσωπικά, θα συνεχίσουν να λειτουργούν χωρίς εξωτερικό έλεγχο. Αυτό κατά την άποψή μας είναι μια εξαιρετικά προβληματική θεσμικά λειτουργία και επικίνδυνη πολιτική πράξη.

Η ευρωπαϊκή Οδηγία δεν επιβάλλει τέτοια εξαίρεση. Είναι επιλογή της Κυβέρνησης να αφήσει την Αστυνομία έξω από τη διαδικασία αυτή. Και αυτό συνδέεται με μια γενικότερη λογική την οποία έχει η Κυβέρνηση. Θεωρεί ότι η Αστυνομία πρέπει να λογοδοτεί μόνο στον εκάστοτε Υπουργό και όχι στο Σύνταγμα της χώρας, κάτι το οποίο ακόμα και τα σωματεία των αστυνομικών δεν αποδέχονται.

Στα άρθρα 4 και 7, εκεί που έχετε τους ορισμούς για τις κρίσιμες οντότητες και τα μητρώα, συγκροτούν το πλαίσιο των κρίσιμων οντοτήτων και το μητρώο στο οποίο θα καταγράφονται. Εδώ κυριαρχεί η ασάφεια. Οι ορισμοί είναι ευρύτατοι και επιτρέπονται οι αυθαίρετες ερμηνείες.

Στην ουσία το Υπουργείο θα μπορεί να χαρακτηρίζει ως κρίσιμη οντότητα όποιον φορέα αυτή θέλει, χωρίς σαφή κριτήρια, χωρίς ανεξάρτητη αξιολόγηση. Το Μητρώο Κρίσιμων Οντοτήτων θα περιλαμβάνει δεδομένα στρατηγικής σημασίας υποδομές, ενέργειας, τηλεπικοινωνιών, μεταφορών, υγείας. Είναι δεδομένο πως αν διαρρεύσουν ή αν χρησιμοποιηθούν καταχρηστικά, μπορούν να θέσουν σε κίνδυνο ολόκληρη την κοινωνία και προφανώς τη λειτουργία του κράτους.

Εμείς προτείνουμε να υπάρχουν σαφή περιοριστικά κριτήρια, τα οποία να ορίζουν τι συνιστά κρίσιμη οντότητα. Να υπάρχει διαφάνεια και δημοσιότητα μόνο για τα μη απόρρητα στοιχεία ώστε οι πολίτες -το τονίζουμε αυτό, για τα μη απόρρητα στοιχεία- να γνωρίζουν πώς προστατεύεται η χώρα χωρίς να τίθενται σε κίνδυνο τα εμπορικά και κρατικά μυστικά.

Και επειδή, κύριε Πρόεδρε, δεν έχω τη δυνατότητα της εξ ολοκλήρου τοποθέτησης λόγω του χρόνου και θέλω να είμαι τυπικός σε αυτό, θέλω να σας πω ότι θα πάω κατευθείαν στα άρθρα 26, 27 και 28, τα οποία κύριε Πρόεδρε, δεν ήταν στη διαβούλευση όταν κατατέθηκε το νομοσχέδιο. Και είναι ένας ακόμα τρόπος κακής λειτουργίας της Κυβέρνησης, αρνητικός τρόπος, νομοθέτησης ακριβώς γιατί δεν γνωρίζαμε τι θα κάνει η Κυβέρνηση και μάλιστα, επειδή ο αρμόδιος Υφυπουργός στην επιτροπή είπε ότι τα φέραμε τώρα στο νομοσχέδιο αυτό με μια διαδικασία γρήγορη γιατί έχουμε τεράστιες ανάγκες, ε, ανάγκες είχατε όλα αυτά τα έξι χρόνια που κυβερνάτε και δεν κάνατε τίποτα για το πραγματικό πρόβλημα που έχουν οι φυλακές διότι δεν έχουν εργαζόμενους.

Όντως, να ξεκινήσουμε από αυτό, είναι ανάγκη η πρόσληψη προσωπικού στις φυλακές και μάλιστα στις φυλακές στις οποίες εσείς φτιάχνετε, δημιουργείτε. Και αναφέρομαι στο άρθρο 27 παραγράφου 3, που λέει για την αύξηση της δυνατότητας φύλαξης που διπλασιάζεται από 400 σε 600.

Και διαβάζω, κύριοι Υπουργοί, από το Υπουργείο Προστασίας του Πολίτη το «Σχέδιο Δράσης 2025-2030: Συνθήκες κράτησης, κ.λπ.». Έχετε εδώ πέρα έναν χάρτη ο οποίος προφανώς έχει δυο-τρία σωφρονιστικά ιδρύματα τα οποία είναι κάτω του αριθμού των 600. Τώρα τα υπόλοιπα είναι πολύ παραπάνω. Άρα, ναι, υπάρχει ανάγκη πρόσληψης προσωπικού.

Πώς, όμως, το φέρνετε; Και θέλω να το διαβάσω αυτό. Το άρθρο 26: Πρόσληψη προσωπικού των κλάδων και ειδικοτήτων ΔΕ Φύλαξης. Παράγραφος 1: Η πρόσληψη προσωπικού για την πλήρωση των θέσεων των κλάδων και ειδικοτήτων ΔΕ Φύλαξης και ΔΕ προσωπικό εξωτερικής φρούρησης των σωφρονιστικών καταστημάτων διενεργείται από το Υπουργείο Προστασίας του Πολίτη, κατά παρέκκλιση των μερών Β και Γ του ν.4565/2021. Κατά παρέκκλιση, δηλαδή, του δικού σας νόμου. Τι λέει ο νόμος αυτός στο Β και στο Γ; Τα διάβασε και ο κ. Μουλκιώτης. Το Μέρος Β λέει ότι διαχωρισμός γίνεται από το Υπουργείο Προστασίας του Πολίτη. Εντάξει. Και το Τρίτο Μέρος λέει ότι γίνεται με τις διαδικασίες ΑΣΕΠ. Και εσείς κάνετε κατά παρέκκλιση!

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Όλο διαβάστε το!

**ΚΩΝΣΤΑΝΤΙΝΟΣ ΜΠΑΡΚΑΣ:** Με εγκαλεί ο Υφυπουργός να διαβάσω και την παράγραφο 3 και λέει η παράγραφος 3: «Για την επιλογή του προσωπικού της παραγράφου 1 -δηλαδή της κατά παρέκκλιση εφαρμογής των Μερών Β και Γ του του ν.4564/2021 της Νέας Δημοκρατίας- επιτρέπεται η άσκηση ένστασης κατά των πινάκων των κατ’ αρχήν πληρούντων των προσόντων». Δηλαδή τι; Το αυτονόητο, ότι μπορείς να κάνεις ένσταση. Μα, αυτό δίνει τη δυνατότητα σε όλους τους νομούς προσλήψεις προσωπικού. Τι λέτε, δηλαδή; Ότι μπορεί να κάνει ένσταση; Μπράβο, συγχαρητήρια!

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Συνεχίζω. Συνεχίζω.

Η παράγραφος 6 λέει ότι φτιάχνεται πενταμελής επιτροπή. Από ποιους; Από ένα μέλος του Νομικού Συμβουλίου του Κράτους, ένα μέλος του ΑΣΕΠ -είναι τα δύο από το τρία μέλη- και τα υπόλοιπα μέλη, τρία, τέσσερα και πέντε αποφασίζονται από τον Υπουργό Προστασίας του Πολίτη. Αυτή είναι η διαφάνεια την οποία θέλετε να φέρετε στο ελληνικό κράτος και στην ελληνική κοινωνία; Έτσι θεωρείτε ότι μπορεί να αξιολογούνται οι Έλληνες πολίτες; Από μια επιτροπή την οποία φτιάχνει ο Υπουργός.

Και επειδή ο Υφυπουργός αναφέρθηκε στον νόμο του 1999, δεν ξέρω, κύριε Υπουργέ, αν αυτό τώρα είναι σύγκρουση συμφερόντων. Εννοώ αν ήσασταν Βουλευτής τότε και αν ψηφίσατε τον νόμο του 1999, την πολιτική σας ιδιότητα. Τότε ήσασταν ΠΑΣΟΚ, τώρα είστε στη Νέα Δημοκρατία. Δεν ξέρω αν υπάρχει σύγκρουση συμφερόντων.

Λέω, όμως, και διαβάζω από τον νόμο του 1999 ότι για την πρόσληψη των υποψηφίων συγκροτείται με απόφαση του Υπουργείου Δικαιοσύνης -αυτή είναι μια ιδεολογική διαφορά την οποία είχατε τότε, κύριε Υπουργέ, τώρα δεν την έχετε, ότι ο σωφρονισμός ανήκει στο Υπουργείο Δικαιοσύνης- τριμελής επιτροπή που αποτελείται από τον Αντεισαγγελέα του Αρείου Πάγου οριζόμενο από την Εισαγγελία του Αρείου Πάγου, από έναν εκπρόσωπο του ΑΣΕΠ οριζόμενο από τον Πρόεδρό του και από τον Γενικό Διευθυντή Σωφρονιστικής Πολιτικής του Υπουργείου Δικαιοσύνης. Τι σχέση έχει η επιτροπή που φτιάχνετε τώρα με την επιτροπή που σας διάβασα πριν από λίγο; Τι σχέση έχει; Καμία, μα καμία απολύτως σχέση δεν έχει.

Εμείς, κυρία εισηγήτρια της Νέας Δημοκρατίας, σας λέμε ότι ναι, χρειάζονται προσλήψεις στα σωφρονιστικά καταστήματα και μάλιστα είναι αυτή η κυβέρνηση του ΣΥΡΙΖΑ η οποία έκανε διαγωνισμό ΑΣΕΠ το 2008 για την πρόσληψη προσωπικού. Έχετε, όμως, μια αντίληψη και θα σας την εκθέσω τώρα. Λέτε ότι δεν τρέχει το ΑΣΕΠ τις διαδικασίες. Σωστά; Και επειδή δεν τρέχει το ΑΣΕΠ τις διαδικασίες, εσείς τι κάνετε; Κόβετε το ΑΣΕΠ, το καταργείτε επί της ουσίας και κάνετε προσλήψεις από το παράθυρο του κόμματος της Νέας Δημοκρατίας ή από την πόρτα του κόμματος της Νέας Δημοκρατίας, αντί να κουβεντιάσουμε όλοι εδώ με τον αρμόδιο Υπουργό πώς να αλλάξουν οι διαδικασίες του ΑΣΕΠ, να το κάνουμε πιο γρήγορο, πιο αποτελεσματικό, χρησιμοποιώντας όλες τις νέες τεχνολογίες, τα νέα εργαλεία, τους νέους επιστήμονες, τους νέους ανθρώπους, να κάνουμε μια σοβαρή δουλειά. Εσείς τι κάνετε; Το καταργείται. Αυτή είναι η διαφάνεια, κυρία Βουλευτή της Νέας Δημοκρατίας!

Μας εγκαλείτε για το άρθρο 28. Τι, δηλαδή; Εάν θα ψηφίσουμε το άρθρο 28 που λέει για τις μετεγγραφές αδελφών σπουδαστών της Σχολής Αξιωματικών. Σας λέω ότι θα το ψηφίσουμε. Σας ενημερώνω ότι θα το ψηφίσουμε. Και θα μπορούσαμε να υπάρχει μια συναίνεση, αλλά δεν θέλετε τη συναίνεση. Θέλετε να κάνετε τη δική σας πολιτική, καταργώντας θεσμούς στη χώρα. Αυτός ο τρόπος με τον οποίον νομοθετείτε. Ανεξάρτητες Αρχές, θεσμούς. Έτσι λειτουργείτε, ως ένα κόμμα που θεωρεί το κράτος λάφυρο. «Δικό μου είναι το κράτος. Εγώ διοικώ. Εμείς έχουμε την πλειοψηφία -που λέει και ο κ. Γεωργιάδης- και κάνουμε ό,τι μας γουστάρει». Αυτό κάνετε. Καταργείτε το ΑΣΕΠ.

Λοιπόν, εμείς σας ενημερώνουμε ότι θα το ψηφίσουμε το άρθρο 28 κι αν το φέρνατε ως νομοσχέδιο, θα ψηφίζαμε όλο το νομοσχέδιο. Αυτό θεωρείτε, όμως, ότι είναι ορθή νομοθέτηση; Αυτό είναι;

Και επειδή ο αρμόδιος Υφυπουργός επικαλείται τα σωματεία, προφανώς και τα σωματεία καλώς κάνουν και λένε ότι χρειάζονται υπαλλήλους. Σωστά. Πρώτοι εμείς το λέμε. Ποιο είναι, όμως, το σήμα το οποίο δίνετε με τον τρόπο που νομοθετείτε, με την κατάργηση του ΑΣΕΠ; Ποιο το σήμα; Τους κλείνετε το μάτι και λέτε: «Μην αγχώνεστε. Μην φοβάστε. Εμείς είμαστε εδώ». Δηλαδή θεωρείτε ότι πρέπει όλοι οι Έλληνες και οι Ελληνίδες, οι οποίοι έχουν και την αγωνία τους στην εργασία και θέλουν να προσφέρουν στο κράτος, να λειτουργούν ως δικοί σας πελατεία. Είναι αυτός σεβασμός στον Έλληνα πολίτη; Έτσι σέβεστε εσείς το Σύνταγμα και τους νόμους της χώρας.

Για όλους αυτούς τους λόγους, κύριε Πρόεδρε, εμείς θα καταψηφίσουμε το νομοσχέδιο. Θα ψηφίσουμε κάποια άρθρα, όπως έχουμε ανακοινώσει και στις αρμόδιες επιτροπές. Όμως, λυπούμαστε πάρα πολύ για το γεγονός ότι η Νέα Δημοκρατία χρησιμοποιεί την Βουλή, χρησιμοποιεί τους Βουλευτές και την Κυβέρνηση, την εκτελεστική εξουσία, για να καταργεί νόμους και διατάξεις, να επιτίθεται σε θεσμούς οι οποίοι, κατά γενική ομολογία, έχουν δώσει τη δυνατότητα η Ελλάδα να λειτουργεί ως ευρωπαϊκό κράτος και όχι ως ένα κράτος το οποίο ελέγχεται από την Ευρωπαϊκή Εισαγγελία.

Και σύμφωνα με την Ευρωπαϊκή Εισαγγελία το ακρωνύμιο του ΟΠΕΚΕΠΕ έχει γίνει ο χαρακτήρας στην Ευρώπη της διασπάθισης ευρωπαϊκών χρημάτων και των σκανδάλων. Αυτοί είστε, όπως λένε και άλλοι. Αυτό επιχειρείτε να κάνετε. Αυτή είναι η δουλειά που επιχειρείτε να κάνετε. Και λυπούμαστε πάρα πολύ, αλλά εμείς θα δώσουμε τη μάχη αυτή η πολιτική, αυτός ο τρόπος λειτουργίας της Κυβέρνησης να σταματήσει, μαζί με την κοινωνία με τον ΣΥΡΙΖΑ - Προοδευτική Συμμαχία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπάρκα.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο συνάδελφος Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Σύμφωνα με το συζητούμενο νομοσχέδιο για την εναρμόνιση της εθνικής νομοθεσίας με την Οδηγία (ΕΕ) 2022/2557 του Ευρωπαϊκού Συμβουλίου, κρίσιμες οντότητες χαρακτηρίζονται η ενέργεια, οι μεταφορές, οι τράπεζες, οι χρηματοπιστωτικές υποδομές, η υγεία, το πόσιμο νερό, τα λύματα**,** τα αστικά απόβλητα, οι ψηφιακές υποδομές, η δημόσια διοίκηση, το διάστημα και τα τρόφιμα.

Στη ουσία αυτή η νέα οδηγία έρχεται να αντικαταστήσει την προηγούμενη, του 2021, για την προστασία των κρίσιμων υποδομών, διευρύνοντας το περιεχόμενο και το πεδίο εφαρμογής της, δηλαδή, οντότητες που δεν διαχειρίζονται μόνο το κράτος και οι δήμοι, αλλά ιδίως σήμερα, οι επιχειρηματικοί όμιλοι. Κρίσιμες οντότητες για τους ομίλους που πουλούν ενέργεια, τις εταιρείες ανακύκλωσης, τις αλυσίδες τροφίμων και άλλες επιχειρήσεις.

Είναι βασικοί, κρίσιμοι τομείς της καπιταλιστικής οικονομίας στρατηγικής σημασίας, που έχουν ιδιωτικοποιηθεί ή βρίσκονται σε τροχιά ιδιωτικοποίησης και πρέπει να τύχουν της κρατικής και διακρατικής προστασίας διασφαλίζοντας την ανταγωνιστικότητα και την απρόσκοπτη κερδοφορία τους.

Ο λαός μας, οι λαοί της Ευρώπης δεν έχουν να κερδίσουν απολύτως τίποτα. Δεν αφορά ούτε μέτρα για την προστασία της ανθρώπινης ζωής από σεισμούς, πλημμύρες και πυρκαγιές, ούτε αγαθά όπως είναι το νερό, ούτε την προστασία του λαϊκού εισοδήματος, ούτε τις συνθήκες εργασίας. Αντιθέτως, η ζωτικής σημασίας προστασία των κρίσιμων οντοτήτων προϋποθέτει τη συνέχιση της εκμετάλλευσης της εργατικής δύναμης, όπως ετοιμάζει να κάνει η Κυβέρνηση με το νέο νομοσχέδιο-έκτρωμα για δεκατρείς ώρες ημερήσιας δουλειάς σε έναν εργοδότη.

Η Οδηγία υιοθετήθηκε σε περίοδο σφοδρών ιμπεριαλιστικών αντιπαραθέσεων, ειδικά μετά την πανδημία, με την αναρχία στην παραγωγή και το κυνήγι του κέρδους να οδηγούν στο κλείσιμο συνόρων μεταξύ κρατών-μελών, σε ελλείψεις βασικών ειδών διαβίωσης λόγω της διακοπής της αλυσίδας εφοδιασμού και των μεγάλων εξαρτήσεων της Ευρωπαϊκής Ένωσης από την Κίνα και τις Ηνωμένες Πολιτείες της Αμερικής και όχι μόνο, καθώς και σε περίοδο ενεργειακής καπιταλιστικής κρίσης. Εν μέσω αυτών, οι διάφορες αστικές τάξεις στην Ευρωπαϊκή Ένωση προσπαθούν με νύχια και δόντια να εξασφαλίσουν τα συμφέροντά τους και εντός και εκτός συνόρων αυτής της ενιαίας καπιταλιστικής αγοράς που έχει διαμορφωθεί και να οδηγηθούν στη λεγόμενη «στρατηγική αυτονομία» ενεργειακή, βιομηχανική, στρατιωτική, όπου κυριαρχεί ο ανταγωνισμός μεταξύ των ισχυρών ιμπεριαλιστικών κρατών και μονοπωλίων που δεν μπορεί να λυθεί, παρά μόνο με τον πόλεμο.

Στόχος με την Οδηγία αυτή είναι η δημιουργία μηχανισμών που εξυπηρετούν τη γενικευμένη ευρωπαϊκή στροφή στην οικονομία του πολέμου, όπου η Ευρωπαϊκή Ένωση, ριγμένη στα παζάρια για την Ουκρανία και τη Μέση Ανατολή, επιχειρεί να στήσει το δικό της στρατηγικό πλάνο μέσα στην ένταση των ανταγωνισμών με τα άλλα ιμπεριαλιστικά κέντρα, προκειμένου να καρπωθούν υπερκέρδη και οι διάφοροι ευρωπαϊκοί επιχειρηματικοί όμιλοι.

Στην οικονομία του πολέμου κατευθύνει η Ευρωπαϊκή Ένωση όλα τα κεφάλαια, που δημιουργούνται από την εργασία των λαών των κρατών-μελών, γεγονός που επιβάλλει και τη δημιουργία μηχανισμών θωράκισης της εξουσίας της αστικής τάξης και ελέγχου των εργαζομένων. Είναι πασιφανές άλλωστε, πως η συμμετοχή της χώρας στη λυκοσυμμαχία της Ευρωπαϊκής Ένωσης και η εμβάθυνση της εμπλοκής της στις πολεμικές επιχειρήσεις του ΝΑΤΟ και της Ευρωπαϊκής Ένωσης, ιδιαίτερα στην ευρύτερη περιοχή μας, στην Ουκρανία, στην Παλαιστίνη, όπου η ελληνική αστική τάξη διεκδικεί αύξηση στο μερίδιο της λείας, δημιουργεί άμεσους κινδύνους για τον λαό και, βέβαια, και για όντως κρίσιμες οντότητες στη χώρα μας από άλλες ιμπεριαλιστικές δυνάμεις.

Πέραν όμως από τους αντικειμενικούς κινδύνους που προκύπτουν από τους πολιτικούς σχεδιασμούς που εμπλέκεται η χώρα μας, πρέπει να επισημανθεί και η προσχηματική, η προπαγανδιστική επίκληση της ασφάλειας των κρίσιμων οντοτήτων από λεγόμενες δολιοφθορές ή τρομοκρατικές επιθέσεις που η ίδια η πολιτική διαχρονικά των κυβερνήσεων αξιοποιείται για το χτύπημα των εργαζομένων, της συνδικαλιστικής τους δράσης και γενικότερα, για τον περιορισμό των δικαιωμάτων και τον έλεγχο του λαϊκού κινήματος.

Εξάλλου μέσα από τις διατάξεις του παρόντος νομοσχεδίου, αυτό προκύπτει απροκάλυπτα για την προστασία των πιο κρίσιμων οντοτήτων, που αφορούν τον σκληρό πυρήνα της λειτουργίας του αστικού κράτους, δηλαδή, την άμυνα, την ασφάλεια, ενεργειακές υποδομές, την κυβερνοασφάλεια και άλλες λειτουργίες, όπως και αυτών, που συνδέονται άμεσα με τους μηχανισμούς της Ευρωπαϊκής Ένωσης στη χώρα μας, όπως το κεντρικό τραπεζικό νομισματικό σύστημα, υπάρχουν ήδη πολυπλόκαμοι μηχανισμοί προστασίας. Ακόμα και για τις κρίσιμες οντότητες, όπως οι βασικές υποδομές της χώρας, υπάρχει ένα ανάλογο πλέγμα μηχανισμών, όπως και η προγενέστερη Οδηγία 2008/114/ΕΚ.

Σε κάθε περίπτωση, όμως, με αυτή τη συζητούμενη Οδηγία διευκολύνεται η δημιουργία ενός κοινού πλαισίου στα κράτη-μέλη για την προστασία αυτών των κρίσιμων για την Ευρωπαϊκή Ένωση οντοτήτων και την ενίσχυση της ανθεκτικότητας τους μπροστά σε αυξανόμενες προκλήσεις, ώστε να μην είναι ευάλωτες σε επιθέσεις κυβερνοασφάλειας, στον ανταγωνισμό μεταξύ των άμεσων ξένων επενδύσεων, στην πράσινη και στην ψηφιακή μετάβαση και να βρεθούν σε υπέρτερη θέση συγκριτικά με τις αντίστοιχες ανταγωνιστικές οντότητες, δηλαδή, τους επιχειρηματικούς ομίλους άλλων ιμπεριαλιστικών κέντρων.

Κατά συνέπεια, το παρόν νομοσχέδιο για την ενσωμάτωση της συγκεκριμένης Οδηγίας στοχεύει να απλώσει έναν επιπλέον μηχανισμό που θα εξυπηρετεί το μεγάλο κεφάλαιο και θα καταστήσει προστατευόμενο ιερό αγαθό τη λειτουργία των επιχειρηματικών ομίλων στραγγαλίζοντας ακόμα περισσότερο τα δικαιώματα των εργαζομένων είτε αφορά απεργίες, διάφορες διεκδικήσεις, τη συνδικαλιστική δράση και άλλες τέτοιες περιπτώσεις. Άλλωστε, όπως αναφέρεται στο άρθρο 3, η ενίσχυση της ανθεκτικότητας των κρίσιμων οντοτήτων αφορά όλους τους κινδύνους, φυσικούς ή ανθρωπογενείς, τυχαίους ή εκούσιους.

Γίνεται αντιληπτό πως με αυτές τις γενικές και αόριστες διατυπώσεις, δημιουργούνται οι προϋποθέσεις για τις πιο αντιλαϊκές ερμηνείες πως η απεργία στην επιχείρηση διανομής, για παράδειγμα, ηλεκτρικού ρεύματος ή στην κεντρική αποθήκη της επιχείρησης τροφίμων μπορούν να χαρακτηριστούν ως τρομοκρατικές ενέργειες. Από την άλλη, βέβαια, θα απλώσει τα γρανάζια του, ιδίως μέσω της τοπικής διοίκησης και οργανισμών, σε ευρύτατο πλαίσιο που αφορά και κοινωνικές ωφέλειες με ό,τι αρνητικό μπορεί να συνεπάγεται για τον λαό.

Κατά τον προσδιορισμό των κρίσιμων οντοτήτων που προβλέπεται στο άρθρο 7, είναι σίγουρο ότι η υπάρχουσα κατάσταση με τον πολυκερματισμό αυτών των κρίσιμων οντοτήτων, την ιδιωτικοποίησή τους και την αδηφαγία των επιχειρηματικών ομίλων, δεν θα επιτρέπει την ουσιαστική ενίσχυση και τον έλεγχο ακόμα και αν υπήρχαν οι καλύτερες των προθέσεων από ένα αστικό κράτος, αναφέρομαι στα θέματα ηλεκτρικής ενέργειας, στο νερό, σε βασικά αγαθά.

Το ίδιο γενικά ισχύει και για τον καθορισμό των κριτηρίων της σημαντικής διαταραχής, όπως αναφέρεται, και τον αντίκτυπο που θα μπορούσαν να έχουν τα περιστατικά από πλευράς μεγέθους και διάρκειας σε οικονομικές και κοινωνικές δραστηριότητες, στο περιβάλλον, στη δημόσια ασφάλεια ή την προστασία και την υγεία του πληθυσμού, όπως αναφέρεται και πραγματεύεται το άρθρο 8.

Η σύσταση της Γενικής Γραμματείας Προστασίας Κρίσιμων Οντοτήτων ως αρμόδια κρατική αρχή και σημείο επαφής με την Ευρωπαϊκή Ένωση, για το ζήτημα αυτό των κρίσιμων οντοτήτων, δεν περιορίζεται απλά σε κάποιες μεθοδολογικές διαδικασίες ή σε πρότυπα ενίσχυσης, αλλά θα παρεμβαίνει και για την ευαισθητοποίηση και την καθοδήγηση του προσωπικού των κρίσιμων οντοτήτων. Ανταλλάσσει πληροφορίες με τις κρίσιμες οντότητες, διευκολύνει την ανταλλαγή πληροφοριών μεταξύ τους, ιδίως στους τομείς διαβαθμισμένων και ευαίσθητων πληροφοριών του ανταγωνισμού και της προστασίας των δεδομένων προσωπικού χαρακτήρα.

Δηλαδή, τι σημαίνει αυτό; Κάθε αγωνιστής, συνδικαλιστής, κάθε εργαζόμενος, που απασχολείται σε αυτές τις κρίσιμες οντότητες, μπορεί να αντιληφθεί την έννοια των παραπάνω όρων και σε ποια κατεύθυνση θα τους εφαρμόσει η αρμόδια υπηρεσία του Υπουργείου καταστολής: Έλεγχος, ενσωμάτωση του εργατικού δυναμικού, στραγγαλισμός συνδικαλιστικών δικαιωμάτων, χαφιεδισμός και, προφανώς, το επίσημο Εθνικό Μητρώο Κρίσιμων Οντοτήτων θα το συνοδεύει και το άτυπο Μητρώο Επικίνδυνων Εργαζομένων.

Σε μια σειρά διατάξεων, η Οδηγία εξαιρεί ρητά από κανόνες που αφορούν τις κρίσιμες οντότητες, τράπεζες, το χρηματοπιστωτικό σύστημα, για τα οποία τόσο η Κυβέρνηση όσο και η Ευρωπαϊκή Ένωση έχουν μεριμνήσει να υπάγονται σε ειδικό καθεστώς που διασφαλίζει τη λειτουργία και την κερδοφορία τους, χωρίς να επιβάλλουν υποχρεώσεις και κανόνες. Πρόσφατα είναι τα γεγονότα με τα χαράτσια στα ATM και τις αυθαιρεσίες των τραπεζών που προκάλεσαν οργή λαού, αλλά η κατεύθυνση της πολιτικής της Κυβέρνησης δεν είναι υπέρ των εργαζομένων και του λαού.

Εξαιρεί, επίσης, από την εφαρμογή το βαθύ αστικό κράτος και τον πυρήνα των μηχανισμών της Ευρωπαϊκής Ένωσης, εκεί όπου ισχύουν ειδικότερες και πλέον αυστηρές διατάξεις για την άμυνα, την εθνική ασφάλεια, τη δημόσια τάξη, την κυβερνοασφάλεια, την ανταλλαγή πληροφοριών μεταξύ της Ευρωπαϊκής Ένωσης και των κρατών-μελών, με στόχο τη θωράκιση της εξουσίας του κεφαλαίου.

Ακόμη, προστατεύονται τομείς που εμπίπτουν στο πεδίο εφαρμογής της Οδηγίας, αλλά αφορούν ζητήματα πληροφοριών για το λεγόμενο επιχειρηματικό απόρρητο. Αναδεικνύεται, δηλαδή, η παραπτωματικότητα της Οδηγίας στο ευρύτερο επιχειρηματικό αλλά και στο οικονομικό, κοινωνικό πλαίσιο, προκειμένου να λειτουργήσει στο νέο πλαίσιο που προετοιμάζεται, της οικονομίας του πολέμου.

Ιδιαίτερα επικίνδυνες και οι διατάξεις του άρθρου 15 αναφορικά με τον έλεγχο του προσωπικού των κρίσιμων οντοτήτων. Πρόκειται για διατάξεις που συντηρούν το φακέλωμα των εργαζομένων και προβλέπει τη δυνατότητα της κρίσιμης οντότητας να χαφιεδίζει με το Υπουργείο Προστασίας του Πολίτη και να ελέγξει το ιστορικό προσώπων που κατέχουν ευαίσθητους ρόλους στην οντότητα ή είναι εξουσιοδοτημένα να έχουν άμεση ή εξ αποστάσεως πρόσβαση στις εγκαταστάσεις ή τα συστήματα πληροφοριών της, καθώς και στα πρόσωπα που εξετάζεται η πρόσληψή τους σε τέτοιες θέσεις. Ο έλεγχος, βέβαια, δεν περιορίζεται στην επιβεβαίωση της ταυτότητας του εργαζομένου και στο ποινικό του μητρώο, όπως γίνεται χρήση και του ευρωπαϊκού συστήματος πληροφοριών ποινικού μητρώου. Όπως προκύπτει από τη σχετική διάταξη, στην παράγραφο 2 του άρθρου 15, αυτά είναι τα ελάχιστα στοιχεία, ενώ γίνεται αντιληπτό ποια μπορεί να είναι και τα υπόλοιπα. Μέσα από τέτοιες διαδικασίες θα διασφαλίζεται ο έλεγχος των εργαζομένων και θα αναδεικνύεται πως κριτήριο για την Ευρωπαϊκή Ένωση του κεφαλαίου είναι πρώτιστα η θωράκιση της αστικής τάξης και η ενσωμάτωση των εργαζομένων.

Για το Κομμουνιστικό Κόμμα, το έχουμε καθαρό, πραγματική ασφάλεια του λαού μπορεί να εξασφαλιστεί μόνο με ένα οργανωμένο λαϊκό κίνημα, διεκδικώντας άμεση απεμπλοκή από τον ιμπεριαλιστικό πόλεμο, από τους λυσσαλέους ανταγωνισμούς των καπιταλιστικών κρατών και να πληρώσουν τα μονοπώλια τα βάρη της πολεμικής εμπλοκής.

Με βάση τα παραπάνω, το Κομμουνιστικό Κόμμα Ελλάδας καταψηφίζει αυτό το νομοσχέδιο και επί της αρχής και επί των άρθρων, εκτός βέβαια από το άρθρο 28, όπου ψηφίζουμε ΠΑΡΩΝ και αφορά τις μετεγγραφές αδελφών σπουδαστών Σχολής Αξιωματικών Αστυφυλάκων.

Αναφορικά με τις διατάξεις των άρθρων 26 και 27 για τους σωφρονιστικούς υπαλλήλους και την αύξηση της δυναμικότητας των σωφρονιστικών καταστημάτων από τριακόσιους σε εξακόσιους κρατούμενους: Θεωρούμε ότι αυτές εντάσσονται στο πλαίσιο των αντιδραστικών αλλαγών που προωθούνται τα τελευταία χρόνια -συνολικά στο σωφρονιστικό σύστημα- και περιλαμβάνουν τόσο τα δικαιώματα των κατηγορουμένων και την οργάνωση της λειτουργίας των καταστημάτων κράτησης, το προσωπικό φύλαξης, όσο και τις ίδιες τις υποδομές, με βασική εξέλιξη την υπαγωγή της σωφρονιστικής πολιτικής στο Υπουργείο Προστασίας του Πολίτη.

Πολύ όψιμο το ενδιαφέρον της Κυβέρνησης για τις δυσκολίες που αντιμετωπίζουν οι σωφρονιστικοί υπάλληλοι, εξωτερικής και εσωτερικής φύλαξης. Και λέω «όψιμο» με την έννοια ότι ενώ έχουν συσσωρευτεί τα χίλια μύρια προβλήματα, με ευθύνη διαχρονικά όλων των κυβερνήσεων και της Νέας Δημοκρατίας και του ΣΥΡΙΖΑ και του ΠΑΣΟΚ, εσείς έρχεστε τώρα, ως Κυβέρνηση, να χαϊδέψετε κατά κάποιον τρόπο την πλάτη των εργαζομένων. Δεν πρόκειται για πολιτική ειλικρίνεια αυτό το όψιμο ενδιαφέρον.

Η Κυβέρνηση αντί να προχωρήσει άμεσα στις αναγκαίες προσλήψεις σωφρονιστικού προσωπικού και προσωπικού φύλαξης στις υπερπλήρεις και απαράδεκτες, ως επί το πλείστον, φυλακές, αντί να καταβάλει άμεσα και έγκαιρα όσα χρωστάει στους σωφρονιστικούς υπαλλήλους -από ρεπό, νυχτερινά, επιδόματα, επίδομα ειδικών συνθηκών, που τα λαμβάνουν με πολύ μεγάλη καθυστέρηση- αντί να προχωρήσει στην άμεση κάλυψη αναγκών των φυλακών σε επιστημονικό προσωπικό, αντί να βελτιώσει τις άθλιες συνθήκες μέσα στις φυλακές τόσο για τους κρατουμένους όσο και για τους εργαζόμενους, έρχεται η Κυβέρνηση με αυτήν τη συγκεκριμένη ρύθμιση του άρθρου 26 να δημιουργήσει ένα υβριδικό σώμα σωφρονιστικών υπαλλήλων με διαδικασίες πρόσληψης και επιλογής κατά τα πρότυπα της Αστυνομίας, πουλώντας μάλιστα και συνδικαλιστική -δήθεν- ευαισθησία απέναντι στους σωφρονιστικούς υπαλλήλους. Καμία σχέση. Καμία απολύτως σχέση δεν έχει η συγκεκριμένη ρύθμιση του άρθρου με φιλεργατικά συναισθήματα. Το έχει αποδείξει άλλωστε, όχι μόνο αυτή η Κυβέρνηση, συνολικά, διαχρονικά, ότι εδώ και καιρό με την πλήρη εγκατάλειψη και απαξίωση των σωφρονιστικών υπαλλήλων, όπως και συνολικά του σωφρονιστικού συστήματος: Τα προβλήματα αυτά αφορούν στην έλλειψη του σωφρονιστικού προσωπικού, αλλά και στην έλλειψη μέσων προστασίας, στην υποστελέχωση σε όλες τις ειδικότητες. Στο επιστημονικό προσωπικό, με ενίσχυση των ιατρείων με όλο το απαραίτητο προσωπικό -γιατρούς, νοσηλευτές, φαρμακοποιούς, κοινωνικούς λειτουργούς, ψυχολόγους.

Οι εργαζόμενοι, λοιπόν, βιώνουν πολλά προβλήματα, όπως και την άνιση μισθολογική μεταχείριση και τη μη χορήγηση των θεσμοθετημένων επιδομάτων στο σύνολο του προσωπικού, τη μη αναγνώριση της τριετίας στο σύνολο των εργαζομένων, καθώς επίσης και τη μη αναγνώριση της προϋπηρεσίας των συμβασιούχων και τη μη μηνιαία πληρωμή των νυχτερινών και εξαιρέσιμων για εργασία Κυριακές και αργίες.

Εκτός όλων των άλλων, παραβιάζετε ακόμα και στοιχειώδη δικαιώματα μιας οικογένειας ανθρώπων που είναι στον κλάδο αυτόν -και όχι μόνο στον κλάδο, μπορεί να είναι σε διαφορετικούς κλάδους- όπως η αναγνώριση του δικαιώματος της συνυπηρέτησης των εργαζομένων. Και πρέπει να μπει τέρμα στην κατά το δοκούν ερμηνεία αυτής της κείμενης νομοθεσίας, καθώς η σημερινή κατάσταση προκαλεί σημαντικά προβλήματα σε οικογένειες εργαζομένων. Τα προβλήματα αυτά αφορούν στην ακρίβεια, στα υψηλά ενοίκια, στο κόστος εκπαίδευσης των παιδιών, στην ελλιπέστατη κάλυψη του κόστους της ιατροφαρμακευτικής περίθαλψης.

Οφείλουμε ως ΚΚΕ να επισημάνουμε τα χρόνια προβλήματα των υπαλλήλων και εγκλείστων στα σωφρονιστικά καταστήματα, διότι παραμένουν. Και αυτά τα μέτρα, που εσείς λαμβάνετε, είναι ασπιρίνες και μάλιστα ιμιτασιόν. Ποτέ καμία κυβέρνηση δεν προχώρησε σε μια σειρά από αναγκαία μέτρα, όπως αυτά που αναφέραμε προηγουμένως. Έχουν μείνει έξω από τη δημόσια συζήτηση οι συνθήκες και οι προϋποθέσεις ουσιαστικού σωφρονισμού και επανένταξης των καταδικασθέντων, για τις οποίες δεν βγάζει άχνα, όχι μόνο η Κυβέρνηση της Νέας Δημοκρατίας, αλλά ούτε ο ΣΥΡΙΖΑ ούτε το ΠΑΣΟΚ. Η κατάσταση στις φυλακές, με ευθύνη όλων των κυβερνήσεων, παραμένει εκρηκτική και απαράδεκτη λόγω των προβλημάτων υπερπληθυσμού, ελλείψεων σε ιατρικό, επιστημονικό και σωφρονιστικό προσωπικό.

Το ΚΚΕ, κυρίες και κύριοι, σταθερά και αδιαλείπτως, στηρίζει τα δικαιώματα των εργαζομένων, προβάλλοντας, παράλληλα, τη θέση συνοπτικά του ΚΚΕ σε εκ διαμέτρου αντίθετη κατεύθυνση από αυτήν που προβάλλει η Κυβέρνηση και τα άλλα κόμματα, για μια συνολική, επιστημονικά σχεδιασμένη αντεγκληματική πολιτική, που θα περιλαμβάνει την πρόληψη, τον πραγματικό σωφρονισμό, με ασφαλείς συνθήκες κράτησης και φύλαξης και την επανένταξη των κρατουμένων με προγράμματα εκπαίδευσης, εργασίας μέσα και έξω από τη φυλακή, άδειες τακτικές και εκπαιδευτικές, διαμονή σε κέντρα ημιελεύθερης διαβίωσης ως προπομπός για το μετά την απόλυση από τη φυλακή, καθώς και άλλου είδους μέτρα. Αυτό αποδεικνύεται και από τη δεύτερη ρύθμιση του άρθρου 27 που προβλέπει τον διπλασιασμό του ορίου δυναμικότητας των καταστημάτων κράτησης από τριακόσιους σε εξακόσιους κρατούμενους.

Θυμίζουμε ότι η κατασκευή των νέων φυλακών στον Ασπρόπυργο, όπου θα μετεγκατασταθεί ο Κορυδαλλός, έχει χαρακτηριστεί επένδυση στρατηγικής σημασίας. Η κατασκευή του θα γίνει μέσω σύμπραξης δημόσιου και ιδιωτικού τομέα, που σημαίνει με ένα υπερδιπλάσιο κόστος, ενώ είναι γνωστοί και οι τέσσερις μεγάλοι κατασκευαστικοί όμιλοι που έχουν ήδη εκδηλώσει το ενδιαφέρον τους σε ρόλο, μάλιστα, ποινικών επενδυτών.

Και, τέλος, στις Κουρούνες Νεάπολης Λασιθίου, που ολημερίς τις χτίζατε και το βράδυ γκρεμίζονταν, και λέγατε μάλιστα προεκλογικά εντελώς ψηφοθηρικά ότι θα λειτουργούσαν το 2022 και αν και δημοπρατήθηκαν το 2004, δηλαδή πριν από είκοσι ένα χρόνια, το έργο παραμένει ακόμα ημιτελές και μάλιστα είναι άγνωστο το πότε θα λειτουργήσουν. Κι αυτό όχι γιατί το 20% των κατασκευαστικών εργασιών υπολείπεται να υλοποιηθεί, αλλά παραμένουν μετέωρα πολλά και σημαντικά ζητήματα -το ξέρω γιατί είναι ο τόπος καταγωγής μου- όπως η οδική πρόσβαση, μιας και ο υφιστάμενος δρόμος κάθε άλλο παρά εξυπηρετεί κάτι τέτοιο, αλλά και το ζήτημα του βιολογικού καθαρισμού, της διαχείρισης των λυμάτων κ.λπ..

Με όλα αυτά, λοιπόν, επαναλαμβάνω ότι το ΚΚΕ καταψηφίζει και επί της αρχής και επί των άρθρων εκτός από το άρθρο 28 που ψηφίζουμε ΠΑΡΩΝ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Συντυχάκη.

Καλείται τώρα στο Βήμα ο ειδικός αγορητής της Ελληνικής Λύσης, ο συνάδελφος κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ, κύριε Πρόεδρε.

Την καλημέρα μου στους κυρίους συναδέλφους, στον κύριο Υπουργό, στον κύριο Υφυπουργό και στους συνεργάτες του.

Κύριε Υφυπουργέ, έχουμε μπροστά μας ακόμα ένα νέο σχέδιο νόμου που ενσωματώνει μια ευρωπαϊκή Οδηγία στο Εθνικό μας Δίκαιο. Είναι μια Οδηγία που αφορά στην ανθεκτικότητα των κρίσιμων οντοτήτων απέναντι σε φυσικές ή ανθρωπογενείς απειλές. Είναι μια Οδηγία που αφορά στην ανθεκτικότητα όλων αυτών των οντοτήτων που συζητάμε εδώ και, κυρίως, το ξαναλέω, στις φυσικές ανθρωπογενείς απειλές.

Τίθεται, λοιπόν, ένα θέμα κομβικής σημασίας, ειδικά για μία χώρα όπως είναι η Ελλάδα, κύριε Υφυπουργέ, η οποία έχει βιώσει επανειλημμένα τις οδυνηρές και ολέθριες συνέπειες από κρίσεις, όπως φυσικές καταστροφές και τεράστια θεσμικά κενά που δημιουργούνται πρακτικά και που σίγουρα είναι μεγάλα προβλήματα. Κι, όμως, δυστυχώς, και λυπάμαι που το λέω, για ακόμη μια φορά δεν έχουμε ένα ουσιαστικό εθνικό σχέδιο. Δεν έχουμε ένα πλάνο τέτοιο ή μια στρατηγική που να αντανακλά στις ιδιαιτερότητες, στις ανάγκες και στις πραγματικές συνθήκες της χώρας μας.

Αντιθέτως, τι βλέπουμε; Βλέπουμε ότι βρισκόμαστε μπροστά σε μια ακόμα πρόχειρη, κατά τη δικιά μας κρίση και άποψη, μεταφορά ενός ευρωπαϊκού κειμένου, χωρίς προσαρμογή, χωρίς βάθος και χωρίς όραμα. Η ενσωμάτωση της συγκεκριμένης Οδηγίας στο Εθνικό Δίκαιο, όπως και σε άλλες οδηγίες, ασφαλώς και είναι απαραίτητη. Όμως, αυτό που καταθέσατε και συζητάμε σήμερα μέσα στην Ολομέλεια για εμάς στην Ελληνική Λύση δεν είναι μια ουσιαστική μεταρρύθμιση. Είναι μια πιστή αντιγραφή ενός ευρωπαϊκού κειμένου, ενός κειμένου το οποίο δείχνει να είναι αποστειρωμένο, γενικόλογο και άκρως θεωρητικό. Γιατί το λέω αυτό; Γιατί δεν λαμβάνει υπ’ όψιν την ελληνική πραγματικότητα. Γιατί δεν απαντά και δεν λύνει ουσιώδη προβλήματα της ελληνικής Δημόσιας Διοίκησης. Δεν καταφέρνει να ακουμπήσει έστω τις πραγματικές απειλές που αντιμετωπίζουμε, όπως τους σεισμούς, τις πλημμύρες, τις δασικές πυρκαγιές, τις παρωχημένες υποδομές, τη διαχείριση της δημόσιας διοίκησης και ασφαλώς της παραγωγής.

Μιας και μιλάμε για την ανθεκτικότητα των κρίσιμων οντοτήτων, κύριε Υφυπουργέ, αξίζει να επισημάνουμε ότι δεν είναι μια απλή ή μια τυπική υποχρέωση. Είναι ζήτημα εθνικής ασφάλειας, δημόσιας προστασίας και κυρίως στρατηγικού σχεδιασμού. Γνωρίζετε πάρα πολύ καλά ότι η Ελλάδα, λόγω της γεωγραφικής της θέσης και της γεωλογικής της μορφολογίας, είναι μια σεισμογενής χώρα. Το ξέρουμε όλοι αυτό. Να γυρίσουμε πίσω και να θυμηθούμε, αγαπητοί κύριοι συνάδελφοι, τον μεγάλο σεισμό του 1999 των 5,9 Ρίχτερ, ο οποίος ήταν ο φονικότερος σεισμός των τελευταίων πενήντα χρόνων. Θρηνήσαμε θύματα, συμπολίτες μας και άλλοι πενήντα χιλιάδες συνάνθρωποί μας έμειναν άστεγοι. Η ανάγκη, λοιπόν, της αντισεισμικής θωράκισης των κτιρίων, τόσο των ιδιωτικών όσο και δημόσιων κτιρίων, καθώς και της ενίσχυσης των αντίστοιχων ελέγχων είναι περισσότερο επιτακτική από ποτέ.

Σας κρούουμε το καμπανάκι του κινδύνου, κύριε Υπουργέ, και σε σας και στο αρμόδιο Υπουργείο όπως συζητήσαμε και προχθές στην επιτροπή. Είπαμε ότι αυτό δεν είναι αρμοδιότητά σας, αλλά έχετε κι εσείς ένα μεγάλο μερίδιο ευθύνης. Σε περίπτωση ενός μεγάλου σεισμού ή μιας μεγάλης καταστροφής εμπλέκεται και το Υπουργείο Προστασίας του Πολίτη.

Θέλω να κάνω μια ερώτηση. Κατασκευές οι οποίες έχουν χτιστεί πριν το 1980 και δη το 1959, γνωρίζετε ότι δεν έχουν αντισεισμικές προδιαγραφές; Και ερωτώ, τι θα συμβεί σε περίπτωση ενός μεγάλου σεισμού; Ποιο είναι το πλάνο σας; Θέλουμε να μας το πείτε και να το καταθέσετε στην Ολομέλεια, να το μάθει το Σώμα και να το μάθει και ο ελληνικός λαός. Υπάρχει πρόληψη; Υπάρχει κάποιο σχέδιο ή κάποια άσκηση εκκένωσης; Είστε έτοιμοι να αντιμετωπίσετε μια τέτοια κατάσταση ή θα περιοριστείτε, κύριε Υφυπουργέ, στην αποστολή ενός μηνύματος στο «112»;

Επειδή ο ρόλος μας δεν είναι να ασκούμε στείρα αντιπολίτευση από αυτό το Βήμα, εμείς καταθέτουμε σήμερα προτάσεις:

Πρώτον, έλεγχος δημόσιων κτιρίων. Άμεσος προσεισμικός έλεγχος σε όλα τα δημόσια κτίρια. Απαραίτητος άμεσος έλεγχος για σχολεία, για νοσοκομεία, χώρους συνάθροισης κοινού που κατασκευάστηκαν πριν ή αν θέλετε μέχρι το 1985, χρονιά που ξεκίνησε η εφαρμογή του Νέου Αντισεισμικού Κανονισμού. Έλεγχοι κατασκευασμένων κτιρίων από το 1985 έως το 1995 και έπειτα μέχρι σήμερα.

Δεύτερον, έλεγχος ιδιωτικών κτιρίων. Προσεισμικός έλεγχος δομικής τρωτότητας μέσω της ταυτότητας κτιρίου, που πρέπει να ξεκινήσει άμεσα. Προτεραιότητα σε κτίρια με παλιούς ή καθόλου αντισεισμικούς κανονισμούς. Θέσπιση μόνιμων οικονομικών κινήτρων για ενίσχυση ιδιωτικών κτιρίων που κινδυνεύουν από σεισμό, όπως έκπτωση φόρου 50% για δαπάνες επεμβάσεων, όπως για παράδειγμα στην Ιταλία με όριο 96.000 ευρώ ανά κτίριο.

Τρίτον, ανακατασκευή κενών και παλαιών ή διατηρητέων κτιρίων. Είναι η πολιτισμική μας κληρονομιά, κύριε Υφυπουργέ. Αναγκαία η ανακατασκευή αντί της αποκατάστασης, καθώς πολλές φορές η αποκατάσταση είναι αδύνατη ή κοστοβόρος και μερικές φορές είναι και επικίνδυνη. Γίνεται μια ανακατασκευή, αλλά φοβούμαστε να περάσουμε κάτω από ένα κτίριο που γίνεται ανακατασκευή, μήπως πέσει κάτι στο κεφάλι μας. Ανακατασκευή με σύγχρονες μεθόδους και υλικά σε μορφή κοντινή και συμβατή με την αρχική τυπολογία και μορφή.

Τέταρτον, διατηρητέα κτίρια. Προτείνουμε να υπάρχει συγκεκριμένος μηχανισμός ανακατασκευής προσόψεων.

Αυτές είναι λίγες από τις προτάσεις μέσα στις πολλές που έχουμε να καταθέσουμε. Εσείς καλείστε να τις δείτε, να τις εξετάσετε και σίγουρα να τις εφαρμόσετε και μάλιστα άμεσα.

Πάμε στο άρθρο 26. Γνωρίζετε πάρα πολύ καλά τις θέσεις μας για τις προσλήψεις, κύριε Υφυπουργέ, και κυρίως τις προσλήψεις φρουρών και γενικά προσωπικού στα σωφρονιστικά μας καταστήματα. Γνωρίζουμε πάρα πολύ καλά τι προβλήματα επικρατούν μέσα στις φυλακές της χώρας. Έχουμε άμεση επαφή σε καθημερινό σχεδόν επίπεδο με τις ομοσπονδίες και τους σωφρονιστικούς υπαλλήλους. Και, μάλιστα, μετά από πρότασή μας, πρόταση της Ελληνικής Λύσης, στην Αρμόδια Επιτροπή Σωφρονιστικών Συστημάτων στην οποία τυγχάνει να συμμετέχω, έχουμε καταφέρει να πραγματοποιήσουμε και επισκέψεις σε σωφρονιστικά καταστήματα της χώρας.

Προσέξτε, για να μην παρεξηγηθούμε, κύριε Υφυπουργέ. Δεν λέμε «όχι» στις προσλήψεις που θέλετε να κάνετε. Δεν λέμε «όχι» στις προσλήψεις προσωπικού. Σαφώς και λέμε να στελεχωθούν με το απαραίτητο προσωπικό οι φυλακές της χώρας, όχι όμως με αναξιοκρατικό τρόπο, που συνιστά παράκαμψη του ΑΣΕΠ που θεσμοθέτησε ο αείμνηστος Πεπονής. Λέμε «ναι» στις προσλήψεις για άλλη μια φορά, αλλά με νόμιμες, αδιάβλητες και διαφανείς διαδικασίες.

Και κάτι ακόμα. Έχουμε ζητήσει επανειλημμένα και βάσει του προγράμματός μας όσοι προσλαμβάνονται σε τέτοιες νευραλγικές θέσεις να προέρχονται από ειδικές δυνάμεις του στρατού. Και γιατί το λέμε αυτό; Το λέμε αυτό έτσι ώστε να είναι κατάλληλα και άρτια εκπαιδευμένοι, να δρουν και να επιχειρούν κάτω από αντίξοες συνθήκες και να είναι ικανοί να ανταποκριθούν σε δυσμενείς καταστάσεις.

Γι’ αυτόν τον λόγο είναι απαραίτητο να αυξήσετε τους μισθούς σε όλους όσοι υπηρετούν στα Σώματα Ασφαλείας, ώστε να έχουν ένα επιπλέον κίνητρο. Τους δίνουμε τα κίνητρα για έναν και μόνο λόγο, έτσι ώστε να δείχνουν περισσότερο ζήλο, συνέπεια και υπευθυνότητα στο έργο τους.

Πάμε τώρα στο άρθρο 27. Δεν θα μπορούσαμε να μην το σχολιάσουμε, κύριε Υπουργέ, το άρθρο 27. Αυξάνετε τη χωρητικότητα στις φυλακές από τριακόσια σε εξακόσια άτομα. Γιατί το κάνετε αυτό άραγε; Βλέπουμε ανθρώπους στοιβαγμένους, κυριολεκτικά, στις φυλακές με συνθήκες υγιεινής απαράδεκτες για μια πολιτισμένη χώρα όπως είναι η Ελλάδα, να ζουν μέσα σε δέκα τετραγωνικά, δέκα, δεκαπέντε, ακόμα και είκοσι άνθρωποι, κύριε Υπουργέ, ο ένας πάνω στον άλλον κυριολεκτικά. Δεν έχουμε έρθει για να δημιουργήσουμε εντυπώσεις, ούτε τα λέμε για να δημιουργήσουμε εντυπώσεις. Αυτά που λέμε έχουν ουσία, έχουν βάση. Αν πάτε και εσείς, θα το διαπιστώσετε. Έρχεστε σήμερα εσείς να τους κάνετε σαράντα. Δηλαδή, μέσα σε δέκα, δεκαπέντε τετραγωνικά αντί να ζουν δέκα, δεκαπέντε άνθρωποι, όπως τους έχετε στοιβάξει, να προστεθούν άλλοι είκοσι, να φτάσουν τους σαράντα.

Το θέμα, συνεπώς, δεν είναι ποσοτικό, κυρίως δεν είναι μόνο ποσοτικό, να αυξήσουμε τη χωρητικότητα στα χαρτιά, τροποποιώντας έναν νόμο του ’99. Αλλά είναι ποιοτικό και αυτό θα πρέπει να το δούμε, αν θέλουμε να λεγόμαστε πολιτισμένη χώρα. Οι καταδικασμένοι εγκληματίες σαφώς και πρέπει να φυλακίζονται και να σωφρονίζονται σύμφωνα πάντα με τον δέοντα σεβασμό στα θεμελιώδη ανθρώπινα δικαιώματα. Το σωφρονιστικό σύστημα δεν μπορεί να λειτουργεί ως ένας μηχανισμός τιμωρίας και περιθωριοποίησης των ατόμων που πάνε και μπαίνουν στις φυλακές, ούτε όσοι μπαίνουν σε μια φυλακή να ζουν κάτω από άθλιες και απαράδεκτες συνθήκες και εμείς το καταγγέλλουμε. Θέλουμε να σωφρονίζονται όμως, όχι να μπαίνουν και να βγαίνουν χειρότεροι, αλλά καλύτεροι και να έχουν σίγουρα ένα καλύτερο μέλλον. Αυτό πρέπει να στηρίζεται στην αρχή της επανένταξης με βάση τις αξίες του κοινωνικού κράτους δικαίου και του ελληνικού πολιτισμού.

Η Ελληνική Λύση έχει διατυπώσει ξεκάθαρα τις θέσεις της και γι’ αυτό. Ο σωφρονισμός δεν έχει και δεν θα πρέπει να έχει σε καμία περίπτωση τιμωρητικό χαρακτήρα. Σκοπός είναι οι φυλακές να μην είναι πανεπιστήμια εγκλήματος αλλά να είναι εργαστήρια σωφρονισμού. Αυτή είναι η άποψή μας, η πάγια θέση μας και θα το λέμε κάθε φορά μέσα από αυτό το Βήμα. Οφείλει να στοχεύει στη βελτίωση και στην αναμόρφωση και κυρίως στην ομαλή επανένταξη των κρατουμένων.

Δεύτερον, υπάρχουν σοβαρές δομικές παθογένειες. Η σημερινή πραγματικότητα στα καταστήματα κράτησης χαρακτηρίζεται, πρώτον, -ακούστε, κύριε Υφυπουργέ,- από υπερπληθυσμό με κρατούμενους που υπερβαίνουν κατά 30%, 40% τη χωρητικότητα των φυλακών, υποστελέχωση προσωπικού, ελλείψεις σε γιατρούς, κοινωνικούς λειτουργούς, ψυχολόγους, ακόμη και σωφρονιστικούς υπαλλήλους. Τα παράπονά τους είναι αυτά, τα μεταφέρουμε να το ακούστε εσείς. Πήγαμε, πηγαίνουμε, τους ακούμε, αυτά μας λένε συνέχεια. Δηλαδή, ακατάλληλες υποδομές και συνθήκες που, σύμφωνα με το Συμβούλιο της Ευρώπης -την Ευρώπη την οποία επικαλείστε και φέρνετε Οδηγίες να τις ενσωματώσουμε στην ελληνική νομοθεσία-, προσβάλλουν την ανθρώπινη αξιοπρέπεια.

Τρίτον, με τον νέο Ποινικό Κώδικα που εφαρμόζετε υπάρχει μια αυστηροποίηση των ποινών. Καλά κάνετε εν μέρει και αυστηροποιείτε τις ποινές, από την άλλη, όμως, αυξήσατε το σωφρονιστικό πρόβλημα με την αύξηση του αριθμού κρατουμένων, χωρίς να προηγηθεί ενίσχυση στις υποδομές. Ακούγεται ότι θα φτιάξετε αυτό το περιβόητο κέντρο κράτησης στον Ασπρόπυργο. Όλο το φτιάχνετε, όλο το φτιάχνετε, δεν έχει ανοίξει ακόμα, με αποτέλεσμα όλοι οι κρατούμενοι να στοιβάζονται κυρίως στον Κορυδαλλό και αυτήν τη στιγμή να υπάρχει μια αύξηση πληθυσμού εκεί μέσα, που να δημιουργείται ένα μπάχαλο και οι συνθήκες είναι ανεπίτρεπτες για ελληνικές φυλακές.

Η Ελληνική Λύση, λοιπόν, προτείνει τα εξής: Πρώτον, άμεση αποτύπωση της κατάστασης στα καταστήματα κράτησης. Να κάνουμε καταγραφή πληθυσμού, ελλείψεων και υποδομών ανά φυλακή, από άκρη σε άκρη στη χώρα. Δεύτερον, συστηματική συνεργασία με τον Συνήγορο του Πολίτη και την Εθνική Αρχή Διαφάνειας. Επίσης, σχέδιο πρόσληψης και ενίσχυσης του ανθρώπινου δυναμικού. Ενίσχυση του ρόλου του σωφρονιστικού υπαλλήλου ως βασικού κρίκου στην αλυσίδα της επανένταξης. Δημιουργία κινήτρων για υπηρεσίες σε δύσκολες δομές, όπως οι απομονωμένες φυλακές. Αναβάθμιση των χώρων και της καθημερινότητας των κρατουμένων, εκπαίδευση, εργασία, ψυχοκοινωνική υποστήριξη. Απαραίτητος ο διαχωρισμός κρατουμένων ανά κατηγορία εγκλήματος, να διαχωρίσουμε τους κρατούμενους. Δεν μπορεί ένας άνθρωπος, που μπαίνει φυλακή για κάποιο χρέος προς ένα δημόσιο ταμείο ή στην εφορία ή κάπου αλλού, να πηγαίνει στο ίδιο κελί και να στοιβάζεται στο ίδιο κελί μαζί με κρατούμενους οι οποίοι έχουν δολοφονήσει, είναι έμποροι ναρκωτικών, είναι βιαστές, είναι παιδοβιαστές. Δεν γίνεται αυτό το πράγμα. Πρέπει να υπάρχει αυτός ο διαχωρισμός κρατουμένων. Επανένταξη των αποφυλακισμένων με κοινωνικά, κυρίως, προγράμματα, διασύνδεση με ΟΑΕΔ, κοινωνικές υπηρεσίες και τοπική αυτοδιοίκηση.

Εμείς, κύριε Υπουργέ -και δεν θέλω να καταχραστώ καθόλου τον χρόνο, θέλω να είμαι συνεπής- έχουμε πρόγραμμα στην Ελληνική Λύση και έχουμε και τη λύση και σας την καταθέτουμε. Διότι, όπως λέει και ο Πρόεδρος του κόμματος και το καταθέτουμε και εμείς, είμαστε ένα κόμμα εθνικό, ένα κόμμα λαϊκό, ένα κόμμα κοινωνικό, πατριωτικό, που στηρίζει και θέλει να στηρίζει τις Ελληνίδες και τους Έλληνες και προτάσσει πάνω από όλους και από όλα το εθνικό συμφέρον. Εκπροσωπούμε τον απλό Έλληνα πολίτη, τον πολίτη τον οποίο εσείς, η Κυβέρνησή σας, η κυβέρνηση του ΠΑΣΟΚ και η κυβέρνηση ΣΥΡΙΖΑ φροντίσατε να φτωχοποιήσετε και να εξαθλιώσετε. Τον περιθωριοποιήσατε για να μπορέσετε να τον ελέγχεται πλήρως και να μπορέσετε να ασκείτε οποιαδήποτε μορφή εξουσίας επάνω του.

Αντιθέτως, βάζετε πλάτη, αντί να στηρίζετε τον απλό Έλληνα πολίτη, στους επιχειρηματίες φίλους σας, στους ολιγάρχες φίλους σας, για να γίνονται αυτοί πλουσιότεροι και σίγουρα πιο φτωχοί οι Έλληνες πολίτες.

Εμείς, λοιπόν, στεκόμαστε δίπλα στον Έλληνα πολίτη, τον στηρίζουμε έμπρακτα ως Ελληνική Λύση, στηρίζουμε τον ταλαιπωρημένο Έλληνα πολίτη, τον εξαθλιωμένο Έλληνα πολίτη. Κοιτώντας τους, λοιπόν, στα μάτια τους λέμε ότι όταν θα αναλάβουμε τη διακυβέρνηση της χώρας, θα τους ξανακάνουμε πλούσιους και φυσικά υπερήφανους.

Καταψηφίζουμε το νομοσχέδιο, κύριε Υπουργέ.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γραμμένο.

Καλείται τώρα στο Βήμα ο ειδικός αγορητής της Νέας Αριστεράς, ο συνάδελφος κ. Νάσος Ηλιόπουλος.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι είναι σημαντικό ότι σήμερα έχουμε ένα νομοσχέδιο του Υπουργείου Προστασίας του Πολίτη. Κύριε Υπουργέ, θα ήθελα να σας ρωτήσω το εξής: Θα μπορούσατε να φανταστείτε ένα περιστατικό στο οποίο κάποιος κακοποιός με όπλα ή ομάδα κακοποιών με όπλα απαγάγει είκοσι επτά πολίτες, τους απαγάγει, δεν μπορεί κανένας φίλος συγγενής να μιλήσει με αυτούς τους είκοσι επτά πολίτες, η Ελληνική Κυβέρνηση δεν ξέρει πού βρίσκονται αυτοί οι είκοσι επτά Έλληνες πολίτες, αλλά βγάζει μια ανακοίνωση το Υπουργείο Προστασίας του Πολίτη ότι δεν ασκήθηκε βία; Είμαι σίγουρος ότι δεν θα μπορούσατε να το φανταστείτε.

Γιατί χθες, όμως, το Υπουργείο Εξωτερικών της δικιά σας Κυβέρνησης έκανε ακριβώς αυτό. Από χθες είκοσι επτά Έλληνες πολίτες έχουν απαχθεί από μια τρομοκρατική επίθεση του Ισραήλ, μέχρι χθες το βράδυ ούτε καν η ελληνική Πρεσβεία στο Ισραήλ -γιατί μιλήσαμε με την Πρεσβεία χθες το βράδυ- δεν έχει επαφή με αυτούς τους είκοσι επτά, δεν βγάλατε μισή φράση καταδίκης ως Κυβέρνηση, αλλά στην ανακοίνωση -μνημείο υποτέλειας, δουλικότητας και προσκυνήματος που βγάλατε ως Κυβέρνηση-, γράψατε ότι δεν ασκήθηκε βία. Δεν ξέρω αν αυτό μπορεί να αποτελέσει επιχείρημα κακοποιών σε δικαστήρια, αλλά αν το καταφέρετε και αυτό συγχαρητήρια. Το έχετε τερματίσει. «Δεν ασκήθηκε βία». Είχαμε επίθεση σε διεθνή ύδατα, επίθεση σε άοπλους, επίθεση σε αποστολή με ανθρωπιστική βοήθεια, όπου με βάση το Διεθνές Δίκαιο, με βάση τον ΟΗΕ, προστατεύετε την απαγωγή αυτών των ανθρώπων και η Ελληνική Κυβέρνηση το μόνο που είχε να πει είναι ότι δεν ασκήθηκε βία. Μικρή λεπτομέρεια -γιατί για εμάς είναι είκοσι επτά Έλληνες πολίτες, δεν τους διαφοροποιεί κάτι- που έχει μια αξία, μέσα στους είκοσι επτά είναι και μέλος του Ελληνικού Κοινοβουλίου.

Απ’ ό,τι φαίνεται, δεν το απασχολεί το Ελληνικό Κοινοβούλιο. Είναι οκέι ένα ξένο κράτος να απάγει είκοσι επτά Έλληνες πολίτες και μέλη του Ελληνικού Κοινοβουλίου και εσείς να συνεχίζετε σαν δουλικά ανθρωπάκια να προσκυνάτε το Ισραήλ, τον Νετανιάχου, τους φίλους σας. Συγχαρητήρια!

Χθες το βράδυ, μάλιστα, ο Υπουργός Εθνικής Ασφάλειας, αυτό το ακροδεξιό -δεν ξέρω τι να πω- υποκείμενο, ο Ιταμάρ Μπεν-Γκβιρ, πήγε στον χώρο που κρατιόντουσαν -υπάρχουν και βίντεο- και έλεγε ότι είναι οι τρομοκράτες του Flotilla. Είναι τρομοκράτες! Έχουμε ανθρώπους που διαπράττουν γενοκτονία να χαρακτηρίζουν τρομοκράτες Έλληνες πολίτες που σώζουν την αξιοπρέπεια του ελληνικού λαού -γιατί η ντροπή της κυβερνητικής πολιτικής δεν είναι ντροπή του ελληνικού λαού- αλλά εσείς συνεχίζετε να σιωπάτε.

Έρχομαι τώρα στο νομοσχέδιο. Συζητάμε για την ενσωμάτωση της Οδηγίας 2557 μέσω του παρόντος σχεδίου νόμου. Κατά τη γνώμη μας, η αξιολόγηση -για μια σειρά από λόγους, αλλά επί της αρχής θα αναφέρω τρεις- έχει αρνητικό πρόσημο. Και έχει αρνητικό πρόσημο για το εξής, γιατί αυτό το οποίο συζητάμε δεν αλλάζει καμία από τις δομικές παθογένειες για την ασφάλεια των κρίσιμων υποδομών που εξακολουθούν να υπάρχουν με βάση τον τρόπο λειτουργίας της σημερινής Κυβέρνησης της Νέας Δημοκρατίας και επιτείνονται.

Πρώτον, έχουμε έναν κατακερματισμό της πολιτικής εσωτερικής ασφάλειας που μετατρέπεται σε ανάθεση κρίσιμων λειτουργιών στο Υ.ΠΡΟ.ΠΟ., όταν στόχος είναι η ασφάλεια των υποδομών μεταξύ διαφορετικών υπουργείων και υπηρεσιών.

Δεύτερον, συνεχίζεται η εξαγωγή θεμελιακών αποστολών του κράτους σε ιδιώτες. Σε μία περίοδο που όλα φωνάζουν ότι χρειάζεται το κράτος να αναλαμβάνει ευθύνες, εσείς συνεχίζετε διαρκώς μια κοινωνικά αποτυχημένη πολιτική ιδιωτικοποιήσεων. Τις περισσότερες κρίσιμες υποδομές τις λειτουργούν ιδιώτες οι οποίοι έχουν δικούς τους σχεδιασμούς. Είδαμε και στη Hellenic Train πόσο καλά πήγαν αυτοί οι σχεδιασμοί.

Kαι έχουμε και την απουσία χάραξης πολιτικών προστασίας των υποδομών και των οντοτήτων που αναφέρονται στο εν λόγω νομοσχέδιο, το οποίο συνίσταται, κατά τη γνώμη μας, στην ουσία αυτού που εσείς λέτε «επιτελικό κράτος». Να το πούμε απλά: Αν ένα κράτος επιφυλάσσει στον εαυτό του τον ρόλο ενός πλοηγού ρύθμισης μιας οικονομικής και κοινωνικής δραστηριότητας, όπου το μόνο κριτήριο είναι το κέρδος, τότε η δημόσια διοίκηση χάνει διαρκώς σταδιακά και τεχνογνωσία και πλούσια εμπειρία στην υπεράσπιση, την προστασία και τη διαφύλαξη κομβικών υποδομών της κρατικής μηχανής.

Το συγκεκριμένο νομοσχέδιο, όμως, μας δίνει τη δυνατότητα να κάνουμε και τη συζήτηση επί της αρχής. Για ποιον λόγο; Ποιες είναι οι κρίσιμες οντότητες; Είναι η ενέργεια, οι μεταφορές, το χρηματοπιστωτικό σύστημα, η υγεία, η ύδρευση, η αποχέτευση, τα τρόφιμα, οι ψηφιακές υποδομές, η Δημόσια Διοίκηση και οι τηλεπικοινωνίες. Εσείς ορίζετε ότι όλα αυτά είναι κρίσιμες οντότητες. Άρα εδώ μπαίνει ένα ερώτημα: Είναι αυτά κρίσιμα για την ασφάλεια μιας κοινωνίας; Εμείς λέμε «ναι», αλλά εσείς, όταν λέτε «ασφάλεια», κατανοείτε μόνο καταστολή. Αυτό κατανοείτε. Η ασφάλεια έχει πολύ πιο ουσιαστικό κοινωνικό περιεχόμενο για το τι και πώς πρέπει να λειτουργεί μία πολιτεία.

Λέτε για επιβολή κυρώσεων σε κρίσιμες οντότητες. Δεν το είδαμε στη Hellenic Train. Δεν είδαμε καμία επιβολή κυρώσεων για μία εταιρεία που σπάει πρωτόκολλα. Θα συζητήσουμε μαζί σας για την ασφάλεια των υποδομών τη στιγμή που είστε η Κυβέρνηση που, αντί να δώσετε λίγες χιλιάδες ευρώ, για να φτιάξετε την κατεστραμμένη τηλεδιοίκηση στη Λάρισα που κάηκε το 2010, προτιμήσατε να δώσετε εκατοντάδες χιλιάδες ευρώ, για να κάνετε την αλλοίωση του χώρου, αφού έγινε το έγκλημα με τους πενήντα επτά νεκρούς;

Θα συζητήσουμε μαζί σας για ασφάλεια και για το πώς προχωρά η ασφάλεια των υποδομών τη στιγμή που είστε η Κυβέρνηση που από το Ταμείο Ανάκαμψης είχατε αυτό το χρηματοδοτικό εργαλείο και από το Ταμείο Ανάκαμψης απεντάξατε αντιπλημμυρικά έργα; Η απορρόφηση του Ταμείου Ανάκαμψης για την πολιτική προστασία είναι στον πάτο.

Πού τα πήγατε πάρα πολύ καλά; Στα ψηφιακά. Στα ψηφιακά τα πήγατε πάρα πολύ καλά και τώρα σας ελέγχει η Ευρωπαϊκή Εισαγγελία που τα πήγατε τόσο καλά. Γιατί πλέον -το έχουμε ξαναπεί- πρώτη φορά κυβερνητικό σχήμα μοιάζει τόσο πολύ με υποψήφια πτέρυγα ανδρικών φυλακών. Δεν έχει ξανασυμβεί αυτό.

Το νομοσχέδιο αναφέρεται στις κρίσιμες οντότητες και δεν θα διαφωνούσε κανένας πόσο σημαντικά είναι για την ασφάλεια μιας χώρας τα τρόφιμα. Θα μπορούσε να διαφωνήσει κάποιος ότι τα τρόφιμα, η τροφή, η παραγωγή, ο πρωτογενής τομέας είναι κρίσιμος για την ασφάλεια; Φαντάζομαι ότι είστε λίγο στεναχωρημένος που δεν μπορείτε να φτιάξετε κάποιο ειδικό σώμα, για να καταπολεμήσετε τις ασθένειες αυτήν τη στιγμή στο ζωικό κεφάλαιο ή που δεν μπορείτε να κάνετε προσλήψεις ειδικών φρουρών για την ύπαιθρο, γιατί το modus operandi είναι το μόνο που έχετε.

Και κοιτάξτε τώρα, είστε η Κυβέρνηση που θεώρησε πιο κρίσιμο να πετάξει κυριολεκτικά στον κουβά 30 εκατομμύρια τον χρόνο, για να φτιάξετε ένα άχρηστο σώμα, όπως αποδείχτηκε και από τη δική σας επιλογή να το καταργήσετε, την Πανεπιστημιακή Αστυνομία, και κρίσιμοι νομοί για την αγροτική παραγωγή να είναι με διαλυμένες κτηνιατρικές υπηρεσίες ή χωρίς κτηνίατρο. Τι από τα δύο ζυγίζει περισσότερο στην έννοια της ασφάλειας; Τα 30 εκατομμύρια τον χρόνο για την Πανεπιστημιακή Αστυνομία που μετά το καταργήσατε ως σώμα είτε ότι αφήσατε τη Λήμνο, που έχει 200.000 πραγματικά ζώα -όχι σαν αυτά που δήλωνε ο «Φραπές» και ο «Χασάπης»- έναν χρόνο χωρίς κτηνιατρική υπηρεσία; Επίσης, η Μαγνησία έχει μείνει με έναν άνθρωπο στην κτηνιατρική υπηρεσία. Και θέλετε να μιλήσουμε για ασφάλεια; Μπορεί να υπάρχει ασφάλεια με διαφθορά; Όχι, δεν μπορεί να υπάρχει. Και είστε μια διεφθαρμένη Κυβέρνηση με πυρήνα της διαφθοράς τον Κυριάκο Μητσοτάκη. Άρα, ασφάλεια με διαφθορά -συγχωρήστε με- δεν μπορεί να υπάρχει.

Μία κρίσιμη αναφορά σε δύο άρθρα, το άρθρο 26 και το άρθρο 27. Έχει αναδειχθεί ήδη πάρα πολύ. Δείχνει τα αδιέξοδα της πολιτικής του ποινικού λαϊκισμού. Έχετε φτιάξει ένα σύστημα που πλέον αντιμετωπίζετε, λες και τα χρόνια είναι στραγάλια, πώς θα πάει ο κόσμος στις φυλακές. Έχουμε υπερπληθωρισμό στις ελληνικές φυλακές. Και τι κάνετε με το άρθρο 27; Πώς θα αντιμετωπίσετε τον υπερπληθωρισμό; Θα πεις ότι θα πάω τη χωρητικότητα από τα 300 στα 600, στις ίδιες υποδομές. Άρα, ήταν ζήτημα mentality. Έχουμε υπερπληθυσμό, γιατί έχουμε 300 με βάση τον νόμο, και θα το κάνουμε 600, άρα δεν θα έχουμε υπερπληθυσμό. Φανταστική αντίληψη! Με το άρθρο 26 έχει αναδειχτεί ήδη για άλλη μια φορά. Βρίσκετε «παραθυράκια» για τον νόμο του ΑΣΕΠ. Αυτό κάνετε. Και το επιχείρημα των εκτάκτων αναγκών έξι χρόνια μετά, συγχωρήστε με, αλλά δεν πείθει κανέναν.

Επιτρέψτε μου, όμως εδώ, επειδή συζητάμε για τα ζητήματα της ασφάλειας και μέσα στα ζητήματα της ασφάλειας είναι και τα ζητήματα της ενέργειας, θέλω να σας δώσω ένα πολύ μικρό παράδειγμα και νιώθω την υποχρέωση να μεταφέρω αυτό το παράδειγμα, γιατί είναι από μία ακριτική περιοχή της χώρας, από τη δυτική Μακεδονία, από ανθρώπους που η φωνή τους δεν ακούγεται πολύ συχνά μέσα σε αυτήν την Αίθουσα. Μπορείτε να φανταστείτε έναν οικισμό ο οποίος για την Ελληνική Κυβέρνηση δεν υπάρχει; Οι άνθρωποι εκεί ζουν εκεί αλλά και την Ελληνική Κυβέρνηση δεν υπάρχει. Είναι αόρατος ο οικισμός. Αναφέρομαι στην περίπτωση του οικισμού Αχλάδα. Τι γίνεται στον συγκεκριμένο οικισμό στη δυτική Μακεδονία; Εκεί προχωράει κανονικά η εξόρυξη άνθρακα, δεν έχει σταματήσει. Απλά, αυτός ο άνθρακας δεν καίγεται στην Ελλάδα, μεταφέρεται σε εργοστάσιο στη Βόρεια Μακεδονία και καίγεται. Εκεί δεν υπάρχει ούτε απολιγνιτοποίηση ούτε πράσινη μετάβαση ούτε τίποτα. Προφανώς, εσείς δεν έχετε κανένα πρόβλημα, γιατί είναι ο Μυτιληναίος και στον Μυτιληναίο -όχι μόνο στον Μυτιληναίο, δεν θέλω να είμαι άδικος- εσείς βαράτε προσοχές. Οι άνθρωποι στην Αχλάδα κυριολεκτικά διαλύονται τη στιγμή που συζητάμε πόσο κρίσιμη είναι η ενέργεια για την ασφάλεια της χώρας. Κανένας από εσάς δεν θα μπορούσε να αντέξει σε αυτόν τον οικισμό ούτε μία εβδομάδα. Και δεν έχουν προχωρήσει οι απαλλοτριώσεις. Και το αδιανόητο, το πραγματικά αδιανόητο είναι ότι σε επίσημο κείμενο της Κυβέρνησης, σε επίσημο κείμενο του Υπουργείου, του ΥΠΕΝ, αναφέρεται ότι στην περίπτωση της Αχλάδας η συνύπαρξη είναι προσωρινή, καθώς ο οικισμός έχει απαλλοτριωθεί ακριβώς για λόγους προστασίας υγείας και ασφάλειας.

Είστε μια Κυβέρνηση που έχετε να εξαφανίσει οικισμό που υπάρχει. Λέτε ότι έχει γίνει κιόλας η απαλλοτρίωση, ενώ η απαλλοτρίωση δεν έχει γίνει. Οι άνθρωποι ζουν με τον καρκίνο, αλλά για εσάς αυτό δεν είναι ζήτημα ασφάλειας. Ζήτημα ασφάλειας είναι να φτιάξετε μία καινούργια γενική γραμματεία. Αυτή είναι για εσάς η ασφάλεια.

Και έρχομαι και στο εξής, κύριε Υπουργέ. Μπορεί να υπάρχει ασφάλεια με το αίσθημα της αδικίας; Μπορεί μία χώρα και μία κοινωνία να ζήσει και να αισθάνεται ότι είναι ασφαλής και να είναι όντως ασφαλής, όταν υπάρχει το αίσθημα της αδικίας και παραβιάζονται βασικά ανθρώπινα δικαιώματα; Εμείς λέμε «όχι».

Επιτρέψτε μου να αναφερθώ στην περίπτωση του απεργού πείνας, του κ. Ρούτσι. Είναι αδιανόητο ότι ακόμα το συζητάμε. Είναι αδιανόητο! Είναι διπλά αδιανόητο…

Θα σας διαβάσω τι λέει ένα απόσπασμα από το πόρισμα του ΕΟΔΑΣΑΑΜ, το οποίο όταν βγήκε λέγατε ότι πρέπει να είναι «Ευαγγέλιο», από το κεφάλαιο «Νεκροψία και προσδιορισμός αιτίας θανάτου». Θα διαβάσω το πόρισμα και θα το καταθέσω στα Πρακτικά, γιατί είναι πάρα πολύ κρίσιμο.

Λέει τα εξής: «Στα είκοσι επτά από τα πενήντα επτά θύματα η αιτία θανάτου αποδίδεται σε βαρύτατες θανατηφόρες κακώσεις, συνέπεια κυρίως των φυσικών δυνάμεων που αναπτύχθηκαν από τη σύγκρουση. Στα είκοσι εννέα θύματα, που υπέστησαν εκτεταμένα εγκαύματα από την πυρκαγιά, η νεκροψία - νεκροτομή αναφέρει ως αιτία θανάτου την απανθράκωση. Στην τελευταία περίπτωση, όπως εξήγησε ο ιατροδικαστής σε επίσημη δήλωση στο πλαίσιο της δικαστικής έρευνας, το σκεπτικό που διατυπώθηκε ήταν ότι τα θύματα με εγκαύματα δεν θα είχαν γλιτώσει ούτως ή άλλως από τη φωτιά. Δυστυχώς, έτσι παραμένει άγνωστη η πραγματική αιτία θανάτου…» -το πόρισμα του επίσημου κρατικού οργανισμού λέει ότι παραμένει άγνωστη η πραγματική αιτία θανάτου, αν είναι σοβαρό τραύμα ή έγκαυμα- «…, γεγονός που με τη σειρά του καθιστά δύσκολο τον εντοπισμό των κατάλληλων μέτρων αντιμετώπισης από άποψη ασφάλειας».

Έρχεται ο ΕΟΔΑΣΑΑΜ και σας λέει ότι δεν κάνατε αυτά που έπρεπε να κάνετε. Λέει ότι οι εργαστηριακές εξετάσεις για την ανίχνευση συγκεκριμένων ουσιών θα μπορούσαν να βοηθήσουν να γίνει αυτή η διάκριση. Είναι αυτή η συγκεκριμένη εξέταση, που είναι μία τυπική εξέταση σε κάθε ατύχημα που υπάρχει πυρκαγιά, και παρέχει χρήσιμες πληροφορίες για την πραγματική αιτία θανάτου.

Έχουμε τον ΕΟΔΑΣΑΑΜ -το καταθέτω στα Πρακτικά-, που σας λέει ότι δεν κάνατε τα ελάχιστα, τα τυπικά, και ακόμα συζητάμε για το αν αυτός ο πατέρας έχει δίκιο που κάνει απεργία πείνας. Και ακόμα χειρότερο, οι πιο άθλιοι από το κυβερνητικό σχήμα -το «άθλιοι» είναι πολύ ευγενικός χαρακτηρισμός- λένε ότι κάποιοι άλλοι τον βάζουν να κάνει απεργία πείνας. Δηλαδή, ένας άνθρωπος που έχασε το παιδί του είναι υποκινούμενος. Εκεί έχετε φτάσει. Νομίζετε ότι όλοι λειτουργούν με τα δικά σας κριτήρια, ότι δεν υπάρχει αξιοπρέπεια στην κοινωνία.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγγνώμη που το μαθαίνετε από μένα, υπάρχουν και άνθρωποι που κάνουν επιλογές με όρους αξιοπρέπειας και όχι γιατί κάποιος άλλος τους το επέβαλε.

Ποιο είναι το βασικό σας επιχείρημα; Ότι αυτή η διαδικασία -κλείνω με αυτό- θα καθυστερήσει τη δίκη. Εσείς είστε μία δύναμη που είστε πολύ αγχωμένοι οι δίκες να προχωράνε γρήγορα! Γι’ αυτό, παραδείγματος χάριν -αυτό αφορά το Υπουργείο σας-, στην περίπτωση Μανιουδάκη, που έπεσε νεκρός στα χέρια τεσσάρων αστυνομικών την 1η Σεπτέμβρη 2023, στην οποία ο εισαγγελέας άσκησε δίωξη για ανθρωποκτονία σε ήρεμη ψυχική κατάσταση σε τέσσερις αστυνομικούς των ΤΑΕ Σούδας τον Σεπτέμβρη του 2024, όχι μόνο δεν έχει ξεκινήσει η δίκη, αλλά αυτοί οι τέσσερις αστυνομικοί είναι ακόμα στη θέση τους. Και έρχεστε εσείς να χρησιμοποιείτε επιχειρήματα για την ταχύτητα της δίκης σε μία διαδικασία στο Τέμπη που την πάτε χωρίς να έχουν γίνει οι τυπικές εξετάσεις. Και σας το λέει ο κρατικός φορέας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Για να κλείσω, μιλάτε εσείς για δίκες και για ταχύτητα κ.λπ., ενώ αυτές τις ώρες που μιλάμε ακόμα δεν προχωρά η δίκη για το Predator -δεν ξέρω αν σας θυμίζει κάτι το Predator, κύριε Υπουργέ. Εντελώς τυχαίο, ισραηλινά επιχειρηματικά συμφέροντα κι εδώ!- όπου το δικάζετε για πλημμέλημα. Στο Μονομελές Πλημμελειοδικείο είναι το Predator και οι ρευματοκλοπές, για να έχουμε εικόνα. Είναι μία υπόθεση η οποία είχε παρακολούθηση μελών του Υπουργικού Συμβουλίου, πολιτικά πρόσωπα, Αρχηγών Ενόπλων Δυνάμεων, δικάζεται στην ίδια κατηγορία με τις ρευματοκλοπές. Και θα μιλήσουμε μαζί σας για ασφάλεια; Θα μιλήσουμε μαζί σας για την ασφάλεια των τηλεπικοινωνιών, όταν ο κ. Χρυσοχοΐδης, που αυτή τη στιγμή μάλλον ντρέπεται να είναι στην Αίθουσα, ήταν παρακολουθούμενος από το Predator και δεν είχε τη στοιχειώδη αξιοπρέπεια να κουνήσει το μισό του δαχτυλάκι;

Το ότι δεν έχει ο κ. Χρυσοχοΐδης τη στοιχειώδη αξιοπρέπεια, είναι προσωπικό του θέμα. Είναι γεγονός όμως ότι αυτός ο άνθρωπος είναι Υπουργός, ήταν υπό παρακολούθηση και δεν κάνει τίποτα για να δούμε με τι όρους έγινε αυτή η διαδικασία, πού είναι αυτό το υλικό, ποιος έχει αυτό το υλικό, ποιο μπορεί να είναι το πεδίο εκβιασμών -ένα ολόκληρο Υπουργικό Συμβούλιο-, και εσείς θέλετε να συζητήσουμε για την ασφάλεια των τηλεπικοινωνιών.

Κύριε Υπουργέ, θα σας το πούμε πολύ απλά. Εμείς με κανίβαλους συνταγές μαγειρικής δεν ανταλλάσσουμε. Καταψηφίζουμε το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ρούντας από τη Νίκη και αμέσως μετά η κ. Καραγεωργοπούλου.

Επιτρέψετε να σας πω ότι θα παρακαλούσαμε, λόγω ενός συναδέλφου που έχει κάνει ένα μικρό χειρουργείο, να προηγηθεί στους ομιλητές. Είναι ο κ. Παπαηλιού. Ευχαριστώ που το αποδέχεστε.

Ορίστε, κύριε Ρούντα.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα πρέπει να πούμε ότι εορτάζει και το σώμα των νομικών, των δικαστών, του Αγίου Διονυσίου του Αρεοπαγίτου. Χρόνια πολλά σε όλους τους νομικούς, σε όλους τους συναδέλφους.

Φέρνετε σήμερα προς συζήτηση ένα νομοσχέδιο που στο μεγαλύτερο μέρος του ενσωματώνει την Οδηγία 2022/2557 της 14ης Δεκεμβρίου του 2022 -γνωστή και ως CER- του Ευρωπαϊκού Κοινοβουλίου και του Συμβουλίου για την ανθεκτικότητα των κρίσιμων οντοτήτων.

Πριν μπω στην ουσία του νομοθετήματος, θα ήθελα να κάνω ένα σχόλιο γενικώς σε ό,τι αφορά στη νομοθέτηση. Γενικώς, είναι γνωστό ότι η Κυβέρνηση το έχει ως κακή νομοθετική τακτική να παραβιάζει πάντοτε επί της ουσίας τη διαβούλευση, είτε ως προς τη χρονική στιγμή, κατά την οποία αναρτά ένα νομοσχέδιο στη σχετική ιστοσελίδα για διαβούλευση και, μάλιστα, σε χρονικές στιγμές που ο Έλληνας πολίτης δεν μπορεί να το αντιληφθεί, είτε με το να θέτει εκ των υστέρων άρθρα στο νομοσχέδιο τα οποία δεν ήταν στη διαβούλευση. Είναι μία πολύ εσφαλμένη νομοθετική τακτική, η οποία πλέον έχει γίνει συνήθεια στην Κυβέρνηση.

Πρόκειται για τα άρθρα 26, 27, στα οποία βέβαια θα αναφερθώ πιο αναλυτικά στη συνέχεια. Αυτή η τακτική πρέπει κάποια στιγμή να πάψει, γιατί προσβάλλει ευθέως και τον ελληνικό λαό, το εκλογικό σώμα, και κατ’ επέκταση και την ίδια τη δημοκρατία.

Κάποτε, σε μια αντίστοιχη περίπτωση άρθρων που ετέθησαν στο νομοσχέδιο εκτός διαβούλευσης, που ήταν νομοσχέδιο του Υπουργείου Δικαιοσύνης, έθεσα τον ίδιο προβληματισμό στον αρμόδιο Υπουργό και μου απάντησε ότι το κάνουμε γιατί επιλύουμε κοινωνικά προβλήματα με αυτόν τον τρόπο. Ναι, να επιλύσεις ένα, δύο κοινωνικά προβλήματα, αλλά όχι να γίνει μια εσφαλμένη και στρεβλή κοινοβουλευτική τακτική.

Βέβαια, μετά τις μεθοδεύσεις που έχουν συμβεί στην Εξεταστική του ΟΠΕΚΕΠΕ, τόσο με τον κατάλογο των μαρτύρων όσο και με το θέμα της κλήτευσης του κ. Μυλωνάκη, αποδεικνύεται εμπράκτως ότι ουδεμία σχέση έχετε με τη δημοκρατία.

Μια και μιλάμε για δημοκρατία, θα ήθελα να θυμίσω ότι την προηγούμενη εβδομάδα στις 27 Δεκεμβρίου ήταν μια πολύ μεγάλη ημέρα μνήμης της δολοφονίας του Ιωάννη Καποδίστρια, του τεράστιου αυτού πολιτικού, ο οποίος έθεσε τις βάσεις και οργάνωσε το σύγχρονο ελληνικό κράτος.

Θα έπρεπε αφενός η πολιτεία να καθιερώσει αυτή την ημέρα, την 27η Σεπτεμβρίου, ως εθνική ημέρα μνήμης και αφετέρου να χτιστεί ένα πολύ μεγάλο άγαλμα του Ιωάννη Καποδίστρια στον χώρο της Βουλής απ’ έξω, για να το βλέπουν οι Έλληνες πολίτες, να θυμούνται, να έχουν μέτρο σύγκρισης και φυσικά και πρότυπο, να έχουν ένα όραμα του οικουμενικού Ελληνισμού, το όραμα το οποίο υπερασπίζεται και η Νίκη.

Θα μπω τώρα επί της ουσίας στο νομοσχέδιο, το οποίο είναι ενσωμάτωση κοινοτικής Οδηγίας και θεσπίζει κανόνες για την ενίσχυση της ανθεκτικότητας των κρίσιμων οντοτήτων που αφορούν σε ζωτικής σημασίας λειτουργίες της κοινωνίας ή οικονομικές δραστηριότητες έναντι ανθρωπογενών ή φυσικών κινδύνων και απειλών.

Για τον κόσμο που μας παρακολουθεί πρέπει να εξηγήσουμε τι είναι κρίσιμες οντότητες, γιατί μάλλον φαίνεται ότι έχει γίνει ακριβής μετάφραση από το ξένο κείμενο και δεν ξέρω κατά πόσο δόκιμη είναι τελικά αυτή η έννοια. Πρόκειται, λοιπόν, για οντότητες - φορείς που παρέχουν βασικές υπηρεσίες ζωτικής σημασίας για την εξυπηρέτηση νευραλγικών λειτουργιών της κοινωνίας, της οικονομικής δραστηριότητας, της δημόσιας υγείας και ασφάλειας και της προστασίας του περιβάλλοντος. Επίσης, ως κρίσιμες οντότητες θεωρούνται ενδεικτικά οργανισμοί, επιχειρήσεις και υποδομές που προσφέρουν υπηρεσίες απαραίτητες για τη δημόσια υγεία, τη Δημόσια Διοίκηση, την παραγωγή, τη μεταποίηση, τη διανομή τροφίμων, την ενέργεια και πολλούς άλλους φορείς.

Το σημερινό νομοσχέδιο είναι δίδυμο αδελφάκι μιας άλλης Οδηγίας, της 2022/2555, επίσης της 14ης Δεκεμβρίου του 2022, γνωστής και ως NIS2, η οποία ενσωματώθηκε από την Κυβέρνησή σας με τον ν.5160 του 2024 και αφορούσε μέτρα για τη θέσπιση υψηλού κοινού κινδύνου και ευρωασφάλειας σε ολόκληρη την Ευρωπαϊκή Ένωση. Πρακτικά -θα το πω έτσι-, αφορούσε την προστασία του κυβερνοχώρου, που μέσα στον 21ο αιώνα βλέπουμε ότι δέχεται πάρα πολλές κυβερνοεπιθέσεις.

Να σημειώσω ότι τότε ένα από τα σημεία της Οδηγίας NIS 2 που μας προβλημάτισαν όταν είχε έρθει προς ψήφιση στην Ολομέλεια και που ήταν ίσως ο σημαντικότερος λόγος για τον οποίο καταψηφίσαμε τότε την Οδηγία και είπαμε όχι, ήταν ότι η κυβερνοασφάλεια, καθόσον αποτελεί τμήμα της γενικότερης εθνικής πολιτικής δημόσιας ασφάλειας, αποτελεί και αντικείμενο κεντρικής πολιτικής της Ευρωπαϊκής Ένωσης σε θέματα δημόσιας τάξεως και ασφάλειας.

Και μπορεί από νομικής απόψεως, καθαρά από νομικής απόψεως, να έχει το παράγωγο δίκαιο της Ευρωπαϊκής Ένωσης υπεροχή και αμεσότητα σε σχέση με το Εθνικό Δίκαιο, αλλά πρέπει πάντοτε να θυμόμαστε από εθνικής απόψεως ότι αυτό ελλοχεύει πάρα πολλούς κινδύνους για τη χώρα μας, για την ανεξαρτησία της και την εύρυθμη λειτουργία της.

Και για να γίνω πιο σαφής, όπως ακριβώς για τη διαφύλαξη της εδαφικής ακεραιότητας θα πρέπει να είναι αποκλειστική και κυρίαρχη η πολιτική θέση του ελληνικού κράτους και του ελληνικού λαού, έτσι και στα ζητήματα της δημόσιας τάξης και κυβερνοασφάλειας θα πρέπει το κράτος να έχει τον πρώτο λόγο κυρίως και όχι η Ευρωπαϊκή Ένωση.

Και δεν είναι η πρώτη φορά που η Ευρωπαϊκή Ένωση μας έχει συνηθίσει σε περίεργες νομοθεσίες. Εδώ θέλω να κάνω μια αναφορά στην επικείμενη συνεδρίαση της 14/10 που θα γίνει στο Συμβούλιο της Ευρωπαϊκής Ένωσης για τον νέο κανονισμό Chat Control, που πρόκειται για μία καθαρά οργουελική νομοθεσία, και πρέπει να το μάθουν αυτό οι Έλληνες πολίτες, σύμφωνα με την οποία, αν και εφόσον εγκριθεί, θα μπορεί να υπάρχει σχετικός έλεγχος σε όλα τα μηνύματα, σε όλη την προσωπική αλληλογραφία των Ευρωπαίων πολιτών.

Καταθέτω στα Πρακτικά το σχετικό έντυπο.

(Στο σημείο αυτό ο Βουλευτής κ. Νικόλαος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, συγκρίνοντας αυτές τις δύο Οδηγίες την NIS 2 και την παρούσα, διαπιστώνουμε ότι έχουν μια κοινή ημερομηνία εκδόσεως και προφανώς καθίσταται πρόδηλο ότι οι δυο αυτές έρχονται ως ευθεία και άμεση αντίδραση της Ευρωπαϊκής Ένωσης στις συνθήκες αυξημένου κινδύνου που δημιούργησε ο Ρωσοουκρανικός πόλεμος για την ασφάλεια των κρατών-μελών. Και προφανώς φαίνεται ότι τα κράτη-μέλη προετοιμάζονται για μια στρατιωτική σύγκρουση με τη Ρωσία, για την οποία η Κυβέρνησή σας έχει πει ότι βρισκόμαστε, μάλιστα, και στη σωστή πλευρά της ιστορίας.

Ένα ακόμα σημείο που θα ήθελα να σημειώσω σε ό,τι αφορά στο νομοσχέδιο, είναι ότι περίπου επτά μήνες νωρίτερα από σήμερα με τον ν.5187/2025 η Κυβέρνησή σας είχε συστήσει τη Γενική Γραμματεία Προστασίας Κρίσιμων Οντοτήτων του Υπουργείου Προστασίας του Πολίτη, την οποία με το σημερινό νομοσχέδιο ορίζεται ως αρμόδια αρχή και ενιαίο σημείο επαφής, που θα διαμορφώσει την εθνική στρατηγική και την ενίσχυση της ανθεκτικότητας των κρίσιμων οντοτήτων. Μάλιστα, στο άρθρο 200 παράγραφος 2 του νόμου εκείνου προβλέπατε ότι θα εκδίδονται με πρόταση των Υπουργών Προστασίας του Πολίτη, Εθνικής Οικονομίας και Οικονομικών και Εσωτερικών, Προεδρικό Διάταγμα με το οποίο θα ρυθμίζονταν τα θέματα της έδρας, της διάρθρωσης, οργάνωσης και της στελέχωσης της γενικής γραμματείας αυτής των κρίσιμων οντοτήτων, του καθορισμού, επίσης, των αρμοδιοτήτων των υπηρεσιών και των οργάνων της, καθώς και κάθε άλλο θέμα που αφορούσε συνολικά στη λειτουργία της.

Πού είναι αυτό το προεδρικό διάταγμα; Πραγματικά, πού είναι; Μετά από τόσους μήνες, πού είναι αυτό το προεδρικό διάταγμα, για να ξέρουμε και εμείς, δηλαδή πώς θα λειτουργεί; Με ποιους όρους; Με ποιες προϋποθέσεις και αρμοδιότητες; Και μας ζητάτε να το ψηφίσουμε, χωρίς να μας έχετε δώσει πλήρη εικόνα του θέματος. Αυτό, προφανώς, είναι εντελώς λάθος. Δεν είναι δυνατόν για ένα τόσο σοβαρό ζήτημα να νομοθετείτε αποσπασματικά. Να αμελείτε επί μήνες να εκδώσετε το διάταγμα, που είναι αναγκαίο για να λειτουργήσει στην πράξη αυτός ο μηχανισμός και να φέρνετε Οδηγίες προς ενσωμάτωση με απλά νομοσχέδια με απλές αντιγραφές copy paste των Οδηγιών, χωρίς τις απαραίτητες προσαρμογές στον ημεδαπό διοικητικό μηχανισμό. Είναι μια προσφιλής τακτική, που οφείλω να ομολογήσω ότι γίνεται και στις περιπτώσεις του Υπουργείου Δικαιοσύνης. Και εσείς, με δικό σας νομοθέτημα ορίσατε ότι όλος ο μηχανισμός θα λειτουργήσει έχοντας ως κεντρική κεφαλή τη γενική γραμματεία. Εξακολουθούμε να περιμένουμε, ξαναλέω, μήνες το προεδρικό διάταγμα. Είναι μια ατελής και εσφαλμένη διαδικασία.

Αυτήν τη στιγμή, λοιπόν, η γενική γραμματεία είναι στα χαρτιά και ουδείς γνωρίζει πώς θα λειτουργεί ούτε και το ύψος της χρηματοδότησης ούτε και τη στελέχωση. Και μάλιστα, όπως φαίνεται, έχει ένα πάρα πολύ κρίσιμο ρόλο και προφανώς υπάρχει ένας μεγάλος κίνδυνος να δώσουμε μία λευκή επιταγή στην Κυβέρνηση και κατ’ επέκταση στην Ευρωπαϊκή Ένωση με το παρόν νομοσχέδιο να έχει υπερεξουσίες.

Οπότε εδώ τίθενται και τα εξής ερωτήματα: Θα υπηρετεί η γενική γραμματεία το εθνικό δημόσιο συμφέρον με διαφάνεια και λογοδοσία, αφού δεν ξέρουμε πώς θα λειτουργεί; Θα δίνει πλήρη αναφορά και πληροφορίες στις Βρυξέλλες για κρίσιμες οντότητες εντός ελληνικής επικράτειας; Ένας ακόμη προβληματισμός. Όποιος μελετήσει το νομοσχέδιο, καταλαβαίνει ότι πρόκειται για μια απλή μετάφραση με όλα τα μειονεκτήματα, προφανώς, των Ευρωπαϊκών Οδηγιών, γενικολογία, φλυαρία και θεωρία, γιατί και εκεί υφίσταται το πρόβλημα της κακονομίας.

Εσάς, λοιπόν, ως Κυβέρνηση και κατ’ επέκταση ως Υπουργείο, ποια είναι η δουλειά σας; Απλώς να μεταφράζετε τα κείμενα των Ευρωπαϊκών Οδηγιών; Τόσοι υπάλληλοι υπάρχουν, επιστημονικοί συνεργάτες, μετακλητοί, δικηγόροι προφανώς, είναι δυνατόν να γίνεται μια απλή μετάφραση; Αυτό είναι και αμέλεια νομοθετική και ερασιτεχνικός τρόπος νομοθέτησης. Πραγματικά αν γνώριζαν οι Έλληνες πολίτες τον τρόπο με τον οποίο νομοθετείτε, ειλικρινά θεωρώ ότι θα ανατρίχιαζαν. Και αυτό το έχουν καταλάβει από τις επανειλημμένες αποτυχίες σε κάθε εθνική κρίση. Να θυμίσω τα Τέμπη και τώρα να υπενθυμίσω ότι έγιναν γνωστές κάποιες καταγγελίες ελεγκτών εναέριας κυκλοφορίας. Θα ασχοληθεί άραγε η Κυβέρνηση με αυτό το ζήτημα ή θα περιμένει, Θεός φυλάξει, κάποιο άλλο ατύχημα; Και εκεί θα έχουμε πάλι συγκάλυψη εγκλημάτων;

Πάμε τώρα σε κάποια ειδικότερα σημεία του νομοσχεδίου που προέκυψαν, μάλιστα, από τους αρμόδιους φορείς της δεύτερης συνεδρίασης, από κάποιες παρατηρήσεις, οι οποίες προφανώς, δεν ελήφθησαν υπ’ όψιν. Το πρώτο σημείο έχει να κάνει με τη σαφή οριοθέτηση των αρμοδιοτήτων, που, προφανώς, δεν υπάρχει, γιατί είπαμε δεν υπάρχει το προεδρικό διάταγμα μεταξύ των εμπλεκόμενων φορέων, για να αποφύγουμε τη διπλή εποπτεία ή συντονισμό, δηλαδή να μη συμπίπτουν αρμοδιότητες.

Δεύτερον, δεν υπάρχει εξειδίκευση της εναρμόνισης σχετικά με υφιστάμενο ευρωπαϊκό και εθνικό πλαίσιο ή κανονισμούς.

Τρίτον, δεν ορίζεται ακριβώς η αναλογικότητα και η ευελιξία στα μέτρα συμμόρφωσης, ώστε να υπάρχει μια δυνατότητα προσαρμογής των μέτρων ανθεκτικότητας που πρέπει να λάβει κάθε οντότητα και να γίνεται αναλογικά με το μέγεθός της, τη φύση και τη σημασία της. Επίσης, δεν προβλέπεται μεταβατική περίοδος προσαρμογής. Πώς θα γίνει αυτό; Από τη μια μέρα στην άλλη; Επίσης, δεν προβλέπεται ένας μηχανισμός χρηματοδότησης και αυτό αφήνει ένα τεράστιο κενό.

Ας πάμε, λοιπόν, στα άρθρα 26 και 27, που αίφνης και ως διά μαγείας προσετέθησαν στο νομοσχέδιο, ξαναλέω, ενώ δεν υπήρχαν καθόλου στη διαβούλευση. Το άρθρο 26 αποκαλύπτει ότι για πολλοστή φορά η Κυβέρνηση ξέχασε να ασχοληθεί έγκαιρα με την κάλυψη των κενών θέσεων φύλαξης και φρούρησης των σωφρονιστικών καταστημάτων, με σκόπιμη συνέπεια να μην υπάρχει φυσικά άλλη επιλογή από την παράκαμψη της διαδικασίας πρόσληψής τους μέσω ΑΣΕΠ.

Ειπώθηκε από τους φορείς ότι υπάρχουν δύο διαγωνισμοί του ΑΣΕΠ, οι οποίοι έχουν καθυστερήσει πάρα πολύ. Δηλαδή, τώρα τι πρέπει να κάνουμε; Επειδή καθυστερεί ο ΑΣΕΠ, να τον καταργήσουμε τελείως; Γιατί δεν κοιτάτε ως Κυβέρνηση να δείτε τους λόγους για τους οποίους καθυστερούν οι διαγωνισμοί του ΑΣΕΠ και να τους επιταχύνετε και μπαίνετε τώρα σε μια διαδικασία να τον καταργήσετε τελείως;

Στο άρθρο 27, που σκοπό έχει να καλύψει την τραγική κατάσταση των ελληνικών φυλακών, στις οποίες υπάρχει και υπέρβαση των πραγματικών θέσεων, -υπάρχουν πάρα πολλές εκθέσεις- θέλετε από τριακόσια άτομα να τα πάτε σε εξακόσια. Θα καταθέτω τα σχετικά δημοσιεύματα.

Εκρηκτική αύξηση κρατουμένων σε ελληνικές φυλακές. Το 2025 έσπασε το όριο των δώδεκα χιλιάδων κρατουμένων. Και οι έγκλειστοι φαίνεται πως αυξάνονται σχεδόν κατά εκατό σε μηνιαία βάση μέσα στο πρώτο τετράμηνο του έτους.

Σας καταθέτω και αυτό στα Πρακτικά.

(Στο σημείο αυτό ο Βουλευτής κ. Νικόλαος Ρούντας καταθέτει για τα Πρακτικά τα προαναφερθέντα έγγραφα, το οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, ξέρετε και οι κρατούμενοι άνθρωποι είναι, δεν μπορούμε να τους συσσωρεύσουμε σε χώρους λες και είναι αντικείμενα, να τους έχουμε εκεί πακτωμένους, εκτός κι αν έχετε στο μυαλό σας να αυξήσετε τη χωρητικότητα των φυλακών, για να φέρετε άλλους λαθρομετανάστες που μπορεί να έρθουν από τη Λιβύη από το Τομπρούκ, δεν ξέρω από οπουδήποτε αλλού.

Κλείνοντας, τα ζητήματα ασφάλειας της χώρας δεν λύνονται με μια τυπική συμμόρφωση στο Ενωσιακό Δίκαιο, με νόμους που τους μεταφράζουμε ακριβώς και τους κάνουμε copy paste ούτε είναι δυνατό κάθε φορά να υποφέρουμε τις τρομερές συνέπειες της κυβερνητικής σας οκνηρίας μέχρι να έρθουν οι εντολές από τις Βρυξέλλες.

Σας λείπει η εθνική στρατηγική, σας λείπει το εθνικό σχέδιο, σας λείπει το εθνικό όραμα και προφανώς δεν σας εμπιστευόμαστε. Γι’ αυτούς τους λόγους καταψηφίζουμε το παρόν νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μαθήτριες και μαθητές και τέσσερις συνοδοί εκπαιδευτικοί από το Γυμνάσιο Bernrode της Ολλανδίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Καλωσορίζουμε τα παιδιά και αισθάνομαι πολύ λιγότερο μόνη σε αυτή την άδεια Αίθουσα του Ελληνικού Κοινοβουλίου με την παρουσία τους εδώ. Είναι πολύ ενθαρρυντικό να έχουμε νέους ανθρώπους σε αυτή την Αίθουσα να παρακολουθούν και να αισθανόμαστε λιγότερο μόνοι γι’ αυτό.

Κύριε Υπουργέ, δεν σας είδαμε στις συνεδριάσεις της αρμόδιας επιτροπής, απουσιάζατε, φαντάζομαι έχετε μάθει μέσα από τα Πρακτικά τι έχουμε πει, πως έχουμε τοποθετηθεί. Ομολογώ ότι μίλησα αρκετά για το «φαίνεσθαι» και το «είναι» που διακρίναμε σε αυτό το νομοσχέδιο οι περισσότεροι εισηγητές από την Αντιπολίτευση.

Πρόκειται, λοιπόν, για μια απόπειρα ενσωμάτωσης Ευρωπαϊκής Οδηγίας, με την οποία θα ρυθμίσετε με έναν τρόπο την ανθεκτικότητα κρίσιμων οντοτήτων, που πρέπει να διαθέτουν ικανότητες πρόληψης, προστασίας, αντίδρασης, αντιμετώπισης, ανάκαμψης έναντι υβριδικών επιθέσεων, φυσικών καταστροφών, τρομοκρατικών απειλών, καταστάσεων έκτακτης ανάγκης.

Θωρακίζετε, δηλαδή, με έναν τρόπο, ένα σύστημα λειτουργίας, ώστε ανά τακτά χρονικά διαστήματα, αυτό το υπό σύσταση όργανο -η γενική γραμματεία, που θα ανήκει στο Υπουργείο σας- θα μπορεί να κατευθύνει αυτές τις οντότητες και να συντάσσει μια έκθεση, που θα παρουσιάζεται σε ευρωπαίους ομολόγους, ώστε να γίνεται πολύ ξεκάθαρα αντιληπτό πώς στην ελληνική πραγματικότητα, σε κάθε τομέα της διοίκησης, θα μπορεί να αντιμετωπίζει το κράτος-μέλος της Ευρωπαϊκής Ένωσης, με έναν ανάλογο τρόπο με αυτόν που τον πράττουν τα υπόλοιπα ευρωπαϊκά κράτη-μέλη, τους κινδύνους από φυσικές καταστροφές και άλλους κινδύνους.

Αυτό, λοιπόν, που πρακτικά δηλώσαμε -και γι' αυτόν τον λόγο και καταψηφίζουμε το νομοσχέδιο- είναι ότι στη χώρα μας, στη χώρα που έχετε διαλύσει -η Κυβέρνησή σας έχει διαλύσει και έχει καταστήσει υποχείριο των ξένων, των αλλοδαπών συμφερόντων, ενδεχομένως, αλλά και των εγχώριων συμφερόντων, μιας κλίκας ανθρώπων που διασπαθίζει και δημόσιο, αλλά και ευρωπαϊκό χρήμα- έχει διεισδύσει η διαφθορά και η διαπλοκή, σε όλους τους τομείς, σε όλα τα γρανάζια της οικονομίας, με όλους τους τρόπους προσπαθείτε να κυριαρχείτε, να εξουσιάζετε, για να μένετε αλώβητοι στις αθέατες τριγωνικές αλλαγές, που μέσα από αυτές επιβιώνετε και συνεχίζετε να παρατείνετε την εξουσία σας.

Μια τέτοια περίπτωση οντότητας είναι και το Ελληνικό Κτηματολόγιο. Αυτές τις ημέρες κάνουν τον γύρο του διαδικτύου ένα σύνολο ειδήσεων για την καταγγελία στην Ευρωπαϊκή Εισαγγελία, που αφορά σε αυτού του είδους το νομικό πρόσωπο δημοσίου δικαίου. Τι λένε; Λένε αυτό που στην Πλεύση Ελευθερίας φωνάζουμε εδώ και πάρα πολύ καιρό, ότι υπάρχει διασπάθιση ευρωπαϊκού χρήματος, ότι «ταΐζετε» στην πραγματικότητα τα Μέσα Μαζικής Ενημέρωσης, με εκατομμύρια για να διαφημίζετε έργα, τα οποία δεν υλοποιούνται ή υλοποιούνται με εντελώς εσφαλμένο τρόπο, όπως στην περίπτωση της κατάργησης των Υποθηκοφυλακείων, για την ψηφιοποίηση -δήθεν- του αρχειακού τους υλικού, ώστε όλα αυτά να μεταπηδήσουν σε ένα κυβερνητικό νέφος.

Ποιο είναι το αποτέλεσμα του εγχειρήματος, που από τότε που ανέλαβε μάλιστα και η διοίκηση Κυρανάκη, μας το κάνετε και πολύ σαφές; Ότι όλα θα γίνονται με ένα «κλικ». Το είδαμε πώς γίνονται όλα με ένα «κλικ». Με ένα «κλικ» δεν μπορείς να μπεις σε αυτή την πλατφόρμα, την υποτιθέμενη, του Κτηματολογίου, παρά μόνο αν είσαι πάρα πολύ τυχερός. Ακόμα και να εργαστείς πάνω σε αυτήν την πλατφόρμα δεν είναι καθόλου σίγουρο ότι η δουλειά σου θα καταχωριστεί. Καταστρατήγηση της αρχής της χρονικής προτεραιότητας, ένας νευραλγικός τομέας της οικονομίας της χώρας, σε πλήρη αμφισβήτηση, είναι απολύτως σαφές και μέσα από τη δήθεν ψηφιοποίηση καταλήγουμε, όχι να έχουμε ψηφιοποίηση, αλλά απλή αντιγραφή ορισμένων αρχείων -όχι όλων- και με αυτά να «ταΐζουμε» κάποιες πλατφόρμες, που κάποιες από αυτές είναι μέσα στο Πρόγραμμα του Ταμείου Ανάκαμψης, κάποιες άλλες όχι. Για αυτές, όμως, κάποιοι έχουν πληρωθεί και συνεχίζουν να πληρώνονται αδρά χρηματικά ποσά, για να παράγουν αποτελέσματα προβληματικά, για να φορτίζουν αυτού του είδους την πλατφόρμα με άχρηστες άλλου είδους ιστοσελίδες, οι οποίες εξυπηρετούν άλλα συμφέροντα, που θα αναδειχθεί -συν τω χρόνω- ποιου είδους συμφέροντα εξυπηρετούν, να υπάρχουν πλατφόρμες, που ορισμένοι μόνο έχουν την εξουσία διαχείρισής τους, με αποτέλεσμα να μπορούν να έχουν πρόσβαση σε ευαίσθητα προσωπικά δεδομένα πολιτών ιδιοκτητών, αλλά να έχουν πρόσβαση και στα αγνώστου ιδιοκτήτη ακίνητα, τα οποία θα μπορεί να διαχειρίζεται ο κάθε επιτήδειος, που επιχειρεί να κερδοσκοπήσει με τα αγνώστου ιδιοκτήτη ακίνητα, που δεν δημιουργούνται από τυχαίους λόγους, δημιουργούνται γιατί εξαναγκάσατε τους Έλληνες ιδιοκτήτες να φύγουν στο εξωτερικό, να μεταναστεύσουν, να μην μπορούν να επιβιώσουν στην καθημερινότητά τους και πολλές φορές να χάνουν τις προθεσμίες, να αναλαμβάνουν τις μελέτες της ηλεκτρονικοποίησης όλης της διαδικασίας και της ψηφιοποίησης ανάδοχοι, των οποίων τα παραδοτέα δεν ελέγχθηκαν ποτέ. Κι αυτό έχει σαν συνέπεια να καταχωρούνται ψευδώς ως αγνώστου ιδιοκτήτη πάρα πολλά ακίνητα, που μπαίνουν στη βορρά των επιτήδειων, αυτών που λυμαίνονται ακόμα και σήμερα αυτό το γρανάζι της οικονομίας, που λέγεται «Ελληνικό Κτηματολόγιο».

Αυτή είναι, λοιπόν, μία από τις οντότητες αλλά υπάρχουν πολλές άλλες, ακόμα. Υπάρχουν οι δήμοι με τη διαχείριση αποβλήτων, άλλο ένα μεγάλο αγκάθι της ελληνικής οικονομίας και πραγματικότητας. Έχουμε σε διαβούλευση μέχρι τις 17 Οκτωβρίου τη στρατηγική μελέτη περιβαλλοντικών επιπτώσεων, για την καύση σκουπιδιών, σε έξι στρατηγικά σημεία της χώρας.

Πραγματικά, είναι να απορεί κανείς, πώς μια τέτοια οντότητα θα μπορεί να εκθέσει εν ευθέτω χρόνω τα αποτελέσματα, τα πορίσματα ενός ελέγχου περιβαλλοντικών επιπτώσεων, χωρίς να προσμετράται ο κίνδυνος της υγείας των πολιτών και η καταστροφή του φυσικού περιβάλλοντος από την καύση σκουπιδιών, που αποδεδειγμένα συνδέονται με καρκινογόνες αιτίες, νόσησης του πληθυσμού, όπου έχουν επιβληθεί.

Πόση αλήθεια μπορεί να προσφέρει η οντότητα και ακολούθως η γενική γραμματεία, όταν προετοιμάζεται η υποδοχή επικίνδυνων βιομηχανικών αποβλήτων στον ΧΥΤΒΕΑ Τανάγρας, δίπλα στον επιβαρυμένο Ασωπό, στον βωμό εξυπηρέτησης μεγάλων βιομηχανιών των οποίων τα συμφέροντα προστατεύετε, χωρίς να λειτουργούν με κανόνες παραβιάζοντας αυτούς τους κανόνες, παρ’ όλα αυτά τους προστατεύετε, σε πλήρη υποβάθμιση του περιβάλλοντος και σε κίνδυνο ζωής των πολιτών της περιοχής της Τανάγρας και του Ωρωπού και παρεμφερών οικισμών, όταν στους τόπους εργασίας πεθαίνουν εργαζόμενοι, με ανεπαρκή μέτρα ασφαλείας και εξοντωτικά ωράρια, ισχύοντα και επερχόμενα, στο διαλυμένο ΕΣΥ, στα ανεπαρκώς στελεχωμένα σχολεία, στην διαλυμένη πρωτογενή παραγωγή, στα δηλωμένα δημόσια ανώτατα εκπαιδευτικά ιδρύματα, στα συλημένα από εμπορικές ιδιωτικές κερδοσκοπικές εταιρείες, στα ανασφαλή οδικά, σιδηροδρομικά, αεροπορικά δίκτυα; Στους φορείς δεν συμπεριλήφθηκαν οι ελεγκτές εναέριας κυκλοφορίας, που καλέσαμε ως Πλεύση Ελευθερίας. Γιατί άραγε; Γιατί θα σας έλεγα ότι ο κίνδυνος για «Τέμπη του αέρα» παραμένει ενεργός, γιατί τα συστήματα είναι απαρχαιωμένα, γιατί υπάρχει υποστελέχωση, γιατί καθημερινά είμαστε τυχεροί που δεν έχουμε βιώσει ένα τέτοιο έγκλημα ακόμα από παραλείψεις της δικής σας Κυβέρνησης και με αυτό πρέπει να συνεχίσουμε να ζούμε. Για ποια ασφάλεια μιλάμε; Ποια οντότητα θα είναι αυτή, που θα σας δώσει μια καθαρή έκθεση, χωρίς να έχει υποστεί τον τρόμο, τον εργασιακό εκβιασμό για να παρουσιάσει τα αποτελέσματα που θέλετε και χωρίς το προσωπικό να είναι υποχείριο των δικών σας αποφάσεων;

Αναφέρομαι στην υπεξαίρεση, καταλήστευση εθνικών κοινοτικών πόρων που λυμαίνονται τον μόχθο Ελλήνων και Ευρωπαίων φορολογουμένων, στη μόλυνση του ιντερνετικού χώρου από τα μέλη της Ομάδας Αλήθειας -ποιος θα απαντήσει σε αυτά;- από άτομα που χρηματοδοτούνται από την Κυβέρνηση για να εκτοξεύουν αδιανόητες ύβρεις σε βάρος των συγγενών των θυμάτων των Τεμπών, σε βάρος ακόμα επί δεκαεννέα μέρες απεργού πείνας εδώ έξω στο Μνημείο του Αγνώστου Στρατιώτη του Πάνου Ρούτσι, σε βάρος μεταναστών ομοφυλόφιλων, σε βάρος του κάθε πολίτη που δεν ταυτίζεται με τη ναζιστική ιδεολογία της ομάδας «Αλήθειας» ή «Αήθειας», στα αστυνομικά τμήματα, όπου δεν προστατεύονται, αλλά κακοποιούνται, συχνά δολοφονούνται πολίτες, κατά το δοκούν, θεωρούμενοι, βεβαίως, πολίτες άλλης κατηγορίας, στις δικαστικές αίθουσες μη απονομής της δικαιοσύνης σε ολόκληρο το διοικητικό μας σύστημα, όπου βιαστές, καταχραστές ληστές, λαθρεμπόριο, δολοφόνοι αφήνονται ελεύθεροι, ενώ διασπείρονται και φυλακίζονται άδικα, χωρίς καμία ένδειξη ενοχής, νέοι άνθρωποι σαν τον Ίωνα, τον Λουκιανό, τον Νίκο Ρωμανό για το 1/4 αποτυπώματος σε μια σακούλα που δεν καταστράφηκε, αλλά καταστράφηκε το διαμέρισμα των Αμπελοκήπων, για να μπορεί εκεί να έρθει η ΓΕΚ ΤΕΡΝΑ να εμφανιστεί ως από μηχανής θεός που θα λύσει το πρόβλημα, που δεν έχει λύσει ακόμα, αποκαθιστώντας όλη την τάξη της πολυκατοικίας και ανεγείροντας νέα διαμερίσματα στη θέση των άλλων. Έτσι μας είπατε, φέρατε και διάταξη νόμου γι' αυτό. Οι άνθρωποι πριν από κάποιες μέρες είδα σε δελτίο ειδήσεων ότι δηλώνουν ότι οι κάτοικοι αυτής της πολυκατοικίας μένουν ακόμα σε ξενοδοχεία και δεν έχουν αποζημιωθεί καν.

Θα δημιουργηθεί, λοιπόν, αυτή η περιοχή με αποκλειστική αρμοδιότητα να καθορίζει ποιες θα είναι αυτές οι χρήσιμες οντότητες δημόσιες και ιδιωτικές, συντονίζοντας το έργο -λέτε- της πρόβλεψης προστασίας αντιμετώπισης ανάκαμψης σε κάθε τομέα, σε κάθε νευραλγική λειτουργία της κοινωνίας οικονομικών δραστηριοτήτων και ξεχνάτε, όλα όσα ενδεικτικά αναφέρω, γιατί ο χρόνος δεν επαρκεί και θα ήθελα πολύ να μιλήσω για τα τελευταία άρθρα που δεν ήταν στη διαβούλευση. Για κάποιο λόγο κρίναμε ότι θα έπρεπε να τα σερβίρετε στην επιτροπή με την κατάθεση του νομοσχεδίου, χωρίς στην πραγματικότητα να συζητήσετε τίποτα από αυτά που αφορούν το πολύ ευαίσθητο θέμα του σωφρονιστικού συστήματος.

Είναι ένα μέρος, λοιπόν, το σωφρονιστικό σύστημα του κρατικού δικαιικού μας συστήματος, έκφανση του κράτους δικαίου, τις αρχές του οποίου οφείλουν να περιφρουρούν και διαφυλάσσουν οι φορείς εξουσίας.

Το κράτος της Ελλάδας, όμως, έχει συστημικές αδυναμίες στην τήρηση της νομιμότητας, της διαφάνειας και της λογοδοσίας. Το σαθρό σωφρονιστικό σύστημα αρχίζει από τα όργανα της τάξης, ξέρετε, δεν πρόκειται για τυχαία περιστατικά, για διαβολικές συμπτώσεις, για να μην ανατρέξουμε στο απώτερο παρελθόν. Μόλις στις 29-9-2025, μέσα στη ΓΑΔΑ εντοπίστηκε αλλοδαπός μετανάστης κρατούμενος απαγχονισμένος με αυτοσχέδιο βρόγχο από τη ζακέτα του. Είχε συλληφθεί στις 23-9-2025 από το Τμήμα Δίωξης Εξιχνίασης Εγκλημάτων Κυψέλης για το αδίκημα κλοπής και σε βάρος του είχε εκδοθεί φυλακιστήριο για σωφρονιστικό κατάστημα.

Πριν κάποιες μέρες, ένας αστυνομικός εκτός υπηρεσίας βασάνισε και έκλεισε στο πορτ μπαγκάζ του αυτοκινήτου του και πέταξε σε ερημική περιοχή έναν άνθρωπο, επειδή τον πέρασε για μετανάστη.

Στις 28-9-2025, λίγες μέρες πριν από σήμερα, έξι κρατούμενοι άρχισαν απεργία πείνας στις κλειστές φυλακές Αγιάς Χανίων. Μια συλλογικότητα αλληλεγγύης στο Σουδάν κατήγγειλε ότι οι απεργοί διαμαρτύρονται για το γεγονός ότι εδώ και τουλάχιστον ένα τρίμηνο δεν έχουν λάβει εσώρουχα, κουβέρτες, σαπούνι, όπως, επίσης, για την αδικαιολόγητη καθυστέρηση στη μεταγωγή τους στις φυλακές Αυλώνα. Αυτό είναι το σύστημα, το οποίο υπηρετείτε ακόμα και τώρα στις φυλακές, στις υπάρχουσες δομές. Μας μιλάτε για τις καινούργιες με έμφαση, αλλά δεν μας λέτε γι’ αυτό που δεν κάνετε σήμερα.

Το σωφρονιστικό σύστημα της χώρας λειτουργεί με όρους του προηγούμενου αιώνα, γράφει τίτλος υποβολιμαίου άρθρου, που διαλαλεί φυσικά την πραγματεία του, ριζικός εκσυγχρονισμός, αναγκαίος σε ένα κράτος δικαίου, δηλαδή, έκτιση ποινών σε ολόκληρο, κατά τρόπον βέβαια που αρμόζει στην ανθρώπινη αξιοπρέπεια. Αυτές οι προοδευτικές έτοιμες έντυπες φωνές για αληθινά ισόβια, για αστική δικαιική μεταρρύθμιση, εσχάτως στοχεύει στην αξιοπρέπεια για το σωφρονιστικό σύστημα ως τέτοιες εννοούμενης της εμπλοκής της αγοράς στο σύστημα σωφρονισμού που θα συνδράμει στην παραγωγική ανασυγκρότηση της χώρας μας.

Τι είναι αυτήν τη στιγμή, όμως, το διαρκώς αναποτελεσματικά αναμορφούμενο, διορθούμενο, εκσυγχρονιζόμενο σωφρονιστικό σύστημα στη χώρα με εννιά λέξεις; VIP πτέρυγες για παιδοκτόνους, φρικτά κελιά για κανένα βαποράκι. Ας κάνουμε, λοιπόν, διακριτές κάποιες ουσιώδεις έννοιες. Είναι άλλο το σωφρονιστικό σύστημα και άλλο το τιμωρητικό. Στη χώρα μας σε επίπεδο δικαίου, ο ορισμός του δικαίου, βεβαίως, κατά τον αείμνηστο καθηγητή Μανωλεδάκη, είναι η ρυθμισμένη έλλογη βία. Έχει επικρατήσει το τιμωρητικό σύστημα: Αυτό που εκκινεί από τη σκληρότερη μορφή βίας, τη φτώχεια, όσον αφορά στην πλειονότητα των πολιτών. Αυτό που συνεχίζει διά του κατασταλτικού μηχανισμού των οργάνων της έννομης τάξης, που μόνο σκοπό έχουν τη διαφύλαξη και φρούρηση των ατόμων που στελεχώνουν την εξουσία. Αυτό που εξελίσσεται δι’ ενός δικαστικού συστήματος που βυζαντινολογεί παραπαίοντας, που ερμηνεύει νομικίστικα τα ιόντα και τις κεραίες διατάξεων, πλήρως αποκομμένο από την ολότητα, δι’ ενός δικαστικού συστήματος στελεχωμένο στην πλειονότητά του από άτομα που αγνοούν πως πάσα επιστήμη χωριζόμενη δικαιοσύνης και της άλλης αρετής ου σοφία, αλλά πανουργία φαίνεται. Αυτό τέλος, που ολοκληρώνει το φαύλο κύκλο του δικαίου διά της τιμωρίας, ως μέσον εκδίκησης ακόμη και αφανισμού του καταδικασμένου.

Πουθενά, κυρίες και κύριοι, πουθενά κύριε Υπουργέ, η έννοια της αναμόρφωσης του καταδικασθέντος και έγκλειστου στις φυλακές έτσι ώστε να μπορέσει να αποδοθεί πίσω στην κοινωνία καθαρότερος απ’ όσο ήταν όταν μπήκε.

Έχω περισσότερα στοιχεία για το ζήτημα του σωφρονιστικού συστήματος. Δεν θα ήθελα να καταχραστώ άλλο τον χρόνο, αναμένουν και οι ομιλητές εξάλλου να τοποθετηθούν. Στη δευτερολογία μου θα συμπληρώσω υπόλοιπα στοιχεία.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Παπαηλιού Γεώργιος από τον ΣΥΡΙΖΑ και αμέσως μετά έχει ζητήσει τον λόγο ο Υπουργός.

**ΓΕΩΡΓΙΟΣ ΠΑΠΑΗΛΙΟΥ:** Κυρίες και κύριοι συνάδελφοι, κύριε Πρόεδρε, εκ των πραγμάτων και καθήκοντος, οφείλω να αναφερθώ σε αυτό που συνέβη προχθές στα διεθνή ύδατα της Παλαιστίνης. Δυστυχώς, η ντροπιαστική για την Ελλάδα και τους Έλληνες στάση της Ελληνικής Κυβέρνησης του καθεστώτος Μητσοτάκη, κύριε Υπουργέ, για τη γενοκτονική, βάρβαρη και απάνθρωπη πολιτική του κράτους του Ισραήλ έναντι του παλαιστινιακού λαού συνεχίζεται, συμπληρώνεται και με την επίσης ντροπιαστική στάση της έναντι του Κινήματος Αλληλεγγύης προς τους Παλαιστίνιους. Ειδικότερα, ντροπιαστική, είναι και η ενεργός συνενοχική στάση της για τον στολίσκο αλληλεγγύης, που δέχτηκε πειρατική επίθεση σε διεθνή ύδατα, επίσης από το κράτος του Ισραήλ. Στον στολίσκο μετείχαν και ελληνικά σκάφη, στα οποία επέβαιναν και Έλληνες αλληλέγγυοι, και μάλιστα, μία συνάδελφος μας, Βουλευτής της Νέας Αριστεράς, η Πέτη Πέρκα. Συνελήφθησαν και κρατούνται παράνομα.

Η Ελλάδα, ενώ έχει υποχρέωση να προστατεύει τους Έλληνες πολίτες, δεν αντέδρασε, δεν αντιδρά και υιοθετεί την ισραηλινή αφήγηση για τα γεγονότα. Παραπέμπω στα όσα ελέχθησαν και από τον Πρωθυπουργό και από τον Υπουργό Εξωτερικών και μάλιστα, επιδεικνύει μια υποτακτικότητα έναντι του κράτους του Ισραήλ.

Κυρίες και κύριοι συνάδελφοι, η μοναδική ασυλία που χαίρει το Ισραήλ διεθνώς, του επιτρέπει να αυθαιρετεί συνεχώς και παντού και να παραβιάζει το Διεθνές Δίκαιο χωρίς συνέπειες. Ντροπή και πάλι ντροπή.

Κύριοι της Κυβέρνησης, άφωνοι δέχεστε την παραβίαση του Διεθνούς Δικαίου και, δυστυχώς, αυτό γίνεται εις βάρος των εθνικών μας συμφερόντων, τα οποία στηρίζονται στο Διεθνές Δίκαιο. Φοβάμαι, ειλικρινά, ότι αυτό θα αποβεί εις βάρος μας. Κυρίες και κύριοι συνάδελφοι, κυρίες και κύριοι της Κυβέρνησης, δεν μας εκπροσωπείτε. Ντροπή και πάλι ντροπή.

Έρχομαι τώρα στο νομοσχέδιο. Με την ευρωπαϊκή Οδηγία 2022/2557 αναγνωρίζεται ότι σε μία εποχή κλιματικής κρίσης, γεωπολιτικών πολεμικών εντάσεων και ψηφιακών απειλών, η προστασία των κρίσιμων σχετικών υποδομών είναι ζήτημα στρατηγικό. Επ’ αυτού δεν μπορεί να υπάρξει διαφωνία. Όμως, με το νομοσχέδιο που εισάγεται στη Βουλή, δεν αξιοποιείται η συγκυρία για έναν ολιστικό δημοκρατικό σχεδιασμό. Έτσι, αυτό καταλήγει να λειτουργεί αποσπασματικά, συγκεντρωτικά και σε πολλές περιπτώσεις, με τη λογική της καταστολής.

Επιλέγεται και ανατίθεται το σύνολο της ευθύνης, στο Υπουργείο Προστασίας του Πολίτη, παραγνωρίζοντας τον ρόλο άλλων Υπουργείων, την ανάγκη διυπουργικού συντονισμού και τη σημασία συμμετοχής της αυτοδιοίκησης και των τοπικών κοινωνιών. Έτσι, η προστασία κρίσιμων οντοτήτων, μετατρέπεται σε υπόθεση αποκλειστικά αστυνομική, ενώ θα έπρεπε να αποτελεί συλλογική πολιτική ευθύνη του κράτους και της κοινωνίας.

Η δημόσια ασφάλεια είναι δικαίωμα που πρέπει να απολαμβάνουν όλοι οι πολίτες, πρέπει να ζουν σε ένα περιβάλλον ελευθερίας, αξιοπρέπειας και ισότητας.

Η πραγματική ασφάλεια δεν οικοδομείται μέσω του φόβου, της επιτήρησης και της περιστολής δικαιωμάτων, αλλά μέσω της κοινωνικής δικαιοσύνης. Όταν υπάρχουν ανισότητες, φτώχεια, ανεργία, κοινωνικός αποκλεισμός, τότε η ανασφάλεια επιτείνεται. Όταν ο πολίτης αισθάνεται ότι δεν έχει στήριξη, ότι δεν έχει προοπτική, ότι το κράτος τον αγνοεί, τότε καμία κατασταλτική πολιτική δεν μπορεί να εγγυηθεί την ασφάλεια. Γι’ αυτό η συζήτηση για τις κρίσιμες οντότητες, που γίνεται εν προκειμένω, πρέπει να συνδεθεί με το κοινωνικό κράτος, με τη δημοκρατία, με τον σεβασμό των ανθρωπίνων δικαιωμάτων.

Η προστασία των υποδομών πρέπει να συνοδεύεται από την προστασία των πολιτών. Χρειάζεται διαφάνεια στις αποφάσεις, συμμετοχή της αυτοδιοίκησης, ενίσχυση της επιστημονικής γνώσης, επένδυση στην κυβερνοασφάλεια και όχι γενικόλογες προβλέψεις. Χρειάζεται στρατηγικό σχέδιο που να διασφαλίζει την ανθεκτικότητα έναντι φυσικών καταστροφών, της κλιματικής κρίσης και των επιθέσεων στον ψηφιακό χώρο. Αντί γι’ αυτό εισάγετε προς συζήτηση ένα νομοσχέδιο που είναι κατ’ αρχάς τεχνοκρατικό, με πολλές ασάφειες, χωρίς εγγυήσεις για τους πολίτες και χωρίς λογοδοσία.

Η επιλογή να συγκεντρωθούν όλες οι αρμοδιότητες στο Υπουργείο Προστασίας του Πολίτη δεν εμπνέει εμπιστοσύνη. Η ασφάλεια είναι υπόθεση της κοινωνίας και των θεσμών της και όχι αποκλειστικά ενός υπουργείου, με τα χαρακτηριστικά μάλιστα του Υπουργείου Προστασίας του Πολίτη.

Και σαν να μην έφτανε αυτό, στο ίδιο νομοσχέδιο παρεισφρήσουν δύο άρθρα, το 26 και το 27, που δεν έχουν καμία απολύτως σχέση με την ενσωμάτωση της ευρωπαϊκής Οδηγίας. Δεν υπήρχαν στη διαβούλευση και δεν παρουσιάστηκαν στην κοινωνία. Πρόκειται για ρυθμίσεις που αφορούν τις προσλήψεις υπαλλήλων στα σωφρονιστικά καταστήματα. Κρίσιμο σημείο: Η Κυβέρνηση επιχειρεί δια της πλαγίας να παρακάμψει τον θεσμικό ρόλο του ΑΣΕΠ εισάγοντας διαδικασίες κατ’ εξαίρεση. Αφαιρεί τη διαφάνεια και την αντικειμενικότητα που είναι συνταγματική επιταγή για κάθε πρόσληψη στο Δημόσιο.

Εμείς δεν αρνούμαστε την ανάγκη ενίσχυσης του Σώματος στα σωφρονιστικά καταστήματα. Το αντίθετο! Το 2018 η τότε κυβέρνηση του ΣΥΡΙΖΑ είχε προχωρήσει μέσω ΑΣΕΠ σε διαγωνισμό για την κάλυψη κενών θέσεων, αναγνωρίζοντας τις μεγάλες ανάγκες και στηρίζοντας τους εργαζόμενους. Όμως είναι άλλο πράγμα η κάλυψη αναγκών και άλλο η παράκαμψη και εντέλει η υπονόμευση του ΑΣΕΠ.

Η αναφορά-δικαιολογία της Κυβέρνησης για τη διαδικασία που ακολουθήθηκε το 1997 είναι παραπλανητική και ψευδής. Τότε οι φύλακες υπάγονταν στο Υπουργείο Δικαιοσύνης και η σχετική διαδικασία είχε ανατεθεί σε τριμελή επιτροπή με τη συμμετοχή ανώτατου δικαστή του Αρείου Πάγου και μέλους του ΑΣΕΠ, διασφαλίζοντας έτσι το κύρος στη διαδικασία προσλήψεων, την αξιοπιστία και τη λογοδοσία.

Αντιθέτως, με το παρόν νομοσχέδιο συγκροτείται μια πενταμελής επιτροπή στην οποία τρία μέλη διορίζονται αποκλειστικά από το Υπουργείο Προστασίας του Πολίτη. Το ΑΣΕΠ παύει να αναλαμβάνει την αποστολή του και υποβαθμίζεται περιοριζόμενο στη συμμετοχή του με ένα και μοναδικό μέλος, δηλαδή παρακάμπτεται. Η συγκρότηση και η αποστολή της συγκεκριμένης επιτροπής δεν έχουν σχέση με την τότε διαδικασία, τις τότε προβλέψεις και βέβαια καμία σχέση με τις συνταγματικές επιταγές.

Σε μία εποχή που οι πολίτες αμφισβητούν θεσμούς και πολιτικές και δυσπιστούν έναντι του κράτους σε μεγάλο βαθμό, η Κυβέρνηση αντί να ενισχύει την αντικειμενικότητα, την αξιοκρατία και αντί να στηρίζει τους θεσμούς διαφάνειας και λογοδοσίας, επιλέγει να ανοίγει παραθυράκια εισάγοντας εξαιρέσεις. Αυτό είναι λάθος μήνυμα. Για την Κυβέρνησή σας, βέβαια, κύριε Υπουργέ, είναι ο κανόνας για την οικοδόμηση κομματικού κράτους.

Η δημόσια ασφάλεια, είτε αφορά τις κρίσιμες οντότητες είτε τις φυλακές είτε την καθημερινή ζωή των πολιτών, δεν μπορεί να υπηρετείται με αυταρχικές μεθοδεύσεις. Πρέπει να υπηρετείται με σεβασμό στα δικαιώματα, με ισχυρούς θεσμούς, με κοινωνική συμμετοχή. Η ασφάλεια δεν μπορεί να είναι προνόμιο των ολίγων. Είναι συλλογικό αγαθό που ανήκει σε όλους και πρέπει να το απολαμβάνουν όλοι. Δεν μπορεί να υπάρχει ασφάλεια για τους από πάνω και ανασφάλεια για τους από κάτω. Ο ρόλος του κράτους είναι να εγγυάται το ίδιο επίπεδο προστασίας για κάθε άνθρωπο ανεξαρτήτως καταγωγής, φύλου, κοινωνικής θέσης. Αυτό σημαίνει πραγματική ασφάλεια με δημοκρατικούς όρους και με όρους προστασίας των ανθρωπίνων δικαιωμάτων.

Ο ΣΥΡΙΖΑ - Προοδευτική Συμμαχία στηρίζει την ανάγκη ενίσχυσης της ανθεκτικότητας, αλλά δεν μπορεί να συναινέσει σε ένα νομοσχέδιο που συγκεντρώνει εξουσίες, που αφήνει κενά και ασάφειες και με το οποίο παρεισφρέουν ρυθμίσεις άσχετες με την Οδηγία, υπονομεύοντας το ΑΣΕΠ και το κράτος δικαίου.

Η ασφάλεια και η ανθεκτικότητα είναι πολύ σοβαρά ζητήματα -είναι αιτούμενα- για να γίνονται αντικείμενο επικοινωνιακών επιλογών και μικροπολιτικών μεθοδεύσεων. Χρειάζεται σοβαρότητα, διαφάνεια, σεβασμός στις αρχές του κράτους δικαίου. Δυστυχώς, το παρόν νομοσχέδιο δεν ανταποκρίνεται σε αυτές τις προϋποθέσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχω μια ανακοίνωση προς το Σώμα.

Ο Βουλευτής κ. Ευρυπίδης Στυλιανίδης ζητεί άδεια ολιγοήμερης απουσίας.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Επίσης, έχω τιμή να σας ανακοινώσω ότι οι Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Ισότητας, Νεολαίας και Δικαιωμάτων του Ανθρώπου, Περιφερειών και Σωφρονιστικού Συστήματος και λοιπών Δομών Εγκλεισμού Κρατουμένων, καθώς και Υποεπιτροπές Υδατικών Πόρων, Νησιωτικών Περιοχών και Ορεινών Περιοχών καταθέτουν τις εκθέσεις τους για τη Β΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Οι προαναφερθείσες εκθέσεις, που βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών θα καταχωρισθούν στα Πρακτικά της σημερινής συνεδρίασης.

(Να καταχωρισθεί το link)

<https://www.hellenicparliament.gr/Koinovouleftikes-Epitropes/ektheseis>

Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κ. Λαμπρόπουλος κι εγώ θέλουμε να ευχαριστήσουμε όλους σας, εσάς που συμμετείχατε στον διάλογο εδώ στις επιτροπές, όπως επίσης και τους εκπροσώπους των φορέων που εξέφρασαν και κατέθεσαν τις απόψεις τους κατά τη διάρκεια της διαβούλευσης στην επιτροπή.

Θέλω να ευχαριστήσω, επίσης, όλους εκείνους από τα κόμματα, από το ΠΑΣΟΚ, από τον ΣΥΡΙΖΑ, που κατέθεσαν τις προτάσεις ένα μέρος των οποίων έχουμε ήδη προσαρμόσει και έχουμε δεχθεί στις διατυπώσεις του νομοσχεδίου.

Άκουσα προηγουμένως τον κ. Παπαηλιού να λέει ότι πράγματι φαίνεται σαν ένα τεχνοκρατικό νομοσχέδιο, αλλά στην ουσία είναι ένα πολύ σημαντικό πολιτικό νομοσχέδιο και μάλιστα που έχει και εθνική διάσταση.

Σήμερα η πιο σημαντική, κατά τη γνώμη μου, έννοια της πολιτικής σε ό,τι αφορά τη διαχείριση των κρίσεων είναι η ανθεκτικότητα. Η ανθεκτικότητα είναι αυτή που καθορίζει τη βιωσιμότητα μιας χώρας, την αντοχή μιας κοινωνίας και την ικανότητα του κράτους και των μηχανισμών του να διαχειρίζονται όλες αυτές τις μεγάλες κρίσεις, οι οποίες, δυστυχώς, όλο και περισσότερο συχνά ξεσπάνε κατά τη διάρκεια των ημερών μας, ως αποτέλεσμα της κλιματικής αλλαγής και όχι μόνο.

Σημασία έχει ότι καλούμαστε να διαχειριστούμε κινδύνους οι οποίοι είναι πάρα πολύ μεγάλοι για την κοινωνία μας, για την ασφάλεια της χώρας, για την ασφάλεια των πόλεών μας και εν τέλει, όσο πιο καλά προετοιμασμένοι είμαστε, με βάση μια εθνική στρατηγική, τόσο περισσότερο προστατεύουμε την κοινωνία, τις υποδομές του έθνους. Αυτή είναι η διάσταση η πολιτική αυτού του νομοσχεδίου.

Ακούστηκε, επίσης, ότι περάσαμε αυτούσια την Οδηγία της Ευρωπαϊκής Ένωσης στο νομοσχέδιο. Ναι, αυτό δεν είναι κακό. Την περάσαμε αυτούσια. Αλλά έχουμε πολλές προσθήκες και κυρίως οι προσθήκες αφορούν μια σειρά από επικαιροποιημένες απόψεις και προτάσεις και δικές σας, αλλά και αυτές που προκύπτουν μετά τη σύνταξη της Οδηγίας, ακριβώς λόγω της κλιματικής αλλαγής και λόγω της προόδου της τεχνολογίας.

Άρα, λοιπόν, αυτό που μένει να κάνουμε από δω και μπρος είναι να ορίσουμε με βάση τον νόμο που θα ψηφιστεί τις κρίσιμες οντότητες, δηλαδή μια σειρά από πολύ σημαντικές δημόσιες δραστηριότητες, όπως είναι η ενέργεια, οι μεταφορές, ο τραπεζικός τομέας, ο χρηματοοικονομικός τομέας, ο υγειονομικός τομέας, η ύδρευση, το πόσιμο νερό, η διαχείριση των λυμάτων, οι ψηφιακές υποδομές, η δημόσια διοίκηση, το διάστημα, ο επισιτιστικός τομέας. Το νομοσχέδιο αυτό ωστόσο κυρίως διαπραγματεύεται την έννοια της φυσικής ασφάλειας, δηλαδή τους φυσικούς και ανθρωπογενείς κινδύνους, κυρίως κινδύνους που σχετίζονται με διασυνοριακές δραστηριότητες, ατυχήματα, φυσικές καταστροφές, καταστάσεις εκτάκτου ανάγκης, υβριδικές απειλές και ταυτόχρονα απειλές που προέρχονται από ανθρώπους, όπως είναι οι τρομοκρατικές απειλές και οι επιθέσεις.

Για τις κυβερνοαπειλές, ως γνωστόν, στη χώρα μας και στην Ευρώπη υπάρχει το πλαίσιο που επιβεβαιώνει και ισχύει η νομοθεσία, η οποία ενσωματώθηκε με νόμο στην πατρίδα μας και μια σημαντική διάσταση που έχει ληφθεί σε αυτόν τον νόμο είναι ακριβώς και αυτή η απειλή.

Τώρα, αυτός που καλείται να υλοποιήσει την πολιτική αυτή, δηλαδή, της προστασίας των κρίσιμων οντοτήτων και την αύξηση της ανθεκτικότητας της χώρας, είναι ο νέος θεσμός της Γενικής Γραμματείας Προστασίας Κρίσιμων Οντοτήτων, το οποίο αποφασίστηκε να υπάγεται στο Υπουργείο Προστασίας του Πολίτη. Θα έλεγα ότι είναι η εθνική αρχή και το ενιαίο σημείο επαφής για την ανθεκτικότητα των κρίσιμων οντοτήτων. Είναι έτοιμο -νομίζω ο κ. Μουλκιώτης το είπε- το προεδρικό διάταγμα αμέσως μετά την ψήφιση του νόμου να κατατεθεί και στη συνέχεια, αφού εγκριθεί από το Ανώτατο Δικαστήριο, να υπογραφεί και να ισχύσει.

Η άλλη προτεραιότητα στη συνέχεια, μετά την ίδρυση της Γενικής Γραμματείας, είναι οι ρυθμίσεις για την εθνική στρατηγική και την ανθεκτικότητα των κρίσιμων οντοτήτων και τη διαδικασία εκτίμησης κινδύνου. Είναι μια επίσης πολύ μεγάλη και κρίσιμη διαδικασία η εκτίμηση κινδύνων που για πολλά χρόνια η χώρα μας είχε σημαντικά προβλήματα στον τομέα αυτόν. Θεωρώ ότι δεν φτάσαμε στο ιδανικό σημείο, αλλά τα τελευταία χρόνια έχουμε κάνει αρκετά βήματα, για να πούμε ότι έχουμε μια δυνατότητα να προσεγγίσουμε κινδύνους και απειλές, οι οποίες μπορούν να δημιουργήσουν τεράστιες συνέπειες.

Και επίσης, πρέπει να θεσπιστεί ένας κώδικας, οι κανόνες με βάση τους οποίους θα υποχρεούνται οι εκπρόσωποι των κρίσιμων οντοτήτων να επενδύουν κατά τέτοιον τρόπο, ώστε να αυξάνουν συνέχεια την ανθεκτικότητά τους. Και ένα πλαίσιο κανόνων όπου θα υπάρχει εποπτεία, παρακολούθηση, έλεγχος ακριβώς αυτής της έννοιας πάλι και αυτής της μεγάλης σημασίας που αποδίδουμε στην ανθεκτικότητα. Η Γενική Γραμματεία, λοιπόν, της Προστασίας Κρίσιμων Οντοτήτων είναι η εθνική αρχή. Αυτές είναι, λοιπόν, οι προτεραιότητες με βάση τις οποίες θα κινηθούμε το επόμενο χρονικό διάστημα.

Ήθελα να αναφερθώ σε δύο-τρία ζητήματα, τα οποία θίχτηκαν από τους συναδέλφους κατά τη διάρκεια των ομιλιών τους. Κατ’ αρχάς, το ένα θέμα είναι του ΚΕ.ΜΕ.Α. που έθεσε ο κ. Μουλκιώτης. Σωστό. Ωστόσο το ΚΕ.ΜΕ.Α., όταν αναφέρθηκε στην Οδηγία του 2006 -σωστά το λέω; Του 2006 την Οδηγία;- τότε η Οδηγία οδηγούσε στο ΚΕ.ΜΕ.Α. κυρίως για λόγους εκπαιδευτικούς και όχι για λόγους άσκησης πολιτικής, όπως είναι τώρα.

Το δεύτερο θέμα που θίχτηκε -και το άκουσα τώρα, πριν από λίγο- είναι για τη λειτουργία της Αστυνομίας. Κοιτάξτε, τα ζητήματα άσκησης πολιτικής προκύπτουν από δύο πηγές και δύο είναι οι δυνατότητες που έχει κανείς να βγάλει συμπεράσματα. Η μια είναι η θεσμική, εδώ, όταν νομοθετούμε. Όταν λαμβάνουμε αποφάσεις. Όταν ψηφίζουμε νόμους. Όταν συντάσσουμε προεδρικά διατάγματα. Όταν εκδίδουμε υπουργικές αποφάσεις. Και το δεύτερο είναι πώς αυτοί οι θεσμοί όλοι στη συνέχεια εντάσσονται στο πλαίσιο λειτουργίας των υπηρεσιών του κράτους και πώς εκλαμβάνονται από τους Έλληνες πολίτες.

Εδώ, σε αυτή την Αίθουσα μέσα, θα θυμάστε -βλέπω ορισμένους συναδέλφους που και τότε ασχολούνταν με αυτά τα ζητήματα, δηλαδή, της προστασίας του πολίτη, της Αστυνομίας κ.λπ.- εδώ ψηφίσαμε μια διάταξη και είπαμε οποιοδήποτε πειθαρχικό ζήτημα προκύπτει και, κυρίως, αυτά που αφορούν βασανιστήρια και κακομεταχείριση πολιτών από αστυνομικούς, πηγαίνουν στον Συνήγορο του Πολίτη. Εδώ ήμασταν, εδώ μέσα.

Είμαστε από τις ελάχιστες χώρες στην Ευρωπαϊκή Ένωση που εφαρμόζουν αυτή τη λογική. Όλες οι δικογραφίες παραπέμπονται στον Συνήγορο του Πολίτη και έτσι, αυτός με τις υπηρεσίες του εξετάζει τις δικογραφίες, κάνει τις ΕΔΕ, ενδεχομένως ασκεί ποινικές διώξεις μέσω των εισαγγελέων, για να είναι όλα στο φως. Και πολλά άλλα. Η επικαιροποίηση και ο εκσυγχρονισμός του Πειθαρχικού Δικαίου.

Πρόσφατα, με την ίδρυση του Αρχηγείου, δημιουργήθηκε η Διεύθυνση Δεοντολογίας, μια ξεχωριστή διεύθυνση πια που ασχολείται με τις ΕΔΕ και με τα ζητήματα συμπεριφοράς των αστυνομικών. Πριν από λίγες μέρες, λοιπόν, καταγγέλθηκε ότι ένας αστυνομικός βασάνισε, χτύπησε, έβαλε στο πορτ μπαγκάζ έναν ομογενή/αλλοδαπό ή, εν πάσει περιπτώσει, Έλληνα πολίτη, ο οποίος δεν γνώριζε και την ελληνική και, εξ αυτού του λόγου, αμέσως συνελήφθη ο αστυνομικός από τις αστυνομικές αρχές. Ο Εισαγγελέας διέταξε την κράτησή του. Ήρθε κατήγγειλε ο πολίτης αυτά που έπρεπε να καταγγείλει μετά από πολλές ώρες και μετά, στη συνέχεια, την επόμενη μέρα ο αστυνομικός ομόφωνα απαλλάχθηκε με απαλλακτική πρόταση και του Εισαγγελέα.

Να είμαστε προσεκτικοί, λοιπόν, πάρα πολύ, γιατί και η Αστυνομία τον έθεσε αμέσως σε διαθεσιμότητα μετά τη σύλληψή του -έκανε και αυτό- το Αρχηγείο τον έθεσε αμέσως σε διαθεσιμότητα, αλλά ας είμαστε προσεκτικοί πάντα, γιατί τελικά αυτός που αποφασίζει για την τύχη κάποιου κατηγορουμένου ή υπόπτου είναι η δικαιοσύνη. Και αυτός, επαναλαμβάνω, αθωώθηκε ομόφωνα με πρόταση του Εισαγγελέα. Και ο νοών νοείτω. Δεν θέλω να επεκταθώ στο θέμα άλλο -όχι για τη συνάδελφο, εννοώ για το τι ακριβώς συνέβη. Δεν υπάρχει λόγος να το αναλύσουμε εδώ.

Περνάω στο επόμενο θέμα που είναι το ζήτημα των προσλήψεων. Κοιτάξτε, ή θα αποφασίσουμε να κάνουμε αντιπολίτευση, η οποία θα απηχεί τις απόψεις του δικαίου, τις απόψεις του ορθού λόγου και τις απόψεις, τελικά, του συμφέροντος της κοινωνίας ή εδώ πέρα θα ασκούμε ρητορική, η οποία απέχει από το κοινό αίσθημα. Μα τι λέτε τώρα; Μα τι λέτε; Υπάρχει ένας νόμος είκοσι χρόνια τώρα. Η πρόσληψη ειδικών φρουρών στην Αστυνομία, η οποία γίνεται με κανόνες του ΑΣΕΠ. Όχι μόνο αυτό. Το ΑΣΕΠ αποφασίζει την πρόσληψη.

Τι κάνουν οι υπηρεσίες της Αστυνομίας; Κάτι πολύ απλό, αυτό που δεν μπορεί να κάνει το ΑΣΕΠ και δημιουργούνται αυτά τα προβλήματα. Ποιο είναι αυτό το πολύ απλό; Ότι συλλέγει γρήγορα τα δικαιολογητικά, βάζει πολύ προσωπικό, κάνει την αξιολόγηση, κατατάσσει τους υποψηφίους με βάση τα κριτήρια του ΑΣΕΠ και στο τέλος βγαίνει η λίστα, ένας-ένας με βάση τα μόριά του. Αυτή η λίστα πάει στην επιτροπή του ΑΣΕΠ, το ΑΣΕΠ επικυρώνει και αποφασίζει τη λίστα και τελειώσαμε.

Υπάρχει ένας; Βρείτε μου εσείς έναν υποψήφιο από τους χιλιάδες που είναι πάνω από τριάντα-σαράντα χιλιάδες αυτά τα χρόνια, ο οποίος να διαμαρτυρήθηκε ότι πήρε λιγότερα μόρια από κάποιον άλλον και έτσι, κόπηκε.

Δυστυχώς τώρα, θέλω να σας πω και το εξής. Αντιμετωπίζουμε ένα άλλο, διαφορετικό πρόβλημα. Το πρόβλημα το διαφορετικό είναι ότι δεν υπάρχει μεγάλο ενδιαφέρον και αυτό είναι ένα ζήτημα που πρέπει να μας απασχολήσει περαιτέρω. Γίνεται μια προσπάθεια να ενισχυθούν οι μισθολογικές πραγματικότητες των αστυνομικών, των σωμάτων ασφαλείας. Τώρα γίνεται μια προσπάθεια, όπως ξέρετε, που ανακοινώθηκε και εύχομαι πραγματικά όλα αυτά που αυτές τις μέρες έχουν αποφασιστεί, να ενισχύσουν ουσιαστικά το εισόδημα των αστυνομικών, για να είναι ακόμα περισσότερο ελκυστικό το επάγγελμα.

Κυρίες και κύριοι συνάδελφοι, άκουσα και κάτι ακόμη. «Και να προσέχετε, επίσης» -κάποιος το είπε- «ότι μπορεί τις φυλακές να θέλουν να τις χρησιμοποιήσουν για τους λαθρομετανάστες». Πού τους είδατε εσείς τους λαθρομετανάστες; Εσείς που το είπατε -δεν ξέρω ποιος ήταν- πού τους είδατε τους χιλιάδες των λαθρομεταναστών; Εγώ δεν τους λέω «λαθρομετανάστες», αλλά εσείς που τους λέτε έτσι, πού τους είδατε;

Εγώ όταν ανέλαβα το 2019 Υπουργός, πριν έξι χρόνια, είχαμε στη Λέσβο -εδώ είναι και ο κ. Μηταράκης που με διαδέχτηκε μετά από λίγους μήνες- κάτι λιγότερο από 30.000. Στη Χίο είχε κάτι λιγότερο από 20.000 και στη Σάμο είχε κάτι παραπάνω από 20.000. Μια κόλαση. Με μεγαλύτερη κόλαση την Μόρια, την οποία την τελειώσαμε και φτιάξαμε κάτι σύγχρονο, ανθρώπινο, όπως κάναμε και στη Σάμο, που αυτήν τη στιγμή διαθέτει μια πολύ σύγχρονη δομή.

Αλλά πού είναι οι «ροές» τώρα και «θα πάνε οι λαθρομετανάστες»; Τι τα λέτε αυτά; Ποιους πάτε να φοβίσετε; Τους Έλληνες; Μα, οι Έλληνες τα έχουν ζήσει. Ένα εκατομμύριο μετανάστες, πρόσφυγες, πέρασαν από τη χώρα και ανέβηκαν πάνω στον βορρά. Συνεπώς, δεν έχει νόημα αυτή η ρητορική. Δεν θα φοβηθεί κανένας. Γι’ αυτό η Αντιπολίτευσή μας ας είναι -κατά το δυνατόν- τέτοια που να απηχεί το αίσθημα του λαού, των πολιτών και όχι να φοβίζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Παππάς έχει ζητήσει τον λόγο.

Παρακαλώ.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Νομίζω ότι μετά και τα σημερινά μπορεί η Κυβέρνηση κάλλιστα να εμφανιστεί στους κατοίκους στο Δαμάσι στη Θεσσαλία ή σε όσους περιμένουν τις αποζημιώσεις τους από τις πλημμύρες και να τους εξηγήσει ότι από οργάνωση σκίζουμε, απλά θα μείνουν για άλλον ένα χειμώνα στα κοντέινερ.

Κύριε Υπουργέ, έχετε διανύσει μια μακρά πολιτική διαδρομή. Ο χώρος ο οποίος υπηρετούσατε στα μέσα της δεκαετίας του ’90 θεσμοθέτησε το ΑΣΕΠ. Δεν μπορεί να ποιείτε σοφά και όταν το θεσμοθετείτε και όταν το παρακάμπτετε. Εδώ μας εξηγήσατε τους λόγους για τους οποίους το ΑΣΕΠ πρέπει να καταπέσει στη συνθήκη ενός θεατή δελτίου ειδήσεων, ενδεχομένως: Θα παραλάβει μια λίστα από εσάς, στη βάση αυτής της λίστας θα επικυρώσει απλώς τις επιλογές που έχουν γίνει και σαφώς θα προχωρήσετε με την παράκαμψη.

Θέλω, επίσης, να πω ότι είναι δείγμα κακής νομοθέτησης να παρεισφρέουν τέτοιες διατάξεις μέσα σε οδηγίες, αλλά δεν είναι η πρώτη φορά που γίνεται. Δεν θα έλεγα ότι το δικό σας Υπουργείο διακρίνεται σε αυτή την τακτική, όμως, άλλα Υπουργεία διακρίνονται.

Κύριε Υπουργέ, ήρθε Οδηγία για την Προστασία Καταναλωτή, η οποία προέβλεπε ρύθμιση για τους δανειολήπτες ελβετικού φράγκου και προστασία της πρώτης κατοικίας και η αθεόφοβη εισήγηση, η οποία ψηφίστηκε κιόλας, ξέρετε τι περιείχε; Ακατάσχετο λογαριασμό για τους servicers.

Υπάρχει, επίσης, σχετική Οδηγία για πλαφόν στα επιτόκια καταναλωτικών δανείων, η οποία δεν έρχεται να εφαρμοστεί. Υπήρξε ο κανονισμός για το πλαφόν στις χρεώσεις των τραπεζών, ο οποίος εφαρμόζεται κατά το ήμισυ και συνεχίζουν να πληρώνουν οι Έλληνες -και οι πολίτες και οι επιχειρήσεις- προμήθειες στις τράπεζες που δεν θα έπρεπε να πληρώνουν.

Τι θα πούμε, δηλαδή, στους ανθρώπους οι οποίοι μαθαίνουν τις τελευταίες μέρες ότι ακόμη και αντιπλημμυρικά έργα, τα οποία εντάχθηκαν και απεντάχθηκαν από το Ταμείο Ανάκαμψης, ενδεχομένως να πάνε στην επόμενη προγραμματική περίοδο επειδή δεν υπάρχει χρόνος να ωριμάσουν και βεβαίως να ξεκινήσουν να υλοποιούνται; Θα τους πούμε ότι το Υπουργείο, εδώ, έφερε την εφαρμογή της Οδηγίας για να φτιάξει έναν μηχανισμό συγκεντρωτικό και ότι βεβαίως, επ’ ευκαιρία, είπε να παρακάμψει και τις διαδικασίες ΑΣΕΠ για την πρόσληψη των φρουρών στα σωφρονιστικά καταστήματα. Δεν είναι νομοθέτηση αυτή. Δεν είναι προτεραιότητες αυτές οι οποίες πρέπει να μπαίνουν. Αλλού έπρεπε η πολιτεία, ήδη, να έχει δείξει την ετοιμότητά της και η ευκαιρία ενσωμάτωσης των ευρωπαϊκών Οδηγιών να αντιστοιχείται με τις ανάγκες οι οποίες πρέπει να καλυφθούν άμεσα και όχι να περιπαίζουμε και τις ανάγκες των πολιτών και να υποτιμούμε τη νοημοσύνη τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ.Κωτσός από τη Νέα Δημοκρατία έχει τώρα τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι υπουργοί, αγαπητές και αγαπητοί συνάδελφοι, θα μου επιτρέψετε πριν ξεκινήσω με το νομοσχέδιο να πω δύο πράγματα για αυτά που ακούστηκαν πιο πριν. Να ενημερώσω, κατ’ αρχάς, το Σώμα ότι οι αποζημιώσεις, ιδιαίτερα για τον «Daniel» -και αναφέρομαι στον Κοινοβουλευτικό Εκπρόσωπο του ΣΥΡΙΖΑ- δόθηκαν άμεσα, γρήγορα και αποτελεσματικά. Ξεπερνάνε τα 400 εκατομμύρια ευρώ.

Και επειδή αναφέρθηκε για κοντέινερ: Ναι, είναι γεγονός ότι για συμπολίτες μας που τα σπίτια τους καταστράφηκαν ολοσχερώς και δεν επιθύμησαν να νοικιάσουν σπίτι με επιδότηση ενοικίου, υπάρχουν κάποια λίγα κοντέινερ, μέχρι να κατασκευαστούν τα σπίτια τους που από την κρατική αρωγή η αποζημίωση φτάνει μέχρι τα 120.000 ευρώ. Για τις δε υποδομές, έχει διατεθεί το τεράστιο ποσό του 1,4 δισεκατομμυρίου ευρώ, οπότε δεν μπορεί να στοιχειοθετηθεί η άποψη ότι δεν δράσαμε γρήγορα και αποτελεσματικά προς αυτή την κατεύθυνση.

Προς επίρρωση, δε, αυτών που είπε ο Υπουργός, αναφορικά με τους ειδικούς φρουρούς, επειδή το ακούω και εγώ πολλές φορές στα πάνελ ότι «ξεφεύγετε από τη διαδικασία πρόσληψης αστυνομικών και πάτε στους ειδικούς φρουρούς για να πάρετε τα δικά σας παιδιά». Μα, η διαδικασία γίνεται ακριβώς όπως την περιέγραψε, μέσω έγκρισης από τον ΑΣΕΠ, με διαδικασίες ΑΣΕΠ και προφανώς, η ίδια διαδικασία, με τριμελή επιτροπή αξιολόγησης των αιτήσεων ακολουθείται σε όλο το Δημόσιο. Και δήμαρχος όταν υπήρξα, όταν προσλαμβάναμε, η πρώτη κατάταξη των υποψηφίων γινόταν από τριμελή επιτροπή του δήμου και τελούσε υπό την έγκριση ή την απόρριψη από το ΑΣΕΠ. Άρα, πού είναι λοιπόν τα «δικά μας παιδιά»;

Τώρα, όσον αφορά στο νομοσχέδιο, συζητούμε ένα νομοσχέδιο που αφορά στη ζώσα πραγματικότητα, ένα νομοσχέδιο που αφορά την καθημερινή ζωή, την ασφάλεια της κοινωνίας μας, τη λειτουργία του κράτους και της οικονομίας μας. Πρόκειται για ένα σχέδιο νόμου του Υπουργείου Προστασίας του Πολίτη, που έρχεται να ενσωματώσει πραγματικά την Οδηγία 2022/2557 απέναντι στην ανθεκτικότητα των κρίσιμων οντοτήτων.

Με πιο απλά λόγια, μιλάμε για τους οργανισμούς και τις υποδομές που είναι αναγκαία στοιχεία για να παραμείνει όρθια η χώρα και να λειτουργήσει η κοινωνία όταν έχουμε κρίσιμες καταστάσεις, όταν έχουμε κρίσιμες περιόδους, όπως η ενέργεια, οι μεταφορές, η υγεία, το νερό, οι τηλεπικοινωνίες, η οικονομία, το χρηματοπιστωτικό σύστημα, οτιδήποτε δηλαδή απειλεί τη λειτουργία είτε μέσω φυσικής καταστροφής είτε από κυβερνοεπίθεση είτε ακόμη και από τρομοκρατική ενέργεια και μπορεί να προκαλέσει ντόμινο συνεπειών τόσο στην κοινωνία όσο και στην οικονομία.

Να σημειώσουμε εδώ ότι η Ελλάδα με τη γεωμορφολογία που έχει και με την έντονη σεισμική δραστηριότητα -και ιδιαίτερα με τα φαινόμενα των πλημμυρών και των πυρκαγιών που ταλαιπωρούν την κοινωνία μας τα τελευταία χρόνια- αλλά και με σύγχρονες απειλές στον κυβερνοχώρο, δεν μπορεί να μένει αμέτοχη ούτε να κοιτά το πρόβλημα εκ του μακρόθεν. Απαιτείται ένα σύγχρονο, στιβαρό ευρωπαϊκό εναρμονισμένο πλαίσιο προστασίας. Αυτό ακριβώς φέρνει και το παρόν νομοσχέδιο.

Με το νομοσχέδιο, λοιπόν, ιδρύεται και θεσμοθετείται η Γενική Γραμματεία Προστασίας Κρίσιμων Οντοτήτων, που αναλαμβάνει έναν κομβικό και κεντρικό ρόλο. Θα είναι το ενιαίο σημείο επαφής με την Ευρωπαϊκή Ένωση, θα καταρτίζει την εθνική στρατηγική, θα φτιάχνει κατάλογο κρίσιμων οντοτήτων και θα εποπτεύει, φυσικά, την ανθεκτικότητά τους. Πρόκειται για μία καινοτόμα δομή που μας βάζει στο ίδιο επίπεδο με όλες τις ευρωπαϊκές χώρες που ήδη έχουν προχωρήσει σε ανάλογες πρωτοβουλίες.

Κυρίες και κύριοι συνάδελφοι, αυτές οι ρυθμίσεις δεν έρχονται σε κενό αέρος. Μέχρι σήμερα η χώρα μας έχει λειτουργήσει με ένα παλαιότερο, που δεν είναι και τόσο αποτελεσματικό, πλαίσιο και που απαιτεί εκσυγχρονισμό, που κάλυπτε κυρίως την ενέργεια και τις μεταφορές. Όμως, όπως αντιλαμβάνεστε όλοι σας, οι κίνδυνοι έχουν πολλαπλασιαστεί. Η κλιματική κρίση προκαλεί ακραία καιρικά φαινόμενα, προκαλεί καταστροφές. Οι υβριδικές απειλές και οι κυβερνοεπιθέσεις πλέον τείνουν να γίνουν καθημερινότητα. Οι κρίσιμες υπηρεσίες είναι αλληλένδετες. Αν πέσει το δίκτυο ηλεκτρικής ενέργειας, καταλαβαίνετε τι τεράστιο πρόβλημα δημιουργείται. Διαταράσσεται σχεδόν το σύνολο της οικονομίας και της κοινωνίας. Αν υποστεί ζημιά το σύστημα υγείας, τίθεται σε κίνδυνο η κοινωνική συνοχή. Γι’ αυτό χρειάζεται ένα ολοκληρωμένο, ένα συνεκτικό συνολικό θεσμικό πλαίσιο που να αγκαλιάζει όλους αυτούς τους τομείς.

Επιπλέον, το νομοσχέδιο δεν περιορίζεται μόνο στις κρίσιμες οντότητες. Ρυθμίζει και θέματα, που αφορούν στην ενίσχυση των σωφρονιστικών καταστημάτων με προσωπικό φύλαξης και εξωτερικής φρούρησης, την αύξηση χωρητικότητας όπου χρειάζεται, καθώς και μέτρα που στηρίζουν τις οικογένειες φοιτητών και σπουδαστών στις σχολές της Αστυνομίας, της Πυροσβεστικής Υπηρεσίας, αλλά και των Ενόπλων Δυνάμεων. Αυτές οι διατάξεις δείχνουν πως η Κυβέρνησή μας νομοθετεί με μέριμνα και κοινωνική ευαισθησία, αγγίζοντας πραγματικά ζητήματα που απασχολούν την ελληνική κοινωνία.

Κυρίες και κύριοι συνάδελφοι, δεν μιλάμε απλώς για νομικούς ορισμούς σήμερα. Μιλάμε για τη ζωή των συμπολιτών μας. Όταν η Θεσσαλία το 2023 επλήγη από τις πλημμύρες και ιδιαίτερα η πατρίδα μου η Καρδίτσα, ξέρετε τα προβλήματα ήταν τεράστια. Δεν υπήρχε ηλεκτρικό ρεύμα, δεν υπήρχαν επικοινωνίες. Δεν υπήρχε Κέντρο Υγείας στον Παλαμά. Είχε κατακλυστεί ολόκληρο.

Σε αυτά, λοιπόν, έρχεται να δώσει απάντηση το σημερινό νομοσχέδιο μέσα από την προστασία όλων αυτών των οντοτήτων και το πώς θα λειτουργήσουν αυτές οι οντότητες όταν θα έχουμε τέτοιου είδους ακραία φαινόμενα, ακραίες καταστροφές, ακραίες καταστάσεις. Όταν καταρρέει μια υποδομή, όταν καταρρέει ένας δρόμος, όταν καταρρέει το σύστημα επικοινωνίας, το σύστημα ηλεκτροδότησης, πώς η κοινωνία θα λειτουργήσει, πώς θα ανταπεξέλθει, πώς οι πολίτες θα νιώθουν ασφαλείς ή πώς θα περιορίσουμε τα προβλήματα που δημιουργούνται;

Αποδεικνύουμε με λίγα λόγια, κυρίες και κύριοι συνάδελφοι, για μία ακόμη φορά, ότι ζούμε στην πραγματικότητα, αντιμετωπίζουμε την πραγματικότητα και προσπαθούμε να κρατήσουμε την κοινωνία όρθια, δημιουργώντας της αίσθημα ασφάλειας και κυρίως ενδυναμώνοντας την κοινωνική συνοχή. Θα ήθελα να το σκεφτείτε καλά εάν σκέφτεστε να το καταψηφίσετε, διότι επί της ουσίας μιλάμε για την κοινωνία μας, μιλάμε για τη χώρα μας, για την πατρίδα μας και την ασφάλειά της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αυτή τη στιγμή που μιλάμε και η Εθνική Αντιπροσωπεία νομοθετεί, είκοσι επτά συμπολίτες μας μαζί με δεκάδες άλλους πολίτες άλλων κρατών κρατούνται, άγνωστο πού, σε ποιο σημείο, από τις δυνάμεις του Ισραήλ γιατί προσπάθησαν να μεταφέρουν ανθρωπιστική βοήθεια στη χειμαζόμενη Γάζα. Η σκέψη μας είναι μαζί τους. Τους τιμούμε γι’ αυτό που έκαναν και οι ευθύνες της Κυβέρνησης, η οποία παρακολουθεί με έναν διακριτικό και θα έλεγα εντελώς αναντίστοιχο με τις ανάγκες τρόπο, είναι πολύ μεγάλες. Επίσης, το γεγονός ότι ανάμεσα στους απαχθέντες βρίσκεται και μέλος του Ελληνικού Κοινοβουλίου, η κ. Πέρκα, καθιστά τις κυβερνητικές ευθύνες ακόμη περισσότερες.

Τώρα σε ό,τι αφορά στο νομοσχέδιο, δεν θα κουραστούμε να το λέμε ότι νομοθετείτε με έναν εντελώς αυθαίρετο και εν τέλει αντιδημοκρατικό τρόπο. Κατ’ αρχάς, η διαδικασία που επιλέξατε, οι λοιπές διατάξεις του νομοσχεδίου, οι οποίες είναι και διατάξεις που βάλλουν κατά της λειτουργίας του Ανώτατου Συμβουλίου Επιλογής Προσωπικού, του ΑΣΕΠ, είναι διατάξεις που δεν τέθηκαν στον δημόσιο διάλογο, δεν τέθηκαν στη διαβούλευση.

Και μην μου πείτε ότι προέκυψε αιφνίδια η ανάγκη. Μην μου πείτε ότι όλως αιφνιδίως το Υπουργείο, όταν έχει ένα τέτοιο νομοσχέδιο, διαπιστώνει την ανάγκη να ενσωματώσει διατάξεις εκτός της διαβούλευσης. Είναι προφανής ο σκοπός σας για να μην δημιουργήσετε αντίρροπες δυνάμεις, να μην δημιουργήσετε συζητήσεις στην κοινωνία. Γιατί αυτό που κάνετε δεν είναι μόνο μια ρουσφετολογική προσέγγιση. Είναι μία υπονόμευση του ΑΣΕΠ, ενός θεσμού που έχει την πλήρη αποδοχή και τη συνείδηση της ελληνικής κοινωνίας.

Εκτός αυτού, όμως, εκτός δηλαδή του ότι εντάσσετε στη συζήτηση και διατάξεις οι οποίες δεν ήταν στη διαβούλευση και άρα σε κάποιο βαθμό αιφνιδίασαν και τα κοινοβουλευτικά κόμματα και τις πολιτικές δυνάμεις και την κοινωνία, ακολουθείτε και μία βεβιασμένη μέθοδο. Δηλαδή, θυμούμαι ότι στην επιτροπή, την επόμενη της πρώτης συζήτησης το πρωί καλέσαμε τους φορείς, με αποτέλεσμα αρκετοί από αυτούς να μην έχουν την ευχέρεια της πλήρους προετοιμασίας για την συζήτηση που ακολούθησε και βάζετε και σήμερα Παρασκευή Ολομέλεια. Είναι γνωστό ότι με βάση τον Κανονισμό της Βουλής Δευτέρα και Παρασκευή δεν έχουμε νομοθετικό έργο. Έχουμε μόνο κοινοβουλευτικό έλεγχο που αφορά συγκεκριμένους Βουλευτές για να μπορούμε οι υπόλοιποι να είμαστε στις εκλογικές μας περιφέρειες και να ασκούμε εκεί τα καθήκοντά μας. Άρα, λοιπόν, και σήμερα Παρασκευή με τον τρόπο αυτό καταστρατηγείτε τον Κανονισμό της Βουλής, χωρίς να υπάρχει ούτε καθ’ υποψίαν ο λόγος του κατεπείγοντος.

Το συγκεκριμένο νομοσχέδιο είναι ενσωμάτωση της Οδηγίας 2022/2557. Κατ’ αρχάς, να επισημάνω ότι εμείς μιλάμε από θέση ισχύος, ως ΣΥΡΙΖΑ, γιατί αυτή την Οδηγία στο Ευρωπαϊκό Κοινοβούλιο την έχουμε ψηφίσει, γιατί ακριβώς στηρίζουμε το περιεχόμενο αυτής της Οδηγίας. Αντιλαμβανόμαστε ,πάρα πολύ καλά, την ανάγκη για την ενίσχυση, τη διαφύλαξη, την οχύρωση των οντοτήτων που περιγράφει το συγκεκριμένο νομοσχέδιο και άρα, δεν έχουμε μία στείρα άρνηση.

Δείτε, όμως, τι κάνετε και το κάνετε μετ’ επιτάσεως και κατ’ επανάληψη. Ενώ η Οδηγία, η οποιαδήποτε οδηγία, θα έπρεπε να εντάσσεται στο Εθνικό Δίκαιο με σημειακές παρεμβάσεις που ενσωματώνονται στην ελληνική πραγματικότητα, αντί να δουλέψετε δηλαδή επισταμένα και με επιστημονική επάρκεια για να εντάξετε την Οδηγία, αρκείστε σε μια μετάφραση της Οδηγίας και ενσωμάτωσή της ως αυτούσιου νομοθετικού κειμένου στην εσωτερική έννομη τάξη. Το είδαμε πριν από λίγο καιρό σε μια οδηγία του Υπουργείου Δικαιοσύνης όπου κυρίως έννοιες του Ποινικού Δικαίου, που έχουν πολύ μεγάλη σημασία στη διατύπωση, ενσωματώθηκαν είτε κακομεταφρασμένες είτε σε προφανή αναντιστοιχία με άλλες διατάξεις. Αυτή είναι μία μέθοδος που ακολουθείτε και για την οποία πρέπει κυριολεκτικά να κάνετε την αυτοκριτική σας γιατί απέχει πάρα πολύ από αυτό που επιδιώκουμε όλοι μας εδώ, τη μέθοδο της καλής νομοθέτησης.

Δεύτερο σημείο. Να πω ότι βεβαίως και έχουμε αργήσει. Έπρεπε ήδη να το έχουμε κάνει. Το γεγονός ότι και άλλες ευρωπαϊκές χώρες δεν το έχουν κάνει δεν αποτελεί επιχείρημα.

Ανοίγω μία παρένθεση για να πω ότι με βάση τα όσα δήλωσε στη συνέντευξη τύπου η κ. Κοβέσι χθες ότι η διαφθορά ενδημεί και σε άλλες χώρες της Ευρωπαϊκής Ένωσης, αυτό δεν μας επιτρέπει ως χώρα, δεν σας επιτρέπει ως Κυβέρνηση να λέτε να, κι αλλού έχουν διαφθορά, άρα μην κατηγορείτε μόνο εμάς. Εμείς έχουμε την ευθύνη για τη χώρα μας και η διαφθορά είναι ένα καταδικαστέο φαινόμενο το οποίο βαρύνει πρωτίστως την Κυβέρνηση, η οποία δεν παίρνει τα κατάλληλα μέτρα για την ξερίζωσή της.

Επανέρχομαι, λοιπόν, τώρα για την ανάγκη ενσωμάτωσης της Οδηγίας, αλλά όχι με τον συγκεκριμένο τρόπο που το κάνετε. Σας είπα ότι και μεθοδολογικά, αλλά και ουσιαστικά δεν ανταποκρίνεται στις ανάγκες της εσωτερικής έννομης τάξης.

Δύο παρατηρήσεις πολύ γρήγορα από την Επιστημονική Υπηρεσία της Βουλής. Για τα άρθρα 23 και 24 -και πρέπει να το δείτε αυτό, κύριε Υπουργέ- καταγράφει ότι δημιουργείται προβληματισμός ως προς την τήρηση της αρχής της αναλογικότητας, δοθέντος ότι δεν θεσπίζονται κριτήρια για την κλιμάκωση του προστίμου υπό το φως μάλιστα του ιδιαίτερου υψηλού ανωτάτου ορίου που εισάγεται. Με την έννοια αυτή, λοιπόν, θα το βρούμε μπροστά μας στα δικαστήρια. Δεν είναι αργά να το δείτε και να κάνετε μια νομοτεχνική παρέμβαση τέτοια που να καθιστά τη συγκεκριμένη διάταξη λειτουργική ως προς τα διοικητικά πρόστιμα.

Τελειώνω με τα άρθρα 26 και 27. Ακούστε να δείτε, αυτή η υποκριτική στάση σας απέναντι στις ανάγκες στελέχωσης της εσωτερικής και εξωτερικής φρουράς των σωφρονιστικών καταστημάτων πρέπει να λήξει. Εκκρεμεί ένα πολύ σημαντικό θέμα για τους ανθρώπους αυτούς. Τα 100 ευρώ τα οποία έχει δηλώσει ο Υπουργός ως αποζημίωση και τα οποία δεν έχουν δοθεί μέχρι τώρα, δεν θα ήταν πιο χρήσιμο και πιο πρακτικό να πείτε να πάρουν οι άνθρωποι τα οφειλόμενα και μετά να καθίσουμε να δούμε έναν τρόπο να ενισχυθεί η διαδικασία πρόσληψης;

Δεύτερον και θεσμικά ακατανόητο, όντως η διαδικασία πρόσληψης με βάση το ΑΣΕΠ καθυστερεί. Η λύση δεν είναι να καταργήσουμε το ΑΣΕΠ. Η πολιτική λύση είναι να βρούμε τρόπους να ενισχύσουμε το ΑΣΕΠ ώστε να ανταποκρίνεται. Και βεβαίως το αντικαθιστάτε, το υποκαθιστάτε και κλείνετε μάτι και ανασυνδέεστε με τις χειρότερες παραδόσεις της συντηρητικής παράταξης της Δεξιάς, όταν στην πλειοψηφία της πενταμελούς επιτροπής οι τρεις είναι άνθρωποι που επηρεάζονται από το Υπουργείο και υπάρχουν δύο, ο ένας από το Νομικό Συμβούλιο του κράτους και ένας από το ΑΣΕΠ οι οποίοι αποτελούν το φύλλο συκής.

Σε ό,τι αφορά στην αύξηση της χωρητικότητας των φυλακών χωρίς να υπάρχουν οι αναγκαίες συνθήκες υποδοχής των κρατουμένων, το να αυξάνουμε τυπικά και μόνον το όριο των φυλακισμένων συνιστά πλήρη υποκρισία και δεν ανταποκρίνεται καθόλου στις ανάγκες του σωφρονιστικού συστήματος.

Σας ευχαριστώ πολύ, κύριε Πρόεδρε και για την ανοχή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Υπουργέ και αγαπητοί συνάδελφοι, περισσεύει υποκρισία παρασκευιάτικα εδώ, με νομοσχέδιο το οποίο πριν αποχωρήσει από την Αίθουσα ο Υπουργός είπε ότι είναι ιδιαίτερης πολιτικής βαρύτητας. Θα συμφωνήσω μαζί του. Είναι ιδιαίτερης πολιτικής βαρύτητας.

Από το 2010 μέχρι αυτή τη στιγμή που μιλάμε πρόγραμμα στη Βουλή και ειδικά για τους συναδέλφους Βουλευτές της επαρχίας δεν υπάρχει. Είναι κατεστραμμένο. Σκεφτείτε πόσες κυβερνήσεις μεσολάβησαν από το 2010 μέχρι το 2015. Μιλά η πείρα μου εδώ μέσα. Δεν έχω άλλο επιχείρημα. Και θα βρείτε άπειρους από όλα τα κόμματα συναδέρφους να σας πουν ότι χώνετε -ειδικά τις Παρασκευές- ό,τι σας περισσέψει. Μέσα στην εβδομάδα δεν υπάρχει πρόγραμμα, δεν ξέρει κανένας να προγραμματίσει τη δουλειά του, αν υποθέσουμε ότι είμαστε εκλεγμένοι για να δουλεύουμε, για λογαριασμό αυτών που μας ψήφισαν, με βάση τις ιδέες μας και με βάση τα προγράμματά μας. Το αντιπαρέρχομαι.

Πάμε στην ουσία του νομοσχεδίου. Η έννοια η οποία περιφέρεται εδώ μέσα μεταφρασμένη στα ελληνικά ως ανθεκτικότητα είναι μια έννοια αμιγώς καπιταλιστική που λέγεται sustainability. Αυτή είναι η ανθεκτικότητα. Αυτή είναι η διαφορά στην προσέγγιση τη βαθιά πολιτική εδώ του καπιταλισμού. Έχει μεταφράσει μια λέξη και τη φέρνει εδώ για να πάρουμε -τελευταίοι στην ουρά- και εμείς σειρά του πώς θα κρατήσουμε το επίπεδο της sustainability. Τίνος πράγματος; Για πείτε μου, τι είναι κρίσιμη οντότητα το 2025 στην Ελλάδα; Με τον περίγυρο που ξέρουμε, με την κατάσταση όπως επικρατεί και την ξέρουμε, τι είναι κρίσιμη οντότητα; Θέλετε να μου πείτε αν είναι κρίσιμη οντότητα το νερό; Ποιοι το έχουν το νερό; Το ηλεκτρικό; Ποιοι το έχουν το ηλεκτρικό; Τα τρένα; Ποιος έχει τα τρένα; Τα αεροπλάνα; Ποιος έχει τα αεροπλάνα; Τα έχει το έθνος, το κράτος, που χρησιμοποιείτε τη λέξη «έθνος» και «εθνικό» σαν ωραία, λαμπερή, γεμάτη στρας, για να παρελκύσετε τον κόσμο βρώμικης κονσέρβας ταμπέλα; Το βάζετε απ’ έξω για να νομίζει ο άλλος ότι είναι κάτι πολύ σοβαρό κρατικό, κάτι εθνικό που αφορά τους πάντες και τα πάντα. Ψεύδος! Αφορά ταξικότατα μόνο τα μεγάλα συμφέροντα τα οποία έχουν, κατέχουν, διαχειρίζονται και πλουτίζουν τους δημόσιους τομείς. Γιατί η κρισιμότητα πάει στον δημόσιο τομέα και στην έννοια του δημοσίου αγαθού.

Αν το δείτε βαθιά, αυτό είναι ένα πολύ σημαντικό νομοσχέδιο. Έρχεται και νομοθετεί τα μέτρα, τα μέσα, τα όρια του καπιταλισμού για την υπεράσπιση των συμφερόντων του. Σε μια χώρα που υπάρχει έννομη αποδοχή της έννοιας σύμπραξη δημόσιου και ιδιωτικού τομέα όποιος πιστεύει ότι ισορροπημένα ο δημόσιος και ο ιδιωτικός τομέας θα υπερασπιστούν με νομοσχέδια σαν κι αυτό περί άλλων τυρβάζει. Αλήθεια σας το λέω. Δεν ξέρουμε τι ερχόμαστε εδώ να ψηφίσουμε, για να το πούμε ευθαρσώς στον κόσμο.

Κρίσιμη οντότητα δεν είναι οι άνθρωποι; Κρίσιμη οντότητα δεν είναι οι εργαζόμενοι; Δεν είναι οι διαμαρτυρόμενοι πολίτες; Γιατί ήρθε εδώ και μας είπε ο Υπουργός πόσο λάθος κάνανε αυτοί που διαμαρτυρήθηκαν για τη συμπεριφορά ενός αστυνομικού που τον αθώωσαν τα δικαστήρια. Δεν μου λέτε, είναι κρίσιμη οντότητα το Άγιο Φως; Γιατί φεύγει κρατικό αεροπλάνο και πάει και φέρνει το Άγιο Φως από την Ιερουσαλήμ, τη σπαρασσόμενη Ιερουσαλήμ. Προσέξτε για ποια Ιερουσαλήμ σας μιλάω, για ανατολικές όχθες, δυτικές όχθες, Παλαιστίνιους σφαγιασμένους. Είναι κρίσιμη οντότητα και στέλνετε αεροπλάνο; Στείλτε, λοιπόν, το κρατικό αεροπλάνο να φέρει αυτούς που συνελήφθησαν από τη «Flotilla». Μεταξύ αυτών και μια Βουλευτίνα, για να αρχίσουμε να μιλάμε για «sustainability» των εννοιών.

Είναι η αγορά σε θέση να αναγνωρίσει την κρισιμότητα της εργασίας; Όχι. Πόσες φορές έχει έρθει το ΚΚΕ εδώ πάνω και σας έχει πει άπειρες φορές ότι ασκείτε δουλεμπόριο, νόμιμα. Σας διαβάζω κάτι και να μου πείτε αν το αντέχει η τσίπα σας, όλων εδώ μέσα, όλων που μας ακούν και αυτούς που είναι μέσα και αυτούς που είναι έξω. Σας διαβάζω: «Προσφέρουμε εργάτες, νέους άνδρες και γυναίκες, χριστιανούς, με μητρική γλώσσα τα αγγλικά, είναι κοντοί, με σωματική αντοχή και εμπειρία στα θερμοκήπια φράουλας». Νομίζετε ότι σας διαβάζω κάτι του δέκατου ένατου και του δέκατου όγδοου αιώνα; Καλέ σας διαβάζω διαφήμιση σήμερα των σύγχρονων δουλεμπορικών που προσφέρουν εργάτες, βραχύσωμους και κοντούς. Αυτό είναι sustainability, γιατί άμα παίρναν ψηλούς θα κουράζονταν να σκύψουν για τις φράουλες. Είναι sustainability αυτό, είναι ανθεκτικότητα. Παίρνουμε κοντούς, φέρνουμε κοντούς απ’ έξω για να σκύβουν λιγότερο να μαζεύουν τη φράουλα.

Παρακάτω έχει τη φρίκη. Ξέρετε ποια είναι η φρίκη; Διαφημίζει ότι το μεροκάματο είναι 5 ευρώ. Το μεροκάματο είναι 5 ευρώ! Και λέει και στον εργοδότη -που αντίστοιχος εργοδότης υπάρχει στο νερό, στο ηλεκτρικό, παντού, σε όλα τα δημόσια αγαθά- «πρόσεξε καλά, γιατί στους φέρνω τζάμπα, πληρώνουν μόνοι τους το εισιτήριο». Άμα δεν εθίσεις τον λαό σε αυτού του τύπου την ανθεκτικότητα, πώς θα δεχτεί τον παραλογισμό -που έρχεστε και πλασάρετε εδώ μέσα από την ημέρα που υπάρχετε- ότι οι εργαζόμενοι θέλουν να δουλεύουν δεκατρείς ώρες την ημέρα στον ίδιο εργοδότη; Ε βέβαια γιατί να μην θέλει κάποιος εργάτης φράουλας με 5 ευρώ που έχει πληρώσει μόνος του το εισιτήριο την ημέρα να δουλεύει δεκατρείς ώρες το εικοσιτετράωρο. Σε αυτόν τον λαό απευθύνεστε που πάτε να τον εθίσετε να θεωρήσει εθνικό συμφέρον να υπερασπιστεί τα συμφέροντα του μεγάλου κεφαλαίου που έχουν κυριολεκτικά καθαρπάξει ό,τι έχει και δεν έχει από τα δημόσια αγαθά του.

Δεν είδα κανέναν να έρθει εδώ σήμερα και να μιλήσει για την ανάδυση των σκεπασμένων κτιρίων, χωριών ολόκληρων εκεί που δεν υπάρχει νερό, στον Μόρνο, στην Υλίκη. Δεν είδα κανέναν να έρθει εδώ να μου πει τι θα κάνετε για το νερό στο sustainability. Θέλετε να ενισχύσετε την καταστολή επί αυτού.

Φέρνω ένα παράδειγμα, ένα άτομο που έπρεπε εδώ μέσα να αναφερθεί συμβολικά σήμερα, έναν άνθρωπο με επίθετο που λέγεται Τσακλίδης, ο οποίος για μας είναι η μεγαλύτερη κρίσιμη οντότητα. Γιατί; Προσέξτε. Τα τρένα μού λέτε ότι είναι δημόσιο αγαθό και πρέπει εκεί να ισχύσει η ανθεκτικότητα. Και ακούμε να λέγεται «κρίσιμη οντότητα οι σιδηροδρομικές μεταφορές», άρα τα τρένα, στη χώρα μετά τα Τέμπη, εδώ, σήμερα, έτσι, μετά το δυστύχημα των Τεμπών, μετά τη φρίκη των Τεμπών, μετά τον πολιτικό αγώνα να υπάρξει διαφάνεια και κάθαρση.

Αυτό το πράγμα τι σημαίνει; Ο Τσακλίδης δουλεύει στα τρένα και η δουλειά του είναι να ελέγχει τη σύζευξη και την αποσύζευξη μηχανών και βαγονιών. Μόνοι σας φαντάζεστε ότι, αν κάτι πάει στραβά σε μία σύζευξη, το τρένο θα εκτροχιαστεί και θα έχουμε τα επόμενα «Τέμπη». Και έρχεται μετά από κινητοποιήσεις των εργαζομένων φέτος τον Αύγουστο αυτή η κρίσιμη οντότητα, ένας πολίτης εργαζόμενος, ο οποίος ας σημειώσω ότι έχει χάσει συγγενή του στο δυστύχημα των Τεμπών. Και πάνε στον Υπουργό και του λένε: «Άκουσε να δεις. Δεν γίνεται με τόσο λίγους ανθρώπους να εξασφαλίσουμε ασφάλεια στα ήδη καθημαγμένα από την τραγωδία και το αίμα νέων, κυρίως, παιδιών τρένα μας. Χρειαζόμαστε παραπανίσιο προσωπικό και με βάση τον κανονισμό η σύζευξη και η αποσύζευξη να γίνεται από δύο ανθρώπους». Λέει ο Υπουργός: «Έχετε δίκιο». Το αποτέλεσμα; Μόλις εκλέγεται ο Τσακλίδης στο σωματείο από τους συναδέλφους του τον καλούν σε απολογία. Ξέρετε γιατί; Γιατί αρνήθηκε να κάνει σύζευξη και αποσύζευξη μόνος του χωρίς δεύτερο άτομο, όπως προβλέπεται. Για ποιο sustainability μιλάτε, υποκριτές, εδώ μέσα;

Κρυφτήκατε, ούτως ή άλλως, από τα δύο άθλια άρθρα για το ΑΣΕΠ και για τους φύλακες στις φυλακές, χωρίς να έχετε εκστομίσει την παραμικρή κουβέντα για το πόσες χιλιάδες ώρες ρεπό και αδειών οφείλετε στους φύλακες. Μίνιμουμ οφείλετε στους φύλακες των φυλακών από πέντε ως και δέκα χιλιάδες ώρες. Το ξέρετε ή δεν το ξέρετε; Ή καμώνεστε πως δεν το ξέρετε;

Για ποιο sustainability, λοιπόν, έρχεστε εδώ και μιλάτε; Και θα επιμένω στην αγγλική λέξη, γιατί είναι απευθείας μεταφορά του ευρωπαϊκού κεφαλαίου και των συμφερόντων του, του αμερικανικού κεφαλαίου και των συμφερόντων του, προώθηση μιας νομοθεσίας που δίνει στο κράτος, λες και το κράτος είναι εργολάβος, τη δυνατότητα να ξοδεύει λεφτά των φορολογουμένων, για να στήνει υπηρεσίες, μεθοδεύσεις, μέτρα να ενισχύσει το Eurocontrol, τη Europol, το τούτο, το εκείνο, από όλους τους μηχανισμούς ασφαλείας απέναντι σε υποτιθέμενες τρομοκρατικές πράξεις.

Άμα σας πέσει το νοσοκομείο στο κεφάλι, γιατί έπεσε η στέγη την ώρα που είσαστε μέσα, δεν θα μου πείτε ότι είναι θέμα sustainability και ανθεκτικότητας. Άμα τα φτύσει μια χρηματοπιστωτική εταιρεία και φάει τα λεφτά του κοσμάκη και κηρύξει πτώχευση το ιδιωτικό κεφάλαιο που έχει τις τράπεζες, που έχει τα πάντα, δεν πρόκειται να ασχοληθεί καμία οργάνωση και καμία γραμματεία ανθεκτικότητας. Το κεφάλαιο μπορεί να εμπορεύεται ανθρώπους, όπως σας διάβασα, να εμπορεύεται την εργατική δύναμη και να περνάει και να διαλανθάνει χωρίς την παραμικρή τιμωρία και αντιμετώπιση.

Αυτή είναι η ουσία αυτού του νομοσχεδίου. Και επειδή είναι αυτή η ουσία του νομοσχεδίου, εμείς το καταψηφίζουμε, όπως καταψηφίσαμε και την Οδηγία την οποία ψήφισαν η Νέα Δημοκρατία, το ΠΑΣΟΚ -η κ. Καϊλή, όχι ο κ. Ανδρουλάκης- και έριξε λευκό η Ελληνική Λύση. Αυτή είναι η πραγματικότητα. Και μας είπε θρασύτατα εδώ ότι την ενσωματώνει ακριβώς ως έχει. Και ο ΣΥΡΙΖΑ την ψήφισε. Ο ΣΥΡΙΖΑ και η Νέα Δημοκρατία την ψήφισαν. Την ψήφισε η κ. Καϊλή και έριξε λευκό η Ελληνική Λύση. Και ερχόμαστε εδώ μέσα να κάνουμε περιστασιακή αντιπολίτευση σε βάρος της νοημοσύνης του ελληνικού λαού, φέρνοντας ξένες έννοιες πολύ οικείες στο ελληνικό ιδιωτικοποιημένο κράτος, δηλαδή να υπερασπιστούμε για μία ακόμη φορά τα μεγάλα συμφέροντα, ώστε να αισθάνονται ασφαλή ως προς τον ανταγωνισμό που ενίοτε ευθύνεται και για τις ανταγωνιστικές επιθέσεις του ενός προς τον άλλον.

Οι εργαζόμενοι ήταν, είναι και θα είναι, μέχρις ανατροπής αυτού του σάπιου συστήματος, απολύτως ανυπεράσπιστοι. Ξέρουν, όμως, να βασίζονται στον διπλανό τους εργαζόμενο, στις δικές τους δυνάμεις και στο ΚΚΕ, που παλεύει προς αυτήν την κατεύθυνση και βεβαίως, καταψηφίζει το νομοσχέδιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, πριν εισέλθω στη συζήτηση για το σημερινό νομοσχέδιο, έχω καθήκον, έχω υποχρέωση ως μέλος αυτού του Κοινοβουλίου να κάνω μία αναφορά σε έναν άνθρωπο που εδώ και είκοσι μέρες κοντά δίνει μάχη ζωής, τον Πάνο Ρούτσι. Καμιά φορά δεν είναι αυτονόητο το να υπερασπίζεσαι την κοινή λογική. Μιλάμε για έναν πατέρα που έχασε το παιδί του στα Τέμπη. Μιλάμε για έναν πατέρα που βρίσκεται σε απεργία πείνας ζητώντας εκταφή του παιδιού του, για να αποδειχθεί η αιτία θανάτου του παιδιού του. Το αίτημά του είναι η φωνή της ανείπωτης τραγωδίας και του χρέους μας για δικαιοσύνη. Η δική του μάχη είναι δική μας μάχη, είναι μάχη όλων μας για ένα κράτος δικαίου. Η δική του μάχη είναι η φωνή της συνείδησής μας για όλους εδώ.

Και αφού μιλάμε για προστασία του πολίτη και σήμερα συζητάμε νομοσχέδιο σχετικά με αυτό το Υπουργείο, να πούμε πως η χθεσινή συνέντευξη της Λάουρα Κοβέσι ανέδειξε ένα θεσμικό παράδοξο, γιατί ο κύριος Υπουργός νωρίτερα μίλησε περί θεσμών και θεσμικής προσέγγισης ή μη. Η κ. Κοβέσι είπε ευθέως ότι το άρθρο 86 του Συντάγματος παρεμπόδισε την έρευνά μας σε μείζονα σκάνδαλα, όπως ο ΟΠΕΚΕΠΕ, όπως τα Τέμπη. Αυτή η νομική ασπίδα λειτουργεί ως ανάχωμα στη δικαιοσύνη αποδεικνύοντας ότι η πάταξη της διαφθοράς στα χαμηλά και στα μεσαία κλιμάκια δεν αρκεί, όταν οι πολιτικές ευθύνες παραμένουν στο απυρόβλητο.

Εμείς ως Κίνημα Δημοκρατίας είμαστε απόλυτοι. Λέμε: κατάργηση του άρθρου 86. Η προστασία του πολίτη ξεκινά από την ισονομία, όπου κανείς δεν είναι υπεράνω του νόμου, κανείς. Η αλλαγή πρέπει να γίνει τώρα.

Στο σημερινό νομοσχέδιο, αντί για μια σοβαρή θεσμική θωράκιση της χώρας απέναντι σε φυσικές και ανθρωπογενείς απειλές, βλέπουμε άλλη μία πρόχειρη νομοθέτηση και αιφνιδιασμούς με προσθήκες της τελευταίας στιγμής, χωρίς επαρκή διαβούλευση και χωρίς προσαρμογή στις ελληνικές ιδιαιτερότητες. Το νομοσχέδιο βρίθει αοριστίες και γενικολογιών ευρύτατων και ασαφών ορισμών.

Οι φορείς, παραδείγματος χάριν ο ΑΔΜΗΕ, τονίζουν την ανάγκη και σας λένε ξεκάθαρα: Οριοθετήστε αρμοδιότητες. Αποφύγετε τις επικαλύψεις. Βάλτε κριτήρια αναλογικότητας, για να μην συνθλίβονται οι μικρότερες επιχειρήσεις. Ενσωματώστε ρητά τη διάσταση της κυβερνοασφάλειας και της κυβερνοανθεκτικότητας. Προβλέψτε επαρκή μεταβατική περίοδο συμμόρφωσης. Εξασφαλίστε χρηματοδότηση και εκπαίδευση προσωπικού.

Οι ανησυχίες αυτές είναι απολύτως βάσιμες. Σήμερα οι κρίσιμες υποδομές δεν χρειάζονται μόνο ποινές, χρειάζονται στήριξη με πόρους, τεχνολογία, εκπαίδευση προσωπικού. Και εσείς τι κάνετε; Μοιράζετε πρόστιμα και κυρώσεις. Αντί να στηρίξετε, τιμωρείτε. Αντί να χτίσετε ανθεκτικότητα, καλλιεργείτε φόβο και αβεβαιότητα. Φτιάχνετε γραφειοκρατία, καθυστερήσεις και αναποτελεσματικότητα.

Οι δε δήμοι και οι περιφέρειες, που πρώτοι σηκώνουν το βάρος κάθε κρίσης, είναι θεσμικά αόρατοι στο νομοσχέδιο. Χωρίς όμως τη συμμετοχή της τοπικής αυτοδιοίκησης, που εσείς θέλετε κομπάρσο, το μακρύ χέρι του κράτους χωρίς διατομεακό συντονισμό, καμία κρίση δεν πρόκειται να αντιμετωπιστεί αποτελεσματικά. Η δε εθνική στρατηγική παραπέμπεται στο μέλλον.

Δεν υπάρχει σαφές χρονοδιάγραμμα ούτε μηχανισμός παρακολούθησης και αξιολόγησης. Η χώρα καίγεται, πλημμυρίζει, δέχεται κυβερνοεπιθέσεις. Η Κυβέρνηση μας λέει ότι θα φτιάξουμε στρατηγική. Και πότε θα τη δούμε; Σε ένα, δυο, τρία χρόνια; Η χώρα πνίγηκε στη Θεσσαλία, κάηκε στον Έβρο, τα νοσοκομεία δέχθηκαν κυβερνοεπιθέσεις. Πόσο θα περιμένουν; Ή όλα αυτά θα τα αντιμετωπίσετε με μελλοντικά προεδρικά διατάγματα και επιτροπές χωρίς αρμοδιότητες; Αυτό δεν είναι σίγουρα στρατηγική ανθεκτικότητας, είναι στρατηγική αναβλητικότητας.

Επιπλέον, είναι αδιανόητο να εισάγονται άρθρα που δεν υπήρχαν στη δημόσια διαβούλευση, όπως τα άρθρα 26 και 27. Αυτό είναι μνημείο κυβερνητικής αυθαιρεσίας. Η Βουλή δεν μπορεί να λειτουργεί ως σφραγίδα νομοθετικών τεχνασμάτων, που εξυπηρετούν σκοπιμότητες. Η κυβέρνηση που νομοθετεί με αιφνιδιασμούς και κρυφές προσθήκες δεν σέβεται ούτε το Κοινοβούλιο ούτε τη δημοκρατική διαδικασία.

Με το άρθρο 26 επιχειρείτε να καταργήσετε στην πράξη τον ΑΣΕΠ στις προσλήψεις σωφρονιστικών υπαλλήλων, τον ίδιο τον ΑΣΕΠ που θεσμοθετήθηκε ως θεσμικό ανάχωμα απέναντι στο ρουσφέτι. Και τώρα φτιάχνετε μια διαδικασία προσλήψεων σωφρονιστικών υπαλλήλων κομμένη και ραμμένη στα μέτρα σας.

Δημιουργείτε διαδικασίες εκτός αξιοκρατικού ελέγχου, με επιτροπές, όπου τα τρία από τα πέντε μέλη είναι άμεσα ελεγχόμενα από την εκάστοτε πολιτική ηγεσία. Και αυτό ανοίγει τον δρόμο για πελατειακές πρακτικές, για ρουσφέτια με στολή, αντί για ένα διαφανές και αδιάβλητο σύστημα. Για ποιον λόγο; Για να συνεχίσετε να φτιάχνετε έναν νέο κομματικό στρατό μέσα στις φυλακές. Αν νομίζετε ότι έτσι θα εξυγιάνετε τις φυλακές, γελιέστε. Αυτό είναι θεσμική εκτροπή. Είναι ξεκάθαρη περιφρόνηση της αξιοκρατίας και της διαφάνειας.

Όσον αφορά στο άρθρο 27, οι φυλακές είναι ήδη υπερφορτωμένες και σε άθλιες συνθήκες. Η Κυβέρνηση, αντί να προωθεί αποσυμφόρηση με εναλλακτικές ποινές, θεσμοθετεί γιγάντιες φυλακές και υπερσυγκεντρωτισμό. Και ενώ το Υπουργείο Δικαιοσύνης αυξάνει τις ποινές ακόμα και για πλημμελήματα, εσείς έρχεστε να στοιβάξετε ανθρώπους σαν να είναι νούμερα. Είναι αυτή πολιτική σωφρονισμού ή μήπως είναι πολιτική καταστολής και εκδικητικότητας;

Εμείς δεν συμφωνούμε καθόλου στην υποβάθμιση της διαφάνειας, στην κατάργηση της αξιοκρατίας, στη δημιουργία των κομματικών στρατών, στον αποκλεισμό της τοπικής αυτοδιοίκησης, στη δήθεν ανθεκτικότητα, που είναι μόνο στα χαρτιά. Δεν μπορούμε να αποδεχθούμε μια τέτοια νομοθέτηση. Και γι’ αυτό λέμε: Όχι στην κατάργηση του ΑΣΕΠ εμμέσως και στους πελατειακούς διορισμούς. Ναι στη διαφάνεια στις προσλήψεις, χωρίς καμία παρέκκλιση. Ναι στην αποσυμφόρηση των φυλακών με εναλλακτικές ποινές. Ναι σε ένα σωφρονιστικό σύστημα με επίκεντρο τον άνθρωπο. Ναι σε εθνική στρατηγική ανθεκτικότητας με πόρους, τεχνολογία και ανθρώπινο δυναμικό. Τώρα, όχι στο μέλλον. Όχι στη στρατηγική του «θα». Ναι σε πραγματική στήριξη κρίσιμων οντοτήτων με χρηματοδότηση, τεχνολογία και εκπαίδευση, όχι με τιμωρητικά και εξοντωτικά πρόστιμα.

Η κοινωνία χρειάζεται διαφάνεια, σοβαρότητα, αξιοκρατία, λογοδοσία, αξιοπρέπεια, ειλικρίνεια, σεβασμό στους θεσμούς και πραγματική θωράκιση απέναντι στις κρίσεις και όχι επικοινωνιακές και προσχηματικές βιτρίνες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Ο συνάδελφος κ. Κόντης, ανεξάρτητος Βουλευτής, έχει τον λόγο τώρα και αμέσως μετά ο κ. Καππάτος.

Ορίστε, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όλο και περισσότερο η Ευρωπαϊκή Ένωση εφευρίσκει νόμους, συμβάσεις, κυρώσεις για να κάνει πιο αυστηρή την παρουσία της στις εθνικές κυβερνήσεις, να επιβάλει ό,τι θέλει στον έλεγχο των κρατών και της λειτουργίας τους.

Έτσι, έχουμε τώρα αυτό το σχέδιο νόμου, που ενσωματώνει την Οδηγία 2022/2557 και θέτει το πλαίσιο για την ανθεκτικότητα των κρίσιμων οντοτήτων στην Ελλάδα και δημιουργεί μια Γενική Γραμματεία Προστασίας Κρίσιμων Οντοτήτων στο Υπουργείο Προστασίας του Πολίτη.

Εγώ πιστεύω προσωπικά και σαν προσέγγιση του χώρου στον οποίο κινούμαι ότι υπάρχουν θέματα πολιτικής και εφαρμογής. Έχουμε αντίρρηση στην κοινοποίηση ευαίσθητων πληροφοριών στην Ευρωπαϊκή Ένωση που θα υπάρχει απ’ αυτό. Θα πρέπει να υπάρχουν και κάποια όρια μυστικότητας τα οποία πρέπει να κρατήσουμε για εμάς και οι ενιαίες υποχρεώσεις για ετερογενείς τομείς, όπως και μία ανάγκη τομεακής προσαρμογής, η οποία θα πρέπει να προσαρμόζεται μόνο σύμφωνα με τα εθνικά μας συμφέροντα και όχι με τα συμφέροντα της Ευρωπαϊκής Ένωσης πάντα.

Ο ορισμός της σημαντικής διαταραχής έχει τελείως ασαφή κριτήρια. Και γενικά πρέπει να δώσουμε μεγαλύτερη έμφαση στην εθνική μας κυριαρχία και την ασφάλεια των κρίσιμων υποδομών, γιατί μιλάμε για μία χώρα, όπως είναι η Ελλάδα, με ιδιαιτερότητες, με ένα σωρό απρόβλεπτες καταστάσεις, είτε λόγω των συνόρων μας που είναι ανοιχτά από δεξιά, από την Τουρκία, είτε λόγω των σεισμικών καταστάσεων. Έχουμε ιδιαιτερότητες.

Επίσης, πρέπει να απεξαρτηθούμε από τον στενό αυτό κλοιό των Βρυξελλών βασικά με τη διαρροή των ευαίσθητων δεδομένων. Και νομίζουμε ότι πρέπει να υπάρχει βασικά ανεξάρτητη εθνική στρατηγική ανθεκτικότητας με βάση τις δικές μας ιδιαίτερες ανάγκες και ειδική προσαρμογή σε ελληνικές ιδιαιτερότητες, όπως είπαμε, και ρήτρες εξαίρεσης από κοινοποιήσεις για δικούς μας λόγους εθνικής ασφαλείας. Θα πρέπει να ζητάμε να διατηρούμε τα κρίσιμα δεδομένα -και υποδομών- σε ελληνικά εδάφη και όχι να τα κοινοποιούμε σε τρίτους. Και γενικά, αντιτιθέμεθα σε ό,τι έχει να κάνει με αυτή την προσπάθεια πάλι εναγκαλισμού και κατεύθυνσης της Ευρωπαϊκής Ένωσης στα θέματα αυτά, στα οποία τελικά θα υπάρχει ένας πλήρης έλεγχος χωρίς να υπάρχει δυνατότητα να αναπτυχθεί κάτι άλλο στο μέλλον από άλλους φορείς.

Επίσης, θα πω για το θέμα των ημερών που έχουμε, τη σύλληψη Ελλήνων στο Ισραήλ, που συζητήθηκε και χθες. Και επειδή είπα κάποια πράγματα που ίσως παρεξηγούνται καμιά φορά, κατ’ αρχάς θέλουμε να ελευθερωθούν οι Έλληνες που πάνε από αγνή πρόθεση, και η μία συνάδελφος και κάποιοι άλλοι Έλληνες, ακόμη και αυτοί οι οποίοι το έχουν κάνει επάγγελμα και γυρνάνε πουλώντας φιλανθρωπία. Είναι είκοσι επτά άτομα. Ελπίζουμε ότι το Ισραήλ θα τους ελευθερώσει, όπως κάνουν οι χώρες που σέβονται το Διεθνές Δίκαιο.

Δεν έχετε καταλάβει, όμως, πως το Ισραήλ καλώς ή κακώς έχει κηρύξει εμπόλεμη κατάσταση. Όταν κηρύσσει εμπόλεμη κατάσταση -σας το λέω από πλευράς πλοίων σαν καπετάνιος όταν έπαιρνα τέτοιες ειδοποιήσεις-, κάνει blockate. Το blockate σημαίνει ότι κλείνει, όχι μόνο στα χωρικά του ύδατα, κλείνει και σε μεγαλύτερη έκταση, και πενήντα μίλια. Δεν μπορεί να περάσει κανένα πλοίο το οποίο δεν κάνει διέλευση -απλά, αν ειδοποιήσει ότι κάθε διέλευση, μπορεί να περάσει-, για τον απλό λόγο ότι μπορεί να έχει κάνει ναρκοθέτηση. Όταν έχουν πόλεμο, στα χωρικά τους ύδατα έχουν το δικαίωμα με τη Σύμβαση Σαν Ρέμο -όχι με την UNCLOS ούτε με τις άλλες συμβάσεις. Καταργούνται αυτές και ισχύει η Σαν Ρέμο- να ναρκοθετήσουν την περιοχή.

Φανταστείτε λοιπόν να πάει ένας στολίσκος από σαράντα πλοία, να τιναχτεί με μια νάρκη ένας στον αέρα και να τους λένε ότι σκότωσαν και κόσμο. Αυτή είναι η ουσία του δεν μπορείς να προσεγγίσεις τα ύδατα εκεί συν το ότι δεν ξέρεις και ποιος είναι ο επιβαίνων.

Εμείς ξέρουμε ότι είναι ανθρωπιστική, όπως τη λέμε, βοήθεια, αλλά αυτοί ξέρουν ποιος είναι επιβαίνων; Αν έχει όπλα, εκρηκτικά, αν έχει άλλου τύπου βοήθεια για ένα μέρος εκεί στην περιοχή; Να σκεφτόμαστε, λοιπόν, περισσότερο όταν λέμε ότι έγινε παραβίαση Διεθνούς Δικαίου, δεν έγινε καμία, ανατρέξτε στη Σύμβαση του Σαν Ρέμο, τα προβλέπει όλα αυτά και είναι κάθε δικαίωμά του να αμύνεται με αυτόν τον τρόπο σε οποιαδήποτε προσέγγιση υπάρχει. Αν πει ότι δεν θέλω να έρθουν σαν βοήθεια ξένα πλοία και οτιδήποτε άλλο. Ελπίζω, όμως, να αφεθούν ελεύθεροι, ξαναλέω, οι Έλληνες οι οποίοι συμμετείχαν, καλώς ή κακώς, σε αυτή την προσπάθεια και είμαστε σίγουροι ότι και η Κυβέρνηση ήδη κάνει ενέργειες για να βρεθεί που είναι και για να επιστραφούν σώοι και αβλαβείς στην Ελλάδα με τον καλύτερο δυνατό τρόπο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε.

Τον λόγο έχει ο κ. Καππάτος, αμέσως μετά η κ. Δάγκα και μετά ο κ. Κυριαζίδης.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα καλούμαστε να μιλήσουμε για κάτι που υπερβαίνει την τεχνική γλώσσα ενός νομοσχεδίου, για την ικανότητα του κράτους να στέκεται όρθιο όταν όλα γύρω του δοκιμάζονται. Η χώρα μας, με τα νησιά της, τη σεισμικότητά της, τις κλιματικές πιέσεις και το σύνθετο διεθνές περιβάλλον, χρειάζεται ένα στιβαρό πλαίσιο που εξασφαλίζει ότι οι βασικές υπηρεσίες δεν θα πάψουν να λειτουργούν, ούτε σε φυσικές καταστροφές ούτε σε υβριδικές απειλές.

Η προτεινόμενη ρύθμιση δεν περιορίζεται στη φύλαξη υποδομών, εγκαθιστά μια νέα κουλτούρα ανθεκτικότητας για τις κρίσιμες οντότητες, που κρατούν ζωντανές τις νευραλγικές λειτουργίες της κοινωνίας και της οικονομίας. Ενοποιεί κανόνες, αποσαφηνίζει αρμοδιότητες, ενισχύει τη συνεργασία κράτους και αγοράς και μεταφράζει την ευρωπαϊκή υποχρέωση σε ελληνική ευκαιρία. Θα θωρακίσουμε τη συνέχεια του κράτους, την εμπιστοσύνη του πολίτη και τη λειτουργία της αγοράς, με σοβαρότητα, διαφάνεια και αποτελεσματικότητα.

Η ψήφιση αυτού του νομοθετικού πλαισίου αποτελεί πράξη ευθύνης απέναντι σε μια εποχή γεμάτη αβεβαιότητες. Ζούμε σε έναν κόσμο που η γραμμή ανάμεσα στη φυσική καταστροφή και την τεχνητή επίθεση θολώνει συνεχώς, που η ενέργεια, η υγεία, οι μεταφορές, η ασφάλεια των δεδομένων και η λειτουργία της αγοράς δεν είναι ποτέ δεδομένες. Η κοινωνία μας δεν μπορεί να βασίζεται στην τύχη ή στην αποσπασματική διαχείριση. Απαιτεί συνεκτική στρατηγική και μηχανισμούς που προλαμβάνουν, συντονίζουν και διορθώνουν.

Αυτό το σχέδιο νόμου δημιουργεί για πρώτη φορά στην Ελλάδα μια θεσμική αρχή, που δεν θα είναι απλός παρατηρητής αλλά ενεργός ρυθμιστής και προστάτης κρίσιμων οντοτήτων. Δίνει στη χώρα τη δυνατότητα να χαράξει δική της στρατηγική ανθεκτικότητας, να επενδύσει στη γνώση, στην εκπαίδευση, στη συνεργασία και να αντιμετωπίσει τις προκλήσεις με αυτοπεποίθηση.

Η έννοια της ανθεκτικότητας δεν περιορίζεται στην τεχνική της διάσταση. Είναι πρωτίστως πολιτική και φιλοσοφική. Είναι η ικανότητα μιας κοινωνίας να στέκεται όρθια, να απορροφά τα πλήγματα, να προσαρμόζεται στις νέες συνθήκες και να ανακάμπτει πιο δυνατή. Η Ελλάδα έχει γνωρίσει κατά το παρελθόν πόσο ακριβά πληρώνεται η έλλειψη συντονισμού, η καθυστέρηση στη λήψη μέτρων, η διάσπαση αρμοδιοτήτων.

Σήμερα κάνουμε ένα βήμα που αποκαθιστά αυτή την υστέρηση. Συγκροτούμε μια εθνική στρατηγική με σαφείς στόχους, αξιολόγηση κινδύνων και διαρκή εποπτεία. Δίνουμε σαφείς κανόνες στους παρόχους των βασικών υπηρεσιών, από την ενέργεια μέχρι την υγεία και τις μεταφορές, ώστε να ξέρουν τι οφείλουν να πράξουν και πώς θα ελεγχθούν.

Εισάγουμε την έννοια της υποστήριξης και της εκπαίδευσης, γιατί η ανθεκτικότητα δεν λειτουργεί ως τιμωρητικό μέτρο, αλλά ως πολιτική που χτίζει εμπιστοσύνη και μοιράζεται ευθύνες. Η μεταρρύθμιση αυτή έρχεται σε μια συγκυρία, που οι απειλές γίνονται όλο και πιο σύνθετες και αλληλένδετες. Ένα ακραίο καιρικό φαινόμενο μπορεί να προκαλέσει βλάβες στο δίκτυο ενέργειας, να επηρεάσει την υδροδότηση, να διακόψει τις μεταφορές και τελικά να πλήξει την οικονομική και την κοινωνική ζωή. Μια κυβερνοεπίθεση μπορεί να παραλύσει ψηφιακές υπηρεσίες και να προκαλέσει αλυσιδωτές συνέπειες σε κρίσιμους τομείς. Γι’ αυτό η προσέγγιση δεν μπορεί πια να είναι αποσπασματική ή τομεακή. Απαιτείται ένα οριζόντιο πλαίσιο που συνδέει όλους τους κρίκους της αλυσίδας.

Το σχέδιο νόμου προσφέρει ακριβώς αυτό, ένα ενιαίο σημείο επαφής, ένα θεσμικό κέντρο που θα συντονίζει, θα εποπτεύει, θα στηρίζει και θα παρεμβαίνει όπου χρειάζεται. Με αυτό τον τρόπο εξασφαλίζεται ότι οι κρίσιμες οντότητες δεν θα λειτουργούν απομονωμένα, αλλά μέσα σε ένα δίκτυο συνεργασίας και λογοδοσίας που ενδυναμώνει το κράτος και προστατεύει τον πολίτη.

Δεν πρέπει να ξεχνάμε ότι η ανθεκτικότητα των κρίσιμων οντοτήτων δεν είναι τεχνικό προνόμιο των ειδικών, αλλά θεμελιώδες δικαίωμα των πολιτών. Κάθε οικογένεια, που χρειάζεται ηλεκτρικό ρεύμα, καθαρό νερό, υπηρεσίες υγείας, ασφαλείς μετακινήσεις, στηρίζεται στην αδιάλειπτη λειτουργία αυτών των δομών. Η ασφάλεια δεν είναι πολυτέλεια, είναι ο ακρογωνιαίος λίθος της δημοκρατικής μας πολιτείας.

Η φιλοσοφία αυτού του νομοθετικού πλαισίου βασίζεται στην προληπτική δράση και όχι στην καθυστερημένη αντίδραση. Δεν περιμένουμε την κρίση για να την αντιμετωπίσουμε, θωρακίζουμε από πριν τα νευραλγικά συστήματα που διασφαλίζουν τη ζωή, την ευημερία και την αξιοπρέπεια των πολιτών. Στηρίζουμε τους φορείς που σηκώνουν αυτό το βάρος, τους εκπαιδεύουμε, τους δίνουμε εργαλεία και κανόνες, ώστε να μπορούν να ανταποκριθούν σε κάθε πρόκληση. Η ανθεκτικότητα είναι ο δρόμος που μετατρέπει μια κοινωνία από ευάλωτη σε δυνατή, από παθητική σε ενεργή, από αβέβαιη σε σίγουρη για το μέλλον της.

Η Νέα Δημοκρατία έχει αποδείξει διαχρονικά ότι η έννοια της ασφάλειας δεν είναι για εμάς σύνθημα αλλά πολιτική πράξη. Με τις σημερινές ρυθμίσεις εδραιώνουμε ένα σύγχρονο πλαίσιο, που ευθυγραμμίζεται με τα ευρωπαϊκά πρότυπα αλλά προσαρμόζεται και στις ελληνικές ανάγκες. Δίνουμε στη χώρα μας το πλεονέκτημα να μη μένει θεατής στις διεθνείς εξελίξεις αλλά να πρωταγωνιστεί με σχέδιο και σοβαρότητα.

Στην πράξη το νομοσχέδιο διασφαλίζει ότι οι κρίσιμες οντότητες δεν θα μείνουν αβοήθητες απέναντι σε υβριδικές απειλές ή σε ακραία φαινόμενα αλλά θα έχουν τη θεσμική στήριξη και την απαραίτητη καθοδήγηση. Ταυτόχρονα στέλνουμε ένα σαφές μήνυμα ότι η πολιτεία δεν θα ανεχθεί την αδιαφορία ή την προχειρότητα αλλά θα επιβάλλει κανόνες και θα απαιτήσει συμμόρφωση. Αυτό είναι το καθήκον μας απέναντι στον πολίτη που ζητά από εμάς, όχι θεωρίες αλλά πράξεις, όχι υποσχέσεις αλλά αποτελέσματα.

Κυρίες και κύριοι συνάδελφοι, η Κυβέρνηση της Νέας Δημοκρατίας υπό την ηγεσία του Κυριάκου Μητσοτάκη έχει καταστήσει την ασφάλεια και την ανθεκτικότητα εθνική προτεραιότητα και ο Υπουργός Προστασίας του Πολίτη με το έργο του αποδεικνύει καθημερινά ότι η πολιτική βούληση γίνεται πράξη. Με αυτό το νομοσχέδιο θωρακίζουμε τη συνέχεια του κράτους, την εμπιστοσύνη των πολιτών και την αξιοπιστία της πατρίδας μας στην ευρωπαϊκή και τη διεθνή σκηνή.

Καλώ, λοιπόν, κάθε συνάδελφο να σταθεί στο ύψος της ιστορικής του ευθύνης και να υπερψηφίσει μια μεταρρύθμιση που κάνει την Ελλάδα πιο δυνατή, πιο ασφαλή, πιο σίγουρη για το αύριο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Δάγκα από το Κομμουνιστικό Κόμμα Ελλάδας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Η αλήθεια είναι ότι δεν πέσαμε από τα σύννεφα από το περιεχόμενο της αντιπαράθεσης ανάμεσα στην Κυβέρνηση της Νέας Δημοκρατίας και τα κόμματα της συστημικής Αντιπολίτευσης, γιατί η αντιπαράθεση ούτε κατά διάνοια δεν άγγιξε τον πυρήνα του νομοσχεδίου που περιλαμβάνεται στα άρθρα 1 ως 24.

Και όντως είναι βούτυρο στο ψωμί σας, κύριοι και κυρίες της Κυβέρνησης, η κριτική των άλλων πολιτικών δυνάμεων που επικεντρώνονται στις παραλείψεις, στην ανικανότητα, για να συγκαλύψουν τον αντιδραστικό χαρακτήρα της Ευρωπαϊκής Ένωσης, της ευρωπαϊκής Οδηγίας, να ξελασπώσουν το εχθρικό για τον λαό ταξικό χαρακτήρα αυτού του κράτους.

Και δεν είναι βέβαια μόνο η στάση στο Ευρωκοινοβούλιο στην ψηφοφορία της συγκεκριμένης Οδηγίας του ’22, αλλά και οι σημερινές τοποθετήσεις υπεράσπισης της ουσίας της ευρωπαϊκής Οδηγίας. Βέβαια επιβεβαιώνεται ότι αυτά που σας ενώνουν είναι περισσότερα από αυτά που σας χωρίζουν, κυρίως στην ενσωμάτωση της λαϊκής δυσαρέσκειας, μην τυχόν και δημιουργηθεί κανένα ρήγμα σε αυτό το σάπιο σύστημα που στηρίζετε.

Είπε ο Υφυπουργός στις επιτροπές ότι με αυτό το νομοσχέδιο θωρακίζεται η χώρα. Η αλήθεια είναι ότι η προηγούμενη ομιλία αποκάλυψε τι σημαίνει θωρακίζεται η χώρα, θωρακίζεται, λέει, η συνέχεια του κράτους. Δηλαδή, η Κυβέρνηση, στην πραγματικότητα, θωρακίζει ακόμα περισσότερο τις ανάγκες, τα συμφέροντα, τις απαιτήσεις, την κυριαρχία του κεφαλαίου των επιχειρηματικών ομίλων, αλλά και του κράτους τους, του αστικού κράτους, εντείνοντας βέβαια την εκμετάλλευση και τον έλεγχο των εργαζομένων στη χώρα μας. Γιατί αυτό αποτελεί προτεραιότητα σήμερα στις συνθήκες - στροφή στην πολεμική οικονομία και προετοιμασία, που η Κυβέρνηση ενισχύει με κάθε μέσο ενάντια, βέβαια, στις διεκδικήσεις, στα συμφέροντα του λαού μας.

Αυτό εξυπηρετεί και η διαμόρφωση της δημιουργίας μηχανισμού από την Ευρωπαϊκή Ένωση, για να ανταποκριθεί στον ανελέητο καπιταλιστικό ανταγωνισμό με άλλους ισχυρούς ιμπεριαλιστικούς παίκτες, στα παζάρια στην Ουκρανία και στη Μέση Ανατολή, προκειμένου να εξασφαλίσει τα συμφέροντα και τις ανάγκες των ευρωπαϊκών μονοπωλίων. Και, ομολογουμένως, η Κυβέρνηση έχει απογειώσει την εμπλοκή της χώρας μας στο ιμπεριαλιστικό μακελειό στο πλευρό των ΗΠΑ, του ΝΑΤΟ, της Ευρωπαϊκής Ένωσης, στο πλευρό του στρατηγικού σας συμμάχου του κράτους-δολοφόνου του Ισραήλ και είναι, πράγματι, πρόκληση η προηγούμενη τοποθέτηση που κυριολεκτικά ξελασπώνει την κτηνωδία της γενοκτονίας του παλαιστινιακού λαού, δίνοντας άλλοθι στο κράτος-δολοφόνο του Ισραήλ, προσπαθώντας να ερμηνεύσει αυτήν τη στιγμή -με αυτήν την απαράδεκτη επίθεση στο Στόντελμπεργκ, που προσπαθεί να δώσει βοήθεια στον παλαιστινιακό λαό- τη στάση του κράτους-δολοφόνου. Βέβαια, αυτή η εμπλοκή δεν είναι τυχαία. Έχει να κάνει με το πώς διεκδικείται μερίδιο της λείας για τους επιχειρηματικούς ομίλους της Ελλάδας και αυτή η εμπλοκή δημιουργεί άμεσους κινδύνους για τον λαό και, βέβαια, για όντως κρίσιμες υποδομές της χώρας μας από άλλες ιμπεριαλιστικές δυνάμεις.

Στο πλαίσιο αυτών των κινδύνων, το σάπιο εχθρικό κράτος παίρνει τα μέτρα του για την επόμενη μέρα και συστατικό μέρος αυτής της προετοιμασίας είναι η καταστολή του εχθρού λαού και η λήψη προληπτικών μέτρων απέναντι στην οξυμμένη λαϊκή αντίδραση, γι’ αυτό κι αυτός είναι όρος για τη διασφάλιση της καπιταλιστικής εξουσίας. Αυτό έρχεται να εξυπηρετήσει και το άρθρο 11 για τη δήθεν ευαισθητοποίηση και καθοδήγηση του προσωπικού των κρίσιμων οντοτήτων και μπορεί να καταλάβει κάθε εργαζόμενος, κάθε αγωνιστής συνδικαλιστής, σ’ αυτές τις κρίσιμες υποδομές, την έννοια των παραπάνω όρων και σε ποια κατεύθυνση θα τους εφαρμόσει η αρμόδια υπηρεσία του Υπουργείου. Έλεγχος, ενσωμάτωση του εργατικού δυναμικού, κυριολεκτικά στραγγαλισμός συνδικαλιστικών δικαιωμάτων, χαφιεδισμός και προφανώς το επίσημο μητρώο κρίσιμων οντοτήτων θα το συνοδεύει και το άτυπο μητρώο επικίνδυνων εργαζομένων, αλλά και το άρθρο 15 που αφορά τον έλεγχο του προσωπικού των κρίσιμων οντοτήτων. Πρόκειται για διατάξεις που συντηρούν το φακέλωμα των εργαζομένων, ενώ και το άρθρο 16 είναι αποκαλυπτικό. Αναφέρεται στην υποχρέωση των κρίσιμων οντοτήτων λέτε να αναφερθεί εντός των είκοσι τεσσάρων ημερών στη Γενική Γραμματεία Προστασίας κριτών οντοτήτων τα περιστατικά που διαταράσσουν σημαντικά ή έχουν τη δυνατότητα να διαταράξουν σημαντικά την παροχή βασικών υπηρεσιών.

Άρα, με βάση τη διατύπωση της διάταξης, μια στάση εργασίας στο μετρό ή μια διαδήλωση στο κέντρο της πόλης μπορεί να θεωρηθεί σημαντική διατάραξη των συγκοινωνιών, με τα αντίστοιχα κατασταλτικά μέτρα.

Γίνεται φανερό, δηλαδή, ότι η εργατική λαϊκή πάλη, σε σύγκρουση με την πολιτική στήριξη του κεφαλαίου της πολεμικής εμπλοκής, μπαίνει στο στόχαστρο. Ξεχειλίζει, όμως, και η υποκρισία, όταν λέτε ότι πρόκειται για ένα νομοσχέδιο που το χρειάζεται ο τόπος. Είναι ένα νομοσχέδιο που το χρειάζονται οι επιχειρηματικοί όμιλοι, το κεφάλαιο και η εξουσία -οι ιμπεριαλιστικοί σύμμαχοί σας- αλλά βρίσκεται στην αντίπερα όχθη από την ολόπλευρη προστασία των εργαζομένων του λαού της νεολαίας. Γιατί αυτό το σάπιο αστικό κράτος ούτε θέλει ούτε μπορεί να προστατέψει τη ζωή, τη λαϊκή περιουσία, το φυσικό πλούτο στο περιβάλλον. Γι’ αυτό άλλωστε και οι κρίσιμες υποδομές της χώρας ρημάζουν, τα απαραίτητα έργα αντιπλημμυρικής, αντισεισμικής, αντιπυρικής προστασίας θεωρούνται μη επιλέξιμα για την Ευρωπαϊκή Ένωση, τη σημερινή Κυβέρνηση, όπως και τις προηγούμενες, συνολικά για το κράτος, γιατί είναι κόστος και λογαριάζουν με κριτήριο το όφελος που μπορεί να έχουν για τους επιχειρηματικούς ομίλους. Όλα αυτά μεταφράζονται σε ελλείψεις στον σχεδιασμό, στην πρόληψη, στην αποκατάσταση και αυτό σφραγίζει την πολιτική της Κυβέρνησης της Νέας Δημοκρατίας αλλά και των προηγούμενων του ΣΥΡΙΖΑ και του ΠΑΣΟΚ, με αποτέλεσμα να μετράμε κάθε χρόνο καμένα δάση, καμένα χωριά, καμένες καλλιέργειες, σπίτια, καμένα εργοστάσια και πραγματικά για ποια ασφάλεια και ανθεκτικότητα μιλάτε, όταν οι υγειονομικοί και ασθενείς βρέθηκαν απροστάτευτοι όταν ξέσπασαν οι πυρκαγιές στο «Τζάνειο», στο «Σωτηρία», στο Νοσοκομείο της Πάτρας «Άγιος Ανδρέας» και άλλα;

Είναι πρόκληση να μιλάτε για ανθεκτικότητα των κρίσιμων υποδομών, όπως την ενέργεια, όταν παραμένει απαρχαιωμένο και ασυντήρητο το δίκτυο του ΔΕΔΔΗΕ, μεγαλώνοντας προφανώς και τον κίνδυνο πρόκλησης πυρκαγιάς, όπως έχει επιβεβαιωθεί με τις τελευταίες πυρκαγιές, όταν οι ενεργειακοί όμιλοι λογαριάζουν ως περιττό κόστος τη συντήρηση του δικτύου τους, αλλά ενδιαφέρονται μόνο για τη διαφύλαξη των κερδών τους, καταδικάζουν τον λαό στην ενεργειακή ακρίβεια και φτώχεια.

Αντί, δηλαδή, να γίνουν έργα και υποδομές προστασίας, να εξασφαλιστούν σύγχρονα ασφαλή μέσα μαζικής μεταφοράς και αερομεταφορών, νοσοκομεία και σχολεία, η Ευρωπαϊκή Ένωση και η σημερινή Κυβέρνηση, με τη στήριξη προφανώς των κομμάτων του συστήματος, δίνουν δισεκατομμύρια ευρώ για την πολεμική βιομηχανία και την πολεμική προετοιμασία, γιατί πραγματικά μπορεί να τους εξασφαλίσει ακόμα και εκεί περισσότερα κέρδη.

Επειδή, όμως, δεν είναι μια από την ίδια αυτή η κατάσταση που ζούμε τα χρόνια που έρχονται, απάντηση στην ανασφάλεια και στα αδιέξοδα που αντιμετωπίζει η πλειοψηφία των εργαζομένων του λαού της νεολαίας μας δεν μπορεί να είναι ένα «ριπλέι», δεν μπορεί να είναι η ανακύκλωση προσώπων και πολιτικών που στηρίζουν το σάπιο εκμεταλλευτικό σύστημα με το κράτος και τους σάπιους θεσμούς του. Γιατί η ζωή αλλάζει με «fast forward» της στον δρόμο της σύγκρουσης με τον πραγματικό αντίπαλο, αυτόν τον πραγματικό αντίπαλο που θυσιάζει όλες τις λαϊκές ανάγκες στον βωμό της κερδοφορίας των επιχειρηματικών ομίλων και σήμερα στον βωμό της πολεμικής προετοιμασίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ κι εγώ.

Ο κ. Κυριαζίδης έχει τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, συναδέλφισσες και συνάδελφοι, θα ασχοληθώ και θα σας απασχολήσω με τα ακροτελεύτια άρθρα.

Αναφέρομαι ειδικότερα στο ζήτημα που έχει να κάνει με τη δημόσια ασφάλεια κάθε κοινωνίας, η οποία διασφαλίζεται από συγκεκριμένους εργαζόμενους, οι οποίοι διακινδυνεύουν τη ζωή τους καθημερινά και το πολυτιμότερο αγαθό κάθε ανθρώπου, όπως έχω τονίσει πάμπολλες φορές, είναι η ζωή. Άρα η δημόσια ασφάλεια, πέρα από την κάθε κοινωνία, έχει να κάνει και με τη δική τους προσωπική ασφάλεια.

Κύριε Υπουργέ, αναφέρομαι -θετικά, βεβαίως- στην αναγκαιότητα που έχει ενταχθεί σχετικό άρθρο αναφορικά με τη διασφάλιση των σωφρονιστικών υπαλλήλων, σε ένα θέμα που έχει να κάνει με τις ποινικές φυλακές της χώρας μας, που πάμπολλες φορές η χώρα μας έχει κατηγορηθεί και έχει καταδικαστεί -έγινε και αναφορά σήμερα εδώ- με την αναγκαία ύπαρξη σωφρονιστικών καταστημάτων.

Ένα από αυτά ήδη λειτουργεί, από πέρυσι, στη δική μου περιφέρεια, στον δικό μου νομό, τη Δράμα. Ένα σωφρονιστικό κατάστημα-πρότυπο, θα έλεγα, σε σύγκριση με όλα τα σωφρονιστικά καταστήματα της Ευρώπης και έχει ήδη εξακόσιους κρατούμενους. Ήδη υπάρχουν τεράστια προβλήματα όχι μόνο στο συγκεκριμένο σωφρονιστικό κατάστημα αλλά και σε κάθε σωφρονιστικό κατάστημα αυτής της χώρας. Πρέπει να γνωρίζετε, μάλιστα, ότι τα πράγματα έχουν γίνει πιο σκληρά και πιο επικίνδυνα με την παρουσία και την εμφάνιση drones πάνω από αυτά τα σωφρονιστικά καταστήματα, προκειμένου να γίνει καταγραφή τού πώς διασφαλίζεται η ασφάλεια κάθε σωφρονιστικού καταστήματος, με την έννοια της δυνατότητας να δημιουργηθούν ζητήματα απόδρασης.

Άρα ο κίνδυνος είναι άμεσος και γι’ αυτό γίνεται η κίνηση να ενισχυθούν τα καταστήματα αυτά με σωφρονιστικούς υπαλλήλους για τη διασφάλιση και της ζωής των σωφρονιστικών υπαλλήλων και αυτό είναι πάρα πολύ σημαντικό. Βεβαίως, έγινε αναφορά με τον τρόπο της πρόσληψης, εάν, δηλαδή, αναμένουμε πανελλαδικές εξετάσεις, το πότε θα εισαχθούν ή άλλον τρόπο εισαγωγής και να παραμείνουν τα καταστήματα αυτά σε αυτή την επικίνδυνη φάση, τελικά, θα αρχίσουμε να κατηγορούμε πάλι τους σωφρονιστικούς υπαλλήλους σε ένα σύστημα το οποίο δεν διαφυλάσσεται

Η διαδικασία πρόσληψης που προβλέπεται, διασφαλίζεται θεσμικά με αντικειμενικά κριτήρια και όρους διαφάνειας αφού στην πενταμελή επιτροπή αξιολόγησης συμμετέχουν εκπρόσωποι του Νομικού Συμβουλίου του Κράτους και του ΑΣΕΠ, ενώ παράλληλα διατηρεί το ΑΣΕΠ την εποπτεία επί της διαδικασίας και παρέχει εχέγγυα αμεροληψίας και διαφάνειας καθώς έχει αυτό την τελική κρίση.

Επίσης, οφείλω να τονίσω ότι οι Ένοπλες Δυνάμεις, τα Σώματα Ασφαλείας, η ένστολη παρουσία σε ολόκληρη την Ευρώπη, την Ευρωπαϊκή Ένωση, με τα ίδια τυπικά προσόντα ο ένστολος προηγείται κάθε δημοσίου άλλου λειτουργού. Δυστυχώς, η χώρα μας υπολείπεται σε μεγάλο βαθμό σε σχέση με το τι προσφέρουν οι εργαζόμενοι και τι απολαμβάνουν.

Με το ίδιο σχέδιο νόμου, στο αστυνομικό και πυροσβεστικό προσωπικό δίνεται η δυνατότητα μετεγγραφής αδελφών σπουδαστών στις Σχολές Ελληνικής Αστυνομίας και της Πυροσβεστικής Ακαδημίας. Μια ρύθμιση ουσίας που έρχεται να στηρίξει οικογένειες με παιδιά που σπουδάζουν σε διαφορετικές πόλεις.

Είναι σημαντικό, επίσης, το γεγονός ότι γίνεται μια προσπάθεια ενίσχυσης των εργαζομένων στις Ένοπλες Δυνάμεις και τα Σώματα Ασφαλείας. Ήδη έχουν έρθει σε επικοινωνία, σε διάλογο και ευελπιστώ μέχρι τέλος Οκτωβρίου να έχουμε αυτές τις νέες οικονομικές ενισχύσεις των εργαζομένων σε Ένοπλες Δυνάμεις και στα Σώματα Ασφαλείας, διότι είναι ανάγκη διασφάλισής τους.

Στο παρόν νομοσχέδιο εισάγονται συγκεκριμένες ρυθμίσεις που ενισχύουν, όπως είπα και προηγουμένως, την ασφάλεια, την επιχειρησιακή ετοιμότητα αλλά και την κοινωνική συνοχή. Είναι ένα νομοσχέδιο θεσμικό, λειτουργικό και αναγκαίο.

Θέλω να πιστεύω, συνάδελφοι, ότι επιτέλους θα στρέψουμε και το βλέμμα μας θετικά σε αυτούς που παρέχουν την ασφάλειά μας και όχι να τους καταδικάζουμε σήμερα, μάλιστα και πολλές φορές απόσυναδέλφους εντός του Κοινοβουλίου. Θέλω να πιστεύω ότι το παρόν νομοσχέδιο θα τύχει της συλλογικής ψήφισης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ και για τον χρόνο.

Τον λόγο τώρα έχει κ. Σπυριδάκη από το ΠΑΣΟΚ και ολοκληρώνουμε τον κατάλογο με τον κ. Κωνσταντινίδη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο σχετικά με την ανθεκτικότητα των κρίσιμων οντοτήτων είναι βαρύνουσας σημασίας για τους ζωτικούς τομείς της καθημερινότητας των πολιτών την υγεία, τις φυσικές καταστροφές, τη δημόσια διοίκηση, τις κυβερνοεπιθέσεις, τις ψηφιακές υποδομές, τα σωφρονιστικά καταστήματα και άλλα. Και, όμως, η Κυβέρνηση της Νέας Δημοκρατίας, κατάφερε να το μετατρέψει σε γνωστή τυπική διαδικασία. Τι έκανε δηλαδή; Μετέφρασε την Οδηγία χωρίς καμία προσαρμογή στις ελληνικές ανάγκες, χωρίς κανένα ουσιαστικό σχέδιο θωράκισης της χώρας μας και την έφερε προς ψήφιση τον Οκτώβριο του 2025, ενώ έπρεπε να έχει ενσωματωθεί στην ελληνική έννομη τάξη από πέρυσι. Η Κυβέρνηση φέρνει, δηλαδή, το νομοσχέδιο με έναν χρόνο καθυστέρηση και μας παραπέμπει στην ουσία στο 2026.

Αφήσατε άλλη μια φορά το κράτος εκτεθειμένο στον κίνδυνο κυρώσεων σε μια πολιτική συγκυρία που οι πολιτικές και μεθοδεύσεις σας έχουν δώσει πολλές λαβές να μιλούν για εμάς στην Ευρώπη. Καταλαβαίνετε πολύ καλά τι εννοώ και δεν αναφέρομαι σε τεχνικά λάθη αλλά σε πολιτικές αποτυχίας και βαθιάς σήψης.

Ξεκινώ, λοιπόν, αναφέροντας ότι το νομοσχέδιο ορίζει τη Γενική Γραμματεία Προστασίας Κρίσιμων Οντοτήτων ως τον κεντρικό ενιαίο φορέα επαφής αλλά την καταδικάζει σε επιχειρησιακή αδυναμία. Με ελλείψεις σαφούς οργανωτικού πλαισίου, πόρων, τεχνολογικών εργαλείων η συγκεκριμένη δομή δεν διαθέτει την αναγκαία επιχειρησιακή ικανότητα να υλοποιήσει τις κρίσιμες αρμοδιότητες που της έχουν ανατεθεί. Αυτό το σχήμα, λοιπόν, δεν μπορεί εξ ορισμού να λειτουργήσει ως εχέγγυο ενίσχυσης της ανθεκτικότητας.

Πέραν του τεχνικού σκέλους, γνωρίζετε ότι η χώρα μας δεν βρίσκεται στον βόρειο ευρωπαϊκό χάρτη. Αντιθέτως, είναι έντονα σεισμογενής και χαρακτηρίζεται από συνθήκες κλιματικής κρίσης που δημιουργούν συνεχώς πυρκαγιές και πλημμύρες. Ωστόσο, στο νομοσχέδιο δεν είδαμε καμία ειδική μέριμνα για τοπικές υποδομές, αυτοδιοίκηση, θεματικούς παράγοντες. Όλα έχουν μετατεθεί στο μέλλον.

Κυρίες και κύριοι συνάδελφοι, το νομοσχέδιο πανηγυρικά διατυπώνει στο πρώτο άρθρο ότι έχει σκοπό να ενισχύσει την ανθεκτικότητα των κρίσιμων οντοτήτων ως παρόχων βασικών υπηρεσιών που έχουν θεμελιώδη ρόλο στην διατήρηση κοινωνικών λειτουργιών και οικονομικών δραστηριοτήτων.

Ας δούμε, λοιπόν, ποια είναι η εικόνα της ανθεκτικότητας σήμερα και νομίζω, κύριε Υπουργέ, ότι έχω προσωπικά το δικαίωμα να ασκήσω την κριτική μου έντονα, μιας και ο τόπος στον οποίο γεννήθηκα και μεγάλωσα, η Ιεράπετρα, φέτος έζησε μια πολύ μεγάλη καταστροφή. Ζήσαμε μια καταστροφική πυρκαγιά όπου οι πολίτες ένιωσαν εγκαταλελειμμένοι από το κράτος, η πρόληψη ήταν ανεπαρκής και οι αντιδράσεις ήταν καθυστερημένες. Η φωτιά κατέστρεψε δασικές γεωργικές και ημιορεινές εκτάσεις και έξι χιλιάδες στρέμματα καμένης γης έμειναν πίσω. Και παρά τις υπεράνθρωπες προσπάθειες η φωτιά ξέφυγε γιατί η πολιτεία άφησε τους συμπολίτες μας άοπλους. Μεταξύ άλλων, η εγκληματική απουσία των κατάλληλων εναέριων μέσων οδήγησε στην καταστροφή είκοσι χιλιάδων ελαιόδεντρων και εκατό χιλιομέτρων αρδευτικού δικτύου και δυσφήμιση του τουριστικού μας προϊόντος με κίνδυνο τη φήμη του προορισμού.

Και όσο από τη μία μας χτυπούν οι πυρκαγιές τόσο από την άλλη μας χτυπάει η λειψυδρία. Στη νοτιοανατολική Κρήτη το νερό έχει σταματήσει να είναι κάτι το αυτονόητο. Οι αγρότες δίνουν μάχη επιβίωσης για να σώσουν τις σοδειές τους και όσο οι καλλιέργειες καταστρέφονται, τα έργα υποδομής παραμένουν για εμάς υποσχέσεις στα χαρτιά.

Αλλά η καταστροφή, κύριε Υπουργέ, δεν θα περιμένει τις δικές σας καθυστερήσεις, ούτε η εικόνα θα αλλάξει επειδή δήθεν το νομοσχέδιο που φέρνετε θα ενισχύσει την ανθεκτικότητα στους τομείς που συζητάμε. Οι περιφέρειες και οι δήμοι βρίσκονται στα όριά τους. Έχουν αρμοδιότητες χωρίς πόρους, ευθύνες χωρίς εργαλεία, και όμως στο νομοσχέδιο αυτό είναι θεσμικά απόντες. Σαν να μην παίζουν κανέναν ρόλο. Άλλωστε, η Νέα Δημοκρατία έχει αποδείξει ότι δεν εμπιστεύεται κανέναν άλλον πέρα από το επιτελικό κράτος.

Μα πώς μιλάμε για ανθεκτικότητα όταν λείπουν από το νομοσχέδιο αυτοί που βρίσκονται στην πρώτη γραμμή των καταστροφών και των κρίσεων. Πάγιες λογικές όπως της διακυβέρνησης της δικής σας, βλέπουμε και τις ρυθμίσεις για τα σωφρονιστικά καταστήματα. Σας υπενθυμίζω, δεκάδες χιλιάδες κρατούμενοι το 2023, δωδεκάμισι χιλιάδες το 2025. Οι φυλακές ξεχειλίζουν. Το Σωφρονιστικό Κατάστημα Άμφισσας εκπέμπει SOS με πληρότητα 171%. Οι συνθήκες κράτησης χειροτερεύουν, οι εργαζόμενοι στερούνται ρεπό, αντιμετωπίζουν περιστατικά βίας και ανθυγιεινές συνθήκες. Αυτές τις μέρες στις φυλακές Χανίων, νέοι άνθρωποι έχουν προχωρήσει σε απεργία πείνας, διότι εδώ και τρεις μήνες στερούνται πρόσβαση στα βασικά στοιχειώδη αγαθά. Τα προβλήματα αυτά είναι γνωστά εδώ και χρόνια αλλά σήμερα έχουν εκτοξευθεί με τις πολιτικές της Νέας Δημοκρατίας. Τι επέλεξε, λοιπόν, να κάνει η Κυβέρνηση για τα προβλήματα στα οποία έχει βάλει ήδη χέρι; Να φέρει άρθρα εκτός διαβούλευσης και να κάνει επικοινωνιακά τον σωτήρα.

Με το άρθρο 26, καταργείτε, κύριε Υπουργέ, το ΑΣΕΠ στις προσλήψεις των σωφρονιστικών υπαλλήλων, υπονομεύετε ευθέως κάθε έννοια αξιοκρατίας και μας επιστρέφετε σε παρωχημένες πελατειακές λογικές. Και πού το βασίζετε αυτό; Μα, φυσικά, στην ανάγκη επιτάχυνσης των διαδικασιών ενίσχυσης των φυλακών. Μας λέτε, δηλαδή, ότι εφόσον είστε ανίκανοι να δομήσετε ένα ισχυρό κράτος με ισχυρή Δημόσια Διοίκηση, είστε διατεθειμένοι να καταργήσετε κάθε έννοια διαφάνειας. Πρωτότυπο; Δεν νομίζω. Αυτό, όμως, θα είναι φυσικά αρκετό για να λύσει τα προβλήματα των φυλακών; Όχι. Φέρνετε, παράλληλα, διπλασιασμό της χωρητικότητας των φυλακών από τριακόσιους σε εξακόσιους κρατούμενους και, αναρωτιέμαι, θα λύσετε το πρόβλημα του υπερπληθυσμού απλά αλλάζοντας ένα νούμερο;

Περιμένουμε άλλωστε, κύριε Υπουργέ, τα αντίστοιχα στατιστικά που θα εμφανίζουν σωφρονιστικά καταστήματα ως μη πλήρη την ώρα που θα τα έχετε καταστήσει ως φυλακές ψυχών. Την ώρα που εσείς τα έχετε μετατρέψει σε εστίες βίας, δεν ακούμε τίποτε για νέες υποδομές, τίποτα για συνθήκες κράτησης, και μέχρι σήμερα, τίποτα για πολιτικές επανένταξης. Αν νομίζετε ότι τα προβλήματα αυτά αφορούν μόνο τους κρατούμενους, είναι ιστορικά αποδεδειγμένο ότι θα καταλάβετε την πλάνη σας με τον χειρότερο τρόπο. Σας υπενθυμίζω μόνο ότι την προηγούμενη εβδομάδα η Ομοσπονδία Σωφρονιστικών Υπαλλήλων Ελλάδος έκρουσε τον κώδωνα του κινδύνου με επιστολή για υπερκορεσμό των φυλακών.

Κυρίες και κύριοι συνάδελφοι, όλα αυτά τα παραδείγματα, όλες αυτές οι εικόνες καταστροφής και παρακμής για πολλούς από τους συμπολίτες μας είναι η δυστοπική καθημερινότητά τους. Δεν αποτελούν μεμονωμένα περιστατικά με έκτακτο χαρακτήρα. Είναι κομμάτι του ίδιου ψηφιδωτού μιας Κυβέρνησης που δεν πιστεύει στο σχέδιο, που δεν επενδύει στην πρόληψη, που δεν θέλει, πραγματικά, να ενισχύσει την τοπική αυτοδιοίκηση, αλλά προτιμά να παριστάνει η ίδια τον μονάρχη χωρίς να σέβεται θεμελιώδεις δημοκρατικές έννοιες, αυτές της αξιοκρατίας και της διαφάνειας.

Η Κυβέρνησή σας παγίως επιλέγει κυρώσεις και τιμωρίες αντί για ουσιαστική στήριξη και πρόληψη. Αντί για επενδύσεις, επιλέγει επικοινωνιακές διαχειρίσεις.

Κυρίες και κύριοι συνάδελφοι, έτσι αντιλαμβάνεται η Κυβέρνηση της Νέας Δημοκρατίας την ανθεκτικότητα; Σαν μια σφραγίδα σε μερικές κόλλες χαρτί; Σαν μια γραμματεία-βιτρίνα, χωρίς επαρκές προσωπικό, χωρίς χρηματοδοτικά μέσα, χωρίς τεχνολογικά εργαλεία; Την ίδια ώρα, προβλέψεις, όπως η παράκαμψη του ΑΣΕΠ, δείχνουν ευθέως τον τρόπο με τον οποίο διεισδύετε στις δομές και στους ιστούς του κράτους.

Η ελληνική κοινωνία δεν αντέχει άλλο. Φτάνει. Δεν είναι απλώς ένα κράτος που να προστατεύει τον πολίτη, το απαιτεί. Γιατί χωρίς αυτό δεν υπάρχει ούτε ασφάλεια ούτε προοπτική. Και τι βλέπουμε; Πλημμύρες να πνίγουν τη Θεσσαλία, φωτιές να καταστρέφουν τον Έβρο και την Αττική, κυβερνοεπιθέσεις να παραλύουν Taxisnet και νοσοκομεία, αλλά αυτές δεν είναι φυσικές καταστροφές. Αυτές είναι η απόδειξη της γύμνιας και της ανικανότητας της Κυβέρνησής σας, μιας Κυβέρνησης που απέτυχε παταγωδώς να προστατεύσει τους πολίτες και τις υποδομές της χώρας.

Και αντί για λύσεις σάς ακούμε να μιλάτε για σχέδια επί χάρτου, για χρονοδιαγράμματα και timelines. Οι πολίτες δεν περιμένουν τα timelines. Πνίγονται, καίγονται, ταλαιπωρούνται καθημερινά. Εμείς μιλάμε καθαρά: Θωράκιση κρίσιμων υποδομών -με σοβαρή χρηματοδότηση και σύγχρονη τεχνολογία- και πραγματική θωράκιση δεν μπορεί να είναι χωρίς τη συμμετοχή της τοπικής αυτοδιοίκησης.

Τέλος τα ρουσφέτια, τέλος τα πελατειακά παιχνίδια, τέλος οι εκπτώσεις στην αξιοκρατία. Η κοινωνία δεν ζητά πια, η κοινωνία απαιτεί. Στις πλημμύρες οι πολίτες πνίγονται, στις πυρκαγιές οι πολίτες καίγονται, στις κυβερνοεπιθέσεις οι πολίτες εκτέθηκαν. Αυτό είναι για σας η προστασία. Και από ό,τι φαίνεται εσείς δεν μπορείτε, εμείς, όμως, μπορούμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Κωνσταντινίδης και κλείνει ο κατάλογος των ομιλητών. Μετά θα ξεκινήσουμε τους Κοινοβουλευτικούς Εκπροσώπους.

Ο κ. Μάντζος θα ξεκινήσει πρώτος και αμέσως μετά θέλετε εσείς, κύριε Μηταράκη; Αν επιθυμείτε εσείς, έχετε προτεραιότητα. Έχουν ζητήσει και άλλοι Κοινοβουλευτικοί Εκπρόσωποι. Πείτε μου τι θέλετε για να το αποφασίσουμε.

**ΝΟΤΗΣ ΜΗΤΑΡΑΚΗΣ:** Μετά από τους υπόλοιπους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Παρακαλώ, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, ειπώθηκε προηγουμένως ότι υπάρχει μία αταξία στο κοινοβουλευτικό πρόγραμμα, ότι πολλοί συνάδελφοι δεν γνωρίζουν τον προγραμματισμό των συνεδριάσεων, ακόμα και του νομοθετικού έργου. Και είναι γεγονός αυτό ανάμεσα σε άλλα πράγματα που πρέπει να διορθώσουμε, αλλά το πρώτιστο που πρέπει να αντιμετωπίσουμε είναι η συμμετοχή μας στις κοινοβουλευτικές διαδικασίες. Δεν είναι ασφαλώς εικόνα αυτή και δεν περιποιεί τιμή στις Κοινοβουλευτικές Ομάδες, σήμερα Παρασκευή, ένα νομοσχέδιο το οποίο τιτλοφορείται: «Για την προστασία κρίσιμων υποδομών της χώρας» να τελειώνει μετά από δώδεκα ομιλητές στις δύο το μεσημέρι. Νομίζω ότι πρέπει όλοι μας να εγκύψουμε στις κοινοβουλευτικές δραστηριότητες με μεγαλύτερη συνέπεια και να απασχολήσει αυτό και τους συμπολίτες μας στην αξιολόγηση, στην κρίση στην οποία όλοι υποβαλλόμαστε μετά την ολοκλήρωση της κάθε κοινοβουλευτικής θητείας.

Συζητούμε, κυρίες και κύριοι συνάδελφοι, άλλο ένα νομοσχέδιο του Υπουργείου Προστασίας του Πολίτη, αντικείμενο του οποίου, όπως ξεκάθαρα προκύπτει και από τον τίτλο του, είναι ο προσδιορισμός και ενίσχυση της ανθεκτικότητας των κρίσιμων οντοτήτων της χώρας, που είναι επιφορτισμένες με την παροχή βασικών υπηρεσιών και τη διασφάλιση ζωτικών λειτουργιών που δυνητικά μπορεί να εκτεθούν σε ανθρωπογενείς ή φυσικές απειλές. Ως τέτοιες κρίσιμες οντότητες ορίζονται εκείνες που διαδραματίζουν θεμελιώδη ρόλο στην κοινωνική και οικονομική ζωή και εντοπίζονται ενδεικτικά στους τομείς της ενέργειας, των μεταφορών, της υγείας, των ψηφιακών υποδομών, της προμήθειας και διανομής πόσιμου νερού, της επεξεργασίας αποβλήτων, στους φορείς της δημόσιας διοίκησης ή του χρηματοοικονομικού τομέα.

Με την Οδηγία που ενσωματώνουμε στην εσωτερική τάξη καθορίζονται ενιαίοι ελάχιστοι κανόνες για τη διασφάλιση της παροχής υπηρεσιών, την ενίσχυση της ανθεκτικότητας αλλά και τη βελτίωση της διασυνοριακής συνεργασίας μεταξύ των αρμόδιων αρχών.

Εννοείται ότι αυτό που επεσήμανα στην αρχή για τη συμμετοχή μας έχει να κάνει και με τον τρόπο της παρουσίας μας στα κοινοβουλευτικά έδρανα, δηλαδή στην επίδειξη σεβασμού στον κάθε ομιλητή. Θα παρακαλούσα, λοιπόν, για τον σεβασμό σας.

Είχα την τιμή να είμαι εισηγητής ενός άλλου νομοσχεδίου του ίδιου Υπουργείου τον Μάρτιο του 2025, πριν από λίγους μήνες, για την αναδιάρθρωση της Ελληνικής Αστυνομίας, στο οποίο προβλεπόταν ακριβώς η ίδρυση για πρώτη φορά Γενικής Γραμματείας Προστασίας Κρίσιμων Οντοτήτων για την ανθεκτικότητα νευραλγικό κρατικών δομών και λειτουργιών. Συγκεκριμένα, η παράγραφος 1 του άρθρου 200 του ν.5187/2025, προέβλεπε τη σύσταση της εν λόγω γραμματείας και μάλιστα την καθιέρωνε ως εθνική αρχή και ενιαίο σημείο επαφής και την επιφόρτιζε με τον προσδιορισμό των κρίσιμων οντοτήτων, τη διενέργεια εκτίμησης κινδύνων, τη χρήση προτύπων και τεχνικών προδιαγραφών, σχετικά με τα εφαρμοστέα μέτρα ασφαλείας καθώς και με τον συντονισμό και την καθοδήγηση όλων των εμπλεκόμενων φορέων στον κύκλο προστασίας των αναφερόμενων δομών και υπηρεσιών. Ενώ, επίσης, της ανέθετε και ειδικότερα καθήκοντα, όπως την επεξεργασία, την εκπόνηση, την παρακολούθηση, τον έλεγχο εφαρμογής και την αξιολόγηση των σχεδίων και της υλοποίησης της εθνικής πολιτικής και στρατηγικής στον τομέα αυτόν.

Περαιτέρω στην παράγραφο 2 του ίδιου άρθρου υπήρχε η πρόβλεψη για την έκδοση προεδρικού διατάγματος για τον ορισμό της έδρας, τη διάρθρωση, την οργάνωση, τη στελέχωση των αρμοδιοτήτων των υπηρεσιών και των οργάνων της γραμματείας, καθώς και για κάθε άλλο σχετικό ζήτημα που αφορούσε στη λειτουργία της.

Σε συνέχεια εκείνης της πρόβλεψης, έρχεται σήμερα το ζητούμενο σχέδιο νόμου, το οποίο συνιστά, πράγματι, μία ολοκληρωμένη νομοθετική πρωτοβουλία που ρυθμίζει όλα τα προηγούμενα ζητήματα και πολλά άλλα τεχνικά και λειτουργικά θέματα. Πάντως -και τούτο είναι το σημαντικό- έρχεται ένα νομοθέτημα να οριοθετήσει την ευθύνη της πολιτείας για την εκπόνηση σχεδίων και την υλοποίηση δράσεων για την προστασία και ασφάλεια των κρίσιμων αυτών υποδομών, τελικά των ιδίων των συμπολιτών μας που εργάζονται σε αυτές τις υπηρεσίες, που τις επισκέπτονται ή που λαμβάνουν τις υπηρεσίες αυτών των λειτουργών.

Λέμε πολλές φορές, κυρίες και κύριοι συνάδελφοι, ότι το κράτος ολιγωρεί, ότι δεν προλαμβάνει, ότι τρέχει πίσω από τα γεγονότα. Όμως με τη θέσπιση των συγκεκριμένων κανόνων, το κράτος επιτάσσεται να βγει μπροστά, να καταγράψει τις δομές, να ιεραρχήσει τις προτεραιότητες, να αξιολογήσει τους κινδύνους, να διασφαλίσει τις λειτουργίες, να καθιερώσει μηχανισμούς αποτροπής.

Κι ενώ είμαστε, πράγματι, ομολογουμένως, ένα κράτος που έχουμε πληρώσει πικρά αυτή την ασυνεννοησία, προκαλεί εντύπωση το γεγονός ότι δεν αγκαλιάζεται τούτη η πρωτοβουλία με θέρμη και ομοθυμία, όσες παρατηρήσεις κι αν θα μπορούσε να εισφέρει κάποιος σε ένα νεαρό και καινοτόμο εγχείρημα που έρχεται να ενισχύσει περαιτέρω το υφιστάμενο πλαίσιο, ιδίως σε μια εποχή αυξημένων εντάσεων και απειλών που βλέπουμε κάθε μέρα γύρω μας επιθέσεις σε όλο τον κόσμο σε κρίσιμες υποδομές. Συνεπώς είναι κάτι που μας το επιβάλλει η σκληρή πραγματικότητα και δεν θα χρειαζόταν καν η Ευρωπαϊκή Οδηγία για να μας βάλει σε αυτή τη διαδικασία.

Δεν θα μπορούσα, όμως, να μην αφιερώσω και λίγο χρόνο από την τοποθέτησή μου στις διατάξεις του σχεδίου νόμου που αφορούν στη λειτουργία ενός ακόμα κρίσιμου και ευαίσθητου τομέα, του σωφρονιστικού συστήματος και μάλλον στον πιο βασικό παράγοντα για την καλή του λειτουργία που είναι το ανθρώπινο δυναμικό του. Έτσι με διατάξεις του νομοσχεδίου επαναπροσδιορίζεται η διαδικασία πρόσληψης προσωπικού σε θέσεις ΔΕ Φύλαξης και ΔΕ Εξωτερικής Φρούρησης με την εφαρμογή συστήματος μοριοδότησης βάσει κριτηρίων, κατά παρέκκλιση των διατάξεων του ν.4765/2021 των προσλήψεων από το ΑΣΕΠ, αλλά πάντως με όλες τις απαραίτητες εγγυήσεις που διασφαλίζουν την αδιαβλητότητα της διαδικασίας, με αναλογική εφαρμογή αντίστοιχων διαδικασιών που ήδη εφαρμόζονται και μάλιστα από το ίδιο Υπουργείο, με προφανή σκοπό την επιτάχυνση των προσλήψεων, την ενίσχυση του ανθρώπινου δυναμικού και τελικά τη βελτίωση των συνθηκών λειτουργίας των σωφρονιστικών καταστημάτων.

Κι ενώ, βεβαίως, κάθε συνάδελφος έχει το δικαίωμα να ζητάει τη μη παράκαμψη του «στενού» ΑΣΕΠ στις προσλήψεις, δεν θα περίμενα το ίδιο από τους συναδέλφους-μέλη της Ειδικής Μόνιμης Επιτροπής Σωφρονιστικού Συστήματος που τοποθετήθηκαν αρνητικά σε σχέση με αυτή την πρωτοβουλία, εν όψει των επαναλαμβανόμενων διαβημάτων που έχουμε δεχθεί ως επιτροπή, της οποίας έχω την τιμή να είμαι πρόεδρος, από τους εργαζόμενους στις φυλακές για την ενίσχυση του προσωπικού.

Και όχι γενικά και αόριστα αλλά πολύ πολύ συγκεκριμένα. Σας διαβάζω, λοιπόν, τι μας είπαν στις εργασίες της επιτροπής μας. «Έχουμε θεσμικές δυσλειτουργίες. Τα στελέχη της εξωτερικής φρουράς επιλέγονται σύμφωνα με τον ν.4765/2001. Θα πρέπει να προβλεφθεί η εξαίρεση υπαγωγής της υπηρεσίας από τις διατάξεις του ΑΣΕΠ, καθώς οι διαδικασίες είναι τόσο χρονοβόρες, που οι υποψήφιοι, οι οποίοι θα ήθελαν να εργαστούν στα σωφρονιστικά καταστήματα απορροφούνται σε άλλες προκηρύξεις ενστόλων κ.λπ.».

«Χαρακτηριστικό παράδειγμα…» και ακούστε το, έχει σημασία «…οι διαγωνισμοί του ΑΣΕΠ, 6Κ του 2018 και 9Κ του 2021, που ακόμα και σήμερα δεν έχουν τελειώσει». Άρα είναι ολοφάνερο ότι χρειάζονται επιταχυντικές διαδικασίες για την πρόσληψη προσωπικού στα σωφρονιστικά καταστήματα. Προφανώς αυτό δεν είναι το ζήτημα, η λύση εάν θέλετε που από μόνη της θα βελτιώσει και θα αντιμετωπίσει όλες τις δυσλειτουργίες και όλα τα προβλήματα που αντιμετωπίζουν τα σωφρονιστικά μας καταστήματα.

Οι εργαζόμενοι σε αυτά δε, έχουν θέσει μια σειρά από ζητήματα και στην επιτροπή μας και στην πολιτική ηγεσία, όπως είναι αυτό της ενίσχυσης των απολαβών τους -και υπάρχει σχετική δέσμευση, κύριε Υφυπουργέ, και από τον κύριο Υπουργό και αναμένουμε να υλοποιηθεί. Επίσης, η ένταξη των υπαλλήλων εξωτερικής φρούρησης στα Σώματα Ασφαλείας είναι ένα ζήτημα το οποίο θα έχει πολλές προεκτάσεις και θα επιλύσει μία σειρά από ζητήματα που απασχολούν τους εργαζόμενους σε αυτόν τον τομέα.

Τα λέω όλα αυτά γιατί, ξέρετε, δεν είναι ωραίο και απέναντι στους ίδιους τους εργαζόμενους, άλλα πράγματα να τους λέμε στις επιτροπές και άλλα να ερχόμαστε εδώ, -χάριν της άσκησης μιας αντιπολιτευτικής γυμναστικής- να διαφοροποιούμαστε. Και ενώ αναφανδόν υποστηρίζουμε τα αιτήματά τους σε άλλες συναντήσεις μας και εργασίες, εδώ να διαφοροποιούμε τη στάση μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ολοκληρώνω, κύριε Πρόεδρε.

Έλεγα προηγουμένως, απαντώντας και στη σχετική κριτική που ειπώθηκε στο Βήμα της Ολομέλειας, ότι υπάρχουν πολύ σοβαρές ελλείψεις στο σωφρονιστικό σύστημα, πράγματι, υπάρχουν σοβαρές ελλείψεις αλλά υπάρχει και σχέδιο.

Επιτέλους υπάρχει ένα σχέδιο -και θα τα καταθέσω και στα Πρακτικά- και είναι το Σχέδιο Δράσης 25-30 -είναι έτσι κι αλλιώς δημόσιο- για τις συνθήκες κράτησης και ασφάλειας στα σωφρονιστικά καταστήματα και αφορά όλες τις εκφάνσεις, όλους τους τομείς της λειτουργίας των σωφρονιστικών καταστημάτων από την υγειονομική περίθαλψη των κρατουμένων μέχρι την επανένταξη. Υπάρχει σχέδιο δράσης. Πρέπει να υπάρξουν ουσιαστικές παρεμβάσεις στις υποδομές. Τούτο, όμως, για την πρόσληψη του προσωπικού είναι ένα βήμα μπροστά, είναι ένα βήμα στη σωστή κατεύθυνση.

Σας καλώ, λοιπόν, να υπερψηφίσετε και το νομοσχέδιο ασφαλώς και τις συγκεκριμένες διατάξεις.

Ευχαριστώ πολύ.

(Στο σημείο αυτό ο Βουλευτής κ. Ευστάθιος Κωνσταντινίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα ξεκινήσουμε τώρα με τους Κοινοβουλευτικούς Εκπροσώπους, από τον κ. Μάντζο που ζήτησε τον λόγο και αμέσως μετά έχουν τον λόγο ο κ. Καραθανασόπουλος, ο κ. Φωτόπουλος, ο κ. Τζανακόπουλος και ο κ. Μηταράκης μετά.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ενώνω κι εγώ τη φωνή μου με όλους όσοι μίλησαν νωρίτερα και απαίτησαν τον σεβασμό της υγείας, της σωματικής ακεραιότητας και της αξιοπρέπειας των Ελλήνων αλλά και των λοιπών πολιτών που συνελήφθησαν σε διεθνή ύδατα από τις ισραηλινές ένοπλες δυνάμεις ως μέλη του στολίσκου για την ανθρωπιστική βοήθεια στη Γάζα.

Δεν υπάρχει ζώνη αναχαίτισης. Πρέπει να είμαστε σαφείς, αυτό που επικαλέστηκε η ισραηλινή κυβέρνηση δεν υπάρχει σύμφωνα με το Διεθνές Δίκαιο. Το Διεθνές Δίκαιο της Θάλασσας είναι σαφές και εδώ, ναι, έχουμε μια κατάφωρη παραβίαση του Διεθνούς Δικαίου που πρέπει να καταγγελθεί ως τέτοια, ως κατάφωρη παραβίαση του Διεθνούς Δικαίου της Θάλασσας.

Και, επιτέλους, η χώρα μας να δράσει. Να λάβει όλες τις αναγκαίες πρωτοβουλίες για την αναγνώριση του κράτους της Παλαιστίνης που διασφαλίζει την εφαρμογή των αποφάσεων του Οργανισμού Ηνωμένων Εθνών. Η διακήρυξη της Νέας Υόρκης σε συνδυασμό με το κύμα αναγνώρισης του κράτους της Παλαιστίνης και από άλλες χώρες του κόσμου και της Ευρώπης ανοίγει τον δρόμο.

Μόλις χθες, στο Συμβούλιο της Ευρώπης υιοθετήθηκε νέο ψήφισμα για τον τερματισμό της ανθρωπιστικής καταστροφής στη Γάζα, παρά τη στάση του Ευρωπαϊκού Λαϊκού Κόμματος που καταψήφισε. Και αυτό κάνει ακόμα πιο επίκαιρη την ανάγκη να εμπλουτίσουμε και να επικαιροποιήσουμε το ομόφωνο ψήφισμα αυτής της Βουλής του 2015 για την αναγνώριση του παλαιστινιακού κράτους και την επίλυση στη βάση των δύο κρατών που ο Οργανισμός Ηνωμένων Εθνών εδώ και δεκαετίες έχει προτείνει.

Καμία συμφωνία δεν μπορεί να επιτύχει οριστικά και μακροπρόθεσμα, εάν δεν οδηγεί στη λύση των δύο κρατών. Δεν υπάρχει άλλος δρόμος για την ειρήνη και τη σταθερότητα και αυτό είναι κάτι που γίνεται ολοένα και περισσότερο καθημερινά διεθνώς αποδεκτό. Εάν θέλουμε να σπάσουμε τον κύκλο της βίας, της τρομοκρατίας, του εθνικισμού, πρέπει πρώτα και κύρια να ακολουθήσουμε τον μόνο δρόμο που παραμένει ανοικτός, που είναι ο δρόμος της ειρηνικής και αρμονικής συνύπαρξης Ισραηλινών και Παλαιστινίων, δύο λαών στην περιοχή. Ο σπόρος της βίας γεννά νέα βία.

Πριν μιλήσω για το σχέδιο νόμου που σήμερα συζητούμε, και επειδή γίνεται λόγος για ευρωπαϊκή Οδηγία και ευρύτερα για την ευρωπαϊκή έννομη τάξη, έχει αξία νομίζω να αναλογιστούμε ποια η κατάσταση του δικού μας κράτους δικαίου έναντι της ευρωπαϊκής έννομης τάξης, με αφορμή και την παρουσία της Ευρωπαίας Εισαγγελέα στην Ελλάδα.

Διαβάζουμε ορισμένους υπερασπιστές της Κυβέρνησης να χαίρονται και να πανηγυρίζουν, σχεδόν, που η Εισαγγελέας αναφέρθηκε στη διαφθορά ως ένα φαινόμενο που απαντά και σε άλλες χώρες της Ευρώπης. Δηλαδή, μας είπαν διεφθαρμένους, αλλά οκέι να μην το πάρουμε και τόσο βαριά γιατί θα έχουμε κι άλλους παρέα.

Και για όλα, φυσικά, δεν φταίει η Νέα Δημοκρατία, όπως μας λένε οι υπερασπιστές της Κυβέρνησης. Φταίει εκείνο το καταραμένο άρθρο 86 του Συντάγματος από μόνο του. Δεν υπάρχει ευθύνη μιας κυβέρνησης, μιας πλειοψηφίας και ενός Πρωθυπουργού, αλλά ενός άρθρου του Συντάγματος, το οποίο -προσοχή- ο Πρωθυπουργούς κατά τα λοιπά, έχει πει ότι θα αναθεωρήσει. Άρα όλα καλά μας λένε οι ίδιοι υπερασπιστές. Να μη ζητάμε και τα ρέστα, αφού δεσμεύτηκε ο Πρωθυπουργός ότι θα το αναθεωρήσει. Τι άλλο να κάνει; Να πάρει και την Πόλη;

Δεν είμαι βέβαιος ότι μπορούμε να καταλάβουμε το μέγεθος της διαστρέβλωσης. Ήρθε η Ευρωπαία Εισαγγελέας, συνάντησε τον Υπουργό Δικαιοσύνης, συζήτησαν σοβαρές υποθέσεις διαφθοράς και αδιαφάνειας που αφορούν στη χώρα μας. Έγινε ιδιαίτερη συζήτηση στη Σύμβαση 717 του 2014, και δεν βρήκε το θάρρος ο κύριος Υπουργός Δικαιοσύνης -που το έχει αυτό το θάρρος στη Βουλή και στις δημόσιες τηλεοπτικές του συζητήσεις- να της πει όλη την αλήθεια.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ**. ΟΛΓΑ ΓΕΡΟΒΑΣΙΛΗ**)

Δηλαδή, ότι μπορεί όντως το άρθρο 86 του Συντάγματος να ισχύει ακόμη ως ισχύει, όμως δεν είναι από μόνο του αυτό που παρέχει την προστασία στα μέλη της Κυβέρνησης. Είναι η επιλογή που κάνει η Κυβέρνηση και η πλειοψηφία που τη στηρίζει, εκείνη που τελικά ερμηνεύει και εφαρμόζει το Σύνταγμα όπως θέλει και για ό,τι θέλει κάθε φορά. Είναι η Νέα Δημοκρατία και όχι το Σύνταγμα που αρνείται τη διερεύνηση, που απορρίπτει προανακριτικές επιτροπές ή τις κάνει fast track, στα μέτρα της, όποτε θέλει.

Όχι, λοιπόν. Δεν μπορεί να φταίει μια συνταγματική διάταξη από μόνη της. Φταίνε οι άνθρωποι που την επικαλούνται, που την καταχρώνται, και εν τέλει κρύβονται πίσω από τη διάταξη. Που κάθε φορά ακολουθούν το ίδιο μοτίβο, να αγνοούν δικαστικές και εισαγγελικές έρευνες, να αδιαφορούν για δικογραφίες και να ακολουθούν τον δικό τους δρόμο, παρά το Σύνταγμα.

Δικογραφίες χιλιάδων σελίδων που χρειάζεται η Βουλή να διαθέσει αίθουσες ολόκληρες για να τις στεγάσει, αιτήματα της Αντιπολίτευσης πολλών δεκάδων, εκατοντάδων σελίδων, και όμως η Νέα Δημοκρατία κάθε φορά να ισχυρίζεται ότι δεν βρίσκει μία απλή ένδειξη για να κάνει διερεύνηση -μία απλή ένδειξη! Ούτε στα Τέμπη για τη Σύμβαση 717 ούτε για το σκάνδαλο του ΟΠΕΚΕΠΕ.

Σε καμία δικογραφία της Ευρωπαϊκής Εισαγγελίας δεν βρέθηκε μία ένδειξη από τη Νέα Δημοκρατία -που θα αναθεωρήσει, κατά τα λοιπά, το άρθρο 16- όταν το Σύνταγμα ορίζει σήμερα τη διαδικασία διερεύνησης στην προκαταρκτική εξέταση και όταν η ποινική δικονομία μάς λέει ότι αυτή η προκαταρκτική εξέταση για να γίνει αρκούν απλές ενδείξεις. Όχι αποδείξεις, όχι αποχρώσεις, απλές ενδείξεις.

Ποιος φταίει, λοιπόν; Ο νόμος ή η παράκαμψή του; Φταίει το Σύνταγμα ή η καταστρατήγησή του; Φταίει η λογική που έχουμε την πλειοψηφία και κάνουμε ό,τι θέλουμε εμείς. Είναι η ιδιοκτησιακή προσέγγιση των θεσμών, είναι η φεουδαρχική αντίληψη για την κρατική εξουσία. Είναι φράση του κ. Γεωργιάδη: «Έτσι κρίναμε, τελεία». Τελεία! Τελεία διαφθορά. Τελεία συγκάλυψη. Τελεία παρασιώπηση. Τελεία αποθράσυνση. Τελεία έκθεση της χώρας μας στην Ευρώπη και στον διεθνή διασυρμό.

Ευρώπη όσο και όποτε μας συμφέρει. Σύμφωνοι με το ευρωπαϊκό δίκαιο ερμηνεία του Συντάγματος στο άρθρο 16 για να ανωτατοποιηθούν κολέγια, αλλά την ίδια ώρα κατάχρηση του άρθρου 86 για να οχυρωθούν πρώην Υπουργοί πίσω από τη συνταγματική διάταξη για τη διερεύνηση ευθυνών.

Στα Τέμπη, η ολέθρια διαχείριση του εγκληματικού δυστυχήματος που κόστισε τη ζωή σε πενήντα επτά συνανθρώπους μας έρχεται και επανέρχεται. Γιατί συμβαίνει αυτό; Μα, διότι η συλλογική πληγή που άνοιξε εκείνο το βράδυ στα Τέμπη στο σώμα της κοινωνίας παραμένει ανοικτή. Δεν έχει επέλθει κάθαρση. Και όσα προηγήθηκαν εδώ μέσα έχουν δημιουργήσει πέπλο δυσπιστίας βαρύ πάνω από την πολιτική ζωή. Η προσπάθεια συγκάλυψης, η διαχείριση μετά τη σύγκρουση με την αλλοίωση του τόπου, αλλά και η διαδρομή έως τη σύγκρουση που πολλές φορές κάποιοι ξεχνούν, το ρουσφέτι, η αδιαφάνεια, η ανεπάρκεια, όλα πληγώνουν και πονούν. «Η διαφθορά σκοτώνει», είπε η Ευρωπαία Εισαγγελέας. Ποιος μπορεί να διαφωνήσει με αυτό;

Όταν θρηνούμε πενήντα επτά συνανθρώπους επειδή δεν ολοκληρώθηκε όπως έπρεπε, στον χρόνο που έπρεπε ένα δημόσιο έργο, με ευρωπαϊκή χρηματοδότηση, στην ώρα του παρά τους διαθέσιμους πόρους και όταν ελέγχονται τόσα πρόσωπα εκτός από τον Υπουργό και τους Υπουργούς που διαχειρίστηκαν το έργο, πώς να επέλθει η κάθαρση; Πώς να επέλθει η κάθαρση, όταν ένας τραγικός πατέρας καταθέτει ένα αίτημα με νόμιμη και ηθική βάση κι ενώ αναμένει από τη δικαιοσύνη να κρίνει, αντιμετωπίζει αυτόν τον συστηματικό, μεθοδικό αρνητισμό και την επίθεση σχεδόν από στελέχη της Νέας Δημοκρατίας, ακόμη και της Κυβέρνησης;

Ναι, η δικαστική εξουσία ανεξάρτητη και ανεπηρέαστη θα κρίνει. Όμως, δεν λειτουργεί σε συνθήκες εργαστηρίου. Είναι σαφές ότι όσα έχουν προηγηθεί κάνουν την ευθύνη της δικαστικής εξουσίας ιστορική. Είναι η ευθύνη της δικαστικής λειτουργίας να υπερασπίσει τελικά το κύρος της δημοκρατίας μας τόσο μεγάλη επειδή είναι ανεπανόρθωτα εκτεθειμένη η εκτελεστική και δυστυχώς και η νομοθετική διά της πλειοψηφίας της εξουσία.

Στον ΟΠΕΚΕΠΕ, στο ακρωνύμιο της διαφθοράς; Είναι ένα σκάνδαλο που κοστίζει στους πραγματικούς αγρότες την πρόσβαση σε πόρους που χρειάζονται, όταν η κτηνοτροφία και η γεωργική παραγωγή είναι στην κατάσταση που είναι σήμερα; Η εξεταστική επιτροπή εκδικείται τους εμπνευστές της. Εμπλέκει Υπουργούς, διοικητές, υποδιοικητές, στελέχη, κομματικά στελέχη της Νέας Δημοκρατίας. Κάθε μέρα βγαίνουν καινούργια.

Υπάρχουν ανοικτές έρευνες και σε άλλα πεδία ακόμη και στη διαχείριση των απορριμμάτων στα περίφημα «σπιτάκια της ανακύκλωσης». Είναι η εικόνα της διαφθοράς και της αδιαφάνειας που κυριαρχεί και στιγματίζει τη δημόσια ζωή, απογοητεύει τους πολίτες, ιδίως τους πιο νέους. Είναι τόσο δύσκολη η μάχη που πρέπει να δώσουμε όλοι εμείς οι δημοκράτες, όσοι πιστεύουμε ακόμα στη δημοκρατία -και είμαστε πολλοί- για την υπεράσπιση της. Αρκεί να δούμε τι γίνεται διεθνώς. Ο αυταρχισμός αντεπιτίθεται, ανασυντάσσεται, ενισχύεται, απειλεί ευθέως τη δημοκρατία.

Κι εμείς αντί να δώσουμε αυτή τη μάχη συλλογικά, να την προασπίσουμε, αφήνουμε τους θεσμούς να διαβρώνονται, το δημόσιο συμφέρον να υποτάσσεται στο κομματικό συμφέρον. Ένα κόμμα που κυβερνά και ομνύει τους ευρωπαϊκούς θεσμούς δεν συνειδητοποιεί τη ζημιά που προκαλεί στη θεσμική λειτουργία της δημοκρατίας. Δεν συνειδητοποιεί πόσο βαθαίνει το έλλειμμα δυσπιστίας των πολιτών στην πολιτεία, η απόσταση των πολιτών από την πολιτεία. Ο δήμος απομακρύνεται από τη δημοκρατία. Είναι το πιο ανησυχητικό σημάδι των καιρών.

Και σε αυτό το ρυπαρό, καταθλιπτικό περιβάλλον συζητούμε σήμερα, κατά τα λοιπά, για τη συμμόρφωση της εθνικής νομοθεσίας προς το ευρωπαϊκό κεκτημένο, την ευρωπαϊκή νομοθεσία, σε ένα σχέδιο νόμου στο οποίο ο εισηγητής μας, ο Γιώργος Μουλκιώτης, τομεάρχης προστασίας του πολίτη, ήδη από την επιτροπή και σήμερα εδώ στην Ολομέλεια έχει τοποθετηθεί αναλυτικά.

Προφανώς, είναι ανάγκη να έχουμε θωράκιση ουσιαστική των κρίσιμων υποδομών και υπηρεσιών, κρίσιμων για τη διατήρηση ζωτικών λειτουργιών ή οικονομικών δραστηριοτήτων. Όμως, ο υποβαθμισμένος τρόπος που εισάγεται αυτή η συζήτηση δείχνει πως πρόκειται για μια τυπική ενσωμάτωση χωρίς φιλόδοξους τόνους. Και μάλιστα, δεν υπάρχει μια προηγούμενη απολογιστική συζήτηση. Ποιος είναι ο απολογισμός της προηγούμενης οδηγίας; Λειτούργησε; Πώς λειτούργησε; Γιατί δεν λειτούργησε; Ποια τα ελλείμματα και τα επιτεύγματα; Τι έγινε σωστά, τι έγινε λάθος; Ποιες ήταν οι ευρωπαϊκές υποδομές ζωτικής σημασίας και τα σχέδια για την ασφάλειά τους;

Είναι τρομακτικό σε μια τέτοια συγκυρία, με τα Τέμπη, τις φυσικές καταστροφές λόγω της κλιματικής κρίσης, αυτή η νομοθέτηση να μην είναι ακριβώς όπως της πρέπει, δηλαδή μέσα από πολιτικές πρωτοβουλίες κατάλληλες, αλλά να εμφανίζεται ως αντικείμενο μιας καθυστέρησης, τελικά, και μιας δύσθυμης νομοθέτησης λόγω έλλειψης ενδιαφέροντος, ενώ θα έπρεπε αυτά τα ζητήματα να τυγχάνουν πολύ μεγαλύτερης σοβαρότητας και σεβασμού.

Και, φυσικά, δεν υπάρχει καμία εμπιστοσύνη της Βουλής αλλά και της κοινωνίας, θα τολμήσω να πω, στην Κυβέρνηση, όταν τίθεται στη συζήτηση το ζήτημα της ασφάλειας μετά από όλες αυτές τις τραγωδίες και τις φυσικές καταστροφές που έχουν κοστίσει σε γεωγραφικά διαμερίσματα ολόκληρα, στη Θεσσαλία και σε άλλες περιοχές της πατρίδας μας, τόσο πολύ. Ιδίως όταν αποφασίζει η Κυβέρνηση απερίσκεπτα και ασύγγνωστα τη σύσταση μιας καινούργιας δομής, μιας γενικής ή ειδικής γραμματείας. Και γιατί όχι να μην ενεργοποιείται το ΚΕΜΕΑ που είχε την αρμοδιότητα εφαρμογής της προηγούμενης οδηγίας και έχει μια υποτυπώδη στελέχωση και στο χέρι της Κυβέρνησης είναι να το ενισχύσει;

Όλα αυτά η πρόχειρη νομοθέτηση, η κακονομία έρχεται και επενδύεται φυσικά, όπως πάντα συμβαίνει σε αντίστοιχα νομοσχέδια, με τη γνωστή χορεία των νομοθετικών εξουσιοδοτήσεων χωρίς διαβούλευση και εν τέλει χωρίς τη λογοδοσία. Δηλαδή, η Κυβέρνηση μάς καλεί να συμφωνήσουμε σε κάτι που θα προκύψει όταν ολοκληρωθεί η έκδοση ενός προεδρικού διατάγματος περί της Γενικής Γραμματείας που ιδρύεται, χωρίς να γνωρίζουμε τι θα λέει και χωρίς να μας ενημερώνει κανείς για το περιεχόμενο του προεδρικού διατάγματος το οποίο η Κυβέρνηση επικαλείται προκλητικά προσβάλλοντας το Κοινοβούλιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε, σε ένα λεπτό.

Είναι σαφές ότι χρειαζόμαστε μια ουσιαστική εθνική στρατηγική ανθεκτικότητας που θα θωρακίσει κρίσιμους τομείς. Δεν διαφωνεί κανένας εδώ. Πρέπει, όμως, αυτό το σχέδιο να περιλαμβάνει και την τοπική αυτοδιοίκηση, να έχει ρόλο στους δήμους και τις περιφέρειες. Η τοπική αυτοδιοίκηση για μία ακόμη φορά είναι, δυστυχώς, απούσα από τον σχεδιασμό της Κυβέρνησης.

Καταλήγω στο σωφρονιστικό σύστημα κι έτσι κλείνω, επειδή τυγχάνω και προσωπικά μέλος της Εθνικής Αντιπροσωπείας στο Συμβούλιο της Ευρώπης, είμαι και μέλος στην επιτροπή παρακολούθησης των αποφάσεων του ΕΔΔΑ. Είναι γνωστό ότι έχουμε σωρηδόν καταδίκες από το Ευρωπαϊκό Δικαστήριο των Δικαιωμάτων του Ανθρώπου για έλλειψη συνθηκών αξιοπρεπούς κράτησης-διαβίωσης για τους κρατούμενους. Αυτό το επιβεβαιώνουν όλοι και ο Εθνικός Δικαστής στο Ευρωπαϊκό Δικαστήριο Δικαιωμάτων του Ανθρώπου, κατέθεσε στην επιτροπή μας πριν από αρκετούς μήνες ήδη, μιλά για υπερπληθυσμό και για βέβαιες νέες καταδίκες με πολύ μεγάλο δημοσιονομικό κόστος για τη χώρα μας.

Και η απάντηση της Κυβέρνησης ποια είναι; Ο διπλασιασμός του ανώτατου ορίου κρατουμένων, ο κατ’ όνομα ανώτατος αριθμός των κρατουμένων. Δηλαδή, αντί να αυξηθούν τα πραγματικά τετραγωνικά μέτρα, οι πραγματικές δυνατότητες των καταστημάτων κράτησης, αυξάνεται το νόμιμο όριο; Κι έτσι τι πιστεύουμε ότι καταφέρνουμε; Θα μειώσουμε τις καταδίκες; Μα, δεν θα μειωθούν οι καταδίκες γιατί εξακολουθούν τα τετραγωνικά μέτρα ανά κρατούμενο να είναι ανεπαρκή με βάση τα όρια του Ευρωπαϊκού Δικαστηρίου των Δικαιωμάτων του Ανθρώπου. Άρα, θα έχουμε νέες καταδίκες.

Την ίδια ώρα βλέπουμε παραγκωνισμό του ΑΣΕΠ που θίγει την αρχή της διαφάνειας και της αξιοκρατίας, το ΑΣΕΠ παραμένει σε έναν ρόλο διακοσμητικό και περιορισμένο. Και όχι, η δυνατότητα ένστασης του ΑΣΕΠ δεν θεραπεύει την προβληματικότητα που συνεπάγεται η μη αξιοκρατική διαδικασία.

Κλείνω, κυρία Πρόεδρε, επαναφέροντας το ζήτημα στη μεγάλη εικόνα. Η ασφάλεια και η προστασία του πολίτη δεν είναι ένα απλό πεδίο πολιτικής. Είναι θεμέλιο της κοινωνικής ζωής. Ασφάλεια, όμως, δεν σημαίνει ασφαλώς μόνο αστυνόμευση, σημαίνει εξασφάλιση των δικαιωμάτων και των προσδοκιών των πολιτών σε όλα τα επίπεδα της ζωής, ασφάλεια στην εργασία, στην υγεία, στην παιδεία, στις ζωές όλων. Αυτό ασφαλώς απαιτεί ένα κράτος σύγχρονο, μια δημόσια διοίκηση διαφανή και διαυγή και θεσμούς λειτουργικούς, με δύο λέξεις μια ανθεκτική δημοκρατία.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχουν ζητήσει τον λόγο ο κ. Τζανακόπουλος, ο κ. Καραθανασόπουλος και ο κ. Φωτόπουλος.

Τον λόγο έχει ο Κοινοβουλευτικός Εκπρόσωπος της Νέας Αριστεράς, κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κυρία Πρόεδρε, ευχαριστώ.

Δεν θα επιμείνω πάρα πολύ στο νομοσχέδιο και θα εξηγήσω γιατί. Καταρχάς θέμα του νομοσχεδίου είναι η αρκετά ταλαιπωρημένη έννοια της ασφάλειας, καθώς σκοπός του είναι να ορίσουμε τις κρίσιμες οντότητες στη βάση της ευρωπαϊκής Οδηγίας η ανθεκτικότητα των οποίων αποτελεί προϋπόθεση για την ασφάλεια των πολιτών. Και θα σας πω γιατί δεν θα επιμείνω πάρα πολύ στο νομοσχέδιο. Το είπε χαρακτηριστικά και ο εισηγητής μας, ο Νάσος Ηλιόπουλος.

Μου φαίνεται τελείως ειρωνικό να συζητάμε με την Κυβέρνηση της Νέας Δημοκρατίας για την ανθεκτικότητα των κρίσιμων οντοτήτων, δηλαδή των υποδομών, στην πραγματικότητα, μιας χώρας που αποτελούν την προϋπόθεση για να εγγυώνται το αίσθημα ασφάλειας των πολιτών, μου φαίνεται, λοιπόν, λίγο ειρωνικό να συζητάμε για όλα αυτά με μια Κυβέρνηση η οποία μεθόδευσε, οργάνωσε και υλοποίησε την παρακολούθηση των τηλεφώνων του συνόλου σχεδόν του πολιτικού συστήματος, του συνόλου σχεδόν των πολιτικών αντιπάλων ή συμμάχων της επιχειρηματιών, δημοσιογράφων, Βουλευτών, Αρχηγών κομμάτων, της ηγεσίας του στρατεύματος, του ίδιου του Υπουργού που σήμερα εδώ έρχεται για να εισηγηθεί αυτό το νομοσχέδιο. Αλήθεια τόλμησε να υποβάλει μήνυση ο κ. Χρυσοχοΐδης για το γεγονός ότι παρακολουθούνταν από τις υπηρεσίες ή σε συνεργασία με τις υπηρεσίες του κράτους για το οποίο έχει ταχθεί ο ίδιος να υπηρετεί την ασφάλεια; Τόλμησε ο κ. Χρυσοχοΐδης να κάνει μήνυση; Τόλμησε να αναζητήσει τους υπεύθυνους της παρακολούθησής του; Ποιο; Ο Υπουργός Προστασίας του Πολίτη. Και ερχόμαστε τώρα εμείς να συζητήσουμε με τον κ. Χρυσοχοΐδη για την ανθεκτικότητα των κρίσιμων οντοτήτων, δηλαδή μεταξύ άλλων και των τηλεπικοινωνιών. Τι να συζητήσουμε ακριβώς;

Ποια άλλη είναι κρίσιμη οντότητα; Οι σιδηροδρομικές γραμμές, το σιδηροδρομικό δίκτυο. Να συζητήσουμε με την Κυβέρνηση της Νέας Δημοκρατίας για την ανθεκτικότητα του σιδηροδρομικού δικτύου, που σε συνεργασία με την ελληνική δικαιοσύνη δεν αφήνει τον Πάνο Ρούτσι και τους συγγενείς των θυμάτων των Τεμπών να μάθουν από τι πέθαναν τα παιδιά τους, τα αδέρφια τους, οι μανάδες τους, οι πατεράδες τους. Απίστευτα πράγματα! Και τώρα σοβαρά εσείς θέλετε να μας βάλετε να συζητήσουμε μαζί σας για την ανθεκτικότητα αυτών των κρίσιμων οντοτήτων. Παρέλκει.

Κύριε Υπουργέ, πάω σε άλλο θέμα. Σας ρώτησα χθες αν γνωρίζετε πού βρίσκονται οι είκοσι επτά Έλληνες πολίτες που απήχθησαν και συνεχίζουν να κρατούνται από τη δολοφονική μηχανή του κράτους του Ισραήλ. Σας ρώτησα αν έχετε κάνει το στοιχειώδες, δηλαδή να προσπαθήσετε να επικοινωνήσετε με τον ομόλογό σας του κράτους του Ισραήλ με το οποίο διατηρείτε και στρατηγική συνεργασία. Να ρωτήσετε πού τους κρατάνε αυτούς τους ανθρώπους. Είναι και αυτό εντός των αρμοδιοτήτων σας. Είστε Υφυπουργός Προστασίας του Πολίτη. Επικοινώνησε το Υπουργείο Προστασίας του Πολίτη με το αντίστοιχο Υπουργείο των εγκληματιών πολέμου να ρωτήσει πού είναι αυτοί οι Έλληνες πολίτες; Όχι. Δεν απαντήσατε. Αποφύγατε το ερώτημα. Κάνατε ότι δεν το ακούσατε στην τελική σας τοποθέτηση. Αυτό είναι το λιγότερο που κάνατε χθες, ως Κυβέρνηση μιλάω όχι για εσάς προσωπικά.

Διότι καλέσαμε και διά του Προέδρου μας, του κ. Χαρίση, τον κ. Μητσοτάκη, τον κ. Γεραπετρίτη, τον κ. Δένδια εδώ κατά τη διάρκεια της συζήτησης που γινόταν για την αγορά της τέταρτης φρεγάτας πάλι για την ανθεκτικότητα και την ασφάλεια του ελληνικού κράτους, να τολμήσουν να κάνουν το στοιχειώδες να καταδικάσουν την εγκληματική ενέργεια της απαγωγής πεντακοσίων περίπου ακτιβιστών σε διεθνή ύδατα, μεταξύ των οποίων είκοσι επτά Ελλήνων και μιας Βουλεύτριας του ελληνικού Κοινοβουλίου που τυγχάνει να είναι η Πέτη Πέρκα, Γραμματέας της Κοινοβουλευτικής Ομάδας της Νέας Αριστεράς. Τους καλέσαμε, λοιπόν, να καταδικάσουν αυτή την ενέργεια, να καταδικάσουν ταυτόχρονα και τη γενοκτονία, τον αποκλεισμό, την καταδίκη μωρών, παιδιών, μανάδων, γερόντων, αναπήρων σε θάνατο, την καταδίκη του πληθυσμού της Γάζας στην εξολόθρευση.

Αντ’ αυτού κανένας τους δεν τόλμησε να πει μια κουβέντα, κανένας τους δεν τολμούσε να πει καμία κουβέντα επ’ αυτού. Βγήκε μια ανακοίνωση ντροπιαστική από το Υπουργείο Εξωτερικών που επαναλάμβανε λέξη προς λέξη, κύριε Μηταράκη, την προπαγάνδα των εγκληματιών πολέμου. Βγήκε μια ανακοίνωση διακοσίων λέξεων που επαναλάμβανε λέξη προς λέξη την προπαγάνδα των εγκληματιών πολέμου. Τι έλεγε η ανακοίνωση αυτή; Ότι οι πάνοπλοι κομάντος που κάνανε ρεσάλτο σε διεθνή ύδατα στα πλοία του στολίσκου που πήγαινε ανθρωπιστική βοήθεια στη Γάζα με πολεμικά όπλα, δεν άσκησαν -λέει- βία, τους απήγαγαν χωρίς βία. Αυτό έγραφε η ντροπιαστική ανακοίνωση του Υπουργείου Εξωτερικών. Ούτε μισή λέξη ούτε υπόνοια καταδίκης ούτε έστω μια υπόνοια αποστασιοποίησης ότι αυτό εν πάση περιπτώσει που έγινε δεν ήταν σωστό από τις ανακοινώσεις των Ισραηλινών. Αντίθετα διαβεβαίωση, όπως σας έλεγα προηγουμένως, ότι δεν ασκήθηκε -λέει- βία.

Τα ίδια και χειρότερα ο Κυβερνητικός Εκπρόσωπος, ο κ. Μαρινάκης, ο οποίος τα έριξε όλα στον κ. Γεραπετρίτη. Τι είπε; «Α, εγώ δεν ξέρω». Ο Κυβερνητικός Εκπρόσωπος, σε briefing επτά ώρες μετά το περιστατικό, δεκαοκτώ ώρες αφού είχε αρχίσει το ρεσάλτο! «Το χειρίζεται το Υπουργείο Εξωτερικών και δεν μπορώ να σας απαντήσω αν καν το περιστατικό έλαβε χώρα σε διεθνή ύδατα». Γιατί το έκανε αυτό; Διότι αν παραδεχόταν ότι το περιστατικό έλαβε χώρα σε διεθνή ύδατα, θα έπρεπε ταυτόχρονα να το καταδικάσει. Ο τρόπος για να παρακάμψει την καταδίκη ήταν να πει «α, δεν ξέρω αν έγινε σε διεθνή ύδατα, τα ξέρει ο κ. Γεραπετρίτης, ρωτήστε αυτόν».

Σήμερα έχω μπροστά μου τον Υφυπουργό Προστασίας του Πολίτη, έχω μπροστά μου και τον Κοινοβουλευτικό Εκπρόσωπο της Νέας Δημοκρατίας. Για να δούμε, κύριε Μηταράκη, αν έχετε την αξιοπρέπεια να καταδικάσετε αυτό.

(Στο σημείο αυτό ο Βουλευτής κ. Δημήτριος Τζανακόπουλος επιδεικνύει μια φωτογραφία)

Ξέρετε τι είναι αυτό; Θα σας πω εγώ τι είναι αυτό. Αυτός εδώ ο κύριος σε αυτή εδώ τη φωτογραφία είναι ο Υπουργός Εθνικής Ασφάλειας του Ισραήλ. Ονομάζεται Μπεν Γκβιρ. Ο κύριος αυτός έχει απαγόρευση εισόδου σε μια σειρά από κράτη, τη Μεγάλη Βρετανία, την Αυστραλία κ.λπ., αλλά δεν είναι αυτό το κρίσιμο. Μπροστά του κάθονται οκλαδόν οι απαχθέντες του στολίσκου. Αυτός τους χλευάζει και τους αποκαλεί τρομοκράτες. Μια από αυτούς που κάθονται μπροστά του οκλαδόν είναι η Πέτη Πέρκα, Βουλεύτρια του ελληνικού Κοινοβουλίου.

Είναι αυτός ο φασίστας κάτω από τις εντολές του οποίου εξολοθρεύονται και δολοφονούνται παιδιά.

Θα σας δώσω και τη φωτογραφία να τη δείτε.

(Στο σημείο αυτό ο Βουλευτής κ. Δημήτριος Τζανακόπουλος καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μηταράκη, λοιπόν, εγώ αυτό που θέλω από εσάς αλλά και από τον Υφυπουργό, είναι να τολμήσετε να καταδικάσετε τουλάχιστον αυτή την ενέργεια. Περιμένω την τοποθέτησή σας.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μηταράκης, ο οποίος θα προηγηθεί, επειδή έχει και μια υποχρέωση μετά.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα ιδιαίτερα σημαντικό νομοσχέδιο που άπτεται των αρμοδιοτήτων του Υπουργείου Προστασίας του πολίτη, ένα θέμα το οποίο ως Υπουργός Προστασίας του Πολίτη είχα την τύχη να συζητήσω στο Συμβούλιο Εσωτερικών Υποθέσεων της Ευρωπαϊκής Ένωσης και που αφορά τον προσδιορισμό κρίσιμων οντοτήτων για την ασφάλεια της χώρας, τον ορισμό της Γενικής Γραμματείας Προστασίας Κρίσιμων Οντοτήτων που δημιουργήθηκε το 2025 ως της αρμόδιας αρχής και του ενιαίου σημείου επαφής γι’ αυτά τα ζητήματα. Αφορά κρίσιμες οντότητες των τομέων της ενέργειας, των μεταφορών, του τραπεζικού κλάδου, των χρηματοπιστωτικών αγορών, της υγείας, του πόσιμου νερού, των λυμάτων, των ψηφιακών υποδομών, της δημόσιας διοίκησης, της μεταποίησης, της διανομής τροφίμων για την ενίσχυση της ανθεκτικότητας τους έναντι όλων των κινδύνων είτε φυσικών, αλλά κυρίως ανθρωπογενών τυχαίων ή εκουσίων.

Η εθνική αρχή αναλαμβάνει τη διαμόρφωση της εθνικής στρατηγικής για την ενίσχυση της ανθεκτικότητας των κρίσιμων οντοτήτων καθώς και την εκτίμηση σχετικών κινδύνων. Η εισηγήτρια της Πλειοψηφίας, η αγαπητή συνάδελφος, η κ. Άννα Μάνη-Παπαδημητρίου τοποθετήθηκε, όπως και όλοι οι συνάδελφοι που πήραν τον λόγο, με λεπτομέρειες σε αυτό το νομοσχέδιο.

Κυρίες και κύριοι συνάδελφοι, αν θέλετε να δούμε τη μεγαλύτερη εικόνα, ο σημερινός πολιτικός διάλογος χαρακτηρίζεται από μια πρωτοφανή πόλωση, έναν έντονο διαχωρισμό ανάμεσα στην Κυβέρνηση που μιλάει με έργα, πράξεις και αποτελέσματα για το παρόν και το αύριο της χώρας και την Αντιπολίτευση που επενδύει στην τοξικότητα άνευ προτάσεων. Αν δούμε το διεθνές επίπεδο στο οποίο κινείται η χώρα μας, όπως έχω αναφέρει και σε προηγούμενη ομιλία μου στην Ολομέλεια, μεγάλες κραταιές δυνάμεις της Ευρωπαϊκής Ένωσης αντιμετωπίζουν προβλήματα αναιμικής ανάπτυξης, μεγάλων ελλειμμάτων και καλούνται να πάρουν σκληρά μέτρα σαν αυτά που πήρε η χώρα μας προ δεκαπενταετίας και συγχρόνως αντιμετωπίζουν την πίεση του μεταναστευτικού ως ένα βασικό ζήτημα εσωτερικής πολιτικής.

Στον αντίποδα η Ελλάδα, η χώρα μας, αποτελεί υπόδειγμα βελτίωσης και φάρος σταθερότητας στην Ευρωπαϊκή Ένωση με ισχυρή διεθνή παρουσία. Σας θυμίζω ότι η Ελλάδα είναι μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών για τη διετία 2025 - 2026. Βρίσκεται στο κέντρο των συζητήσεων για όλα τα μεγάλα διεθνή ζητήματα που αφορούν τον πλανήτη.

Έχει μια ισχυρή οικονομία η οποία αναπτύχθηκε από το 2019 κατά 28%, με ένα δημόσιο χρέος που μειώθηκε κατά τριάντα μονάδες του ΑΕΠ. Το χρέος που η προηγούμενη γενιά δημιούργησε και χρέωσε τα παιδιά μας, η σημερινή μας γενιά με μια παραγωγική οικονομία, σε ένα περιβάλλον που μειώνονται οι φόροι, καταφέρνουμε να πετύχουμε μια τόσο σημαντική μείωση των βαρών που θα κληροδοτήσουμε στις επόμενες γενιές. Οι επενδύσεις -το μεγάλο ζήτημα που πάντα συζητούσαμε, το επενδυτικό κενό- έχουν αυξηθεί στην Ελλάδα κατά 24,3 μονάδες του ΑΕΠ από το 2019. Οι επενδύσεις έχουν αυξηθεί κατά 60%. Πεντακόσιες χιλιάδες νέες θέσεις εργασίας δημιουργήθηκαν και η ανεργία πλέον βρίσκεται στο 8% και πολλές χώρες της Ευρωπαϊκής Ένωσης βρίσκονται σε χειρότερη μοίρα από την Ελλάδα. Η σχετική φτώχεια μειώθηκε κατά δύο μονάδες, από το 29% στο 26,9%. Ο κατώτατος μισθός αυξήθηκε κατά 35% και ο μέσος κατά 28,3%, ενώ ο πληθωρισμός της περιόδου ήταν στο 21,2%. Μειώσαμε ογδόντα τέσσερις φόρους. Τον άλλο μήνα θα δουν οι συνταξιούχοι με εισοδηματικά κριτήρια 250 ευρώ -κι αυτό είναι μια μόνιμη πλέον παροχή προς τους συνταξιούχους- και οι ενοικιαστές θα δουν το 8% του ετήσιου κόστους ενοικίασης να πληρώνεται από το κράτος, ένα ολόκληρο ενοίκιο. Και ο Πρωθυπουργός στη ΔΕΘ ανακοίνωσε μέτρα 1,76 δισεκατομμύρια ευρώ και πάρα πολλοί εργαζόμενοι και συνταξιούχοι θα δουν ένα ή δύο μισθούς παραπάνω από το 2026.

Δώσαμε έμφαση στην οικογένεια. Δώσαμε έμφαση στις τρίτεκνες και πολύτεκνες οικογένειες.

Δώσαμε έμφαση στην ύπαιθρο με την κατάργηση του ΕΝΦΙΑ πρώτης κατοικίας για τους μόνιμους κατοίκους, με την κατάργηση της προσωπικής διαφοράς για τους συνταξιούχους, ένα αίτημα πάγιο των συνταξιούχων το οποίο δημιούργησε ο νόμος Κατρούγκαλου, ο οποίος ουσιαστικά πλέον έχει καταργηθεί στην πράξη.

Η οικονομία αναπτύσσεται φέτος με 2,2 % και ο πληθωρισμός, που ναι είναι το μεγάλο ζήτημα της ελληνικής οικονομίας αλλά δείχνει μια τάση να μειώνεται. Έχουμε πετύχει αυξήσεις εισοδημάτων, μείωση φορολογίας, μόνιμα θετικά μέτρα. Η ακρίβεια εξακολουθεί να είναι ζήτημα, αλλά αυτά τα μέτρα που παίρνουμε πλέον είναι μόνιμα, ενώ ο πληθωρισμός δεν είναι ένα μόνιμο φαινόμενο.

Και. βέβαια, για το μεταναστευτικό νομίζω ότι οι δύο στόχοι που είχαμε βάλει το 2019 -η ουσιαστική μείωση των ροών και κυρίως ο δραστικός περιορισμός των επιπτώσεων της κρίσης στις τοπικές κοινωνίες- έχουν επιτευχθεί και πλέον το μεταναστευτικό δεν αποτελεί τροχοπέδη ούτε στα νησιά του Αιγαίου, όπως ήταν την περίοδο ΣΥΡΙΖΑ, ούτε στις μεγάλες πόλεις.

Κυρίες και κύριοι συνάδελφοι, αναφέρθηκαν από τους συναδέλφους της Αντιπολίτευσης θέματα της τρέχουσας επικαιρότητας και προφανώς θα απαντήσω σε όλα αυτά.

Κατ’ αρχάς, όσον αφορά το θέμα της Γάζας, μιλάμε για μια ανθρωπιστική τραγωδία, μια τεράστια ανθρωπιστική κρίση. Υπάρχει μια πρόταση συμφωνίας στο τραπέζι. Θέλουμε όλοι να ελπίζουμε ότι αυτή, είτε ως έχει είτε με παραλλαγές, θα γίνει αποδεκτή και θα σταματήσει αυτή η μεγάλη αιματοχυσία που έχει κοστίσει τη ζωή σε δεκάδες χιλιάδες ανθρώπους. Το Υπουργείο Εξωτερικών από την πρώτη στιγμή έχει κάνει και προληπτικό διάβημα και διάβημα μετά, και η ελληνική Πρεσβεία στο Τελ Αβίβ βρίσκεται σε επαφή με τους ανθρώπους που κρατούνται από τις ισραηλινές αρχές. Προφανώς, οι αρχές του Ισραήλ είναι υπεύθυνες για την ασφάλειά τους, για την υγεία τους και για την άμεση επιστροφή των επιβαινόντων.

Όταν άκουγα στην αρχή της σημερινής συνεδρίασης συναδέλφους της Αντιπολίτευσης να μιλάνε για απαγωγή από ενόπλους εις βάρος αμάχων, θεώρησα ότι κάνετε μια αναφορά στα γεγονότα της 7ης Οκτωβρίου, αλλά τελικά διαψεύστηκε. Δεν ήταν αναφορά στα γεγονότα της 7ης Οκτωβρίου, όπου ένοπλες παραστρατιωτικές δυνάμεις παραβίασαν τα σύνορα με το Ισραήλ, επιτέθηκαν σε ένα φεστιβάλ που ήταν νέα παιδιά και διασκέδαζαν και σκοτώθηκαν και απήχθησαν σημαντικός αριθμός αμάχων. Αυτό είναι ένα φαινόμενο το οποίο, δυστυχώς, η Αριστερά δυσκολεύεται να το καταδικάσει…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είσαι…

(Θόρυβος στην Αίθουσα)

**ΝΟΤΗΣ ΜΗΤΑΡΑΚΗΣ:** …γιατί η Αριστερά επιλέγει να μιλάει με απόλυτη μονομέρεια στη συζήτηση.

**ΝΙΚΟΛΑΟΣ ΠΑΠΠΑΣ:** Μα, τι είναι αυτά που λέτε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Γελοίος είσαι!

**ΝΟΤΗΣ ΜΗΤΑΡΑΚΗΣ:** Κάθε φορά που μιλάμε για το θέμα της Γάζας βρισκόμαστε σε μια απόλυτη μονομέρεια στη συζήτηση. Και πρέπει να σας θυμίσω ότι η Γάζα βρίσκεται εδώ και είκοσι χρόνια υπό τον έλεγχο της Χαμάς, που είναι μια παραστρατιωτική οργάνωση του ισλαμιστικού καθεστώτος.

**ΑΛΕΞΑΝΔΡΟΣ ΚΑΖΑΜΙΑΣ:** Υπό παράνομη κατοχή. Είστε άσχετος!

**ΝΟΤΗΣ ΜΗΤΑΡΑΚΗΣ:** Η χώρα μας στηρίζει τη λύση των δύο κρατών και αυτή είναι και μια ομόφωνη απόφαση της Βουλής. Στηρίζει, όμως, μια Παλαιστίνη με ένα δημοκρατικό καθεστώς που θα αποδέχεται την ασφάλεια των γειτονικών λαών…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σαν τον Νετανιάχου.

**ΝΟΤΗΣ ΜΗΤΑΡΑΚΗΣ:** …αλλά και θα εγγυώνται οι γειτονικοί λαοί τη δική της ασφάλεια που θα επενδύει στην ευημερία των πολιτών της και όχι στη δημιουργία τούνελ και παραστρατιωτικών οργανώσεων.

Σας θυμίζω ότι η χώρα μας το 2024, ψήφισε θετικά στον Οργανισμό Ηνωμένων Εθνών για την απόδοση επιπλέον δικαιωμάτων στην Παλαιστινιακή Αρχή για τη συμμετοχή στις εργασίες του οργανισμού. Το 2025, υπερψηφίσαμε την έπαρση της σημαίας της Παλαιστίνης σε διεθνείς οργανισμούς των Ηνωμένων Εθνών. Και στο θέμα της ανθρωπιστικής βοήθειας η χώρα μας, μαζί με άλλες ευρωπαϊκές χώρες, έχει προβεί σε ρίψεις οκτώμισι τόνων βασικών ειδών και στη διανομή σαράντα δύο τόνων ανθρωπιστικής βοήθειας στη Γάζα.

Ως προς το θέμα των Τεμπών, είναι πάρα πολύ κρίσιμο αυτή η υπόθεση να οδηγηθεί στη δικαιοσύνη, να μην υπάρξει προφανώς παραγραφή των όποιων πλημμελημάτων αναφέρονται στη δικογραφία, ώστε επιτέλους να υπάρξει η εξακρίβωση της αλήθειας για το ποιοι ευθύνονται γι’ αυτό το τραγικό δυστύχημα.

Όλα τα αιτήματα που υπάρχουν τα κρίνει η δικαιοσύνη και οι δικαστές έχουν την αρμοδιότητα να εξετάσουν το κάθε αίτημα. Προφανώς, όλοι αντιλαμβανόμαστε τον ανθρώπινο πόνο γονιών που έχουν χάσει παιδιά. Και αυτό είναι κάτι πάρα πολύ σκληρό.

Από εκεί και πέρα, όμως, τα κόμματα της Αντιπολίτευσης τα οποία τοποθετήθηκαν στη Βουλή γι’ αυτό το θέμα, δεν διευκρίνισαν τι θέλουν από την Εθνική Αντιπροσωπεία.

Θέλετε να αλλάξουμε τη νομοθεσία να μην έχει πλέον η δικαιοσύνη το δικαίωμα να κρίνει αιτήσεις εκταφής και να γίνονται αυτοδικαίως; Θέλετε να παρέμβουμε νομοθετικά και να παρακάμψουμε την αρμοδιότητα της δικαιοσύνης;

Αυτή την απάντηση για το τι πρέπει να γίνει, το ανθρώπινο, προφανώς δεν θα βρεθεί κανείς σε αυτή την Αίθουσα να πει το αντίθετο. Θα μου έκανε μεγάλη εντύπωση να βρεθεί κάποιος να πει το αντίθετο. Όμως από εκεί και πέρα η διάκριση των εξουσιών είναι σαφέστατη. Είναι σημαντικό να πάει η υπόθεση στη δικαιοσύνη. Θα σημειώσω την προσπάθεια που υπήρξε από πολλούς να εργαλειοποιήσουν ένα πρωτοφανή σε μέγεθος δυστύχημα που στοίχισε τη ζωή σε τόσα νέα παιδιά.

Ως προς το θέμα του ΟΠΕΚΕΠΕ, η διερεύνηση βρίσκεται σε εξέλιξη από την εξεταστική επιτροπή. Και αυτό ήταν μια πρόταση της Νέας Δημοκρατίας που θέλει να πέσει άπλετο φως σε αυτή την υπόθεση. Υπήρξε μια κατ’ αρχήν λίστα μαρτύρων, με την οποία κατά 70% ήταν σύμφωνα όλα τα κόμματα και αυτοί σήμερα εξετάζονται.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Με δύο νεκρούς!

**ΝΟΤΗΣ ΜΗΤΑΡΑΚΗΣ:** Και θέλω να σας θυμίσω ότι ξεκινήσαμε τις εργασίες της εξεταστικής επιτροπής από την περίοδο της Νέας Δημοκρατίας. Προτάξαμε τα πρόσφατα γεγονότα και προτάξαμε τους ανθρώπους του ΟΠΕΚΕΠΕ που σχετίζονται με την περίοδο της δικής μας διακυβέρνησης.

Βέβαια, αυτή η λίστα είναι δυναμική. Υπάρχει ήδη και η επιστολή του Υφυπουργού παρά τω Πρωθυπουργώ, του κ. Μυλωνάκη, ο οποίος είναι διαθέσιμος, προφανώς όταν η λίστα αυτή ανανεωθεί, να τεθεί στη διάθεση της επιτροπής.

**ΚΩΝΣΤΑΝΤΙΝΟΣ ΜΠΑΡΚΑΣ:** Τον έκοψαν.

**ΝΟΤΗΣ ΜΗΤΑΡΑΚΗΣ:** Η Ευρωπαϊκή Εισαγγελία χθες -ήταν ιδιαίτερα θετικό- επιβεβαίωσε την άψογη συνεργασία που αυτοδικαίως έχει με την ελληνική Κυβέρνηση.

**ΝΙΚΟΛΑΟΣ ΠΑΠΠΑΣ:** Τι συνεργασία;

**ΝΟΤΗΣ ΜΗΤΑΡΑΚΗΣ:** Το είπε χθες η κ. Κοβέσι.

**ΝΙΚΟΛΑΟΣ ΠΑΠΠΑΣ:** Η Κοβέσι είπε…

**ΝΟΤΗΣ ΜΗΤΑΡΑΚΗΣ:** Θα πω τελευταίο το εξής. Τέθηκε μια μεγάλη συζήτηση για το άρθρο 86. Και προφανώς, το άρθρο 86 είναι από τα άρθρα του Συντάγματος που ο Πρωθυπουργός ήδη έχει πει στην Ολομέλεια της Βουλής ότι η Βουλή κατά την επικείμενη νέα Αναθεώρηση του Συντάγματος θα πρέπει να επανεξετάσει.

Κυρίες και κύριοι συνάδελφοι, θέλω να σας θυμίσω ότι ήδη με την ψήφο πολλών κομμάτων της Βουλής κάναμε μια πάρα πολύ σημαντική τροποποίηση στον νόμο περί ευθύνης Υπουργών. Εκεί που υπήρχε η αποσβεστική προθεσμία στο τέλος της δεύτερης συνόδου της πρώτης περιόδου, δηλαδή στα δύο χρόνια -θα το πω πρακτικά- αυτό καταργήθηκε, και πλέον τα πολιτικά πρόσωπα έχουν την ίδια παραγραφή με όλους τους πολίτες και αυτό είναι ένα πολύ σημαντικό βήμα.

Ο νόμος περί ευθύνης Υπουργών δεν αποτελεί μια ασυλία αλλά αποτελεί μια ειδική διαδικασία. Και η Ολομέλεια της Βουλής καλείται να κρίνει κατά περίπτωση πότε πρέπει να υπάρχει παραπομπή στο δικαστικό συμβούλιο.

Νομίζω ότι κανείς εδώ μέσα δεν έχει ξεχάσει ότι η Κυβέρνηση της Νέας Δημοκρατίας στην τρέχουσα Σύνοδο έχει ήδη στείλει δύο εν ενεργεία Βουλευτές της Νέας Δημοκρατίας, που διετέλεσαν Υπουργοί αυτής της Κυβέρνησης, στο Δικαστικό Συμβούλιο. Αποδεικνύουμε στην πράξη, λοιπόν, ότι κατά περίπτωση -αυτή είναι η συνταγματική μας υποχρέωση- κρίνουμε πότε μια υπόθεση έχει τα στοιχεία που πρέπει για να παραπεμφθεί στο Δικαστικό Συμβούλιο.

Θα πω κλείνοντας το εξής και νομίζω ότι δεν θα διαφωνήσει κανείς εδώ μέσα. Το Σύνταγμα είναι αρμοδιότητα της Βουλής των Ελλήνων. Είμαστε κυρίαρχο κράτος και έχουμε κυριαρχικά δικαιώματα. Το ποια άρθρα, λοιπόν, θέλουμε να αλλάξουμε και πώς θέλουμε να τα αλλάξουμε είναι αποκλειστική αρμοδιότητα όλων ημών, των Βουλευτών της Εθνικής Αντιπροσωπείας, και δεν είναι αρμοδιότητα της Ευρωπαϊκής Ένωσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Μηταράκη, θα ήθελα να αγιάσω αλλά δεν με αφήνετε. Θα ήθελα να ασχοληθώ με το νομοσχέδιο αλλά βάζετε τρικλοποδιές.

Κατά τη γνώμη μου, θα έπρεπε να σας στείλει ευχαριστήριο τηλεγράφημα αν όχι ο ίδιος ο Νετανιάχου τουλάχιστον η ισραηλινή Πρεσβεία γι’ αυτή τη διαστρέβλωση της πραγματικότητας την οποία κάνετε. Προσπαθείτε να μετατρέψετε τους θύτες σε θύματα, τους Ισραηλινούς οι οποίοι για πάνω από μισό αιώνα, εξήντα και πλέον χρόνια, είναι ένας κράτος-κατακτητής. Εποικίζουν παράνομα παλαιστινιακά εδάφη, έχουν μπλοκάρει και έχουν αποκλείσει τη ζώνη της Γάζας οικονομικά, νερό, ρεύμα, τα πάντα. Και δεν μιλάμε για τις δολοφονίες, για τις σφαγές, για τους βιασμούς και για όλα αυτά τα πολύ «ευχάριστα», τα οποία έχουν γίνει όλο αυτό το διάστημα, και σήμερα με τη γενοκτονία του παλαιστινιακού λαού.

Αυτό γιατί, βεβαίως, η στρατηγική επιλογή του κράτους-κατακτητή και τρομοκράτη, του Ισραήλ, είναι το μεγάλο Ισραήλ, που σημαίνει αφανισμός των Παλαιστινίων, μη ύπαρξη παλαιστινιακού κράτους και, βεβαίως, συρρίκνωση και των υπολοίπων αραβικών κρατών για να μπορέσει επί της ουσίας να παίξει τον κυρίαρχο ρόλο τον οποίο θέλει στη Μέση Ανατολή. Και γι’ αυτό, ακριβώς, συμπλέει και συμβαδίζει με τα συνολικότερα αμερικανονατοϊκά σχέδια για τη νέα Μέση Ανατολή. Γι’ αυτό ακριβώς αυτή η γενοκτονία του παλαιστινιακού λαού εντάσσεται στο συνολικότερο πλαίσιο.

Απ’ αυτή την άποψη, εμείς από την πρώτη στιγμή καταγγείλαμε ως ΚΚΕ το ρεσάλτο το οποίο έκαναν οι ισραηλινές δυνάμεις κατοχής στον στολίσκο αλληλεγγύης και μεταφοράς ανθρωπιστικής βοήθειας. Πρόκειται για μία πειρατική ενέργεια, και οι απαγωγές των μελών του πληρώματος και η συλλήψεις τους και ό,τι έχει επακολουθήσει.

Και, βεβαίως, ζητήσαμε από την Κυβέρνηση, με παρέμβασή μας, τόσο στον Υπουργό Εξωτερικών κ. Γεραπετρίτη όσο και στην Ύπατη Εκπρόσωπο της Ευρωπαϊκής Ένωσης Κάγια Κάλλας, να πάρουν όλα τα μέτρα -ελληνική Κυβέρνηση και Ευρωπαϊκή Ένωση- για να εξασφαλιστεί η ασφαλής προσέγγιση των πλοίων στη Γάζα, να απελευθερωθούν όλα τα μέλη των πληρωμάτων που κρατούνται από το κράτος-δολοφόνο του Ισραήλ και, βεβαίως, να δοθεί και ανθρωπιστική βοήθεια στους Παλαιστινίους.

Και η ελληνική Κυβέρνηση αλλά και συνολικά η Ευρωπαϊκή Ένωση τι προτάσσουν; Προτάσσουν τη στρατηγική συμμαχία που έχουν με το κράτος-δολοφόνο του Ισραήλ νομιμοποιώντας τις εγκληματικές του πρακτικές. Έτσι, λοιπόν, και η Ευρωπαϊκή Ένωση, αλλά και η ελληνική Κυβέρνηση έσπευσε να χαιρετίσει το απαράδεκτο σχέδιο Τραμπ που είναι σε βάρος του δίκαιου αγώνα του παλαιστινιακού λαού για τη δημιουργία ενός παλαιστινιακού κράτους ενιαίου στα εδάφη του 1965 και με πρωτεύουσα την ανατολική Ιερουσαλήμ.

Απ’ αυτή την άποψη τι είναι κρίσιμο και τι απαιτούμε από την Κυβέρνηση; Όχι μόνο να καταδικάσει την πειρατική αυτή ενέργεια που έκαναν αλλά και ταυτόχρονα να απαιτήσει την άμεση απελευθέρωση όλων όσων έχουν συλληφθεί, και των είκοσι επτά Ελλήνων, ανάμεσά σε αυτούς και την κ. Πέτη Πέρκα, τη Βουλευτή της Νέας Αριστεράς, και να επιστραφούν με ασφάλεια στην Ελλάδα και στις χώρες απ’ όπου προέρχονται. Αυτό είναι το βασικό για τα ζητήματα αυτά, κύριε Μηταράκη.

Επίσης να θυμίσω το εξής για το άρθρο 86 του Συντάγματος για το οποίο έγινε κουβέντα. Όλες αυτές οι αναθεωρήσεις -και αυτή που πρόκειται να έρθει- δεν αλλάζουν την ουσία. Και ποια είναι η ουσία; Η ουσία είναι η ειδική μεταχείριση που έχουν οι Υπουργοί, νυν και πρώην, σε σχέση με τους υπόλοιπους απλούς πολίτες.

Δηλαδή, για να διωχθεί ένας Υπουργός πρέπει να το αποφασίσει η Πλειοψηφία της Βουλής και αυτό είναι πρόκληση. Αυτή είναι η πρόκληση και αυτό δεν πρόκειται να το αλλάξετε ούτε να το αναθεωρήσετε γιατί δεν είναι στη δική σας λογική ούτε, βεβαίως, και στη λογική των άλλων κομμάτων. Το ότι καταργείτε την αποσβεστική ημερομηνία δεν λέει και τίποτα από τη στιγμή που οι ίδιοι θα αποφασίσετε τη δίωξη ενός Υπουργού.

Το ότι θέλετε να αναθεωρήσετε για να κάνετε νόμιμο και συνταγματικά κατοχυρωμένο αυτό το τρικ και το τερτίπι που κάνατε με την Προανακριτική Τριαντόπουλου και Καραμανλή, είναι μέσα στο πλαίσιο της ίδιας λογικής στο να μη διώκει το αστικό πολιτικό σύστημα το πολιτικό του προσωπικό για ό,τι εγκλήματα έχει κάνει σε βάρος του ελληνικού λαού.

Και από αυτή την άποψη αυτή η θωράκιση του πολιτικού προσωπικού και του κράτους βρίσκεται και στον πυρήνα του συγκεκριμένου νομοσχεδίου το οποίο κατά τη γνώμη μας είναι πάρα πολύ σοβαρό και δεν θα το περάσουμε μέσα από μια παρέμβαση ενός, δύο λεπτών. Είναι πάρα πολύ σοβαρό, γιατί αποτελεί ένα ακόμη βήμα στην περαιτέρω θωράκιση του αστικού κράτους. Και η θωράκιση αυτή γίνεται για να προστατεύσει τους επιχειρηματικούς ομίλους και τα συμφέροντά τους και είναι σε βάρος των εργαζομένων και του ελληνικού λαού.

Με τι έχουμε να κάνουμε; Έχουμε να κάνουμε με μία νομοθετική πρωτοβουλία της Κυβέρνησης; Όχι! Με μία ευρωπαϊκή Οδηγία του 2022 που ονομάζεται «για την ανθεκτικότητα». Τι είναι ανθεκτικότητα; Την προστασία κρίσιμων οντοτήτων. Τι είναι οντότητα; Των επιχειρηματικών ομίλων. Γιατί δεν τα λέτε με το όνομά τους και βρίσκετε ευφάνταστους όρους: ανθεκτικότητα σε βάρος της προστασίας, οντότητες αντί για επιχειρηματικούς ομίλους, υβριδικές, λέει, απειλές να προστατευτούν από τον πόλεμο ο οποίος διεξάγεται είτε αυτός ο πόλεμος είναι οικονομικός είτε είναι στρατιωτικός πόλεμος.

Ο στρατιωτικός πόλεμος δεν αποτελεί τίποτε άλλο παρά την άλλη όψη του νομίσματος της αστικής πολιτικής που εφαρμόζετε. Ή για να αποφύγουν, λέει, τις ανθρωπογενείς προκλήσεις. Δηλαδή, τι σημαίνει ανθρωπογενής πρόκληση; Πώς ορίζεται; Η απεργία είναι μία τέτοια ανθρωπογενής αιτία; Η κινητοποίηση σε μία απεργία; Το μπλοκάρισμα στη μεταφορά κρίσιμου στρατιωτικού υλικού είναι τέτοιο πράγμα; Είναι τέτοιο πράγμα, λοιπόν. Και προσπαθείτε με εύηχους τίτλους να τα καλύψετε όλα αυτά.

Και, βεβαίως, η Κυβέρνηση έχει απέναντι την πολύ βολική κριτική των υπολοίπων κομμάτων. Τι λένε τα άλλα κόμματα; Ότι είναι μια απλή μετάφραση της ευρωπαϊκής Οδηγίας. Δηλαδή δεν προσαρμόστηκε, λέει, στις ελληνικές ιδιαιτερότητες ή ότι είναι κακό νομοθέτημα ή κάποιοι άλλοι λένε εφαρμόζουν τη λαϊκή ρήση «στρίβειν διά του αρραβώνος» βρίσκοντας διάφορες αφορμές υπαρκτές ή και ανύπαρκτες, για να μην τοποθετηθούν για μία ευρωπαϊκή Οδηγία την οποία την ψήφισαν στο Ευρωπαϊκό Κοινοβούλιο και με την οποία θέλουν να συγκαλύψουν τι; Το περιεχόμενό της. Με τι πράγμα ασχολείται αυτή η ευρωπαϊκή Οδηγία.

Γιατί ακριβώς όλο αυτό εξυπηρετεί το δικό τους αφήγημα. Και ποιο είναι αυτό; Ότι μπορεί να υπάρξει και μία άλλη διαχειριστική πρόταση που θα είναι και φιλολαϊκή. Τρίχες κατσαρές! Ή πολύ περισσότερο να εξωραΐσουν τον χαρακτήρα της Ευρωπαϊκής Ένωσης, της σήψης και της διαφθοράς, που είναι ιμπεριαλιστικός χαρακτήρας και είναι υπεύθυνοι και για τα μνημόνια και για τις τρόικες και για τις ιμπεριαλιστικές επεμβάσεις.

Έτσι, λοιπόν, στο απυρόβλητο μένει η ουσία και η αιτία κάτω από την οποία η Ευρωπαϊκή Ένωση προωθεί αυτήν την ευρωπαϊκή Οδηγία που δεν είναι τίποτε άλλο παρά το ότι η Οδηγία αυτή εντάσσεται στη στρατηγική επιλογή της Ευρωπαϊκής Ένωσης για γενικευμένη στροφή της στην οικονομία του πολέμου. Γι’ αυτό ακριβώς και δαπανά δισεκατομμύρια ευρώ για νέα εξοπλιστικά προγράμματα, για επενδύσεις στην πολεμική βιομηχανία, για υποδομές διπλής χρήσης που εξυπηρετούν ακριβώς τους ιμπεριαλιστικούς της σχεδιασμούς. Και τι έχει στο επίκεντρο; Να προστατέψει τους επιχειρηματικούς ομίλους, τα ευρωπαϊκά μονοπώλια και τις πολυεθνικές πρώτα απ’ όλα από τον ανταγωνισμό που δέχονται από πολυεθνικές άλλων ιμπεριαλιστικών κέντρων. Είναι αυτό που λέμε ο εμπορικός και οικονομικός πόλεμος που έχει ξεσπάσει με αντιτιθέμενα ιμπεριαλιστικά κέντρα.

Και από αυτή την άποψη, επειδή αναφέρθηκαν και στην επίσκεψη της κ. Κοβέσι, της Ευρωπαίας Εισαγγελέα, διαβάσαμε την εισηγητική της ομιλία η οποία ήταν αποκαλυπτικότατη. Τι λέει η κ. Κοβέσι; Λέει τα εξής: Μας κλέβουν τα δημόσια οικονομικά, βλάπτουν τις επιχειρήσεις μας και υπονομεύουν την ασφάλειά μας. Επιπλέον διευκολύνουν τη συστηματική υπονόμευση της εμπορικής πολιτικής της Ευρωπαϊκής Ένωσης. Γι’ αυτόν τον σκοπό ήρθε η κ. Κοβέσι στην Ελλάδα και γι’ αυτό έδωσε τη συνέντευξη Τύπου από το Τελωνείο του λιμανιού του Πειραιά, για να σηματοδοτήσει τι; Να σηματοδοτήσει το εξής: Ότι όλο αυτό δεν αφορά μόνο το λιμάνι του Πειραιά αλλά αφορά και όλα τα λιμάνια της Ευρωπαϊκής Ένωσης.

Λέει, λοιπόν, η κ. Κοβέσι, διαβάζω από την εφημερίδα «ΕΣΤΙΑ» που έχει όλη την εισηγητική της ομιλία: «Οι εγκληματικές οργανώσεις έχουν φέρει την απάντηση σε βιομηχανικό επίπεδο. Και δεν μιλάμε μόνο για εγχώριες ομάδες, εδώ μιλάμε, κυρίως, για εγκληματικές οργανώσεις από τρίτες χώρες ιδιαίτερα κινέζικες. Πρέπει να αντεπιτεθούμε», λέει η κ. Κοβέσι, «ως Ευρωπαίοι. Είμαστε εδώ για να επανεπιβάλουμε τον έλεγχο στις κρίσιμες υποδομές λιμάνι Πειραιά, κινέζικη επιρροή και, βεβαίως, να ξανακερδίσουμε την εξουσία». Να τι την απασχολεί την κ. Κοβέσι. Να ξανακερδίσει την εξουσία, τα ευρωπαϊκά μονοπώλια από τον ανταγωνισμό που έχουν από τρίτες χώρες. Αυτό είναι ο πόνος που έχει επί της ουσίας και μέσα σε αυτή τη λογική υπηρετεί. Και δεν είναι τυχαίο ότι η κ. Κοβέσι συμπλέει και με τη νέα Πρέσβη των Ηνωμένων Πολιτειών την κ. Γκίλφοϊλ που έχει στρατηγική επιλογή το λιμάνι του Πειραιά να φύγει από τον κινέζικο έλεγχο αλλά και της Θεσσαλονίκης να φύγει από τα ρωσικά συμφέροντα.

Θα πάρω και την δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ανοχή, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έχω χρόνο. Ευχαριστώ πολύ, κυρία Πρόεδρε.

Άρα, λοιπόν, είναι αυτός ο ιμπεριαλιστικός ανταγωνισμός τον οποίον θέλει να προστατεύσει. Τα ευρωπαϊκά μονοπώλια. Δεύτερον, να προστατέψει, βεβαίως, τα ευρωπαϊκά μονοπώλια από τα διάφορα φυσικά φαινόμενα, αλλά πάνω απ’ όλα να τα προστατέψει από τις πολεμικές συγκρούσεις, αλλά πάνω απ’ όλα να τα προστατεύσει από το εργατικό κίνημα, από τον εσωτερικό εχθρό λαό. Αυτό ανησυχεί την Ευρωπαϊκή Ένωση.

Γι’ αυτό υπάρχει και το άρθρο 15, όσον αφορά τον έλεγχο του προσωπικού των κρίσιμων αυτών οντοτήτων, των κρίσιμων αυτών επιχειρήσεων, να ελέγχετε, δηλαδή, τα προσωπικά δεδομένα των εργαζομένων για να μπορούν να αξιοποιηθούν σε αυτές τις επιχειρήσεις. Μίλησε αναλυτικά και ο εισηγητής μας για αυτό το ζήτημα και η Λιάνα Κανέλλη αλλά και η Βιβή η Δάγκα. Και σε συνδυασμό με το άρθρο 11 όπου η Γενική Γραμματεία Προστασίας, λέει, των κρίσιμων οντοτήτων, θα ανταλλάσσει πληροφορίες με αυτές τις οντότητες, τόσο όσον αφορά τον ανταγωνισμό, αλλά και της προστασίας δεδομένων προσωπικού χαρακτήρα. Ένα γενικευμένο φακέλωμα των εργαζόμενων και οτιδήποτε ενέργειες κάνουν και είναι σε βάρος των επιχειρήσεων αυτών των κρίσιμων οντοτήτων να περνάνε σε συνολικότερο φακέλωμα.

Θυμήθηκα ένα τραγούδι της νεότητας μου: «Ποιος από τους προστάτες -Γενική Γραμματεία Προστασίας- θα μας προστατεύσει πώς» και απαντούσε το τραγούδι: «Ο λαός». Αυτό λέμε και εμείς, ότι η πάλη του λαϊκού παράγοντα μπορεί να πετάξει στο καλάθι των αχρήστων όλες αυτές τις αντιδραστικές και αντιλαϊκές σας διατάξεις.

Έτσι, λοιπόν, η ουσία είναι ότι κάνετε τα πάντα, για να προασπίσετε τα συμφέροντα των επιχειρηματικών ομίλων, αλλά και τις κρίσιμες υποδομές που εξυπηρετούν τα ιμπεριαλιστικά σχέδια. Και, βεβαίως, δεν μπορούμε να μην αναδείξουμε και την υποκρισία σας. Τα πάντα για το κεφάλαιο και τις ανάγκες του, ενώ όταν πρόκειται για τις ανάγκες του λαού, τότε τι έχουμε; Τότε έχουμε τους διάφορους δημοσιονομικούς κόφτες. Έχουμε τον κόφτη του οφέλους-κόστους και γι’ αυτόν ακριβώς τον λόγο ολοκληρωμένα αντιπλημμυρικά έργα, ολοκληρωμένα αντιπυρικά έργα, αλλά αντισεισμικής θωράκισης δεν υπάρχουν πουθενά. Και καμία αγωνία! Ή μήπως υπάρχει αγωνία για τα εργατικά ατυχήματα που πολλαπλασιάζονται με γεωμετρική πρόοδο και τώρα με το δεκατριάωρο θα εκτοξευθούν; Ή μήπως υπάρχει κάποια πρόνοια για τα πλοία-σαπάκια που κυκλοφορούν στην ακτοπλοΐα ή για τα τρένα που κυκλοφορούν χωρίς προδιαγραφές και, μάλιστα, με την άδεια της Ευρωπαϊκής Ένωσης ότι είναι κατάλληλα να κυκλοφορούν, για να μην έχουν κόστος οι σιδηροδρομικές εταιρείες και αποτέλεσμα αυτών ήταν -συν όλα αυτά- ότι τέτοια τρένα, χωρίς προδιαγραφές πυρασφάλειας ήταν αυτά τα οποία ήταν στο έγκλημα των Τεμπών και στη σύγκρουση των δύο τρένων μετωπικά; Ή μήπως για τα υπέργηρα μέσα μαζικής μεταφοράς ή προστατεύουν τον λαό από μια σειρά άλλα ζητήματα, όπως για παράδειγμα, τα δίκτυα αυτά που είναι κρίσιμες υποδομές μεταφορών; Προστατεύετε αυτά τα δίκτυα από τυχόν κινδύνους που αφορούν στον λειτουργικό τους χαρακτήρα, για να είναι ετοιμοπόλεμα και από την άλλη μεριά τι έχετε; Έχετε αυτά τα ίδια δίκτυα που δεν έχουν τα απαραίτητα συνοδά αντιπλημμυρικά έργα, όπως η νέα εθνική οδός Πατρών-Πύργου. Και γιατί δεν τα έχουν; Διότι αυξάνεται το κόστος για την κατασκευάστρια εταιρεία, με αποτέλεσμα να υπάρχει κίνδυνος με τις πρώτες μπόρες να πνιγούν οι περιοχές που γειτονεύουν με αυτόν τον οδικό άξονα. Πού είναι τα απαραίτητα αντιπλημμυρικά έργα που πρέπει η ίδια η εταιρεία -η διαχειρίστρια του έργου- να τα κατασκευάσει;

Γι’ αυτό ακριβώς εμείς λέμε ότι με όλα αυτά προστατεύετε τα κέρδη και θυσιάζετε την ανθρώπινη ζωή. Αυτό σας ενδιαφέρει και με το συγκεκριμένο νομοσχέδιο και βεβαίως, επιβεβαιώνεται για μία ακόμα φορά, κυρία Πρόεδρε, ότι την Ευρωπαϊκή Ένωση το μόνο που την ενδιαφέρει είναι η επιλεκτική της ευαισθησία να θωρακιστούν τα αστικά κράτη. Αυτό την ενδιαφέρει την Ευρωπαϊκή Ένωση. Και τι σημαίνει επιλεκτική ευαισθησία; Πανίσχυρα αστικά κράτη, για να προστατέψουν τους επιχειρηματικούς ομίλους και αδύναμα για να προστατεύσουν τον λαό. Αυτός, όμως, είναι ο χαρακτήρας του καπιταλιστικού συστήματος που υπερασπίζεστε, της σήψης, της διαφθοράς, της εκμετάλλευσης, της φτώχειας και των πολέμων. Και αυτό το σύστημα πρέπει ο λαός να βάλει στο στόχαστρό του και να το ανατρέψει.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Φωτόπουλε, θέλετε τώρα…

**ΣΤΥΛΙΑΝΟΣ ΦΩΤΟΠΟΥΛΟΣ:** Στο τέλος…

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νίκος Παππάς, έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Έχει λίγη ώρα να σβήσει μία ντροπιαστική τοποθέτηση ο Εκπρόσωπος της Νέας Δημοκρατίας, την οποία έκανε από αυτό εδώ το Βήμα, όταν του ζητήθηκε να καταδικάσει το γεγονός ότι οι ισραηλινές αρχές φέρονται, όπως φέρονται, σε μέλος της Εθνικής Αντιπροσωπείας. Και αντιγύρισε στην προοδευτική δημοκρατική αντιπολίτευση ότι υποστηρίζει τη Χαμάς. Πρόκειται για τοποθέτηση αίσχους. Πρόκειται για τοποθέτηση αίσχους, την οποία οφείλει να ανακαλέσει. Έχουμε όλοι καταδικάσει ό,τι έκανε η Χαμάς. Κάποιοι, όμως, εδώ μέσα δεν έχουν καταδικάσει ό,τι κάνει συστηματικά το Ισραήλ εισβολή στη Γάζα. Αυτή είναι η αλήθεια. ΣΥΡΙΖΑ, ΠΑΣΟΚ, Νέα Αριστερά και Πλεύση Ελευθερίας εξέδωσαν κοινή ανακοίνωση -και θεωρώ ότι είναι μια σημαντική στιγμή για το Κοινοβούλιο- η οποία στέλνει ένα ηχηρό μήνυμα και εντός της χώρας και εκτός.

Μας τσίγκλησε ο κ. Μηταράκης και επειδή είναι οικονομολόγος θέλησε να μιλήσει για τα κατορθώματα της Κυβέρνησης της Νέας Δημοκρατίας στον τομέα της οικονομίας.

Τον κ. Γιαννίτση, τον έχετε ακουστά; Να ξεκινήσω απ’ αυτόν; Ξέρετε τι κατέδειξε; Ότι στους εθνικούς λογαριασμούς λογίζουμε ό,τι έχουμε στις αποθήκες μας, κατά μέσο όρο, επτά με οκτώ φορές περισσότερα, από ό,τι έχουν άλλες ευρωπαϊκές χώρες. Και ότι αν εξορθολογιστεί αυτή η καταγραφή, δεν θα έχουμε καταγεγραμμένη ανάπτυξη, αλλά ύφεση.

Είναι κάποιος «παλιοτελευταίος» ο κ. Γιαννίτσης που το επεσήμανε; Είναι μέλος του ΣΥΡΙΖΑ, του ΚΚΕ, της Πλεύσης Ελευθερίας, της Νέας Αριστεράς; Το κάνει από εμπάθεια; Όχι. Εδώ έχουμε εντοπίσει ένα πάρα πολύ σημαντικό ζήτημα. Και θα έχουμε -σας υποσχόμαστε- ενδιαφέρουσα συζήτηση, κατά τη διάρκεια της συζήτησης του προϋπολογισμού.

Πάμε σε ακόμα μία επιτυχία σας, επιτελικού κράτους. Βλέπουμε σε δημοσιεύματα, τα οποία δεν έχουν διαψευσθεί, ότι λόγω καθυστερήσεων, έργα τα οποία απεντάχθηκαν από το Ταμείο Ανάκαμψης και μπήκαν στο ΕΣΠΑ, δεν προλαβαίνουν να ωριμάσουν γι’ αυτήν την προγραμματική περίοδο και θα πάνε στην επόμενη και δεν υπάρχουν και τα διαθέσιμα κονδύλια για να γίνουν. Άρα, η δική σας ανικανότητα αυτά τα έργα τα πάει για μια επταετία μετά. Αυτή είναι η ωμή αλήθεια της δικής σας αποτελεσματικότητας και στην απορρόφηση των ευρωπαϊκών κονδυλίων.

Τα στοιχεία της Eurostat, που δημοσιεύτηκαν πριν από λίγες ημέρες, έγιναν γνωστά στους κυβερνητικούς ή επιλέγουν να τα θάβουν κάτω από ένα περίβλημα ωραιοποίησης; Η Ελλάδα, λοιπόν, έχει μια ντροπιαστική πρωτιά. Το 86% των νοικοκυριών, σύμφωνα με τη Eurostat, δηλώνει ότι ζει με μεγάλη, μέτρια ή λίγη δυσκολία. Το 86%! Το ποσοστό αυτό στην Ευρώπη είναι 46%. Τα θερμά μας συγχαρητήρια! Δεν είναι και ο κ. Μηταράκης στην Αίθουσα, να μας εξηγήσει πώς τα καταφέραμε να είμαστε τρεις φορές χαμηλότερα από τον μέσο όρο της Ευρωπαϊκής Ένωσης, με μία κατάσταση να έχει πραγματικά φτάσει στο απροχώρητο.

Λάουρα Κοβέσι. Με συγχωρείτε, η κ. Κοβέσι εδώ, ούτε ήρθε για τετραήμερο αναψυχής και ούτε, βεβαίως, είπε ότι συνεργάζεται άψογα με την Ελληνική Κυβέρνηση. Η Ευρωπαία Εισαγγελέας είπε ευθαρσώς ότι κάποιοι την εμποδίζουν να κάνει τη δουλειά της, ανακατεύονται στα πόδια της και τους κάλεσε μάλιστα να το ξανασκεφτούν. Δεν καταλαβαίνετε ότι είναι μάταιη η προσπάθεια πλήρους διαστρέβλωσης των λεγομένων της; Πόσω μάλλον, όταν η τοποθέτησή της δείχνει ευθέως προς την επιλογή σας να συγκαλύψετε ευθύνες των δικών σας Υπουργών, ξεχειλώνοντας και παραβιάζοντας το άρθρο 86 του Συντάγματος, που υποχρεώνει τη Βουλή να κάνει έρευνα. Διότι εσείς, για να καλύψετε τους Υπουργούς σας -και όσους έχουν ευθύνη- «ψαλιδίσατε» και καταστείλατε τις αρμοδιότητες της Βουλής. Το Σύνταγμα λέει καθαρά ότι «η Βουλή έχει δικαίωμα να κάνει έρευνα» και δικαιούμαστε να είμαστε πολύ καχύποπτοι ότι αυτό το δικαίωμα της Βουλής θέλετε να το «ψαλιδίσετε» στην επερχόμενη συνταγματική Αναθεώρηση. Διότι, μία άλλη Βουλή, κάποιους θα τους καλέσει ως μάρτυρες και ως κατηγορούμενους, με άλλη πλειοψηφία.

Δεν έχω την ίδια αισιοδοξία για την ηγεσία της δικαστικής εξουσίας, όπως δεν έχουν, δυστυχώς, και στην υπόθεση που έχει συγκλονίσει την Ελλάδα, οι συγγενείς των θυμάτων.

Η κ. Κοβέσι, λοιπόν, ήταν σαφής: Στην Ελλάδα διαμορφώνεται μια οικονομική-κοινωνική πραγματικότητα η οποία εδράζεται στην απόλυτη επιτυχία του σχεδίου της Νέας Δημοκρατίας για την οικονομία και την κοινωνία, όπου ένα μικρό κομμάτι του πληθυσμού μας μπορεί να γεύεται τους καρπούς της όποιας οικονομικής μεγέθυνσης και η χώρα μας έχει ανάγκη από μια μεγάλη τομή. Μεγάλη τομή μπορούν να φέρουν μόνο οι συντονισμένες προσπάθειες των αριστερών και προοδευτικών δυνάμεων.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Φωτόπουλος, Κοινοβουλευτικός Εκπρόσωπος της Ελληνικής Λύσης, έχει τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, συζητούμε σήμερα στην Εθνική Αντιπροσωπεία την ενσωμάτωση μιας ευρωπαϊκής Οδηγίας στο Εθνικό Δίκαιο, η οποία, όπως παραδέχτηκε και ο Υπουργός λίγο νωρίτερα, ήρθε αυτούσια λέξη προς λέξη.

Εύλογα, λοιπόν, κανείς αναρωτιέται πώς είναι δυνατόν το περιβόητο ευρωπαϊκό κεκτημένο να μας αφορά μόνο εν μέρει, πώς είναι δυνατόν δηλαδή σε ό,τι αφορά τη λειτουργία των θεσμών και του κράτους δικαίου να απέχουμε παρασάγγας από τον μέσο όρο των ευρωπαϊκών κρατών και αυτό είναι κάτι το οποίο το βλέπουμε σε όλες τις μετρήσεις της κοινής γνώμης.

Σε όλα τα ποιοτικά χαρακτηριστικά, εκτός από την ακρίβεια, η δικαιοσύνη και η εμπιστοσύνη στους θεσμούς και στο κράτος δικαίου είναι αυτό το οποίο ενοχλεί -και είναι μια πάρα πολύ ευγενική λέξη- τους Έλληνες πολίτες περισσότερο από οτιδήποτε άλλο.

Και αν μου επιτρέπετε, για να το συνδέσουμε, ένα τεράστιο πρόβλημα που έχουμε ως χώρα τα τελευταία αρκετά χρόνια είναι η φυγή των παιδιών μας στο εξωτερικό. Σπουδάζουν οι Έλληνες -έχουμε αυτή τη συνήθεια να προσπαθούμε να δώσουμε την καλύτερη μόρφωση στα παιδιά μας- και με το που τελειώνουν τις σπουδές τους -λαμπρές συνήθως- φεύγουν στο εξωτερικό και ένας από τους λόγους που φεύγουν είναι αυτό: η μη εμπιστοσύνη στους θεσμούς, η μη εμπιστοσύνη στο κράτος, η μη αξιοκρατία.

Σας ακούσαμε -όχι εσάς, κύριε Υφυπουργέ, τον κύριο Υπουργό- όπως πάντα με πολύ μεγάλη προσοχή, που μίλησε για θωράκιση έναντι των φυσικών καταστροφών. Εδώ θα μου επιτρέψετε να σας πω ως Βουλευτής της ανατολικής Αττικής -και επιτρέψτε μου την έκφραση- δυστυχώς, με πολύ μεγάλη συνέπεια κάθε χρόνο στην ανατολική Αττική, όπως και στο μεγαλύτερο μέρος της Ελλάδας, αλλά στην ανατολική Αττική -το λέω με πολύ πόνο γιατί τα ζούμε κάθε χρόνο-, κάθε καλοκαίρι καιγόμαστε και κάθε χειμώνα πνιγόμαστε. Είναι μια κατάσταση η οποία τείνει να γίνει ρουτίνα.

Οι ελάχιστοι χώροι πρασίνου οι οποίοι έχουν μείνει βρίσκονται στο λιγότερο δυνατό σημείο, απ’ όσο θυμάμαι εγώ τουλάχιστον, τα τελευταία πενήντα χρόνια. Η Πάρνηθα έχει καεί αρκετές φορές, η ανατολική Αττική καίγεται κάθε χρόνο. Η λέξη «πρόληψη» είναι κάτι το οποίο το βλέπουμε μόνο στα λεξικά.

Και ξέρετε η «πρόληψη» δεν είναι μια λέξη στην οποία ερχόμαστε και τη δηλώνουμε στη Βουλή. Όλες οι μετρήσεις ακόμα και στα οικονομικά χαρακτηριστικά, αν διαβάσετε τις μετρήσεις, λένε ότι 1 ευρώ στην πρόληψη σου γλιτώνει 100 ευρώ στην κατάσβεση και 1.000 ευρώ στην αποκατάσταση. Και εδώ, δυστυχώς, ακόμα και με οικονομικούς όρους, λοιπόν, επαναλαμβάνω, είμαστε χαμένοι.

Μιλάμε για προστασία κρίσιμων οντοτήτων, όταν έχουμε ρέματα μπαζωμένα, όταν υπάρχει απουσία αποχετευτικού δικτύου, όταν οι δρόμοι είναι καρμανιόλες. Όταν έρχεσαι να μιλήσεις για προστασία κρίσιμων υποδομών, βασική προϋπόθεση είναι αυτές οι υποδομές να υπάρχουν. Δεν μπορείς να προστατέψεις κάτι το οποίο δεν υπάρχει.

Μιλάτε, μεταξύ άλλων, για την ασφάλεια των υδάτων και ιδιαίτερα των πόσιμων υδάτων.

Αλήθεια, κύριε Υπουργέ, έχετε δει τη λίμνη του Μαραθώνα; Έχετε δει τη στάθμη στη λίμνη της Υλίκης; Έχετε κάνει ως κράτος πολιτική διαχείρισης των υδάτων; Σε ποια κατάσταση βρισκόμαστε; Έχετε ενημερώσει τους Έλληνες πολίτες τι γίνεται με το πόσιμο νερό και τι θα συμβεί τα επόμενα, όχι πολλά, τα επόμενα δύο ή τρία χρόνια; Έχετε μιλήσει με κράτη τα οποία έχουν εφαρμόσει τέτοιου είδους πολιτικές, όπως εμείς, με πολύ καλύτερα αποτελέσματα; Και δεν θα σας πάω σε ένα ευρωπαϊκό κράτος της κεντρικής Ευρώπης, θα σας πάω στο αδελφό κράτος των Ελλήνων, την Κύπρο. Μην πάτε πολύ μακριά, πάρτε το επιτυχημένο παράδειγμα της Κύπρου στη διαχείριση των υδάτων.

Μιλάτε για κυβερνοασφάλεια. Να σας θυμίσω τη διαρροή των δεδομένων των φοιτητών του Ελληνικού Ανοιχτού Πανεπιστημίου. Να σας υπενθυμίσω ότι στο μεγαλύτερο μέρος το Ελληνικό Δημόσιο λειτουργεί με τεχνικό και τεχνολογικό εξοπλισμό του 2007. Να σας υπενθυμίσω -και αυτό το έχουμε ξαναπεί από αυτό εδώ το Βήμα- ότι ιδρύσατε την Εθνική Αρχή Κυβερνοασφάλειας, που, από ό,τι λένε αυτοί που ξέρουν, ο διοικητής την «τρέχει» από απόσταση. Πρόκειται για μια πολύ σημαντική θέση για τις υποδομές του ελληνικού κράτους και ο διοικητής στο μεγαλύτερο μέρος του χρόνου του βρίσκεται στις Ηνωμένες Πολιτείες.

Ασφάλεια στις μεταφορές. Μία λέξη νομίζω ότι μας κάνει όλους να κομπιάζουμε και δεν είναι άλλη από τα Τέμπη. Δεν νομίζω ότι χρειάζεται να πω περισσότερα για την ασφάλεια του σιδηροδρόμων. Καθημερινά, ακόμα και σχεδόν τρία χρόνια μετά το τραγικό δυστύχημα των Τεμπών, έχουμε αναφορές για ελλείψεις στην ασφάλεια των σιδηροδρόμων είτε αυτό αφορά τον αστικό ιστό είτε αυτό αφορά τις μεταφορές εκτός του αστικού ιστού με τον σιδηρόδρομο.

Ακούσατε τους ελεγκτές εναέριας κυκλοφορίας. Το μόνο που είχατε να πείτε ως Κυβέρνηση είναι για τις αμοιβές τους. Λάσπη στον ανεμιστήρα για μια ακόμα φορά σε όποιον τολμήσει να αμφισβητήσει την Κυβέρνηση και την «αριστεία» της.

Οδικές μεταφορές: Για την ασφάλεια των οδικών δικτύων δεν χρειάζεται να σας πω εγώ. Μιλάνε οι αριθμοί, μιλάνε οι αριθμοί των νεκρών και των τραυματιών κάθε χρόνο.

Τηλεπικοινωνίες: Τι ακριβώς θέλετε να πούμε; Για την ασφάλεια; Για τα ΚΑΦΑΟ τα οποία βρίσκονται στον δρόμο, αυτά στα οποία ο καθένας έχει πρόσβαση; Για την ποιότητα των τηλεπικοινωνιών; Είναι από τις χειρότερες στην Ευρωπαϊκή Ένωση. Καθημερινά επαγγελματίες και μη δεν μπορούμε να δουλέψουμε εξαιτίας της ποιότητας των τηλεπικοινωνιών. Και πού; Σε μία χώρα στην οποία τις πληρώνουμε χρυσάφι. Οι τηλεπικοινωνίες υπηρεσίες μας είναι από τις ακριβότερες στην Ευρωπαϊκή Ένωση.

Μιλάμε γενικά για κρίσιμες δομές και υποδομές. Έχει γίνει έλεγχος; Έχουμε ζητήσει επανειλημμένα ως Ελληνική Λύση και στην τρέχουσα κοινοβουλευτική περίοδο, αλλά και στην προηγούμενη, έλεγχο και απογραφή κρίσιμων υποδομών, όπως γέφυρες, κτίρια, νοσοκομεία, σχολεία, χώρων δηλαδή τους οποίους επισκέπτονται και στους οποίους εργάζονται χιλιάδες συμπολιτών μας.

Ξέρετε, κύριε Υπουργέ, ως πολίτης και ως δημότης του Δήμου Αχαρνών βίωσα -δεν θέλω να περιαυτολογώ, απλώς το αναφέρω- τον σεισμό του 1999 με τραγικά αποτελέσματα. Νομίζω και εσείς έχετε μια παρόμοια εμπειρία λόγω καταγωγής και λόγω εντοπιότητας στην Καλαμάτα. Γνωρίζετε ποια είναι τα αποτελέσματα και τα έχουμε γνωρίσει με τον δυσάρεστο, με τον άσχημο τρόπο.

Θα πρέπει, λοιπόν, ως πολιτεία συνολικά να κάνουμε μια καταγραφή και να δούμε τα δημόσια κτίρια, τα κτίρια, στα οποία πηγαίνουν σχολείο τα παιδιά μας, τα κτίρια στα οποία νοσηλεύονται οι ασθενείς μας, τα κτίρια στα οποία δουλεύουν οι άνθρωποι τους οποίους εμείς ως πολιτεία έχουμε εντάξει, σε τι κατάσταση είναι.

Μιλάμε με αφορμή αυτό το νομοσχέδιο για προστασία των ενεργειακών δομών σε μια περίοδο στην οποία το ενεργειακό κόστος αποτελεί βραχνά στον λαιμό των νοικοκυριών και των επιχειρήσεων. Ποτέ άλλοτε στην ιστορία του σύγχρονου ελληνικού κράτους το ενεργειακό κόστος δεν ήταν τόσο ακριβό. Ποτέ άλλοτε οι Έλληνες δεν χρωστούσαν σε επιχειρήσεις ενέργειας, οι οποίες έχουν τεράστια κέρδη. Υποχρεώσατε αυτές τις εταιρείες να επενδύσουν στις υποδομές τα τεράστια κέρδη τα οποία εμφανίζουν; Αντί να κάνουν αυτές τις μεγάλες διαφημιστικές καμπάνιες, οι οποίες κρύβουν το πρόβλημα κάτω από το χαλί και -αν θέλετε- «υποχρεώνουν» μέσα μαζικής ενημέρωσης να μην ασκούν τον ρόλο τον οποίον έχουν, να μην κάνουν έλεγχο σ’ αυτές τις εταιρείες, τις υποχρεώσατε μέρος των κερδών να επιστρέφει ως επένδυση στις υποδομές της χώρας; Έχετε να μας απαντήσετε κάτι σ’ αυτό, όταν μιλάμε για ασφάλεια στις ενεργειακές υποδομές;

Υπάρχει όμως και ένας τομέας σε αυτούς τους οποίους το συγκεκριμένο νομοσχέδιο ορίζει ως χρήσιμους, στον οποίον οφείλω να ομολογήσω ότι όλες οι κυβερνήσεις τα τελευταία χρόνια τα έχετε πάει εξαιρετικά καλά και δεν είναι άλλος από τον τραπεζικό τομέα. Έχετε φροντίσει να θωρακίσετε τις τράπεζες πάρα-πάρα πολύ καλά.

Κουλτούρα ασφαλείας, καλές υποδομές. Καλά όλα τα υπόλοιπα. Ως κράτος, ως πολιτεία έχουμε κουλτούρα ασφαλείας σε μια χώρα στην οποίαν ανώτατοι αξιωματικοί έχουν παρουσία καθημερινή στα social media, σε μια χώρα στην οποία ανώτατοι κρατικοί λειτουργοί έχουν τα προσωπικά τους δεδομένα, τις διευθύνσεις κατοικίας τους σε κοινή, δημόσια θέα, σε μια χώρα στην οποία οι επικεφαλής αυτών των δομών, τις οποίες εσείς σήμερα κατονομάζετε ως κρίσιμες, έχουν τα δεδομένα τους σε δημόσια θέα και αυτοί και οι οικογένειές τους, την ίδια ώρα που η Αστυνομία φυλάει Βουλευτές, επιχειρηματίες και ανθυποσελέμπριτι, για τους οποίους ένας Θεός ξέρει από ποιον κινδυνεύουν;

Θυμηθείτε μόνο ένα πράγμα. Θυμηθείτε μια εικόνα την οποίαν είδαμε όλοι φέτος την άνοιξη και δεν είναι άλλη από το πώς το Ισραήλ χτύπησε τους πυρηνικούς επιστήμονες του Ιράν στα κρεβάτια τους, την ώρα που κοιμόντουσαν. Αυτό να έχουμε στο νου μας, όταν μιλάμε και σκεφτόμαστε τι σημαίνει ασφάλεια και κουλτούρα ασφαλείας σε μια χώρα. Σκεφτείτε τι θα συμβεί σ’ εμάς σ’ ένα επεισόδιο, σε μια πολεμική σύρραξη με την Τουρκία.

Επίσης, να πω ότι για τα σωφρονιστικά συστήματα δεν είμαι ο πλέον ειδικός. Δεν μπορώ να πω πολλά πράγματα. Υπάρχουν αρμοδιότεροι εμού σ’ αυτήν την Αίθουσα. Ως Έλληνας πολίτης, όμως, έχω την απαίτηση οι άνθρωποι που βρίσκονται στα σωφρονιστικά ιδρύματα, στις φυλακές, να έχουν ανθρώπινες συνθήκες εγκλεισμού. Δεν διανοούμαστε στον 21ο αιώνα να στοιβάζονται σ’ ένα κελί των δεκαπέντε και είκοσι ατόμων σαράντα φυλακισμένοι οι οποίοι δεν μπορούν καλά-καλά να στρίψουν, πόσω μάλλον να διαβιώσουν.

Κλείνοντας, θα μου επιτρέψετε να αναφερθώ σ’ ένα γεγονός το οποίο θα λάβει χώρα σε αυτήν εδώ την Αίθουσα, στην Εθνική Αντιπροσωπεία, τη Δευτέρα και δεν είναι άλλο από τη λήξη της τρέχουσας κοινοβουλευτικής περιόδου και την αρχή της επόμενης κοινοβουλευτικής περιόδου. Θα έλεγε κάποιος ποιο είναι το πρόβλημα και γιατί ένας Βουλευτής, ένας Κοινοβουλευτικός Εκπρόσωπος θα πρέπει να κάνει αναφορά σε αυτήν την ειδική συνεδρίαση.

Είναι τεράστιο το ζήτημα, κυρίες και κύριοι Βουλευτές, καθώς με το ΦΕΚ της 24ης Δεκεμβρίου του 2019 στην τελευταία Αναθεώρηση του Συντάγματος, μεταξύ άλλων, εξαλείφθηκε η αποσβεστική προθεσμία του άρθρου 86 του Συντάγματος.

Έκτοτε οποιοδήποτε ποινικό αδίκημα μελών της Κυβέρνησης παραγράφεται με τη λήξη αυτής της κοινοβουλευτικής περιόδου.

Άρα, εάν -τονίζω, εάν- υπάρχουν ποινικές ευθύνες μελών της Κυβέρνησης στο σκάνδαλο του ΟΠΕΚΕΠΕ, αυτές παραγράφονται τη Δευτέρα.

Σε μια περίοδο στην οποία οι αγρότες και οι κτηνοτρόφοι πεινάνε -και συνάδελφοι σ’ αυτή την Αίθουσα, οι οποίοι κατάγονται και εκλέγονται σε αγροτικές περιοχές το ξέρουν πολύ περισσότερο από εμάς, οι οποίοι εκλεγόμαστε στην Αττική- είναι ντροπή, είναι κηλίδα για το πολιτικό σύστημα να μην μπορέσει να δώσει την κάθαρση που χρειάζεται, στο τεράστιο σκάνδαλο του ΟΠΕΚΕΠΕ.

Η Ελληνική Λύση, και για λόγους συμβολικούς και για λόγους ουσίας, δεν θα συμμετάσχει στην εκδήλωση, στην έναρξη της νέας κοινοβουλευτικής περιόδου, που θα γίνει τη Δευτέρα σε αυτήν την Αίθουσα.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ήθελα να ξεκινήσω ενημερώνοντας το Σώμα για όσα εκτυλίσσονται στην εξεταστική επιτροπή για το σκάνδαλο του ΟΠΕΚΕΠΕ, η οποία σήμερα εξέτασε τον έβδομο κατά σειρά μάρτυρα από τους εβδομήντα εννέα μάρτυρες που έχουν προταθεί από την πλειοψηφία, και όπως ξέρουμε η πρόταση της πλειοψηφίας της Νέας Δημοκρατίας για τους μάρτυρες έχει αποκλείσει πάρα πολλούς σημαντικούς, ιδίως πρώην Υπουργούς της Κυβέρνησης, καθώς βεβαίως και άτομα γνωστά στο πανελλήνιο, για τη φερόμενη εμπλοκή τους στο σκάνδαλο αυτό, «Φραπές», «Χασάπης», Σεμερτζίδου κ.λπ..

Οι εργασίες της εξεταστικής επιτροπής μέχρι τώρα έχουν δείξει ότι έχουμε μπροστά μας ένα σκάνδαλο με πραγματικά ξεκάθαρα κομματικά χαρακτηριστικά, το οποίο μπαίνει βαθιά στη λειτουργία και στις δομές του οργανισμού αυτού, τουλάχιστον για τα τελευταία έξι χρόνια, που είναι η περίοδος που εξετάζουμε μέχρι τώρα.

Έχουμε μάρτυρες οι οποίοι έρχονται και σχολιάζουν τους λεγόμενους «καυτούς διαλόγους» που έχουν δει το φως της δημοσιότητας με δύο διαφορετικούς τρόπους, είτε παριστάνοντας ότι δεν τους αναγνωρίζουν, όπως είχαμε σε κάποιες περιπτώσεις -και αυτό το θεωρούμε ιδιαιτέρως προκλητικό- είτε προσπαθώντας να μας πείσουν, παρά το υβρεολόγιο το οποίο χρησιμοποιούν για να επικοινωνήσουν με συναδέλφους τους στην κορυφή της πυραμίδας της διοίκησης του ΟΠΕΚΕΠΕ, ότι λειτουργούν θεσμικά.

Δυστυχώς όμως έχουμε ξεκάθαρα δείγματα ότι υπήρχε μια κουλτούρα υποκόσμου στον τρόπο με τον οποίο επικοινωνούσαν τα μέλη του διοικητικού συμβουλίου του ΟΠΕΚΕΠΕ για αρκετό διάστημα και επίσης είναι εμφανή τα χαρακτηριστικά, όπως λέει και η δικογραφία της Ευρωπαϊκής Εισαγγελίας, ύπαρξης κυκλωμάτων τα οποία δρούσαν με τρόπο ο οποίος ήταν και εξωθεσμικός και από ό,τι φαίνεται μέχρι τώρα ιδιαιτέρως ύποπτος ως προς τον τρόπο με τον οποίο χειρίζονταν τις περιπτώσεις διαφθοράς.

Κάποιοι μάλιστα από τους μάρτυρες προσποιήθηκαν ότι τα πράγματα ήταν «κρύσταλλο» στον ΟΠΕΚΕΠΕ, ότι δεν υπήρχε ακριβώς σκάνδαλο και ότι έκαναν το παν για να διατηρήσουν τη διαφάνεια και την αποτελεσματική λειτουργία του οργανισμού. Φαίνεται πως αυτοί οι μάρτυρες, οι οποίοι είχαν υπεύθυνες θέσεις στον οργανισμό, ζούσαν σε άλλο σύμπαν ή, το πιθανότερο, δεν μας λένε την αλήθεια.

Η υπόθεση της Εξεταστικής Επιτροπής του ΟΠΕΚΕΠΕ ωστόσο χθες έφθασε σε ένα κρίσιμο σημείο, διότι έλαβε επίσημη επιστολή από τον Υφυπουργό παρά τω Πρωθυπουργώ κ. Μυλωνάκη, ο οποίος η Πλεύση Ελευθερίας και όλα τα κόμματα της Αντιπολίτευσης από την πρώτη συνεδρίαση είχαμε ζητήσει να κληθεί ως μάρτυρας και να καταθέσει άμεσα.

Ωστόσο χθες έφτασε σε ένα κρίσιμο σημείο, διότι έλαβε επίσημη επιστολή από τον Υφυπουργό παρά τω Πρωθυπουργώ κ. Μυλωνάκη, τον οποίο η Πλεύση Ελευθερίας και όλα τα κόμματα της Αντιπολίτευσης από την πρώτη συνεδρίαση είχαμε ζητήσει να κληθεί ως μάρτυρας και να καταθέσει άμεσα. Ωστόσο οι Βουλευτές της Νέας Δημοκρατίας, που έχουν την πλειοψηφία στην εξεταστική επιτροπή, απέκλεισαν τον κ. Μυλωνάκη από το να προσέλθει ως μάρτυρας και αυτό παρά το γεγονός ότι υπάρχουν πολύ ισχυρά στοιχεία, τα οποία πιστοποιούν την εμπλοκή του στο σκάνδαλο του ΟΠΕΚΕΠΕ. Για παράδειγμα, προτού ξεκινήσει η εξεταστική επιτροπή, ξέραμε ότι ο κ. Μυλωνάκης είχε λάβει ένα σημαντικό έγγραφο από ειδικό σύμβουλο, το οποίο, όμως, αρνείται να καταθέσει στην αίτηση υποβολής εγγράφων που του υπέβαλε η Ζωή Κωνσταντοπούλου. Συνεπώς, αυτό το έγγραφο χαρακτηρίζεται από τη Νέα Δημοκρατία ως non paper, δηλαδή μη χαρτί, ούτως ώστε να θεωρηθεί ότι δεν είναι επίσημο έγγραφο και να μην κατατεθεί ποτέ και να μην δούμε τι περιέχει. Και όμως, πιστεύουμε ότι περιέχει σημαντικές πληροφορίες για το τι γνώριζε όχι μόνο κ. Μυλωνάκης αλλά ο κ. Μητσοτάκης για το σκάνδαλο του ΟΠΕΚΕΠΕ.

Ένας άλλος, βέβαια, κρίκος που εμπλέκει τον κ. Μυλωνάκη στο σκάνδαλο ΟΠΕΚΕΠΕ είναι οι δηλώσεις, περιλαμβανομένης και δήλωσης του πρώην Υφυπουργού κ. Μπουκώρου, σύμφωνα με την οποία φέρεται ο κ. Μυλωνάκης να γνώριζε το περιεχόμενο της δικογραφίας της Ευρωπαϊκής Εισαγγελίας από το καλοκαίρι του 2024, δηλαδή έναν χρόνο προτού φτάσει στη Βουλή και να γνώριζε, επίσης και το περιεχόμενο των τηλεφωνικών συνδιαλέξεων που οδήγησαν τελικά στη δικογραφία που έφτασε στη Βουλή το καλοκαίρι του 2025, έναν χρόνο αργότερα. Από ό,τι φαίνεται, ο κ. Μυλωνάκης έλεγε σε Βουλευτές της Νέας Δημοκρατίας ότι δεν θα υπουργοποιηθούν. Και παρ’ όλα αυτά, η πλειοψηφία της Νέας Δημοκρατίας αρνήθηκε να τον καλέσει στην επιτροπή.

Βέβαια, ο ίδιος ο κ. Μυλωνάκης, κάτω από την πίεση αυτή και επίσης, την πίεση της κατάθεσης του τελευταίου -ή προτελευταίου μάλλον τώρα- προέδρου του ΟΠΕΚΕΠΕ, του κ. Σαλάτα, ο οποίος σε ερώτηση που του έθεσα εγώ στη διάρκεια της εξέτασής του ως μάρτυρας στην επιτροπή είπε ξεκάθαρα ότι έλαβε τηλεφώνημα από τον κ. Μυλωνάκη, με το οποίο του έγινε σαφές πως θα πρέπει να θεωρηθεί ότι δεν χαίρει της εμπιστοσύνης της Κυβέρνησης, για να παραμείνει στη θέση του και έτσι εκδιώχθηκε ο κ. Σαλάτας. Αυτό είναι ένα επιπλέον στοιχείο.

Τελικά, είχαμε εχθές την επιστολή του κ. Μυλωνάκη προς τον Πρόεδρο της εξεταστικής επιτροπής, με την οποία του ζητά να παραβρεθεί και να καταθέσει. Εμείς, βεβαίως, καλωσορίσαμε αυτή την αλλαγή στάσης εκατόν ογδόντα μοιρών από την πλευρά του κ. Μυλωνάκη και ζητήσαμε να έρθει σήμερα το πρωί στην επιτροπή. Όμως -και εδώ είναι το τραγελαφικό- ενώ ο κ. Μυλωνάκης είπε ότι «προτίθεμαι και θέλω να έρθω στην επιτροπή να καταθέσω», οι Βουλευτές της Νέας Δημοκρατίας στην επιτροπή, που αποτελούν την πλειοψηφία, ψήφισαν κατά της προσέλευσής του στην επιτροπή. Άφησαν, όμως, ένα ενδεχόμενο το οποίο μένει να φανεί πόσο ειλικρινές είναι. Είπαν ότι μετά που θα ολοκληρωθεί ένας μεγάλος κύκλος μαρτύρων, θα σκεφτούν αν θέλουν να προσθέσουν και άλλους μάρτυρες στους μάρτυρες της εξεταστικής επιτροπής και αν είμαστε τυχεροί, μπορεί να έχουμε τον κ. Μυλωνάκη. Αν δεν είμαστε, αν το σκεφτούν, μπορεί τελικά να αποφασίσουν πάλι να μην τον προσθέσουν στον κατάλογο των μαρτύρων.

Αυτή η γραμμή δείχνει ξεκάθαρα ότι η Κυβέρνηση αμφιταλαντεύεται κάτω από τις πιέσεις των αποκαλύψεων της εξεταστικής επιτροπής. Ταυτόχρονα, δεν πρέπει να ξεχνάμε ότι η εξεταστική αυτή επιτροπή δημιουργήθηκε ακριβώς για να μην έχουμε προανακριτική επιτροπή, που ήταν αυτό που ζήτησε η Ευρωπαϊκή Εισαγγελία να έχουμε και αυτό που θα έπρεπε να είχαμε για την υπόθεση του ΟΠΕΚΕΠΕ, δεδομένου ότι εμπλέκονται δύο πολιτικά πρόσωπα, οι κύριοι Αυγενάκης και Βορίδης, σύμφωνα με τη δικογραφία που έστειλε η Ευρωπαϊκή Επιτροπή στη Βουλή.

Μιας και αναφέρομαι στην Ευρωπαϊκή Εισαγγελία, θα πρέπει να σχολιάσω ότι ήταν σημαντική η παρουσία της Γενικής Εισαγγελέως της Ευρωπαϊκής Ένωσης, της κ. Κοβέσι, χθες στην Ελλάδα.

Ιδιαίτερη αίσθηση προκάλεσε το γεγονός ότι ανέφερε, στη συνέντευξη Τύπου που έδωσε, ότι, από τα Τέμπη -έτσι είπε- ως τον ΟΠΕΚΕΠΕ, η δικαιοσύνη κόπηκε. Αυτή ήταν η φράση της. Και είναι μια βαριά φράση.

Δυστυχώς, όμως, η Κυβέρνηση και ο κ. Μαρινάκης, με τον θρασύτατο τρόπο του, αυτά τα παραλείπουν. Είπε ο κ. Μαρινάκης ότι όποιος ακούει την κ. Κοβέσι καταλαβαίνει ότι τα περί συγκάλυψης είναι παραμύθια της Χαλιμάς. Αυτά κατάλαβε ο κ. Μαρινάκης. Λέει η κ. Κοβέσι ότι η δικαιοσύνη κόπηκε, και ο κ. Μαρινάκης κατάλαβε ότι είπε πως η δικαιοσύνη εφαρμόστηκε πλήρως.

Επίσης, πρέπει να πω ότι η κ. Κοβέσι έκανε λόγο για τέσσερα μεγάλα σκάνδαλα. Τα γνωρίζουμε -την υπόθεση 717, την υπόθεση των Τεμπών, του ΟΠΕΚΕΠΕ - και αναφέρθηκε και στο τέταρτο σκάνδαλο, το «Καλυψώ», το οποίο αφορά στα τελωνεία του Πειραιά. Και εδώ πρέπει να επισημάνω ότι η Πλεύση Ελευθερίας, η οποία υπήρξε ιδιαιτέρως δραστήρια στην αποκάλυψη -και συνεχίζει να είναι- των τριών πρώτων σκανδάλων, στην υπόθεση των τελωνείων του Πειραιά και στην υπόθεση της λαθρεμπορίας, που συνδέεται με αυτά, είχαμε την ευκαιρία να θέσουμε το θέμα, στη διάρκεια της συζήτησης του Τελωνειακού Κώδικα που ήρθε στην Βουλή και ψηφίστηκε τον περασμένο Ιούλιο. Είναι κάτι το οποίο παρακολουθούμε και εμείς και περιμένουμε ότι θα υπάρξουν σημαντικές αποκαλύψεις.

Βεβαίως, ο κ. Μαρινάκης που λέει ότι η κ. Κοβέσι αποδόμησε το αφήγημα της συγκάλυψης της Αντιπολίτευσης, έχει επίσης χάσει το γεγονός ότι η Γενική Εισαγγελέας της Ευρωπαϊκής Ένωσης μίλησε για «στάβλους του Αυγεία». Έτσι περιέγραψε τη διαφθορά στη χώρα μας «στάβλοι του Αυγεία». Αλλά, δυστυχώς, όταν η Κυβέρνηση θέλει να στρουθοκαμηλίζει, είναι αδύνατον να τη σταματήσουμε από το να το κάνει.

Η τακτική του στρουθοκαμηλισμού, κυρία Πρόεδρε, φάνηκε επίσης και στον τρόπο με τον οποίο η Κυβέρνηση αντιμετώπισε τη σοβαρότατη εισβολή που έγινε στον Sumud Flotilla, στον στόλο ανθρωπιστικής βοήθειας προς τη Γάζα, τις τελευταίες σαράντα οκτώ ώρες. Πριν από λίγες ώρες, το τελευταίο πλοίο, το Marinette, επίσης δέχτηκε εισβολή από ισραηλινούς στρατιώτες, σαράντα τρία μίλια -δηλαδή περίπου εβδομήντα εννέα χιλιόμετρα - μακριά από τις ισραηλινές ακτές. Σε διεθνή ύδατα, με άλλα λόγια. Ωστόσο, ο κ. Μαρινάκης, με τον γνωστό τρόπο του, πάλι προσπάθησε να κρυφτεί πίσω από το δάχτυλό του, λέγοντας ότι δεν ήξερε και δεν κατάλαβε αν η εισβολή έγινε μέσα ή έξω από τα χωρικά ύδατα του Ισραήλ.

Επίσης, η Κυβέρνηση, μέσω του Υπουργείου Εξωτερικών, έβγαλε μία κατάπτυστη ανακοίνωση, στην οποία ούτε καταδικάζει την πράξη του Ισραήλ η οποία παραβιάζει κατάφωρα το Διεθνές Δίκαιο ούτε υπερασπίστηκε τα δικαιώματα είκοσι επτά Ελλήνων πολιτών που βρίσκονται μεταξύ των τετρακοσίων εξήντα ενός ακτιβιστών, οι οποίοι μετέφεραν ανθρωπιστική βοήθεια στη Γάζα. Και αυτό είναι ενδεικτικό, διότι η Κυβέρνηση μπορεί να μην αναγνωρίζει αυτό που όλος ο κόσμος πλέον αποδέχεται, ακόμα και ο ΟΗΕ, δηλαδή ότι υπάρχει γενοκτονία στη Γάζα. Μπορεί να μην θέλει να διαταράξει τη στρατηγική συμμαχία που έχει ο κ. Μητσοτάκης με τον καταζητούμενο από το Διεθνές Ποινικό Δικαστήριο κ. Νετανιάχου. Αλλά η Κυβέρνηση έχει τουλάχιστον αρχίσει να ψελλίζει, τις τελευταίες ημέρες, το γεγονός ότι υπάρχει ανθρωπιστική -έτσι την αποκαλεί- ανθρωπιστική καταστροφή στη Γάζα.

Κι εδώ έχουμε έναν ειρηνικό στόλο, με ανθρωπιστική βοήθεια, ο οποίος πάει στη Γάζα να αντιμετωπίσει την ανθρωπιστική καταστροφή και, παρ’ όλα αυτά, δεν τον υποστηρίζει. Παρ’ όλα αυτά, δεν καταδικάζει την απαγωγή των ακτιβιστών που πάνε να μεταφέρουν ανθρωπιστική βοήθεια.

Και βεβαίως, κύριε Υφυπουργέ, όπως ακούσατε και πριν, ο Υπουργός Ασφάλειας του Ισραήλ, ο κ. Μπεν Γκβιρ, είχε μπροστά του τους ακτιβιστές, στο Ισραήλ, αφού συντελέστηκε η απαγωγή τους και τους αποκάλεσε «τρομοκράτες».

Και η Ελληνική Κυβέρνηση και το Υπουργείο σας δεν βγήκε να διαμαρτυρηθεί για το γεγονός ότι αυτοί οι άνθρωποι, εθελοντές, που με ηρωισμό πάνε να υποστηρίξουν τα θύματα της γενοκτονίας, με ανθρωπιστική βοήθεια, δεν πρέπει να αποκαλούνται τρομοκράτες, γιατί δεν διέπραξαν τίποτα το οποίο παραβίαζε ούτε το Διεθνές Δίκαιο ούτε βέβαια μπήκαν στο κράτος του Ισραήλ για να πραγματοποιήσουν οποιαδήποτε παραβίαση του ισραηλινού δικαίου. Και όμως, κρατάτε το στόμα σας κλειστό.

Και αν δεν το ξέρατε, ο κ. Μπεν-Γκβιρ είναι στον κατάλογο των Υπουργών της Κυβέρνησης Νετανιάχου για τους οποίους το Διεθνές Ποινικό Δικαστήριο ετοιμάζει ένταλμα. Διότι, κατά το Διεθνές Ποινικό Δικαστήριο, έχει πολύ σοβαρή ανάμιξη στη γενοκτονία. Και εσείς τα αποδέχεστε όλα αυτά.

Το μόνο συμπέρασμα που μπορεί να βγάλει κανείς είναι ότι είστε συνένοχοι στη γενοκτονία, ότι δεν ενδιαφέρεστε για να συλληφθούν οι εγκληματίες πολέμου. Και επειδή ακούσαμε πριν τον κ. Μηταράκη να μας λέει ότι η Αντιπολίτευση κάνει τοξική ρητορική, χωρίς προτάσεις, να μια πρόταση: Βγείτε να καταδικάσετε αυτό που έκανε το Ισραήλ. Βγείτε να πείτε ότι οι εγκληματίες πολέμου του Ισραήλ στην Κυβέρνηση Νετανιάχου πρέπει να πάνε στη φυλακή, γιατί αυτό που κάνουν είναι κατάφωρη παραβίαση του Διεθνούς Δικαίου.

Να μια πρόταση και πάψτε να λέτε ότι η Αντιπολίτευση δεν έχει προτάσεις, γιατί έχουμε πολλές προτάσεις, αλλά εσείς ακολουθείτε μια πολιτική η οποία είναι συνένοχη με τα φρικτά εγκλήματα που λαμβάνουν χώρα εις βάρος του παλαιστινιακού λαού.

Κλείνω, κυρία Πρόεδρε, με μια σύντομη αναφορά για την υπόθεση του Πάνου Ρούτσι. Αναφέρθηκε και ο ίδιος ο Πάνος Ρούτσι και η σύζυγός του και η συνήγορός του, που είναι η Πρόεδρος της Πλεύσης Ελευθερίας, η Ζωή Κωνσταντοπούλου στο γεγονός ότι κυκλοφορούν από την Αθήνα μέσω του ΑΠΕ, του Αθηναϊκού Πρακτορείου Ειδήσεων, που χρηματοδοτείται από την Κεντρική Κυβέρνηση ψευδείς ειδήσεις, που τη φέρουν να έχει ζητήσει αναβολή της εκταφής του γιού του, ενώ, βεβαίως, αυτό που συμβαίνει είναι το ακριβώς αντίθετο. Θα πρέπει κάποια στιγμή η Κυβέρνηση να αντιμετωπίσει αυτό το θέμα με ειλικρίνεια και με ενσυναίσθηση, γιατί όλος ο ελληνικός λαός βρίσκεται πίσω από το δράμα αυτού του ανθρώπου, ο οποίος ζητά το αυτονόητο, να μάθει γιατί πέθανε το παιδί του. Και βρίσκεται σήμερα ο Πάνος Ρούτσι στη δέκατη ένατη μέρα απεργίας πείνας. Με την πολιτική σας τον έχετε ωθήσει σε αυτή την ακραία διαμαρτυρία και η μόνη εξήγηση που μπορεί να δώσει ο κόσμος για το γεγονός ότι δεν λαμβάνονται άμεσα αποφάσεις για να γίνει εκταφή και τοξικολογικές εξετάσεις είναι ότι θέλετε να κρύψετε την αλήθεια, ότι συγκαλύπτετε δηλαδή, με άλλα λόγια, την αλήθεια γύρω από το έγκλημα των Τεμπών.

Την Κυριακή στις 17.30΄, στο Σύνταγμα θα πραγματοποιηθεί η μεγάλη συγκέντρωση για την υποστήριξη του Πάνου Ρούτσι. Θα είμαστε και εμείς εκεί και καλούμε όλον τον κόσμο να παραβρεθεί, όπως επίσης καλούμε όλους τους πολίτες να βγουν και να διαδηλώσουν σε ένδειξη συμπαράστασης απέναντι στους ακτιβιστές, τους Έλληνες ακτιβιστές, αλλά και τους ακτιβιστές των σαράντα χωρών του «Sumud Flotilla», οι οποίοι βρίσκονται κρατούμενοι αυτήν τη στιγμή στο Ισραήλ, κατά παράβαση όλων των αρχών του Διεθνούς Δικαίου.

Ευχαριστώ, κυρία Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Με την τοποθέτηση του κ. Καζαμία ολοκληρώθηκε ο κύκλος των Κοινοβουλευτικών Εκπροσώπων, οπότε με αντίστροφη σειρά ξεκινάμε τις τοποθετήσεις των ειδικών αγορητών και των εισηγητών για τη δευτερολογία τους.

Οπότε η κ. Ελένη Καραγεωργοπούλου, ειδική αγορήτρια της Πλεύσης Ελευθερίας έχει τον λόγο για επτά λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κυρία Πρόεδρε.

Μετά τα όσα μας είπε ο Κοινοβουλευτικός μας Εκπρόσωπος, ο κ. Καζαμίας, θα συνεχίσω την εισήγησή μου από εκεί που σταμάτησα στην πρωτολογία μου, για το σωφρονιστικό σύστημα, δεδομένης της προσοχής που έδωσε ο κ. Λαμπρόπουλος και στην τελευταία συνεδρίαση της Επιτροπής, μιλώντας για αυτό, εξαίροντας την προσπάθεια της Κυβέρνησης, του Υπουργείου Προστασίας του Πολίτη για την επέκταση των φυλακών με νέες, με όλη αυτή την προσπάθεια που γίνεται και με τα σχετικά άρθρα 26-27 σε ό,τι αφορά τη στελέχωση των φυλακών με την αύξηση αριθμού σωφρονιστικών υπαλλήλων.

Σύμφωνα με επίσημα δημοσιευμένα στοιχεία, στο ελληνικό κράτος, υπηρέτη της τίσεως, ο συνολικός αριθμός των κρατουμένων το 2025 φτάνει τους έντεκα χιλιάδες τετρακόσιους ογδόντα τέσσερις. Η εκτόξευση του πληθυσμού των φυλακών μέσα σε λιγότερο από δέκα έτη αποτυπώνει το μέγεθος του προβλήματος. Ποιο είναι το πλέον ανησυχητικό των στοιχείων; Είναι ότι σχεδόν το ένα τέταρτο των κρατουμένων είναι προφυλακισμένοι χωρίς να έχει εκδοθεί τελεσίδικη απόφαση. Πρόκειται για μια πίεση στο σύστημα φυλακών που αιτία της είναι η καθυστέρηση των σχετικών δικαστικών διαδικασιών εκ μέρους των ελληνικών δικαστηρίων. Πού είναι η επιτάχυνση, κύριε Φλωρίδη; Όμως, πρόκειται για μια πίεση που ασκείται, εξαιτίας της νομοθετικής εξουσίας, σε βάρος της έννοιας της δικαιοσύνης.

Η προσωρινή κράτηση -άλλοτε καλούμενη προφυλάκιση- είναι, κατά το άρθρο 286 του Κώδικα Ποινικής Δικονομίας, ένα έσχατο, ακραίο μέτρο, επιβλητέο μόνο σε εξαιρετικές περιπτώσεις. Δυστυχώς, όμως, στη χώρα μας η προσωρινή κράτηση επιβάλλεται όλο και πιο συχνά, έχοντας καταστεί σχεδόν κανόνας. Και φοβόμαστε ότι τείνει να μην είναι πλέον η εξαίρεση, με κίνδυνο να μεταβληθεί κάποια στιγμή σε κανόνα ή ακόμη χειρότερα σε κανόνα που εφαρμόζεται σε όσους η κρατική εξουσία -όποιο προσωπείο και αν φέρει- επιθυμεί να αποδυναμώσει ή να τους εξοντώσει, ακόμα και με τον έλεγχο της σκέψης.

Πάνω από δύο χιλιάδες κρατούμενοι εκτίουν ποινές σχετικές με παραβάσεις του νόμου περί ναρκωτικών. Όμως, η ναρκω-οικονομία συνεχίζεται και αυξάνεται. Έχουμε μεγάλη αύξηση στης μικρής διάρκειας ποινές. Τι σημαίνει αυτό; Αυτό σημαίνει ότι οι φυλακές γεμίζουν με άτομα που εκτίουν μικρές ποινές χωρίς να προβλέπεται επαρκές σύστημα εναλλακτικών μέτρων, όπως κοινωνική εργασία ή προγράμματα αποκατάστασης.

Παρέχεται εκπαίδευση σε κρατουμένους που το επιθυμούν; Αν ναι, αντιμετωπίζεται αυτό πρωτίστως ως δικαίωμά τους και όχι με όρους εργαλειακής διαχείρισης της εκπαίδευσης; Αντί το ελληνικό σωφρονιστικό σύστημα να είναι θεσμός και διαδικασία επανένταξης των εγκλείστων στην κοινωνία, αποτελεί αποθήκη. Αυτή είναι η πραγματικότητα, όσο και αν θέλετε να την παρουσιάσετε διαφορετικά και να διαστρεβλώνετε την αλήθεια. Το ελληνικό σωφρονιστικό σύστημα αποτελεί μια αποθήκη ψυχών, θα λέγαμε, που για εσάς είναι ένας ακόμη κατάλογος με αριθμούς. Δυστυχώς, για όλους εμάς η εικόνα αυτή δεν είναι απλά αριθμοί.

Οι φυλακές στη χώρα βρίσκονται σε στάδιο πυροδοτημένου ήδη εκρηκτικού μηχανισμού. Έχει ενεργοποιηθεί ήδη ένα ναρκοπέδιο πάνω από τα πόδια των υπευθύνων φύλαξης του δικαστικού μας συστήματος και της κοινωνίας των πολιτών. Και ποια η αντιμετώπιση από την Κυβέρνηση του προβλήματος; Ένα νέο σχέδιο δράσης για την περιφερειακή αναδιάρθρωση του σωφρονιστικού συστήματος της χώρας για την περίοδο 2025-2030, με κατασκευή οκτώ νέων φυλακών και ταυτόχρονη κατάργηση τουλάχιστον πέντε υφισταμένων καταστημάτων κράτησης;

Ξέρετε κάτι; Υπάρχει αυτό που καλείται σύστημα, που είναι οι επίσημοι κρατικοί θεσμοί, και αυτό που καλείται υπόκοσμος, που είναι ένα υποσύστημα του επίσημου. Ο μόνος επίσημα θεσμοθετημένος χώρος συνάντησης συστήματος και υποσυστήματος, δηλαδή του υποκόσμου, είναι οι κάθε είδους φυλακές, αυτές που κατ’ ευφημισμόν ονομάζονται σωφρονιστικά καταστήματα. Εκεί στους χώρους του «σωφρονισμού» -σε εισαγωγικά- οι αξίες του συστήματος και του υποκόσμου συναλλάσσονται, ταυτίζονται.

Σε αυτές τις φυλακές σωφρονισμού εξέτιε την ποινή της ισόβιας κάθειρξης και ο προσφάτως αποβιώσας Στεφανάκης, ενώ παράλληλα είχε εμπλακεί σε επιχειρήσεις πώλησης πολυτελών αυτοκινήτων. Παράλληλα με την έκτιση της ποινής του είχε κατάστημα εστίασης, διατηρούσε, κατά ανεπιβεβαίωτες πληροφορίες, και πρατήριο καυσίμων, αναπτύσσοντας κατά τη διάρκεια της κράτησής του επαφές με μέλη της «Greek Mafia».

Το σωφρονιστικό σύστημα στη χώρα δεν θα το αναμορφώσουν οι κτιριακές υποδομές που ετοιμάζετε, κύριε Υφυπουργέ. Η φυλακή για τους πραγματικούς εγκληματίες είναι προέκταση του χώρου του υποκόσμου και, ως εκ τούτου, σχεδόν ανώδυνη υπόθεση. Η φυλάκιση για αυτούς δεν αποτελεί σοβαρό αντικίνητρο προκειμένου να αλλάξουν τον τρόπο ζωής τους, έναντι των ισχυρών κινήτρων που προσφέρει η εγκληματική συμπεριφορά.

Έτσι εξηγείται, γιατί ο εγκλεισμός στο υπάρχον σωφρονιστικό σύστημα σπάνια βελτιώνει την παραβατική συμπεριφορά, ενώ πιο συχνά την χειροτερεύει. Το μείζον ζήτημα αφορά στους έγκλειστους για ήσσονος βαρύτητας παραβατικές συμπεριφορές, οι οποίοι συναθροιζόμενοι με εγκληματικά στοιχεία του υποκόσμου, όντας π.χ. ανώριμες προσωπικότητες, ανασφαλείς, φοβισμένοι, με έλλειψη ηθικών αξιών, αναγκάζονται πολλές φορές να υποταχθούν στην ιεραρχία και τις αξίες του έγκλειστου υποκόσμου με αντάλλαγμα μια ψευδαίσθηση δύναμης, ασφάλειας, ανθρώπινης σχέσης, υλικών απολαβών.

Και ακόμα χειρότερα η προφυλάκιση πολλές φορές γίνεται μέσο επίδειξης δύναμης εξουσίας που ανασύρει εφεδρικά πειστήρια τηρούμενα στα συρτάρια της θεσμικής αυθαιρεσίας, γιατί ενίοτε οι συνήθεις ύποπτοι αναλώνονται στο βωμό της χειραγώγησης της κοινής γνώμης διά μεθόδων αποπροσανατολισμού και κατασκευής ενόχων.

Χαρακτηριστική η περίπτωση της διαπόμπευσης και προφυλάκισης εθελοντών πυροσβεστών χωρίς παρελθόν παραβατικότητας, αλλά και η περίπτωση του Νίκου Ρωμανού, που είχε το παρελθόν που εσείς επιλέξατε γι’ αυτόν και ανασύρθηκε κατηγορούμενος για ένα τέταρτο αποτυπώματος σε ένα κινητό πράγμα πλαστικής σακούλας εντός διαμερίσματος ολοσχερώς καταστραφέντος.

Η ιστορία των φυλακών είναι άρρηκτα συνδεδεμένη με την έννοια της απονομής δικαιοσύνης, της κοινωνικής εξισορρόπησης και της τιμωρίας. Πλέον, έχουμε πάει, όμως, σε ένα άλλο επίπεδο, αυτό της αποκατάστασης της τάξης σε μία κοινωνία με την εμπορευματοποίηση της, με τη χρησιμοποίηση της ανάγκης για κοινωνική εξισορρόπηση ως ευκαιρία πλουτισμού, ως πηγή παραγωγής πλούτου. Πώς αυτό; Με την ίδρυση ιδιωτικών φυλακών ή αλλιώς με την ίδρυση φυλακών με ΣΔΙΤ.

Ελπίζουμε να μην καταντήσουμε στο επίπεδο οι φυλακές να εκμεταλλεύονται το έγκλημα αντί να το καταπολεμούν ή έστω να το περιορίζουν. Να μην χτίσουμε πολλές φυλακές στελεχωμένες με ανεκπαίδευτο προσωπικό ευελπιστώντας σε αύξηση του κρατούμενου πληθυσμού, προσδοκώντας έτσι και σε αύξηση των κερδών για τη νέα χρυσοφόρο βιομηχανία, αυτήν της φυλάκισης. Η μικρή μας χώρα με το ήδη καταπονημένο σωφρονιστικό σύστημα δεν έχει την πολυτέλεια, κύριοι, να πειραματίζεται. Ας μην επιχειρήσουμε να επιλύσουμε το ζήτημα του υπερπληθυσμού των παραβατών με ιδιωτικές φυλακές, μετατρέποντας την ανθρώπινη δυστυχία σε ευκαιρία κερδοφορίας, στοχοποιώντας στο βωμό της επιχειρηματικής αυτής δραστηριότητας ευάλωτα στρώματα του πληθυσμού από Ρομά έως μετανάστες, από τοξικοεξαρτημένους έως ψυχικά ασθενείς.

Και τέλος, σταματήστε την ποινικοποίηση της διαφορετικής άποψης, την κατασκευή ενόχων που εξυπηρετούν την εικόνα σας και τρέφουν την εξουσία σας, ενεργοποιώντας όλους τους μηχανισμούς εξόντωσης αθώων αρκεί να γίνουν προσωρινά χρήσιμοι στο σχέδιο αποπροσανατολισμού της κοινωνίας, αρκεί να μετατοπίσετε την ευθύνη και την προσοχή από τα σημαίνοντα και τα σημαινόμενα.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής της Νίκης, ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Δεν θα δευτερολογήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Ηλιόπουλος δεν είναι στην Αίθουσα αυτήν τη στιγμή.

Τον λόγο έχει ο κ. Γραμμένος από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Δεν θα δευτερολογήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς, κύριε Συντυχάκη, θα δευτερολογήσετε;

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν θα δευτερολογήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν θα δευτερολογήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επομένως, έκλεισε και ο κύκλος αυτός.

Τον λόγο έχει ο Υφυπουργός Προστασίας του Πολίτη, ο κ. Λαμπρόπουλος.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ πολύ, κυρία Πρόεδρε.

Αγαπητοί μου συνάδελφοι, μετά από τέσσερις ημέρες συζήτησης στην αρμόδια επιτροπή και πέμπτη σήμερα εδώ στην Ολομέλεια ψηφίζουμε σε λίγο στην Εθνική μας Αντιπροσωπεία το σχέδιο νόμου που αφορά στην ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου, η οποία προσδιορίζει τις κρίσιμες οντότητες και την προστασία τους και ορίζει την Γενική Γραμματεία Προστασίας Κρίσιμων Οντοτήτων ως αρμόδια αρχή.

Για δύο βασικούς λόγους ήρθε αυτό το νομοσχέδιο στη Βουλή: Πρώτον, για την ενσωμάτωση της Οδηγίας, η οποία αναφέρεται στην ανθεκτικότητα των κρίσιμων οντοτήτων και δεύτερον, κυρίως, γιατί η χώρα χρειάζεται ένα σύγχρονο θεσμικό πλαίσιο για την προστασία και την ανθεκτικότητα των κρίσιμων οντοτήτων των υποδομών μας.

Όταν λέμε κρίσιμες οντότητες, αναφερόμαστε στην ενέργεια, στις μεταφορές, στον τραπεζικό τομέα, στα χρηματοπιστωτικά ιδρύματα, στον υγειονομικό τομέα, στην ύδρευση, στη διαχείριση λυμάτων, στις ψηφιακές υποδομές, στη δημόσια διοίκηση, στο διάστημα και στον επισιτιστικό τομέα.

Το νομοσχέδιο δίνει έμφαση στους φυσικούς και ανθρωπογενείς κινδύνους και κυρίως, σε κινδύνους διατομεακού ή διασυνοριακού χαρακτήρα, ατυχήματα, φυσικές καταστροφές, κλιματική κρίση, καταστάσεις έκτακτης ανάγκης στη δημόσια υγεία, υβριδικές απειλές και τρομοκρατικές ενέργειες. Για τις κυβερνοαπειλές υπεύθυνος φορέας είναι η Εθνική Αρχή Κυβερνοασφάλειας.

Ανθεκτικότητα σημαίνει η ικανότητα κρίσιμης οντότητας να προλαμβάνει, να προστατεύει, να αντιδρά, να αντιστέκεται, να μετριάζει, να απορροφά, να προσαρμόζεται και να ανακάμπτει από κάθε συμβάν, από όποια αιτία και αν προέρχεται.

Το νομοσχέδιο προβλέπει: Πρώτον, τον ορισμό της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως Εθνικής Αρχής και ενιαίο σημείο επαφής για την ανθεκτικότητα των κρίσιμων οντοτήτων, ενώ θα ακολουθήσει και η έκδοση προεδρικού διατάγματος για το οργανόγραμμα και τη λειτουργία της.

Δεύτερον, τις ρυθμίσεις για την εθνική στρατηγική, για την ανθεκτικότητα των κρίσιμων οντοτήτων και τη διαδικασία εκτίμησης κινδύνων.

Τρίτον, τις υποχρεώσεις της Γενικής Γραμματείας Προστασίας Κρίσιμων Οντοτήτων για τον προσδιορισμό και την υποστήριξή της και τέταρτον, τη θέσπιση των υποχρεώσεων των κρίσιμων οντοτήτων για την ενίσχυση της ανθεκτικότητάς τους.

Είναι ένα θεσμικό πλαίσιο που χρειάζεται η χώρα μας. Αν δεν υπήρχε η Οδηγία της Ευρωπαϊκής Ένωσης θα έπρεπε και μόνοι μας να το έχουμε φέρει στη Βουλή, γιατί θα πρέπει να είμαστε προετοιμασμένοι -σύμφωνα και με τα ευρωπαϊκά πρότυπα- για την πρόληψη και αντιμετώπιση οιουδήποτε κακού γεγονότος.

Μπορείτε να αρνηθείτε την ψήφιση αυτού του νομοσχεδίου που και οι δεκατέσσερις φορείς που κλήθηκαν στην επιτροπή συμφώνησαν; Όλοι οι φορείς συμφώνησαν για την αναγκαιότητα της ψήφισης αυτού του νομοσχεδίου. Η Κυβέρνηση ενσωματώνει σήμερα στο εσωτερικό μας δίκαιο αυτήν την εξαιρετική και αναγκαία Οδηγία. Αρκετές χώρες δεν την έχουν ακόμη ενσωματώσει, μεταξύ των οποίων η Γαλλία, η Γερμανία, η Αυστρία, η Πολωνία, η Ισπανία, η Σουηδία και άλλες.

Επειδή έγινε πολλή συζήτηση και διατυπώθηκαν ενστάσεις από κάποια κόμματα για τα άρθρα 26, 27 και 28, θέλω να δώσω τις παρακάτω διευκρινίσεις. Πρώτη ένστασή σας είναι το γιατί δεν μπήκαν στη διαβούλευση. Απαντώ ότι κατ’ αρχάς δεν είναι παράνομο. Προβλέπεται και από τον νόμο και από τον Κανονισμό. Σας διαβεβαιώνω πως δεν υποκρύπτει το παραμικρό. Ο λόγος είναι ένας και μόνος: το επείγον. Θέλουμε να ψηφιστούν γρήγορα οι διατάξεις αυτές, γιατί έχουμε μεγάλα προβλήματα με την υποστελέχωση στα σωφρονιστικά μας καταστήματα. Γι’ αυτόν τον λόγο με το άρθρο 26 επισπεύδουμε τις διαδικασίες πρόσληψης των σωφρονιστικών υπαλλήλων φύλαξης και των εξωτερικών φρουρών. Μέχρι τώρα εκκρεμούν προσλήψεις από προκήρυξη του 2018. Οι διαδικασίες του ΑΣΕΠ είναι χρονοβόρες. Δεν τις αλλάξετε ούτε εσείς όταν κυβερνήσετε. Τα προβλήματα υποστελέχωσης είναι τεράστια.

Με το άρθρο 28 παρέχεται το δικαίωμα μετεγγραφής φοιτητών ανωτάτων εκπαιδευτικών ιδρυμάτων που είναι αδέλφια σπουδαστών των σχολών της Αστυνομίας, της Πυροσβεστικής και των Ενόπλων Δυνάμεων που εδρεύουν σε άλλη περιφερειακή ενότητα. Θέλετε να αποσύρουμε και τα τρία άρθρα επειδή νομίμως δεν ήταν στη διαβούλευση; Είχαμε τον απεριόριστο χρόνο και την ευκαιρία και τα συζητήσαμε τέσσερις ημέρες στην Επιτροπή της Βουλής. Τέσσερις μέρες τα συζητούσαμε στην Επιτροπή της Βουλής. Το πρόβλημα είναι ότι δεν ήταν στη διαβούλευση.

Δεύτερη ένσταση που διατυπώσατε είναι ο τρόπος των προσλήψεων που προβλέπει το άρθρο 26. Με τη διαδικασία αυτή θα γίνονται οι προσλήψεις στα σωφρονιστικά καταστήματα, όπως από το 1999 γίνονται με τους ειδικούς φρουρούς που προσλαμβάνει η αστυνομία χωρίς να αμφισβητηθεί ποτέ το αδιάβλητο των προσλήψεων. Ο μόνος λόγος, το τονίζω και το επαναλαμβάνω, είναι να κάνουμε γρήγορα τις προσλήψεις για να αντιμετωπίσουμε το πρόβλημα της υποστελέχωσης.

Θα ξαναδιαβάσω το άρθρο 26. Το διάβασα τέσσερις φορές στην Επιτροπή. Σύμφωνα με το άρθρο 26 παράγραφος 4 «για την κάλυψη των θέσεων προσλαμβάνονται με σύστημα αντικειμενικών κριτηρίων (μόρια)». Πάμε στην παράγραφο 6: «Για την πρόσληψη του ανωτέρω προσωπικού συστήνεται πενταμελής επιτροπή που αποτελείται από α) ένα μέλος του νομικού συμβουλίου του κράτους με βαθμό τουλάχιστον συμβούλου ως πρόεδρο». Αμφισβητούμε το νομικό συμβούλιο του κράτους; «β) ένα μέλος του ΑΣΕΠ». Αμφισβητούμε το ΑΣΕΠ; Αυτοί οι δύο που θα είναι μέσα στην επιτροπή δεν θα κάνουν το καθήκον τους; Δεν θα κάνουν το χρέος τους; «γ) έναν ανώτερο ή ανώτατο αξιωματικό του αρχηγείου της Ελληνικής Αστυνομίας και 2 προϊσταμένους διεύθυνσης της γενικής γραμματείας αντεγκληματικής πολιτικής».

Πάω τώρα στην παράγραφο 3 του άρθρου 26 την οποία δεν διαβάζατε μέχρι το τέλος. Αναγκαστήκατε λίγο να την αναφέρετε. «Για την επιλογή του προσωπικού της παραγράφου 1 επιτρέπεται η άσκηση ένστασης κατά του πίνακα των κατ’ αρχήν πληρούντων τα προσόντα σύμφωνα με την παράγραφο 5 του άρθρου 2 του νόμου 4765/2021». Δηλαδή, τι λέει αυτό; Λέει, λοιπόν, ότι ο οιοσδήποτε, όπως γίνεται με όλους τους διαγωνισμούς στη χώρα, με όλους τους διαγωνισμούς του ΑΣΕΠ, ο οιοσδήποτε θα μπορεί να καταθέσει στο ΑΣΕΠ την ένσταση και το ΑΣΕΠ θα αποφασίσει και θα βγάλει την απόφαση του. Το ΑΣΕΠ έχει τον λόγο.

Γιατί, λοιπόν; Πού το αμφισβητούμε, λοιπόν; Γιατί πρέπει να αμφισβητούμε; Γιατί; Για ποια παράθυρα, λοιπόν, μιλάμε; Για ποια υπονόμευση μιλάτε. Η Ελληνική Αστυνομία έχει κάνει αρκετούς διαγωνισμούς για τους ειδικούς φρουρούς, για αρκετές χιλιάδες.

Έχει αμφισβητηθεί ένας διαγωνισμός για Ειδικούς Φρουρούς; Έχει αμφισβητηθεί ένας μέχρι τώρα; Έχει γράψει μία εφημερίδα κάτι; Έχει πάει κάποιος στο δικαστήριο γιατί έκανε παρά τω νόμο; Δεν έχει αμφισβητηθεί κανένας. Δεν μπορεί κανένας να τον αμφισβητήσει. Το ίδιο ακριβώς θα ισχύει και εδώ.

Άλλωστε, κύριοι συνάδελφοι, έχουμε και την έκθεση της Επιστημονικής Υπηρεσίας της Βουλής. Την πήρατε όλοι και τη διαβάσατε. Έχει εκφράσει, έχει διατυπώσει την παραμικρή αμφιβολία η έκθεση της Επιστημονικής Υπηρεσίας της Βουλής; Έχει καμία αμφιβολία για το αδιάβλητο; Μπορούμε, λοιπόν, να αμφισβητήσουμε το αδιάβλητο; Αν υπήρχε το παραμικρό, η παραμικρή αμφιβολία, η Επιστημονική Υπηρεσία της Βουλής θα εξέφραζε, θα έβαζε κάποια ερωτηματικά. Δεν έβγαλε κανένα. Και πώς να βάλει; Γιατί, λοιπόν, βρήκατε αιτία να σηκώσετε σκόνη σε ένα τέτοιο άρθρο;

Με το άρθρο 27 τροποποιείται το άρθρο του Σωφρονιστικού Κώδικα που σήμερα αναφέρεται σε καταστήματα τριακοσίων θέσεων, αφού στην πράξη, από το 2006 και εντεύθεν, τα νέα καταστήματα που λειτουργούν είναι εξακοσίων θέσεων. Ο Σωφρονιστικός Κώδικας, από το 1999, γράφει σε αυτό το άρθρο τριακόσιες θέσεις. Έχουν, λοιπόν, λειτουργήσει καταστήματα, εδώ και κάποια χρόνια, όλα των εξακοσίων θέσεων. Αυτά είναι των Τρικάλων, των Γρεβενών, της Νιγρίτας, των Χανίων, της Δράμας και της Νεάπολης στην Κρήτη που προσπαθούμε και πιστεύουμε ότι θα το λειτουργήσουμε το πρώτο εξάμηνο του 2026. Και αυτό θα είναι εξακοσίων θέσεων. Όλα, δηλαδή.

Η τροποποίηση -και για έναν λόγο επιπλέον- είναι απαραίτητη για την ολοκλήρωση της διαδικασίας του ανταγωνιστικού διαλόγου με τους τέσσερις υποψήφιους αναδόχους, για την κατασκευή του σωφρονιστικού συγκροτήματος στον Ασπρόπυργο. Δεν μπορούμε, λοιπόν, ούτε θα υπογραφεί σύμβαση που θα πρέπει να φτιάξουν καταστήματα για εξακόσιες θέσεις και ο Σωφρονιστικός Κώδικας να γράφει τριακόσιες θέσεις.

Άλλωστε, τα μικρά καταστήματα και τα παλιά που έχουμε -τα περισσότερα είναι πολύ παλαιά καταστήματα- δεν μπορούν να γίνουν εξακοσίων θέσεων όταν είναι πενήντα δύο θέσεων. Δεν γίνεται. Αναφερόμαστε -να το πω εντός εισαγωγικών- «νομιμοποιούμε» αυτά που είναι και λειτουργούν και είναι εξακοσίων θέσεων και αυτά που προγραμματίζουμε. Και προγραμματίζουμε να φτιάξουμε καινούργια καταστήματα για να μπορέσουν να κλείσουν τα παλαιά καταστήματα, γιατί έτσι θα δώσουμε πραγματική βελτίωση και των συνθηκών διαβίωσης των κρατουμένων.

Προγραμματίζουμε μέχρι το 2030 να έχουμε καταστήματα καινούργια, να έχουν ξεκινήσει και να τα δώσουμε στο σωφρονιστικό μας σύστημα. Γιατί στόχος και της σημερινής Κυβέρνησης, αλλά και όλων μας πρέπει να είναι, σ’ αυτό το σωφρονιστικό σύστημα που διαχρονικά -εδώ δεν διαφωνεί κανένας- ήταν εγκαταλελειμμένο πρέπει να κάνουμε πράγματα. Πρώτα και κύρια είναι να ξεκινήσουμε από τις υποδομές.

Διαβάζω και την επιστολή της Ομοσπονδίας των Σωφρονιστικών Υπαλλήλων, της Πανελλήνιας Ομοσπονδίας των Σωφρονιστικών Υπαλλήλων που έστειλε στην Επιτροπή στη Βουλή.

Λέει: «Όσον αφορά το άρθρο 26 θεωρούμε ότι είναι στη σωστή κατεύθυνση, καθότι υιοθετείται από την πολιτική ηγεσία του Υπουργείου Προστασίας του Πολίτη ένα χρόνιο αίτημα μας που αναδείξαμε στην Ομάδα Εργασίας, η οποία είχε συσταθεί από αυτό». Και πάμε πιο κάτω: «…η οποία είναι αναγκαία για τη στελέχωση των Υπηρεσιών αυτών, λαμβάνοντας υπόψιν την έλλειψη προσωπικού». Και πάμε και πιο κάτω: «Όσον αφορά το άρθρο 27, επίσης είναι επιβεβλημένο, καθότι έχουν δημιουργηθεί Σωφρονιστικά Καταστήματα εξακοσίων κρατουμένων και αναμένεται η ανέγερση νέων».

Το καταθέτω στα Πρακτικά της Βουλής.

(Στο σημείο αυτό ο Υφυπουργός Προστασίας του Πολίτη κ. Ιωάννης Λαμπρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τις ίδιες θέσεις είχε και η Ομοσπονδία των Εξωτερικών Φρουρών. Ακριβώς το ίδιο είπαν. Το είχαν ζητήσει, το είχαν προτείνει, το υιοθετήσαμε, είδαμε ότι είναι σωστό και πρέπει να το κάνουμε. Τα ίδια ακριβώς μας είπαν στην επιτροπή και οι Εξωτερικοί Φρουροί.

Ζητάτε λοιπόν να τα αποσύρουμε; Πείτε το, να το ακούσουν οι εργαζόμενοι στα Σωφρονιστικά Καταστήματα. Πείτε το αν ζητάτε να τα αποσύρουμε, να το ακούσουν.

Αφού, λοιπόν, αυτό το νομοσχέδιο το στηρίζουν όλοι οι φορείς, που κλήθηκαν στην επιτροπή, μαζί και με τα άρθρα 26 και 27 που μας τα πρότειναν και αποφάσισαν οι Ομοσπονδίες των Σωφρονιστικών Καταστημάτων, αλλά και το άρθρο 28, που αφορά στις μεταγραφές και το περιμένουν όλοι οι γονείς, για να πάρουν μεταγραφές που θα δικαιούνται τα παιδιά τους, να μην το ψηφίσουμε; Να το αποσύρουμε κι αυτό;

Σας καλώ, λοιπόν, να το υπερψηφίσετε. Η άρνηση και το «όχι» σε όλα δεν ωφελεί. Μπορεί και πρέπει σε κάποιες ρυθμίσεις τέτοιας σημασίας, όπως αυτές που σήμερα συζητούνται στη Βουλή, να μην πρυτανεύσει ο ακραίος πολιτικός λόγος, η διαστρέβλωση της αλήθειας και η μικροπολιτική. Οι πολίτες θέλουν τη συναίνεση και την κοινή προσπάθεια σε θέματα και προβλήματα διαχρονικά και με διακομματικές ευθύνες, όπως αυτές στο σωφρονιστικό μας σύστημα. Οφείλουμε όλοι και όλες, σας προσκαλώ όλους, να συμβάλουμε θετικά με προτάσεις και κάθε μορφή στήριξης χωρίς φθηνό κομματισμό και άρνηση σε όλα.

Κάντε αυτό το βήμα σήμερα και ψηφίστε αυτό το νομοσχέδιο που αφορά στην προστασία των κρίσιμων οντοτήτων και των υποδομών της πατρίδας μας και ταυτόχρονα δίνει γρήγορη λύση στο μεγάλο πρόβλημα της υποστελέχωσης των Σωφρονιστικών μας Καταστημάτων με πλήρη κατοχύρωση του αδιάβλητου των προσλήψεων.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε θερμά.

Παρακαλώ να διανεμηθούν οι νομοτεχνικές.

**ΚΩΝΣΤΑΝΤΙΝΟΣ ΜΠΑΡΚΑΣ:** Τώρα, κυρία Πρόεδρε;

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μπάρκα, παρακαλώ. Έγινε μια παράλειψη και κατατίθενται τώρα οι νομοτεχνικές. Θα αναφερθεί και ο Υπουργός.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι γελοίο αυτό.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Στον τίτλο του άρθρου 21, στον πίνακα περιεχομένων, μετά από τις λέξεις «άρθρο 20 (Ε.Ε.)», προστίθεται η λέξη «Οδηγίας».

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε, πολλά από αυτά είναι από τον διάλογο που έχει αναπτυχθεί.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Θέλετε να το καταθέσω;

**ΠΡΟΕΔΡΕΥΟΥΣΑ (Όλγα Γεροβασίλη):** Θα πείτε μερικά πράγματα και μετά θα το καταθέσετε.

Παρακαλώ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Στον τίτλο του άρθρου 28 του σχεδίου νόμου, στον πίνακα περιεχομένων, α) μετά από τη λέξη «Ακαδημίας» προστίθενται οι λέξεις «Ανώτατου Στρατιωτικού Εκπαιδευτικού Ιδρύματος, Στρατιωτικής Σχολής Αξιωματικών Σωμάτων και Ανώτερης Στρατιωτικής Σχολής Υπαξιωματικών», και β) οι λέξεις «παρ. 1 και 2» αντικαθίστανται από τις λέξεις «παρ. 1, 2 και 3».

Τρίτον. Στο άρθρο 3 του σχεδίου νόμου, στην παράγραφο 1, μετά από τη λέξη «λυμάτων» προστίθενται οι λέξεις «ων αστικών αποβλήτων».

Τέταρτον. Στο άρθρο 5 του σχεδίου νόμου, στην παράγραφο 1 στο πρώτο εδάφιο μετά από τις λέξεις «ανοιχτής διαβούλευσης» προστίθενται οι λέξεις «και σε συνεργασία με τα αρμόδια ανά τομέα του Παραρτήματος Υπουργεία και Ανεξάρτητες Αρχές».

Πέμπτον. Στο άρθρο 6 του σχεδίου νόμου, στην παράγραφο 3, μετά από τις λέξεις «ιδίως αυτών που προβλέπονται» προστίθενται οι λέξεις «στο άρθρο 187Α του Ποινικού Κώδικα (ν. 4619/2019, Α΄95) και».

Έκτον. Στο άρθρο 7 του σχεδίου νόμου, α) Στην παράγραφο 1 μετά τις λέξεις «έως τη 17η Ιουλίου 2026» προστίθενται οι λέξεις «σε συνεργασία με τα αρμόδια, ανά τομέα του Παραρτήματος, Υπουργεία».

β) στην παράγραφο 2,

βα) μετά από τις λέξεις «άρθρου 5» η λέξη «και» αντικαθίσταται από το σημείο στίξης «,» και

ββ) μετά από τις λέξεις «άρθρου 6» προστίθενται οι λέξεις «, καθώς και αιτήματα από υποψήφιες κρίσιμες οντότητες».

γ) Στην παράγραφο 3 στο δεύτερο εδάφιο μετά από τις λέξεις «προκειμένου να ενταχθούν» προστίθεται η λέξη «αμελλητί».

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, Υπουργέ. Ας διανεμηθούν τώρα, γιατί πιο πολύ χρόνο θα κάνετε να το διαβάσετε από το να το διαβάσουν οι Βουλευτές.

(Θόρυβος-διαμαρτυρίες στην Αίθουσα)

Έχει τελειώσει η συζήτηση.

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει τελειώσει η συζήτηση;

**ΠΡΟΕΔΡΕΥΟΥΣΑ (Όλγα Γεροβασίλη):** Θα τις διαβάσετε πρώτα. Θέλετε να διακόψουμε;

**ΓΕΩΡΓΙΟΣ ΜΟΥΛΚΙΩΤΗΣ:** Θα διακόψουμε;

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΓΕΩΡΓΙΟΣ ΜΟΥΛΚΙΩΤΗΣ:** …(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχει διαδικασία στην οποία θα πάρετε τον λόγο. Αντιλαμβάνεσθε ότι η διανομή των νομοτεχνικών…

**ΓΕΩΡΓΙΟΣ ΜΟΥΛΚΙΩΤΗΣ:** Τι θα ψηφίσουμε εμείς τώρα;

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, κυρία Πρόεδρε…

**ΓΕΩΡΓΙΟΣ ΜΟΥΛΚΙΩΤΗΣ:** Δεν έπρεπε να τις ξέρουμε;

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτή είναι γελοιοποίηση της διαδικασίας. Δεν έχει ξαναγίνει ποτέ…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχει συζήτηση.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Έχει τελειώσει η συζήτηση.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, εσείς δεν μπορείτε να πείτε αν τελείωσε η διαδικασία.

**ΚΩΝΣΤΑΝΤΙΝΟΣ ΜΠΑΡΚΑΣ:** Εσείς το λέτε, κύριε Υπουργέ; Εσείς είστε εκτελεστική εξουσία! Δεν είστε Προεδρείο!

**ΠΡΟΕΔΡΕΥΟΥΣΑ (Όλγα Γεροβασίλη):** Οι νομοτεχνικές ήταν έτοιμες από πριν, αλλά δεν κατατέθηκαν.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν έπρεπε να τις ξέρουμε;

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως, συμφωνώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Πού είναι; Και πώς μιλάει ο Υπουργός άμα δεν τις ξέρουμε;

**ΝΟΤΗΣ ΜΗΤΑΡΑΚΗΣ:** Κυρία Πρόεδρε, να διακόψουμε. Η Πλειοψηφία ζητάει να διακόψουμε.

**ΓΕΩΡΓΙΟΣ ΜΟΥΛΚΙΩΤΗΣ:** Γι’ αυτόν τον λόγο δεν μιλήσαμε…

**ΠΡΟΕΔΡΕΥΟΥΣΑ (Όλγα Γεροβασίλη):** Αντιλαμβάνεσθε ότι αυτό έγινε εκ παραδρομής και εγώ αντιλαμβάνομαι ότι δεν είναι αυτή η κανονική σειρά. Επομένως, ας λήξουμε τη διαδικασία εδώ…

**ΓΕΩΡΓΙΟΣ ΜΟΥΛΚΙΩΤΗΣ:** Κυρία Πρόεδρε, αντιλαμβάνεστε όμως ότι υπάρχει θέμα.

**ΠΡΟΕΔΡΕΥΟΥΣΑ (Όλγα Γεροβασίλη):** Αντιλαμβάνομαι.

**ΓΕΩΡΓΙΟΣ ΜΟΥΛΚΙΩΤΗΣ:** Δεν μπορεί να κατατίθενται τώρα…

**ΚΩΝΣΤΑΝΤΙΝΟΣ ΜΠΑΡΚΑΣ:** Γιατί έχει λήξει η διαδικασία.

**ΠΡΟΕΔΡΕΥΟΥΣΑ (Όλγα Γεροβασίλη):** Το γνωρίζω.

**ΓΕΩΡΓΙΟΣ ΜΟΥΛΚΙΩΤΗΣ:** Δεν μπορεί να συμμετέχουμε και να συμπράττουμε σε αυτήν την κατάντια, γιατί είναι κατάντια.

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτή είναι η καλή νομοθέτηση, κύριε Υπουργέ, που υπερασπιζόσαστε στο Βήμα της Βουλής;

**ΝΟΤΗΣ ΜΗΤΑΡΑΚΗΣ:** Να διακόψουμε, κυρία Πρόεδρε, για να μην υπάρχουν σκιές.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται διακοπή. Δεν θα γίνουν δεκτές οι νομοτεχνικές. Δεν υπάρχουν νομοτεχνικές. Προχωράμε.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι οκτώ άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς, το σχέδιο νόμου του Υπουργείου Προστασίας του Πολίτη «Προσδιορισμός κρίσιμων οντοτήτων, ορισμός της Γενικής Γραμματείας Προστασίας Κρίσιμων Οντοτήτων του Υπουργείου Προστασίας του Πολίτη ως αρμόδιας αρχής και ενιαίου σημείου επαφής - Εποπτεία συμμόρφωσης, επιβολή μέτρων και κυρώσεων - Ενσωμάτωση της Οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, για την ανθεκτικότητα των κρίσιμων οντοτήτων και την κατάργηση της Οδηγίας 2008/114/ΕΚ του Συμβουλίου και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.298 α)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 17.18΄ λύεται η συνεδρίαση για τη Δευτέρα 6 Οκτωβρίου 2025 και ώρα 11.00΄, με αντικείμενο εργασιών του Σώματος: α) Ανακοίνωση του Προεδρικού Διατάγματος για τη λήξη των εργασιών της Β΄ Συνόδου και β) Αγιασμός για την έναρξη των εργασιών της Γ΄ Συνόδου από τον Μακαριώτατο Αρχιεπίσκοπο Αθηνών και Πάσης Ελλάδος κ. Ιερώνυμο και τα μέλη της Διαρκούς Ιεράς Συνόδου, σύμφωνα με την ειδική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**